
Mai degrabă învăţ de la o pasăre să 
cânte, decât să învăţ zece mii de stele 
cum să nu danseze. 


E.E. Cummings 


MARTIE 


Se vedea sângele. Era mai întunecat decât te-ai fi așteptat. 
Era acolo, pe jos, în faţă la Chicken Joe's. Era diliu de-a dreptul. 

Jordan: 

— Îţi dau un milion de lire dacă-l atingi. 

Eu: 

— N-ai un milion. 

Jordan: 

— O liră atunci. 

Îți venea să-l atingi, dar n-aveai cum să te apropii. O panglică 
îți bloca drumul: 


POLIȚIA. TRECEREA INTERZISĂ 


Dacă treci de partea cealaltă, te faci praf și pulbere. 

N-aveam voie să vorbim cu poliţaiul, trebuia să se 
concentreze în caz că se întorcea criminalul. Vedeam că-i 
atârnau lanţuri de curea, dar nu-i vedeam pistolul. 

Mama băiatului mort păzea sângele. Voia ca sângele să 
rămână la locul lui, asta era clar. Ploaia voia să vină și să spele 
sângele, dar ea n-avea de gând s-o lase. Nici măcar nu plângea, 
stătea doar ţeapănă și fioroasă, de parcă treaba ei ar fi fost să 
pună ploaia pe fugă înapoi în cer. Un porumbel căuta ceva 
haleală. S-a dus direct în balta de sânge. Până și el era trist, îți 
dădeai seama după ochi, rozalii și morți. 

Florile erau deja îndoite. Erau poze cu băiatul mort în 
uniforma școlară. Purta un pulover verde. 

Puloverul meu e albastru. Uniforma mea e mai faină. Singura 
chestie nasoală e cravata, e prea aspră. Nu-mi place când sunt 
aspre. 

În loc de lumânări erau sticle de bere și prietenii băiatului 
mort îi scriau mesaje. Toţi ziceau că era un prieten minunat. Mai 
scriau ei și cu greșeli, dar nu mă deranja. Pantofii lui de fotbal 
erau agățaţi de gard, legaţi de șireturi. Erau Nike, aproape noi, 
crampoanele erau din metal și toate alea. 

Jordan: 

— Să-i șutesc? Ce-i mai trebuie acuma? 


M-am făcut că nu-l aud. Jordan nu s-ar apuca să-i fure pe 
bune, erau cu un milion de numere prea mari. Păreau așa 
părăsiţi, cum atârnau acolo. Voiam să-i port eu, dar n-aveau 
cum să-mi vină-n veci. 

* 

Nu prea fusesem prieten cu băiatul mort, nu ne vedeam des 
pentru că era mai mare și nu învăţam la aceeași școală. Putea 
să meargă pe bicicletă fără mâini și nici măcar nu-ţi doreai să 
cadă. În minte, m-am rugat pentru el. Ziceam doar că-mi pare 
rău. Altceva nu-mi aminteam. Îmi băgasem în cap că, dacă mă 
uitam destul de fix, sângele ar fi luat iar forma băiatului. Așa îl 
puteam readuce la viaţă. S-a mai întâmplat, acolo unde locuiam 
pe vremuri era un șef care și-a înviat fiul așa. Asta s-a întâmplat 
cu mult timp în urmă, înainte să mă nasc. Mă jur, a fost o 
minune. De data asta n-a mers. 

l-am dat mingiuca mea. Nu mai aveam nevoie de ea, mai am 
cinci sub pat. Jordan i-a dat doar o pietricică pe care a găsit-o pe 
jos. 

Eu: 

— Nu se pune. Tre' să fie ceva de-al tău. 

Jordan: 

— N-am nimica la mine. Nu știam că tre' să aducem cadou. 

l-am dat lui Jordan un pachet de caramele cu căpşuni ca să i-l 
dea mortului, apoi i-am arătat cum să-și facă cruce. Ne-am făcut 
amândoi cruce. Tăceam amândoi chitic. Chiar părea important. 
Am alergat tot drumul până acasă. l-am luat-o lui Jordan înainte 
fără probleme. Pot să întrec pe oricine, sunt cel mai rapid din 
clasa a șasea. Voiam doar să nu ne ajungă moartea din urmă. 

* 


Toate clădirile de pe-aici sunt babane. Blocul meu turn e la fel 
de înalt ca farul din Jamestown. Sunt trei turnuri în șir: 
Luxembourg House, Stockholm House și Copenhagen House. Eu 
locuiesc în Copenhagen House. Apartamentul meu e la etajul 9 
din 14. Nu-i ceva de groază, pot să mă uit de la fereastră și nici 
măcar nu mi se strânge stomacul. Îmi place la nebunie să merg 
cu liftul, asta e de groază, mai ales când ești singur. Atunci ai 
putea fi un spirit sau un spion. Uiţi până și de mirosul de pișat, 
când urci așa de repede. 

La poale bate vântul tare de tot, parcă-i un vârtej. Dacă stai la 
poale, unde turnul se înfige în pământ, și întinzi braţele, poţi să 

te joci de-a pasărea. Simţi cum încearcă vântul să te salte de la 
pământ, mai că zbori. Eu: 

— Întinde-ţi braţele mai larg! 

Jordan: 

— Mai larg de-atâta nu pot! Hai că-i prea pe invers, gata, nu 
mai fac! 

Eu: 

— Ba nu-i deloc pe invers, e foarte tare! 

Mă jur, așa te simţi cel mai viu. Numai că nu vrei să te ia 
vântul pe sus, că nu știi unde-o să te lase. S-ar putea să-ţi dea 
drumul în boschete sau în mare. 

* 

În Anglia sunt o groază de cuvinte pentru orice. Dacă uiţi 
unul, întotdeauna e altul rămas la îndemână. Așa merge foarte 
bine. Pe invers, stupid și nașpa înseamnă același lucru. Pișat, 
bere la gard și pișu înseamnă același lucru (ca și a da mâna cu 
primarul). Există vreun milion de cuvinte pentru bullat. Când m- 
am mutat la școala cea nouă, știi ce mi-a zis Connor Green 
prima dată? 

Connor Green: 

— Ai pix? 
Eu: 

— Da. 

Connor Green: 

— Eşti sigur că ai pix? 

Eu: 

— Da. 

Connor Green: 

— Da chiar ești sigur? 

Eu: 

— Așa cred. 

Mă tot întreba dacă am pix. Nu se mai oprea. Până la urmă m- 
am enervat. După aia n-am mai fost sigur. Connor Green râdea, 
habar n-aveam de ce. După aia Manik mi-a zis că era o 
șmecherie. 

Manik: 

— Nu te-ntreabă dacă ai pix, te-ntreabă dacă ai penis. Așa le 
zice la toți. E o șmecherie. 

Pare doar că zice pix, dar de fapt înseamnă penis. 


1 Penis în dialectul ghanez-englez (n. t.). 


Pix. 

Connor Green: 

— Hai că te-am făcut! Ai înghiţit gargara! 

Connor Green se ţine tot timpul de șmecherii. Te bagă-n 
ceaţă. Asta afli din prima despre el. Măcar eu n-am pierdut. 
Chiar am penis. Șmecheria nu merge dacă-i adevărat. 

* 

Unii își pun rufele la uscat sau cresc flori pe balcon. Eu din al 
meu doar mă uit la elicoptere. Te cam ia amețeala. Nu poți să 
stai acolo mai mult de-un minut, că te faci țurțure. L-am văzut 
pe X-Fire pictându-și numele pe zidul de la Stockholm House. Nu 
știa că-l văd. S-a mişcat iute brici, da’ cuvintele tot la marele fix 
au ieșit. Vreau și eu să-mi scriu numele cu litere din astea mari, 
numai că vopseaua din spray e prea periculoasă, dacă te pătezi, 
nu se mai spală în veci. 

Copăceii sunt toţi în cuști. Au pus cuști în jurul copacilor ca să 
nu-i furi. Mă jur, diliu de tot. Cine-ar fi în stare să fure copaci? 
Cine-ar fi în stare să cresteze un băiat doar ca să pună mâna pe 
mâncarea lui? 


Când mama dă telefonul pe speaker, vocile se aud de 
departe. Glasul tatei are ecou, de parc-ar fi blocat într-un 
submarin, pe fundul mării. Îmi închipui că mai are aer doar 
pentru o oră, dacă nu-l salvează cineva până atunci, s-a zis cu 
el. Mă apucă groaza de fiecare dată. Eu sunt bărbatul casei 
până evadează tata. Așa a zis și el. E datoria mea să am grijă de 
toate. l-am zis de porumbelul meu. 

Eu: 

— A zburat un porumbel pe fereastră. Lu' Lydia chiar i-a fost 
frică. 

Lydia: 

— Ce? Ba nu mi-a fost! 

Eu: 

— Ba i-a fost. A zis c-o ia razna de la fâlfâitul ăla. A trebuit să-l 
prind. 

Mi-am turnat niște făină în mână, iar porumbelul s-a lăsat pe 
ea. li era foame, atâta tot. L-am păcălit cu făina. Trebuie doar să 
mergi foarte încet, dac-o iei prea tare, porumbelul o să se sperie 
și o să zboare iar. 

Lydia: 

— Grăbește-te! O să muște pe careva! 

Eu: 

— Nu te prosti! Nu vrea decât să iasă. Tacă-ţi gura, că-l sperii. 

Gheruţele mă zgâriau pe mână ca la găini. Era minunat. L-am 
făcut porumbelul meu special. M-am uitat ca lumea la el ca să 
țin minte culorile, apoi l-am scos pe balcon, unde și-a luat 
zborul. Nici nu tre' să-i omori. 

Tata: 

— Bună treabă. 

Glasul tatei zâmbea. Îmi place tare mult când zâmbește cu 
vocea, înseamnă că te-ai purtat frumos. N-a fost nevoie să mă 
spăl pe mâini după, porumbelul meu n-are microbi. Tot timpul ţi 
se zice să te speli pe mâini. Mă jur, sunt atâţia microbi aici, nici 
nu-ţi vine să crezi! Toată lumea stă cu teamă de ei. Microbii din 
Africa sunt cei mai super-mortali, de-asta a fugit Vilis când am 
dat să-l salut, are impresia că, dacă trage în plămâni microbii 
mei, o să moară. 


Nici nu știam c-am adus microbi cu mine. Nu-i simţi și nu-i 
vezi, nimic. Adjei?, microbii sunt foarte șmecheri! Ce-mi pasă 
mie că mă urăște Vilis, la fotbal joacă murdar și nu-mi pasează 
niciodată mingea. 

K 

Lui Agnes îi place la nebunie să facă bulbuci de scuipat. | se 
dă voie încă pentru că e doar un bebe. Eu chiar vreau să facă la 
greu. Câte are chef, la nesfârșit. 

Eu: 

— Bună, Agnes! 

Agnes: 

— 0! 

Mă jur pe Dumnezeu, când te salută Agnes, îţi țiuie urechile 
ca un clopot diliu! Îţi place oricum de mori. Când Agnes ne 
salută, mama plânge și râde, amândouă odată, numai ea poate 
să facă așa ceva, din câţi oameni cunosc. Agnes n-a putut să 
vină cu noi, pentru că mama tre' să muncească tot timpul. Are 
grijă de ea bunica Ama. Numai până vinde tata tot din prăvălie, 
după aia o să mai cumpere niște bilete și o să fim iar împreună 
cu toţii. Nu-s decât două luni de când am plecat, abia după un 
an începi să-i uiţi. N-o să dureze atâta. 


Eu: 

— Poţi să zici Harri? 

Tata: 

— Încă nu. Mai las-o. 

Eu: 

— Ce face? 

Tata: 

— Face bulbuci. Mai bine te duci. 
Eu: 


— Bine. Să vii încoace repede. Adu niște Ahomka, aici nu se 
găsește. Te iubesc. 

Tata: 

— Te iu 

Aici s-a terminat cartela. Urăsc când se întâmplă așa. Mereu 
rămâi șocat, chiar dacă se întâmplă așa de fiecare dată. E ca 
noaptea, când mă uit la elicoptere și brusc nu se mai aud, de 


? Exclamaţie în dialectul ghanez, echivalentul aproximativ al românescului 
„aoleu" (n.t.). 

fiecare dată mă gândesc c-o să mi se prăbușească în cap. Mă 
jur, când pornește iar motorul, e așa o ușurare! 

Am văzut un mort pe bune. S-a întâmplat în locul în care 
locuiam pe vremuri, la piaţa din Kaneshie. A călcat-o un trotro* 
pe o vânzătoare de portocale, n-a văzut nimeni când a venit. Mi- 
am imaginat că toate portocalele care se rostogoleau în toate 
părţile erau amintirile ei fericite și căutau să se lipească de 
cineva nou, ca să nu se irosească. Lustragiii au încercat să 
șterpelească o parte din portocalele care n-au nimerit sub roţi, 
dar tata și încă un om i-au convins să le pună înapoi în coșul 
femeii. Lustragiii ar trebui să știe că nu se face să furi de la 
morţi. E de datoria celui drept să le arate nelegiuiţilor calea cea 
bună. Trebuie să-i ajuţi când poţi, chiar dacă nu vor. Au doar 
impresia că nu vor, dar de fapt vor. Eşti virtuos doar dacă poţi 
să cânţi toate imnurile bisericești fără să te uiţi la cuvinte. 
Numai pastorul Taylor și domnul Frimpong sunt în stare de-așa 
ceva și amândoi sunt foarte bătrâni. Domnul Frimpong e așa 
bătrân, că are păianjeni în urechi, i-am văzut cu ochii mei. 

La biserică am rostit o rugăciune specială pentru băiatul mort. 
Ne-am rugat ca sufletul lui să fie purtat în brațele Domnului și ca 
Domnul să înmoaie inima ucigașilor, ca să se predea. Pastorul 
Taylor a avut un mesaj special pentru toţi copiii. A spus că, dacă 
știm pe cineva care are cuțit, să zicem. 

Lydia curăța bame să facă fufu*. 


Eu: 

— Ai cuţit! Te zic! 

Lydia: 

— Mă lași? Cu ce vrei să-i curăț, cu lingura? 
Eu: 

— Poţi să-i cureţi cu răsuflarea. Ca un balaur. 
Lydia: 


— Tu ai răsuflare de câine. lar ai dat limbi în fund? 

Ăsta e jocul nostru preferat, să vedem care din noi doi e în 
stare de cea mai mare jignire. De obicei eu câștig. Până acuma 
conduc cu o mie de puncte, iar Lydia n-are decât două sute. 
Jucăm doar când nu ne aude mama. M-am înțepat singur cu 
furculita. Doar în braţ. Voiam să văd cât de tare doare și cât 
durează găurile. Aveam de gând să le zic tuturor că erau un 


3 Un autocar. 
4 Piure. 

semn fermecat din naștere și care înseamnă că pot să citesc 
gândurile. Dar au dispărut după un minut. Oricum, mă durea ca 
naiba. 

Eu: 

— Mă întreb cum o fi. Să te cresteze careva pe bune. Oare 
vezi stele? 

Lydia: 

— Chiar vrei să afli? 

Eu: 

— Sau foc. Pun pariu că vezi foc. 

Mustangul meu are foc. Am patru mașini: un Mustang, o 
broscuţă, un Lexus și un jeep Suzuki. Cel mai fain e Mustangul, e 
super-tare. E albastru cu flăcări pe capotă, iar flăcările sunt în 
formă de aripi. N-are nicio zgâărietură pentru că nu-l tamponez 
niciodată, doar mă uit la el. Pot să văd flăcările când închid 
ochii. Așa tre' să fie când mori, doar că focul nu mai e frumos, 
pentru că te arde cu adevărat. 

Tatăl lui Manik mi-a arătat cum să-mi fac nod la cravată. Era 
prima zi la noua școală. Mi-am dosit cravata în geantă, aveam 
de gând să le zic că mi-a furat-o cineva. Însă, când am ajuns la 
școală, mi s-a făcut frică. Toată lumea era la cravată. Tatăl lui 
Manik venise cu Manik. Toată chestia a fost ideea lui. 

Tatăl lui Manik merge cu el la școală în fiecare zi. Tre' să-l 
păzească pe Manik de hoţi. Odată Manik a rămas fără adidași. l- 
a furat unul din Gașca de la Dell Farm. Când nu s-au potrivit la 
mărime, i-au agăţat într-un copac. Manik n-a mai putut să-i dea 
jos, pentru că e prea gras ca să se urce în copaci. 

Tatăl lui Manik: 

— N-au decât să mai încerce o dată. Se schimbă foaia cu 
golanii ăia mici. 

Tatăl lui Manik arată cam de groază. Are mereu ochii roșii. 
Știe să se bată cu sabia. Mă jur, mă bucur că nu-s unul din 
dușmanii lui Manik! Tatăl lui Manik mi-a pus cravata la gât și mi- 
a înnodat-o. Mi-a arătat cum s-o scot fără să-i desfac nodul. Nu 
trebuie decât s-o lărgești destul cât să-ţi încapă capul, apoi îţi 
scoţi capul din ea. Așa nu mai tre’ să faci nodul ăla în fiecare zi. 
Și chiar merge. Acuma nu mai trebuie să-mi fac nod la cravată 
câte zile oi avea. Am șmecherit cravata! 

La noua școală nu sunt cântece. La școala dinainte cel mai 
mișto era când Kofi Allotey inventa versurile cântecelor. 

Kofi Allotey: 


Tatălui din tării 

Noi înălțăm rugare. 
Nu-mi da brânci pe scări, 
Nu mă pune la frigare. 


Mă jur, încasa atâtea lovituri, că îi spuneam Ciomagul Kofi! 

La început, stăteam cu Lydia în pauză. Acuma stăm cu 
prietenii noștri. Dacă ne vedem, tre' să ne prefacem că nu ne 
cunoaștem. Ăla care se trezește salutând primul e fraierul. În 
pauză mă joc de-a teroristul sinucigaș sau de-a zombii. Când te 
joci de-a teroristul sinucigaș, te repezi la celălalt și te izbești de 
el cât de tare poţi. Dacă îl dobori la pământ, câștigi o sută de 
puncte. Dacă se mișcă, dar nu cade, câștigi zece puncte. Cineva 
stă tot timpul de șase, pentru că jocul de-a teroristul sinucigaș e 

interzis. Dacă te prinde proful că te joci, te ţin la școală după 
ore. 

Jocul de-a zombii înseamnă să imiţi un zombi. Câștigi puncte 
în plus pentru precizie. 

Când nu te joci, poţi să faci schimb de diverse. Cele mai 
râvnite lucruri la schimb sunt abţibildurile cu fotbaliști și 
dulciurile, dar poţi să dai orice la schimb, dacă se găsește 
doritor. Chevon Brown și Saleem Khan au făcut schimb de 
ceasuri. Ceasul lui Saleem Khan arată ora pe Lună, dar ceasul lui 
Chevon Brown e mai mare, făcut din titan adevărat. Amândouă 
sunt de fiţe. Toată lumea a fost mulţumită de schimb, numai că 
dup-aia Saleem Khan a vrut să schimbe ceasurile la loc. 

Saleem Khan: 

— M-am răzgândit, atâta tot. 

Chevon Brown: 

— Da am bătut palma, frate. 

Saleem Khan: 

— Mi-am ţinut degetele cruciș, este? 

Chevon Brown: 

— Ești un pulangiu. Doi pumni. 

Saleem Khan: 

— Ba nu, frate, unu! 

Chevon Brown: 

— Bine, da' în cap. 

Saleem Khan: 

— În umăr, în umăr. 

Chevon Brown: 

— Ete p...! 

Chevon Brown l-a pocnit pe Saleem Khan foarte tare, de i-a 
omorât brațul. Era vina lui, dacă o dăduse la întors. Se temea 
doar să nu facă mă-sa spume. 

Eu încă n-am ceas, ce-mi trebuie? Soneria îţi zice unde tre’ să 
fii și avem ceas de perete în clasă. Când nu ești la școală, nu 
tre” să știi cât e ceasul, burta îţi zice când e ora de halit. Te duci 
acasă când ţi s-a făcut foame și așa n-ai cum să uiţi. 

* 

Eu eram băiatul mort. X-Fire ne învăţa cum stă treaba cu 
crestatul. Nu cu un cuțit adevărat, doar cu degetele. Oricum, 
păreau ascuțite. X-Fire zice că, dacă crestezi pe careva, tre’ să 
te mişti super-rapid, pentru că o simți pe pielea ta. 

X-Fire: 

— Când bagi cuțitul simţi unde izbește. Dacă nimerești la os 
sau ceva, e grețos, frate. Mai bine dai în moale, cum ar fi în 
burtă, ca să intre ca uns, atunci nu simţi nimic. Prima dată când 
am crestat pe cineva, a fost de groază, omule. l-au picat toate 
maţele din el. Era super bolnav. Încă nu știam unde să dau, l-am 
nimerit prea jos, știi? De-aia acuma dau mai într-o parte, lângă 
aripioară. Așa nu te trezești că-ţi pică toate scârboșeniile alea. 

Dizzy: 

— Prima dată când l-am crestat pe unu’, mi s-a blocat cuțitul. 
Nimerisem într-o coastă sau ceva. A trebuit să trag în disperare 
ca să-l scot. Era ceva gen: dă-mi înapoi cuțitul băi, muistule! 

Clipz: 

— Este? Nu vrei decât să-l tai și să te cari în p... mea de acolo. 
Fără prostii. 

Killa nu s-a băgat în vorbă. A rămas tăcut. Poate că încă n-a 
găurit pe nimeni. Sau poate c-a găurit atât de mulţi că s-a 
plictisit. De-asta i se zice Killa probabil. 

Eram băiatul mort pentru că X-Fire m-a ales pe mine. Nu 
trebuia decât să rămân nemișcat. Lui X-Fire nu-i plăcea când mă 
mișcăm. Tot trăgea de mine. Mă cam apucase greața, dar 
trebuia să ascult în continuare. Chiar voiam să ascult. Era ca 
atunci când am mâncat prima oară piure de mazăre: era 
scârbos, dar trebuia să-l termin pentru că e păcat să arunci 
mâncare. 

Încă-i simţeam degetele în coaste după ce a plecat. Era o 
senzaţie dilie de tot. X-Fire mirosea a ţigări și a lapte cu 
ciocolată. Nici măcar nu mi-a fost frică. 

* 

Sâmbătă mergem întotdeauna la piață. Toate sunt afară, aşa 
că te apucă tremuriciul cât aștepți să plătească mama, tre’ să-ţi 
ţii gura închisă ca să nu-ți scape dinții. Treaba merită doar 
pentru că poţi să te uiţi la toate chestiile alea super tari, gen o 
mașinuţă teleghidată sau o sabie de samurai (e doar de lemn, 
da' tot e de groază. Dacă mi-aș permite, aș cumpăra-o pe loc și 
aș alunga năvălitorii cu ea). 

Magazinul meu preferat e cofetăria. Acolo vând toate felurile 
de jeleuri imaginabile. Mi-am propus să gust din toate felurile de 
pe lume. Până acum am gustat cam jumate. Jeleurile au 
milioane de forme. Pentru toate lucrurile din lume există o 

variantă din jeleu. Mă jur c-așa e. Fac sticle de cola, viermi, milk- 
shake-uri, ursuleţi, crocodili, ouă ochiuri, manechine, colți, 
cireșe, broaște și milioane de alte lucruri. Sticlele de cola sunt 
cele mai bune. 

Numai după bebelușii de jeleu nu mă dau deloc în vânt. Eo 
cruzime. Mama a vazut pe bune un bebeluș mort. Vede așa ceva 
zilnic la muncă. Nu iau niciodată bebeluși de jeleu, ca să nu-i 
aduc aminte. 

Mama căuta peste tot o plasă de porumbei. Mă rugam să nu 
găsească niciodată. 

Eu: 

— Nu-i drept. Doar pentru că Lydia se teme de ei. 

Lydia: 

— Mă lași? Nu mă tem! 

Mama: 

— Nu se poate să ne intre porumbei în casă una-două, sunt 
murdari și fac mizerie peste tot. 

Eu: 

— S-a-ntâmplat o dată. Era flămând, atâta. 

Mama: 

— Nu te mai burzului la mine, Harrison, nu stau la discuţii cu 
tine. 

Unii oameni întind plase la balcoane ca să nu intre porumbeii. 
Nu-s deloc de acord, doar nu fac niciun rău nimănui. Vreau să- 
mi vină porumbelul înapoi. Chiar am dosit niște făină de fufu 
numai pentru el în sertarul unde ţin chiloţii. Nu vreau să-l 
mănânc, vreau să-l îmblânzesc ca să stea pe umărul meu. Până 
la urmă nu m-am rugat degeaba: nu vând plase de porumbei la 
piaţă. Mă jur, am răsuflat tare ușurat! 

Eu: 

— N-avea grijă. Dacă se întoarce, o să-i zic să-și găsească altă 
casă. 

Mama: 

— Nu-i mai lăsa mâncare. Să nu crezi că n-am văzut făina 
înșirată peste tot pe balcon, mă crezi proastă? 

Eu: 

— Nu-i mai las! 

Nu-mi place deloc când mama îmi citește gândurile! De azi 
înainte o să aștept să adoarmă. 

M-am prefăcut că nu văd când Jordan i-a furat telefonul 
femeii. Nu voiam să creadă mama că sunt de acord, deja îl 
urăște pe Jordan pentru că scuipă pe scări. Eram la taraba cu 
toale a lui Noddy. Am văzut toată chestia când mama achita 
tricoul cu Chelsea pe care mi-l luase. De fapt X-Fire și Dizzy au 
șterpelit telefonul femeii. Au fost foarte șmecheri: au așteptat 
până a început să vorbească, apoi s-au împins în ea ca să scape 
telefonul. A părut un accident. Telefonul a căzut pe jos, iar apoi 
a apărut Jordan din senin, a săltat telefonul și a fugit cu el. Și-a 
făcut loc prin mulţime și a dispărut cât ai clipi. Parcă era un 
spirit, a intrat în pământ. Tanti s-a uitat în jur după telefon, dar 
ia-l de unde nu-i, ce mai putea să facă? A fost o combinaţie 
curată. Jordan nu primește niciun ban că-i ajută, se alege doar 
cu niște ţigări sau o săptămână de libertate, când nu încearcă 
să-i dea omorul. Nu prea se scoate. Eu, unul, aș cere zece lovele 
de fiecare dată. 

Tricoul cu Chelsea e un pic prea aspru. A trebuit să-mi lipesc 
leucoplast pe sfârcuri ca să nu mi se frece. Tot e mișto. Și 
băiatul mort ţinea cu Chelsea. Avea un tricou adevărat, cu 
Samsung pe el, până și costumul din deplasare. Sper că în Rai 
sunt porţi de fotbal adevărate, cu plasă, așa nu mai tre’ să fugi 
o groază după minge când ai dat un gol. 

Sunt milioane de câini pe-aici. Mă jur, câinii mai că egalează 
oamenii la număr. Cei mai mulți sunt pitbulli, pentru că sunt cei 
mai de groază, poţi să-i folosești ca armă dacă rămâi fără 
gloanţe. Harvey e rău de tot. E câinele lui X-Fire. Il pune să 
muște leagănele de pe terenul de joacă, așa îl păstrează super- 
horror. Chiar stă atârnat de ele cu dinţii și se leagănă în aer ca 
un elicopter diliu. De câte ori îl văd pe Harvey apropiindu-se de 
mine, îmi ţin răsuflarea, ca să nu-mi miroasă frica. 

Câinele meu preferat e Asbo, e haios și prietenos. L-am 
cunoscut când jucam fotbal cu Dean Griffin pe iarbă și un câine 
a venit și ne-a luat mingea. Era Asbo. Ne-am luat după el și am 
încercat să ne azvârlim asupra lui, dar era prea rapid. A spart 
mingea din greșeală. Acuma nu ne-a mai rămas decât mingea 
mea de plastic. Tot timpul o ia vântul, pentru că e prea ușoară. 
E foarte enervant. O să-mi iau curând o minge ca lumea, o să fie 
din piele, ca să n-o ia vântul. 

Câinii pot să strănute, știai? Mă jur că e adevărat. Am văzut 
cu ochii mei. Asbo a scos un strănut zdravăn. La început am 
rămas trăsnit. Nimeni nu bănuia. A strănutat de vreo sută de ori. 
După primul, nu se mai putea opri, parcă era mitralieră. Fiecare 
strănut mai aducea un strănut după el. Până și Asbo era mirat. 
Nu reușea să se ţină mult timp. 

Terry Abțţibild: 

— E alergic la bere, este? 

Terry Abţibild și-a turnat un pic de bere în mână și i-a dat lui 
Asbo să bea, dar Asbo n-a vrut. Doar a făcut o moacă lungă, a 
întors capul și atunci s-a pus pe strănutat. Făcea bulbuci la bot. 

| se zice Terry Abțibild pentru că pe orice pune mâna se 
lipește de el. Așa li se mai zice hoţilor. De câte ori îl vezi, duce 
ultima chestie furată. Mai mult DVD-uri sau un mobil, astea sunt 
cel mai simplu de furat. Te-ntreabă dacă vrei să le cumperi chiar 
dacă ești doar un copil și n-ai cu ce. 

Terry Abţibild: 

— Nu vreţi să le cumpăraţi? E cupru adevărat, face o 
grămadă. 

Dean: 

— Ce să facem cu un morman de țevi de cupru? 

Terry Abţibild: 

— Nu ș', puteţi să le vindeţi. 

Dean: 

— Da' tu de ce nu le vinzi? 

Terry Abţibild: 

— Păi, io ce fac acuma? 

Dean: 

— Adică să le vinzi cui are nevoie de ele. 

Terry Abţibild: 

— Haide, fiule, ce-ai de-ţi sare muștaru' așa, întrebam și eu. 

N-aveam niciun muștar la noi! Mă jur, Terry Abţibild e sărit. 
Asta pentru că bea bere la micul dejun. 

* 


Îmi place la nebunie să mă ușurez după ce toarnă mama 
soluție cu clor în veceu. Clorul face spumă la greu și parcă te 
ușurezi pe un norișor. Mă abţin expres mult timp. Nimeni n-are 
voie să tragă apa până nu bag eu o pișare a mea. Îmi imaginez 
că sunt Dumnezeu ușurându-se pe norul lui preferat. M-am 
văzut pe spinarea unui nor. A fost în avion. Eram chiar deasupra 
norilor. Știi ce-i acolo? Incă și mai mult cer. Mă jur că așa e. Din 
ce în ce mai mult cer, nu se mai termină. Raiul urmează de-abia 
după. 

Mama: 

— Nu poţi să vezi Raiul până când nu ești gata. De-asta 
Dumnezeu îl ascunde în cer. 

Eu: 

— Dar e încă acolo sus, undeva. 

Mama: 

— Sigur că da! 

Voiam să-l văd acum. Voiam să văd ce face bunicul Solomon. 

Eu: 

— Pun pariu că joacă piatră-hârtie-foarfecă cu lisus. 

Lydia: 

— Pun pariu că trișează. 

Eu: 

— Cum? Ba nu se poate zice deloc că trișează! 

Lydia: 

— Nu te prosti! 

Bunicul Solomon zice că foarfeca e mai tare decât piatra 
pentru că până la urmă piatra se satură așa de tare de ciuruieli, 
că se face bucăţi. Cui zice că piatra bate foarfeca îi e prea lene 
să aștepte până la sfârșit. Altceva nu-mi amintesc să fi zis, 

pentru că a murit când eram foarte mic. Însă e adevărat. Cine 
zice că trișează n-are minte. 

Lydia credea c-o să se prăbușească avionul. Eram în al doilea 
avion, cel de la Cairo spre Anglia. Stăteam chiar lângă aripă. 
Vedeai cum se hâţână în zbor. Mie nu mi-era frică. Dacă se 
prăbușește avionul, e cel mai bine să fii lângă aripă, acolo e cel 
mai solid. Și tata a zis la fel. E normal să se hâţâne. 

Eu: 

— la uite! Acuma se hâţână și mai tare! O să se rupă! 

Lydia: 

— Termină! 

Mama: 

— Harrison! Nu te mai ţine de trăsnăi și pune-ţi centura. 

Nici nu ne-am prăbușit. M-am rugat să se întâmple așa înainte 
să decolăm. 

x 

Când m-am întors de la școală, erau polițai în fața blocurilor. 
Erau două mașini de poliţie și o groază de poliţai care căutau 
toţi prin boschete și tomberoane de parcă pierduseră ceva 
special. Era și o polițistă. Mă jur, părea tare dilie treaba. Chiar 
voia să fie bărbat. Purta haine la fel și toate alea. Le punea 
întrebări puștilor, nu putea să plece nimeni acasă până nu era 
interogat. Era nasol. Cred că poliţistele sunt o idee foarte bună. 
Doar vorbesc cu tine în loc să te pocnească non-stop. 

Un berist: 

— Nu-mi arăţi și mie cum merg cătușele-alea? Am fost foarte 
rău, cre’ că merit bătăiță. 

Poliţista: 

— la vezi! 

Polițista doar ne-a întrebat de băiatul mort. Ştiam pe unde a 
fost în ziua aia și dacă-l urmărea careva? Am văzut ceva ciudat? 
Am zis doar că nu. Nu știam nimic. Am fi vrut să știm mai mult, 
dar n-aveam ce face. 


Dean: 

— Ai vreo pistă? 

Eu: 

— Da’ ce-i, aeroport? 

Dean: 

— O pistă ca să-l prindă pe criminal, bulă. 
Poliţista: 

— Ne ocupăm de caz. 

Dean: 

— Îţi dăm mesaj dacă auzim ceva. Ce număr ai? 

Poliţista: 

— Obrăznicătură. 

Apoi poliţaii au trebuit să plece. Harvey se chinuia să rupă cu 
colții oglinda de la portiera uneia dintre mașinile lor. X-Fire chiar 
îl întărâta. Killa și Dizzy îl încurajau. S-au cărat numai când 
poliţaii au scos sprayul cu acid și s-au dus să-l stropească pe 
Harvey în ochi. Pe oameni doar îi orbește, dar pe câini îi omoară 
în cinci secunde. 

Eu: 

— Am văzut unde-a fost omorât băiatul mort, era sânge peste 
tot. 

Dean: 

— Aș fi vrut să-l văd. 

Lydia: 

— Nu vreau să-l văd. 

Eu: 

— Ba vrei. Te-ai enervat doar că nu l-ai văzut. Era ca un râu. 
Chiar puteai să înoţi în el. 

Lydia: 

— Nu te prosti. 

Chiar mi-a venit să sar în el ca un pește. Dacă-mi ţineam 
destul timp respiraţia, puteam să mă scufund până la fund și, 
dacă răzbăteam încă viu înapoi la aer, era ca și cum băiatul 
mort era încă prezent. Putea să fie aerul sau lumina pe care o 
vedeam când deschideam iar ochii. Mi-am ţinut respiraţia și am 
încercat să-mi simt sângele curgându-mi prin trup dintr-o parte 
în alta. Nici nu eram în stare să-l simt. Dac-aș ști că o să-mi 
curgă tot sângele în cinci minute, mi-aș umple alea cinci minute 
cu toate lucrurile care-mi plac cel mai mult. Aș mânca o groază 
de orez chinezesc, m-aș pișa pe norișor și aș face-o pe Agnes să 
râdă cu strâmbătura mea, când mă uit cruciș și îmi vâr limba în 
nas. Măcar dacă știi poţi să te pregătești. Altfel nu-i drept. 

Ropotul e un fel de a bate la tobe. E cuvântul meu preferat pe 
ziua de azi. La ora de muzică am cântat la tobe. Un ropot de 
tobă e atunci când lovești toba foarte repede cu două bețe cât 
mai mult timp. Îmi place ropot pentru că seamănă cu sunetul pe 
care îl scoate. Mă jur, deșteaptă chestie. 

Toba mare de la capăt (toba bas) are o pedală. Cânţi la ea cu 
piciorul. E dur. Cei mai mulţi lovesc prea tare în tobe, de parcă 
ar vrea să le rupă. Lor li se pare un joc. Eu le lovesc destul de 
tare cât să scoată un sunet ca lumea. l-am arătat lui Poppy 
Morgan cum să-ţi mişti piciorul pentru ca toba mare să păstreze 
același ritm. E mai ușor dacă numeri în minte. Numeri mereu 
până la patru. Apeși pe pedală la unu. Așa: 


1234 
1234 


Și repeţi cât ți se pare că e bine. Sau apeşi pe pedală la unu și 
trei ca să iuţești ritmul: 


1234 
1234 


Numai că așa e un pic prea rapid, te simţi diliu, de parcă o să 
cazi dintr-o clipă în alta. Când îi arătam lui Poppy Morgan cum 
se cântă la toba bas, i-am mirosit părul din greșeală. Am stat 
prea aproape și l-am mirosit pur și simplu. Avea aromă de 
miere. Părul lui Poppy Morgan e galben ca soarele. Când îmi 
zâmbește, mi se strânge stomacul, nici nu știu de ce. 

* 


Din balconul meu nu se văd decât parcarea și tomberoanele. 
Nu se vede râul din cauza copacilor. Se văd case peste case. Șir 
după șir peste tot, ca o mulțime de șerpi și blocuri mai mici 
unde locuiesc bătrânii și anti-normalii (cum le zice mama lui 
Jordan oamenilor cu probleme la cap. Unii așa s-au născut și alţii 
au ajuns așa pentru că au băut prea multă bere. O parte dintre 
ei arată ca oamenii adevăraţi, numai că nu știu să facă socoteli 
și nici nu pot să vorbească cum trebuie). 

Mama și Lydia sforăiau amândouă ca două purcele turbate. 
Mi-am pus paltonul și am luat niște făină. Era foarte târziu. 
Elicopterele zburau iar pe cer, vânând spărgători, le auzeam în 
depărtare. Vântul rece mă mușca de oase ca un câine turbat. 

Copacii din spatele turnului băteau, dar râul dormea. Tata și 
Agnes și bunica Ama mă visau cu toţii pe mine, se uitau la mine 
ca la televizor. Porumbelul simţea că îl aștept, urma să se 
întoarcă la noapte, eram sigur. 

Am așteptat să se miște vântul și după aia am pus o 
grămăjoară bună de făină pe balustradă. Am întins-o bine, ca s- 
o vadă porumbelul de la kilometri depărtare. Adjei, a venit 
vântul înapoi iute-iute și a spulberat-o! Nu-mi rămânea decât să 
sper c-o să-mi miroasă planul și o să vină înapoi. Îmi plac 
picioarele lor portocalii și cum mișcă din cap când merg, de 
parcă ar asculta muzică invizibilă. 

Îmi place mult la etajul nouă, poţi să te uiţi în jos și, dacă nu 
te lași prea tare peste margine, nimeni de jos nu știe de tine. 
Am dat să arunc o flegmă, dar am văzut pe cineva lângă 
tomberoane, așa c-am înghiţit-o la loc. Stătea în genunchi lângă 
containerul pentru sticle și își vâra mâna dedesubt de parcă 
scăpase ceva pe acolo. Nu-i vedeam faţa pentru că purta glugă. 

Eu: 

— Poate e spărgătorul! Repede, elicopterule, aici e omul pe 
care-l cauţi! Pune reflectorul pe el! (Am zis-o doar în minte.) 

A scos ceva de sub tomberon. Era bine împachetat. S-a uitat 
în toate părțile și apoi a despachetat chestia și am văzut ceva 
lucios dedesubt. L-am zărit doar o secundă, dar era sigur un 
cuţit. Altceva nu văd ce-ar putea fi, lucios și ascuţit. L-a 
împachetat la loc și l-a vârât în pantalon, apoi a luat-o la picior 
spre râu. A fost chiar caraghios. Elicopterele nici nu l-au văzut. 
Nu s-au luat după el, erau prea sus. Alerga tare caraghios, ca o 
fată, cu coatele în afară. Pun pariu că pot să-l întrec. 

Voiam să mai stau de pază să văd dacă se mai întâmplă ceva, 
numai că prea îmi venea să dau mâna cu primarul. Am stat cât 
am putut. Nu știu de ce n-a venit porumbelul. Crede c-o să-l 
omorâm, dar se înșală. Nu vreau decât ceva viu pe care să-l 
hrănesc și să-l învăţ șmecherii. 

Am privit răsăritul și l-am văzut pe băiat plecând la școală, la 
fiecare inceput de zi îi simt visele pe limbă. Gustul tuturor 
viselor voastre. De aici de sus păreți atât de nevinovați, atât de 
ocupați. Cum vă îngrămăaiți în jurul unui obiect care v-a stârnit 
curiozitatea sau fugiți de ceva nedorit, avem mai multe în 
comun decât vă închipuiți. Dar nu prea multe. 

Uite-mă sus la etajul nouă, cocoțat pe un pervaz, mistuind în 
liniște rămășițele meiului ciugulit la ultima masă. Uite-mă cum 
vă plâng de milă, viața voastră e atât de scurtă și totul e atât de 
nedrept. Nu-l știam pe băiatul care a murit, nu era al meu. Insă 
știu cum arată durerea de mamă, știu cum se agat ca afinele 
acelea încăpățânate care cresc din belșug pe marginea șoselei. 
Îmi pare rău si tot. Păziţi-vă căpățânile, eu, unul, n-am încotro. 
Uite-o cum trece. Nu trageti în mesager. 


De câte ori cineva închide prea tare ușa, se cutremură 
apartamentul. Chiar se simte. Când închide cineva o ușă, toată 
lumea simte. E chiar dur, parc-am trăi cu toții laolaltă într-un 
căsoi. Poţi să te prefaci că e cutremur. Domnul Tomlin a zis că 
nu au loc cutremure decât în acele părți ale lumii unde pietrele 
se gâdilă. Toată lumea a râs. Domnul Tomlin e foarte haios. 
Chiar face poante mai bune decât Connor Green. 

Nu-mi place doar când ţipetele se aud prea tare. Mă zguduie 
de-a dreptul. Parcă năvălește o armată să ne omoare. Când 
tipetele se aud prea de-aproape, dau televizorul mai tare ca să 
le acopăr. 

Dacă vine vreun năvălitor, e treaba mea să-l alung. Pentru 
asta e bun bărbatul casei. Tot timpul ţinem lanţul la ușă și 
încuietorile încuiate, ca să nu intre năvălitorii. Dacă pătrund 
înăuntru, trebuie să-i găurim cu furculița (nu poţi să-i găurești cu 
cuțitul, pentru că e crimă. Cu furculita nu. Furculiţa e pentru 
autoapărare). O să mă pun în fața Lydiei ca s-o apăr. Și a 
mamei, dacă-i acasă. Cât timp mă bat eu cu năvălitorii, Lydia și 
mama cheamă poliţia. Aș încerca să-i lovesc în ochi, pentru că 
acolo sunt cel mai vulnerabili. Doar i-aș orbi. Și când nu mai văd 
nimic, i-aș împinge afară și după aia în lift. Liftul e sigur. 

Asta doar dacă vin năvălitorii. S-ar putea nici să nu se 
întâmple. 

M-am uitat pe vizor. Nu erau decât Miquita și Chanelle. Am 
descuiat încuietorile și le-am lăsat în casă. 

Miquita: 

— Ce ești tu, paznic la bancă? 

Lydia: 

— Dă-le drumul să intre, Harrison. 

Eu: 

— Nu-mi zice Harrison, nu ești mama. 

Mă jur, Lydia tot face pe șefa când vin prietenele pe la ea. Tot 
mă ia la derută și îmi zice să mă duc la mine în cameră să-mi 
fac temele. N-am chef să mă duc la mine în cameră. Vrea să mă 
duc doar ca să se uite ele la Hollyoaks. Li se pare cine știe ce 
minunăţie. Nu sunt decât oameni care se pupă tot timpul. 
Uneori sunt chiar doi băieți care se pupă! Mă jur pe Dumnezeu, 
e adevărat! Sunt scârboși. 

Eu: 

— Te spun lu' mama că te-ai uitat cum se pupă ăștia. E 
scârbos. 

După aia, Lydia îmi închide ușa în nas. Așteaptă până mă 
apropii bine și închide ușa. E o mare răutate. Altădată nu-mi 
închidea ușa-n nas. Acuma o face tot timpul, doar ca să râdă de 
mine prietenele ei cretine. 

Eu: 

— Dă-mi drumul! 

Lydia: 

— Miqguita nu vrea să intri. O tot ciupești de fund. 

Eu: 

— la nu te mai face! Nu-i adevărat. 

Chiar nu e adevărat. N-am ciupit-o niciodată de fund pe 
Miquita. Mai bine îmi vâr degetele într-un mușuroi de furnici-de- 
foc. Miquita și Chanelle sunt amândouă sărite, tot toarnă gogoși 
cu ce băieţi au luat la supt (adică s-au pupat mai apăsat). 
Miquita are un ruj de cireșe. Chiar are gust de cireșe. Tot timpul 
se dă cu el. Zice că vrea să aibă buze dulci și bune când o să mă 
pupe. 

Eu: 

— N-o să mă pupi niciodată. O s-o întind. 

Miquita: 

— Încotro? N-ai unde să fugi. Nu-ţi fie teamă, ce dacă mă 
iubești prea mult? 

Eu: 

— Ba nici nu te iubesc. Vreau să pici într-o groapă. 

Miqguita ar fi drăguță dacă și-ar ţine gura. S-a așezat pe mâna 
mea și am simţit că iau foc. A fost doar un accident, n-am vrut 
să-i pun mâna pe fund. Oricum, prea toarnă gogoși, mereu se 
poartă urât cu televizorul nostru doar pentru că e din lemn și 
foarte vechi. L-am luat de la magazinul canceroșilor, a fost al 
unui mort. Imaginea nu se vede imediat, trebuie să aștepți să se 
încălzească. Când apare imaginea, e foarte întunecată, după aia 
se văd și culorile. Toată chestia ia timp la greu. Poţi să te duci să 
dai mâna cu primarul de când aprinzi televizorul și până se vede 
imaginea. Eu am testat faza și funcţionează. 

Miquita nu se duce la înmormântarea băiatului mort. Nu l-a 
cunoscut. 

Miquita: 

— La ce bun, omule? Toate înmormântările sunt la fel, este? 

Eu: 

— Așa, doar din respect. 

Miquita: 

— Dar nu-l respect. E vina lui c-a fost omorât, nu trebuia să se 
ia în vorbe cu nimeni. Dacă te joci cu focu' tot te arzi până la 
urmă, este? 

Eu: 

— Habar n-ai ce vorbești, nici n-ai fost de față măcar. Nu s-a 
luat în vorbe cu nimeni, criminalul voia doar să-i ia mâncarea. 


Miquita: 

— Cum zici tu. Știi o laie, ești doar un ţânc. 

Eu: 

— Nici tu nu știi nimic. Mă jur, ești doar o proastă. 
Miquita: 


— Mă jur, mă jur! Mă jur pe Dumnezeu! Parc-ai fi o potaie 
schelălăitoare. Acuma piei din ochii mei, mă calci pe nervi. 

Eu: 

— Păi, faţa ta mă calcă pe nervi, buze de pește. 

M-am cărat înainte să mă atac prea tare. Dacă Miquita o să 
mă ia vreodată la supt, o omor. E prea scârboasă și are mâini 
grase. 

* 

Uşile centrului comercial se deschid ca prin farmec. Nici 

măcar nu tre’ să le-atingi. E un anunţ mare, cu toate regulile: 


ALCOOLUL INTERZIS 

BICICLETELE INTERZISE 
CÂINII INTERZIȘI 
SKATEBOARDURILE INTERZISE 
FUMATUL INTERZIS 


ORICE JOC CU MINGEA INTERZIS 
Sub regulile adevărate cineva a scris cu pixul o regulă nouă: 
NAȘPETELE INTERZISE 


Nașpetele sunt fetele care se ţin de tine să le faci copii. Dean 
Griffin mi-a explicat cum stă treaba. 

Dean: 

— Dacă te pupi cu o nașpetă, o să-ți toarne imediat un plod. 
Numai dacă te uiţi la ele prea lung, și imediat le bagi unu' pe 
țeavă, pe bune. Sunt niște janghinoase, omule, ţine-te departe 
de ele. 

Nici nu-ţi vine să te-apropii prea tare, au bube pe față și put a 
țigări. Și plozii lor put a ţigări. Ne-am făcut că nașpetele vin 
după noi. Erau zombi și ne urmăreau toate, trebuia s-o luăm la 
fugă. Dacă ne pupa vreuna, ne preschimbam în nașpete zombi. 
Era foarte haios. Am scăpat la timp. 

Dean e al doilea prieten la cataramă pe care-l am. E cel mai 
bun prieten de la școală, iar Jordan e cel mai bun prieten din 
afara școlii. Dean mi-a zis să-mi pun banii de mâncare la ciorap, 
ca să nu-i găsească hoţii. El așa face tot timpul și nu-l mai 
jefuiesc. 

Am încercat, dar mă deranjau, ca o gâlmă. Nici nu puteam să 
merg ca lumea. Îmi ţin banii de mâncare în buzunar. Pe mine n- 
o să mă jefuiască nimeni, nu i-am făcut nimănui nimic. 

Eu: 

— Crezi că e vina băiatului că l-a crestat? Așa zice prietena 
soră-mii. Eu n-o cred. S-ar putea să fie nașpetă. Crezi c-o să-l 
prindă pe ăla care a făcut-o? 

Dean: 

— Nu conta pe asta, sticleţii de-aici nu le au. Mai bine cheamă 
echipa CSI să se ocupe de caz, o să-i dea de cap una-două. 

Eu: 

— Ce-i aia CSI? 

Dean: 

— Sunt, gen, cea mai tare echipă de detectivi din America, 
știu cele mai mişto șmecherii și-ţi găsesc indicii care nu i-au 
trecut nimănui prin cap. Nu-s numai la televizor, chiar există. 
Am văzut o fază, era o bandă care caftea lumea, gen, cu bâte 
de baseball și călcându-le capetele în picioare și din astea. 

Eu: 

— De ce? 

Dean: 

— Nu ș', așa, în doru’ lelii. Și nu era martori, nimic, numa’ că 
CSI-ul are programu’ ăsta special pe calculator care zice ce fel 
de adidași ai în picioare doar după modelul de pe talpă, bine? Și 
au comparat urma de talpă de pe fața mortului cu amprenta de 
la picioru' criminalului, așa l-au prins. Super-deștept. 

Eu: 

— Chiar că-i super-deștept. Ar trebui să facă la fel și aici. 
Poate-am găsi amprenta piciorului. 

Dean: 

— Poate, da’ noi avem tehnologie de rahat, este? Nici măcar 
n-avem echipament ca lumea. Hopa, ai grijă! 

Terry Abţibild era să intre în noi. Fugea de mânca pământul. 
Nici măcar nu ne-a văzut. Avea sub braţ o caserolă mare cu pui. 
Îmi dădeam seama că era prea grea. Caserola a alunecat și 
câţiva pui au căzut pe jos. Terry Abţibild nici nu s-a oprit, a ținut- 
o tot într-o goană. Avea ochii cât cepele, atât era de concentrat, 
super-haios. A trebuit să ne ferim din drum. 

Măcelarul: 

— Vino încoace, jigodie mică! 

Măcelarul a încercat să se ţină după el, dar era prea gras. A 
renunţat. Ceilalţi beriști așteptau afară, pe treptele bibliotecii 
mari. Fiecare a înhăţat un pui și a tăiat-o în altă direcţie decât 
ceilalți. Până și Asbo a luat-o la fugă. A crezut că se joacă. Lătra 
de-și dădea sufletul. Noi chiar ţineam cu ei să scape. Mă jur, era 
super-haios. Dean a zis că ar trebui să mergem pe aici în fiecare 
zi. Asta a fost noua regulă. 

Nici nu știu unde-au dispărut puii adevăraţi. Lumea îi cumpără 
deja morţi și jumuliţi. Dilie chestie. Mi-e dor de feţele lor. Ochii 
lor morţi erau minunaţi, parcă visau la timpurile bune când se 
fugăreau la soare, ciocănindu-se în cap cu ciocul unul pe altul. 

Un pui: 

— Cioc cioc cioc cioc! 

Alt pui: 

— Du-te de-aici cu ciocănitul tău! 

Când moare un bebe, tre' să-i dea un nume, altfel n-ajunge în 
Rai. Uneori sunt prea triști ca să se gândească la nume. Atunci 
le găsește mama un nume. De obicei le ia din Biblie. Dacă 
mama bebeului nu crede în Biblie, atunci ia un nume din ziare. A 
murit un bebe azi. Era ectopic. 

Mama: 

— E atunci când crește în afara uterului. N-ai ce să faci. 
Uneori se mai rătăcesc. 

Mama a trebuit să boteze bebeul mort. l-a zis Katy, după o 
tanti din ziar. Mama bebeului a fost foarte mulţumită. l-a plăcut 
la nebunie. 

Eu: 

— Data viitoare când mai moare un bebe, po’ să-i zici 
Harrison. O să-i placă foarte mult mamei. 

Mama: 

— Nu pot, e cu ghinion. 

Eu: 

— Cum așa? 

Mama: 

— Așa. Harrison e numele tău. Nu mai vreau să aibă nimeni 
numele ăsta. 

Tre' să ai nume ca să te găsească lisus. Altfel lisus n-o să știe 
pe cine caută și o să plutești în spaţiu la nesfârșit. Ar fi ceva de 
groază. Dacă pici în soare, te prăjești ca o bucată de pâine! 

Nu-i nimic, bebelușii morţi cresc mari în Rai. Mă jur, m-am 
simţit tare ușurat. Mie nu mi-ar plăcea deloc să rămân mic la 
nesfârșit. Așa nu înveţi niciodată să citești sau să vorbești. N-ai 
avea niciun rost. Nici măcar nu ţin minte cum era pe vremea 
când eram bebe. Pe-atunci dormeam mai tot timpul. Era super- 
plictiseală. Dac-ar trebui să rămân așa la nesfârșit, probabil că 
m-aș dili din cap până-n picioare. 

* 

Ar trebui să fie urme de picioare pe lângă tomberoane, ar fi 
trebuit să rămână, ca atunci când sari într-o baltă și după aia 
sari înapoi afară. Le-am căutat înainte să plec la școală, dar 
dispăruseră. Poate că criminalul purta adidași speciali, fără 
model pe talpă, sau poate n-a apăsat destul ca să meargă faza 
asta. Eu apăs mereu zdravăn, așa îţi ies cele mai mişto urme. În 

pauze putem să sărim în bălți, mai ales dacă plouă și sunt prea 
mulţi profi ca să ne jucăm de-a teroristul sinucigaș. Am trântit o 
urmă babană. Apoi am încremenit, nu știam dacă o să mă 
găinățeze porumbelul, însă a trecut pe lângă mine. Nu-mi 
dădeam seama dacă e porumbelul meu, era prea departe. In 
Anglia e cu noroc dacă o pasăre se găinățează pe tine. Toată 
lumea crede asta. 

Eu: 

— Chiar dacă ţi se cacă în cap? 

Connor Green: 

— Nu contează unde, doar să pice pe tine. Poa’ să fie oriunde. 

Eu: 

— Dar dacă îţi nimerește în ochi? Dacă îţi intră în gură și-l 
mănânci? 

Connor Green: 

— Tot cu noroc e. Rahatu' e întotdeauna cu noroc. Toată 
lumea știe. 

Vilis: 

— Harri tre’ să fie norocos atunci, pentru că pute a rahat. 

Mă jur, m-am atacat rău de tot când a zis asta. Mi-a venit să-l 
fac una cu pământul, dar erau prea mulţi profi. A trebuit să ţin 
totul în mine. 

Dean: 

— Nu vorbeam cu tine, bolândule. Du-te pe câmp să culegi 
cartofi cu mă-ta. 

Connor Green: 

— Du-te să f... o vacă. 

Vilis a zis ceva pe limba lui și a fugit, a luat-o drept prin baltă 
și ne-a stricat jocul. Data următoare când mai vorbește urât cu 
mine o să-l pocnesc în biluţe. 

Sicriul meu o să fie un avion. Sicriul băiatului era normal, doar 
că avea pe el emblema echipei Chelsea. Oricum arăta fițos. Toți 
ai lui erau foarte triști. Totul părea super-întunecat din cauza 
ploii și a negrului în care era îmbrăcată toată lumea. Nu se 
cânta. 

Mama: 

— Dumnezeu să-l odihnească. 

Mama ne-a ţinut tot timpul foarte strâns de mână pe mine și 
pe Lydia. Nu puteai să-i zici să termine. Nu puteai să dansezi, 
pentru că nu mai dansa nimeni și oricum era prea alunecos 
pământul. Nu ne-au lăsat în biserică, pentru că nu-l cunoșteam 
destul de bine. A trebuit să așteptăm afară. Nu prea vedeai 
nimic, erau oameni în faţă. Am văzut cameramanul de la TV. 
Tanti care zicea știrea se tot oprea să-și aranjeze părul. l-a luat 
o groază. Era foarte enervant. Nu voiam decât să tacă odată, ca 
să aud ce ziceau vorbitorii. 

Eu: 

— Mă întreb ce cântec o să pună. 

Un puști mai mare: 

— Dizzee Rascal! Ar trebui să bage „Sugi p...”, este? 

Alt puști mai mare: 

— Corect, frate! 

Tanti de la știri: 

— Puteţi să vă moderați vocabularul, vă rog, filmăm, mersi. 

Puștiul mai mare: 

— la modifică-mi-o tu, ștoarfă! 

S-a făcut că se prinde de bulla și și-o îndreaptă spre tanti. Ea 
nici nu l-a văzut, deja se întorsese cu spatele. Vorbea și el la 
plesneală. Nici n-a zis-o destul de tare să-l audă. 

Alt puști mai mare: 

— Ete curu'! 

De unde vin eu, unii oameni au un sicriu special în forma unui 
obiect adevărat. E ceva ce le-a plăcut cel mai mult în viață. 
Dacă tanti cosea tot timpul, atunci sicriul era o mașină de cusut. 
Dacă unuia îi plăcea berea, era o sticlă de bere. Le-am văzut pe 
toate. Sicriul îti spune ce-i plăcea omului cel mai mult și mai 
mult. Odată sicriul a fost un taxi. Mortul era Joseph taximetristul. 
Am salutat lumea strânsă la înmormântare. Tocmai mă 
întorceam după ce dusesem sticlele la Coliba lui Samson, una 
dintre tanti m-a tras și m-a pus să dansez cu ea. A fost criminal. 

Toată lumea era fericită. Oricine se putea alătura. Am uitat până 
și că murise cineva. 

Eu: 

— Ar fi trebuit să-i facă un pantof de fotbal pe post de sicriu. 
Așa ar fi fost mai bine. 

Mama: 

— Taci, Harrison. Fii respectuos. 

Eu: 

— Pardon! 

Eu vreau să am un avion pentru că n-am mai văzut niciunul 
aşa. Al meu ar fi primul. 

* 

Sângele băiatului mort a dispărut acum, l-a spălat ploaia. N- 
aveai cum să oprești lucrurile. Voiam să-i văd corpul, mai ales 
ochii. Voiam să văd dacă erau ca ochii de pui și ce vise trădau, 
însă sicriul era deja închis când am ajuns. 

* 


Am plecat pe furiș de lângă mama și Lydia, nici nu și-au dat 
seama că am dispărut. Dean mă aștepta în parcare. Eram 
spioni. Urmăream mulţimea ca să observăm niscaiva activităţi 
dubioase. Ca atunci când oamenii se fofilează pentru că au ceva 
de ascuns, Dean a învățat chestia asta din serialele cu detectivi 
adevăraţi. 

Dean: 

— Uneori criminalul se întoarce ca să privească 
înmormântarea, vrea să le râdă-n nas polițailor. Ca și cum ar 
zice: nu puteți să mă prindeţi, tontălăilor. Ca și cum le-ar arăta 
degetul mijlociu. Numa' că nu vrea să-l prindă, nu-i așa de prost. 
Uită-te după moși cu glugi pe cap. 

Eu: 

— Toţi au glugi pe cap, plouă de rupe pământul. 

Era adevărat: nu se vedeau decât o groază de glugi, ca niște 
vase pe mare. Astea erau în spate, oamenii din faţă care chiar îl 
iubeau pe băiatul mort stăteau sub umbrele. Mă întreb dacă e 
cu dublu ghinion să-ţi deschizi umbrela în biserică. Probabil că 
da. Probabil c-ai pica mort pe loc. Măcar ai fi unde trebuie, ar 
putea să te îngroape imediat, înainte să te găsească muștele! 

Dean: 

— Bun, ce culoare avea hanoracul moșului? Nu, lasă, până 
acuma s-a descotorosit de el. Pune-ţi mintea la contribuţie. 


31 


Eu: 

— A, știu, am putea să salutăm pe toată lumea și cine nu dă 
mâna cu noi tre’ să ascundă ceva. Cine nu dă mâna cu tine lao 
înmormântare? Hai să mergem la toată lumea și să-i felicităm și 
vedem cine nu se bagă. 

Dean: 

— Condoleante, nu felicitări. 

Eu: 

— Ce-o fi. Noi zicem doar că ne pare rău. Haide cu mine. 

Ne-am făcut loc la marginea mulţimii, unde stăteau toți 
glugaţii, fumând și ferindu-se de camera TV, să nu-i prindă. Ne- 
am prefăcut că suntem gazdele oficiale, am pornit-o de la un 
capăt de rând, dând mâna cu toată lumea și zicând că ne pare 
rău. Cei mai mulţi ne strângeau mâna și spuneau că și lor le 
pare rău, știau că e serios și că trebuiau să fie respectuoși. Totul 
mergea super-rapid și fără zgomot. 

Dean și cu mine: 

— Îmi pare rău. 

Un glugat: 

— Îmi pare rău. 

Dean și cu mine: 

— Îmi pare rău. 

Următorul glugat: 

— Îmi pare rău. 

Unii erau negri și alţii erau albi. Unii chiar au aruncat ţigările 
înainte să dea mâna cu noi, de parcă numai așa era corect să se 
facă într-o asemenea ocazie. Doar câţiva nu s-au băgat. 

Dean și cu mine: 

— Îmi pare rău. 

Al zecelea sau al unșpelea glugat: 

— Mă luaţi la mișto? 

Eu: 

— Nu. E de condoleanţe. 

Dean: 

— Problemă? 

Al zecelea sau al unșpelea glugat: 

— Te bag în p... mă-tii, jigodie obraznică. 

L-am fi trecut pe lista suspecţilor, numai că era măcelarul și 
era prea gras ca să fie criminalul. Se poartă urât cu toată lumea. 
A trebuit s-o lăsăm baltă dup-aia, pentru că scoteau sicriul. Mai 

să-l scape, unul dintre purtători era torpilat și aproape a căzut. 
Toată lumea și-a ţinut răsuflarea, însă și-au revenit la timp. Era 
să iasă cu scandal la coada mulțimii. Killa venea pe bicicletă. Nu 
putea să înainteze printre mașinile din parcare. A tot sucit de 
bicicletă în zigzag, încercând să se strecoare printre ele și era 
să-l calce dricul la plecare. S-a oprit în ultimul moment. Killa a 
alunecat prin ploaie și a căzut de pe bicicletă. 

Tipu' de la pompe funebre: 

— Vezi pe unde mergi! 

Am crezut c-o să iasă cu caft sau măcar Killa o să-i arate 
tipului degetul murdar, însă el doar s-a urcat înapoi pe bicicletă 
și a roit-o. S-a hâţțânat iar când a trecut pe lângă spatele mașinii 
cu sicriul. Pe florile de pe sicriu scria Fiu și Veșnicie. Dar Veșnicia 
parcă se terminase deja. Parcă o răpise cineva când îl 
omorâseră pe băiatul mort. Nu așa trebuie să se întâmple. Copiii 
nu trebuie să moară, numai bătrânii. Chiar m-am îngrijorat că s- 
ar putea să fiu eu la rând. Am scuipat ce mai rămăsese din 
carameaua Hubba Bubba Măr Atomic, să n-o înghit din greșeală 
și să mi se încleieze maţele. 

XXX 

Treptele din faţa cantinei sunt ale Găştii de la Dell Farm. 
Nimeni altcineva n-are voie să stea acolo. E cel mai mișto loc din 
toată școala. Treptele sunt sub streașină, așa că nu te udă 
ploaia și de-acolo vezi toată școala, așa că dușmanii nu te pot 
lua pe nepregătite. Doar cei din clasa a zecea se pot apropia și 
numai dacă te invită X-Fire. 

Dacă te așezi pe scări fără să ceri voie, o încasezi. Nici dacă e 
destul loc pentru toată lumea, nu-s scările tale. Sunt ale Găștii 
de la Dell Farm. Le-au câștigat la război. Acuma sunt ale lor pe 
veci. 

li cheamă Gașca de la Dell Farm după numele de Dell Farm 
Estate. X-Fire este șeful pentru că e cel mai bun la baschet și la 
bătaie. E recunoscut de toată lumea. El i-a tăiat pe cei mai 
mulţi. El mi-a furat geanta. Eu doar treceam pe lângă el. Nici 
măcar nu bănuiam. 

Dizzy: 

— Aruncă-i-o pe acoperiș, omule. 

X-Fire: 

— O vrei? 

Eu: 

— Da. 

X-Fire: 

— Ce faci ca să ţi-o dau? 

Toată lumea se uita. Am încetat să mă mai chinui să apuc 
geanta. Ştiam că n-am cum să ajung la ea pentru că ţinea mâna 
prea sus. Aveam de gând să le zic profilor că s-a năpustit un 
șoim și mi-a furat-o. 

X-Fire: 

— Din ce ţară mai ești și tu? 

Eu: 

— Ghana. 

Dizzy: 

— Poliţaii au pistoale pe-acolo? Au, este? 

Clipz: 

— Ăștia își fac case din baligă de vacă, este? Am văzut io. 

X-Fire: 

— Nu fi dobitoc, omule. E OK puștiu'. Uite, îţi dau geanta 
înapoi dacă faci o treabă pentru mine. 

Eu: 

— Eu n-am nicio treabă. Doar încui ușile și car chestiile grele. 

Killa: 

— Ce tot zice? Ești haios, omule. 

Dizzy: 

— Dacă te ţii cu noi, o să-ţi arătăm care-i mișcarea. O s-avem 
grijă de tine, este? 

X-Fire poate să arunce mingea de baschet la kilometri 
depărtare. Întotdeauna înscrie. Eu nu pot, pentru că mingea e 
prea grea. Cred că bagă în ea o piatră ca să trișeze. Eu doar 
driblez și i-o pasez lui Chevon sau lui Brayden. Când o să fiu în 
clasa a zecea, o să fiu și eu plin de mușchi, ca X-Fire. Deja sunt 
cel mai rapid. Aș putea să fiu și cel mai puternic. 

X-Fire mi-a dat până la urmă geanta înapoi. Mare ușurare. 

X-Fire: 

— Fii pe fază, Ghana. Dacă se ţine cineva de rahaturi cu tine, 
vii la mine, da? 

N-aveam chef de rahaturi, nu voiam decât să-mi iau haleală 
înainte s-o șutească Manik pe toată. N-ai voie să mănânci cu 
degetele, ci cu furculita, altfel femeile de la cantină nu te mai 
lasă înăuntru. Încă mai apuc mâncarea cu degetele uneori, doar 

ca s-o îngrămădesc pe furculiță. Nimeni nu poate să te 
oprească, doar suntem într-o ţară liberă. 

O tanti care locuiește în blocurile anti-normalilor are un scaun 
auto. E doar un scaun pe roţi. Se conduce ca o mașină, numai că 
în loc de volan are manete. Tare mi-ar plăcea să conduc așa 
ceva odată. Însă nu merge decât încet. 

Se ducea la cumpărături. Eu mergeam acasă. Doi puștani au 
apărut din senin. Nici n-am bănuit măcar. Au năvălit de pe alee 
și au sărit în partea din spate a scaunului auto. Am văzut cu 
ochii mei. Mă jur, era haios rău. S-au ţinut de scaun tot drumul 
până la magazine. 

Tanti nici măcar nu știa cine sunt. A încercat să-i dea jos, dar 
nu ascultau. 

Tanti din scaunul auto: 

— Hei, ce joc mai e și ăsta? Daţi-vă jos! 

Dar nici nu s-au sinchisit. Când au ajuns la magazine, doar au 
sărit jos și au fugit. Nici măcar nu i-au mulţumit că i-a dus! A 
fost cea mai haioasă chestie pe care am văzut-o în viaţa mea. 

E vina femeii. Nici măcar nu-i bolnavă. Poate să vorbească și 
tot. Are nevoie de scaunul auto pentru că e prea grasă ca să 
meargă pe jos. 

Tanti din scaunul auto: 

— Ce căști gura? De ce nu i-ai oprit, ai? 

N-am zis nimic. Nici măcar nu voiam să mă ducă cu scaunul. 
Prefer să alerg, așa ajungi mai repede și nu te pocnește nimeni. 

N-am vreun strop de ploaie preferat, toţi sunt la fel de buni. 
Toţi sunt cei mai buni. Așa cred eu oricum. Întotdeauna privesc 
în sus spre cer când plouă. E dur. E un pic cam de groază, 
fiindcă picăturile sunt așa de mari și de iuți și ai impresia c-o să- 
ţi intre în ochi. Dar trebuie să-ţi ţii ochii deschişi, altfel n-o să 
simţi. Încerc să urmăresc o singură picătură de ploaie de când 
cade din nor și până ajunge pe pământ. Mă jur, e imposibil. Nu 
vezi decât ploaie. Nu poţi să urmărești doar o picătură, sunt 
prea multe și toate celelalte picături se bagă în faţă. 

Cel mai mişto e să alergi prin ploaie. Dacă-ţi ţii fața spre cer în 
timp ce alergi, aproape simţi că zbori. Poţi să-ţi închizi ochii sau 
poţi să-i ţii deschiși, cum vrei. Îmi place în amândouă felurile. 
Poţi să-ţi deschizi gura dacă vrei. Ploaia are gust de apă de la 
robinet, numai că e caldă. Uneori are gust de metal. 

Înainte s-o iei la goană, găsește-ţi o bucată de lume fără nimic 
pe ea. Fără copaci sau clădiri și fără alţi oameni. Așa n-o să intri 
în nimic. Încearcă să alergi în linie dreaptă. Apoi aleargă cât de 
repede poți. Mai întâi ţi-e frică să nu intri în ceva, dar nu te lăsa 
distras. Aleargă numai. E simplu. De la ploaia de pe faţă și de la 
vânt ţi se pare că alergi super-rapid. Te simţi foarte vioi. Mi-am 
închinat cursa prin ploaie băiatului mort. Era un cadou mai bun 
decât o mingiucă. Mi-am ţinut ochii închiși până la capăt și nici 
n-am căzut. 

Odată Lydia și cu mine am rămas blocaţi în lift. Nu s-a mișcat 
vreo oră. Nici măcar n-a fost de groază. Lydia urla ca o 
dementă. A trebuit să-i liniștesc criza jucând piatră-hârtie- 
foarfecă. lar am fost eroul zilei. 

Lydia: 

— Nu te prosti! N-am urlat deloc! 

Eu: 

— Ba da. Lydia de colo: Fă-l să se miște, fă-l să se miște! 
Urăsc să fiu blocată! 

Lydia: 

— Tacă-ţi gura, Harrison. Minte. 

Îi arătam lui tanti Sonia liftul nostru. Tanti Sonia zice că n-are 
lift la ea, doar scări. Nu mi s-a părut corect. 

Eu: 

— Nu ţi se strânge burta decât la început. N-o să ţi se facă 
rău. 

Lydia: 

— Nu te prosti, doar a mai văzut lifturi. A fost în America. 
Acolo lumea urcă și până la etajul o sută. 

Eu: 

— Cum?! Nu te cred! 

Tanti Sonia: 

— Așa e. Ei le zic elevatoare. Chiar simţi că-ţi pocnesc 
urechile în ele, ca în avion. 

Eu: 

— Tare! 

Tanti Sonia a fost peste tot. A întâlnit o groază de celebrități. 
Odată i-a făcut patul lui Will Smith (a jucat în „Legenda vie”). Nu 
stau în cameră când le face patul, așteaptă afară. Uneori îți dau 
bacșiș. Odată i-au dat lui tanti Sonia o hârtie de douăzeci de 
dolari. Odată un tip de la hotel i-a dat lui tanti Sonia o sută de 
dolari doar ca să se babardească un pic. A refuzat pentru că era 
prea urât. Mama s-a atacat când i-a zis. Nu-i plac deloc discuțiile 
despre ciocăneală. 

Mama: 

— Nu de față cu ei! 

Lydia și cu mine: 

— Nu ne deranjează! 

Data viitoare când se duce în America, tanti Sonia ne aduce 
niște Fruit Loops. Sunt cele mai dulci cereale din lume. O să 
mănânc așa ceva la micul dejun în fiecare zi cât oi trăi. 

Mama: 

— Deja plănuiești să pleci? De-abia ai ajuns. 

Tanti Sonia: 

— Sunt aici de șase luni. 

Mama: 

— Și deja te mănâncă tălpile? 

Tanti Sonia: 

— Nu de tălpi mi-e mie acum. 

Mama s-a uitat la degetele lui tanti Sonia, înnegrite și crăpate. 
Dacă te făceai că nu știi de ele, totul era normal. Cuvântul meu 
favorit pe ziua de azi e ciocobanghez. Mama și tanti Sonia 
striveau roșii ca să faca sos de malanga. Parcă se luau la 
întrecere să vadă care din ele poate să le omoare prima. Mă jur, 
mi-a părut bine că nu-s roșie! 

Mama: 

— Şi-i zice lui Janette: nu mai aveţi alte moașe pe-aici? Și 
Jeanette o întreabă de ce. Şi ea zice că e prima dată când naște, 
oare chiar mă pricep? Zice că nu vrea o scârmâăză sosită cu 
ultima barcă. 

Tanti Sonia: 

— Scârmâză? Pe-asta n-am mai auzit-o. 

Mama: 

— Mă jur pe Dumnezeu. l-am zis că n-am venit cu barca, am 
venit cu avionul. Avem avioane acuma în ţara de unde sunt. N- 
ar fi trebuit să zic nimic. A trebuit să-mi cer scuze. 

Tanti Sonia: 

— Cum?! Tu a trebuit să-ţi ceri scuze? Eu, una, aș intra tare în 
ea. l-aș zice că i-am făcut vrăji, o să nască un plod cu două 
capete. Probabil că m-ar crede. 


Mama: 

— Nu poţi să zici așa ceva, nu-i profesionist. 
Tanti Sonia: 

— Scârmâăză. Tre’ să ţin minte. 

Eu: 


— Ce-i aia scârmâză? _ 
Mama s-a întrerupt din strivitul roșiilor. Iti doreai ca ele să 
profite de ocazie și să evadeze. Fugiţi, scăpați cu viaţă! 

Mama: 

— Așa ţi se zice când te-ai angajat de curând la un spital. 
Uneori, dacă ești nou-venit, pacienţii nu au încredere că te 
pricepi la munca ta. Înseamnă doar cineva nou. 

Eu: 

— Da’ cum vine asta, scârmâză? Nu pricep. 

Mama: 

— Nu știu. Nu te băga în treabă. 

Tanti Sonia: 

— Vine de la zgomotul pe care-l scot pantofii asistentelor. 
Când sunt noi, scârțâie pe podea. Zgomotul seamănă cu 
scârmâăz, asta-i tot. 

Eu: 

— Cum de nu faci același zgomot cu pantofii și aici? 

Mama: 

— Nu iese decât pe podele lustruite. 

Mi s-a părut destul de dilie treaba. S-ar putea să fie adevărat. 
Când o să-mi ia pantofi noi, o să-ncerc faza. Holurile din blocuri 
au podele lustruite ca lumea. Pun pariu c-o să scoată cel mai 
mişto scârţâit pe care l-ai auzit de când ești. 

Data viitoare mergem la tanti Sonia. Ea stă în Tottenham, tre' 
să mergi cu metroul. Connor Green zice că poliţaii de la metrou 
au mitraliere și, dacă o iei la fugă, trag în tine. O să trebuiască 
să mă abţin dacă-mi vine să alerg și gata. Doar până ajung în 
cealaltă parte. 

* 

Jordan nu se duce la şcoală. A fost exmatriculat pentru că a 
lovit un prof cu piciorul. Exmatriculat înseamnă dat afară. Mai 
întâi n-am crezut, însă și maică-sa a zis că-i adevărat. | se pare 
dur. Mama lui Jordan fumează ţigări negre. Foițele au aromă de 
lemn dulce. Jordan are pielea mai deschisă decât a mea pentru 
că maică-sa e obruni?. Ce ţi-am zis, pe-aici totul e sărit de tot! 

Jordan: 

— Maică-mea încearcă să mă dea la altă școală, da’ nimeni nu 
mă primește, este? Mie nu-mi pasă, omule, școala-i oricum de 
rahat. 

Eu: 

— Și ce faci ziua? 

Jordan: 


5 Albă (n.t). 

— Mă joc Xbox. Mă uit la filme pe DVD. 


Eu: 

— Maică-ta te pune la treabă? 
Jordan: 

— Nici gând. De ce, a ta te pune? 
Eu: 

— Uneori. 

Jordan: 

— Asta-i pe invers rău. 

Eu: 


— Numai treburi de bărbat. Să încui ușile, să văd dac-au intrat 
năvălitori, din astea. 

Jordan: 

— Tot pe invers e. 

Am salutat ghena (e o ţeavă specială unde se aruncă gunoiul, 
înăuntru e metal și miroase a rahat, se întinde până jos de tot, 
în lad). Tre' s-o salutăm de fiecare dată ca să ne poarte noroc, 
asta e tradiţia. Vâră-ţi capul în ea și strigă: 

Jordan și cu mine: 

— Coaie! 

și scoate un sunet mişto de tot. Numai nu-ţi vâri capul prea 
adânc, să nu te tragă în jos. Jordan mi-a sărit în spate și a 
încercat să mă împingă în ghenă, dar m-am întors la timp. După 
aia a trebuit să ţin ușa liftului cât a tras Jordan o flegmă 
zdravănă pe toate butoanele. Când a ieșit, tocmai intra Lil 
Scrum. Am așteptat să se închidă ușile. Am auzit-o când a 
apăsat pe butonul pe care scuipase Jordan. Nu știa de flegmă. 

Lil Scrum: 

— Ce mama dracului!? 

A zis mama dracului! Era super-haios. Doar dup-aia mi s-a 
făcut frică. Lil Scrum și-a omorât bărbatul, l-a făcut plăcintă și |- 
a mâncat. Toată lumea crede asta. De-asta are ochi umezi de 
nebună, de la carnea de om. 

Jordan: 

— „Mama dracului, mama dracului! Corcitură€ proastă!” 

Eu: 

— Corcitură! 


6 În original, bastard (n.t.). 

Ai voie să zici corcitură, înseamnă cineva care n-are tată. Tata 
lui Lil Scrum a murit acum un secol, așa că nu-i minciună. Coaie 
înseamnă bilute. 

* 

La ora de arte, a lipsit Tanya Sturridge și în locul ei a stat 
Poppy. Aşa era aproape lângă mine. Acolo a rămas toată ora, 
nici nu s-a mutat în altă parte. Am simţit că mă încing tot. Nu 
puteam să mă concentrez, pentru că voiam să văd ce face 
Poppy. Işi dădea unghiile cu vopsea. S-a dat pe unghii chiar cu 
vopseaua de pictat. M-am uitat tot timpul la ea. Chiar nu 
puteam să mă abțin. 

S-a dat cu roz pe o unghie, apoi cu verde pe următoarea 
unghie și după aia iar cu roz pe următoarea și tot aşa. l-a luat 
foarte mult. A fost foarte atentă, n-a făcut nici măcar o greșeală. 
Era foarte relaxant. Simțeam că mă ia somnul uitându-mă. Am 
ales părul lui Poppy pentru culoarea galben. Doamna Fraser 
spune că inspirația pentru desenele de dispoziție poate veni de 
oriunde, din lume sau din interior. Eu m-am inspirat de la părul 
lui Poppy Morgan. Numai că nu i-am zis, ca să nu strice totul. 

Teoria culorilor te învață cum să te foloseşti de culori ca să 
arăţi diverse dispoziții sau să spui o poveste. Culorile le zic 
oamenilor cum te-ai simţit în sufletul tău. Nu-i nevoie de forme, 
pot să fie doar culori. Nu tre' să semene cu nimic anume. Al meu 
e din verde, galben și roșu. Galbenul e lumina soarelui și părul 
lui Poppy Morgan. Verdele e de când Agnes mergea de-a bușilea 
prin iarbă în parcul copiilor și a văzut un greier și a încercat să-l 
prindă. A fost foarte haios. Să fi văzut ce față a făcut când 
greierul a sărit în altă parte, a rămas uluită. Nu s-ar fi așteptat la 
așa ceva nici într-un milion de ani. Când a aterizat, a încercat iar 
să-l prindă. Nu s-a lăsat bătută, a tot încercat să-l prindă. Până 
la urmă i l-am prins eu. L-a apucat de picior. A strâns prea tare 
mai întâi, mai să-l rupă, însă dup-aia l-a atins doar încet și cu 
binișorul. Are degete micuţe de tot, dar și durdulii. Îmi plac cel 
mai mult. Numai bebelușii pot să fie mici de tot și durdulii în 
același timp, au mare noroc. 

Roșul e sângele băiatului mort. Nu-mi ieșea destul de închis la 
culoare, așa că l-am amestecat cu niște negru, doar un pic, 
încetul cu încetul. Tot nu semăna cu ce-aveam eu în minte. Nu 
reușeam să-l fac să semene. Mă jur, era foarte enervant. 

Doamna Fraser: 

— O să găurești hârtia dac-o ţii tot așa! 

Până la urmă, am lăsat-o baltă. Mi se împăienjeniseră ochii și 
Poppy se uita la mine ciudat, de parcă m-ar fi crezut bolând. 
Atunci mi-am dat seama că trebuie să renunţ. 


Peste tot sunt semne de avertizare. Sunt acolo doar ca să te 
ajute. Sunt foarte haioase. Gardul care împrejmuiește partea din 
faţă a școlii are niște ţepușe de toată groaza la capăt, ca să nu-l 
sară hoţii. Pe gard e un semn: 


NU VĂ URCAŢI. 
RISC SERIOS DE RĂNIRE 


Mă jur, e foarte haios. Peste tot în școală sunt semne care-ţi 
zic să-ţi închizi telefonul mobil: 


Connor Green: 

— Asta pentru că profii sunt toţi roboţi și semnalul de la 
telefoane le dă circuitele peste cap, este? 

Nathan Boyd: 

— Ar trebui să ai și tu un semn din ăsta de atenţionare. Nu 
vorbiti cu acest băiat. Risc serios de abureala. 

Connor Green: 

— Te bag în mă-ta. 

x 
Am mai găsit un semn din ăsta diliu pe malul râului: 
42 


ATENȚIE 


MĂCRIȘUL DIN RÂU 
NU ESTE COMESTIBIL 
PENTRU POPULAȚIE 


Ne place la nebunie semnul ăsta. E favoritul absolut. 

Eu: 

— Ar trebui să punem pariu cu Nathan Boyd că n-are tupeu să 
mănânce măcriș. 

Dean: 

— Bună idee. N-o s-o facă în veci. 

Râul e după copaci. E tot timpul întunecat. E prea mic ca să 
înoţi în el, iar apa e de fapt acid, dacă ai cădea, ţi-ar arde toată 
pielea. E o platformă care acoperă ţeava de rahat unde aveți loc 
să staţi amândoi. Poţi să stai acolo și să te uiţi cum trec diverse 
obiecte pe râu. De obicei sunt doar bețe sau cutii sau hârtii. 
Cine vede primul un cap de om câștigă un milion de puncte. 

Ne uitam după cuțitul cu care a fost ucis băiatul mort. Se 
numește arma crimei. Dacă o vedeam, o pescuiam din apă și o 
duceam la poliţie. 

Eu: 

— Fii cu ochii în patru, ar putea fi oriunde. 

Dean: 

— Recepţionat. Am totul sub control, căpitane. 

Acuma suntem detectivi în toată regula. E o misiune 
personală. Băiatul mort chiar le-a zis derbedeilor să mă lase în 
pace odată, când se luaseră de mine că purtam nădragi trei 
sferturi (cu crăcii prea scurţi). Nu i-am cerut, m-a ajutat fără 
motiv. După asta, am vrut să mă împrietenesc cu el, însă a fost 
omorât înainte să se întâmple. De-asta tre' să-l ajut acum, eram 
prieteni chiar dacă el nu știa. A fost primul meu prieten ucis și e 
prea dureros ca să uiţi așa ceva. O să fie amprente și sânge pe 
arma crimei. Dac-am găsi-o, am putea să aflăm identitatea 
criminalului, așa a zis Dean. El s-a uitat la toate serialele. 

Dean: 

— Și dacă îi ajutăm să prindă criminalul o să ne dea o 
recompensă, este? 

Eu: 

— Cât? 

Dean: 

— Nu ș'. Un miar. Poate mai mult. 

Miar e o mie. Mi se părea prea mult. Dac-aș avea un miar, aș 
cumpăra bilet pentru tata, Agnes și bunica Ama și, dacă mai 
rămâne ceva, mi-aș cumpăra o minge ca lumea, din piele, pe 
care n-o ia vântul. 


Eu: 

— Mai uită-te. Sigur a luat-o încoace. 
Dean: 

— Eşti sigur că era un cuţit? 

Eu: 


— Da! Era atât de mare. 

l-am arătat cât era de mare cu mâinile. 

Dean: 

— Bine, șefu'. (Așa vorbesc detectivii. E doar o regulă.) 

Dacă ucigașul a aruncat cuțitul în râu, până acuma se poate 
să fi ajuns în mare. S-ar putea să fie deja prea târziu. Mă jur, era 
foarte agitat. Nu voiam să scape. Am tăcut iar, ca să căutăm 
mai bine. 

Nici măcar nu sunt pești în râu. Mă simţeam tare trist din 
cauza asta. Ar trebui să fie pești, chiar dacă nu din ăia gustoși. 
N-au mai rămas nici rațe, puștimea le-a omorât cu o șurubelniță. 
Bobocii au fost striviţi. N-am zărit arma crimei. Am văzut doar o 
roată de bicicletă ruginită și îndoită. Data viitoare o să venim cu 
lanterne și mănuși, ca să scormonim în ierburile mai tăioase. 

APRILIE 


Spălătoria e un local doar cu mașini de spălat. E jos în 
Luxembourg House. Mașinile nu sunt ale nimănui, pot fi folosite 
de toţi locatarii din blocuri. Trebuie să le plătești ca să meargă. 
Toate mașinile sunt destul de mari ca să încapă un om înăuntru. 
Odată o să încerc faza. O să dorm înăuntru, e una dintre 
ambițiile mele de când mă știu. 

Poţi să foloseşti orice mașină, nu tre’ să fie de fiecare dată 
aceeași. Preferata mea e cea care se află cel mai aproape de 
fereastră, cineva a scris o poezioară pe ea: 


Chiloții mei se tot rotesc, 
Cine-o ști un' se opresc. 
Pârțâii mei de cap îşi fac, 
Îmi țin coaiele-n hamac. 


Trebuie să ne facem că n-am văzut-o, altfel mama ne duce la 
altă mașină. 

la o groază de timp până se spală rufele. Lydia și cu mine ne 
jucăm un joc. Privim cum se învârt rufele în mașinile altora. 
Când vedem o pereche de chiloţi, e o sută de puncte. Când 
vedem un sutien, e o mie. Trebuie să vorbești foarte încet când 
anunti, să nu afle mama de joc. Trebuie să strigi în șoaptă. 

Eu: 

— Chiloți! 

Lydia: 

— Unde? 

Eu: F 

— Uite, acolo! Aia albi. 

Lydia: 

— Sunt aceiaşi! 

Eu: 

— Nu, ăia aveau floricele pe ei. Ăștia sunt simpli, nu vezi? O 
sută de puncte! 

Lydia: 

— Trombonistule! 

Odată am văzut o pereche de cizme de cowboy. Erau roz. 
Tanti le spăla în mașină! Era genial. Am câștigat un milion de 
puncte. Lydia nu mai are cum să mă bată acum. N-o să mai vezi 
cizme roz de cowboy câte zile oi avea. 

* 

Altaf e foarte tăcut. Nimeni nu-l cunoaște de fapt. Nu trebuie 
să vorbeşti cu somalezi pentru că sunt pirați. Toată lumea crede 
asta. Dacă vorbeşti cu ei, s-ar putea să dai de gol vreun indiciu 
despre unde-ți ţii comoara și dup-aia te trezești că ți-au 
sugrumat nevasta de vie și pe tine te-aruncă la rechini. Altaf și 
cu mine nu trebuie să mergem la ora de religie. Mama nu vrea 
să aud de falșii dumnezei, zice că e pierdere de timp, iar mama 
lui Altaf gândește la fel. În loc de religie, mergem la bibliotecă. 
Trebuie să învăţăm, dar de obicei citim o carte. Eu am început 
să vorbesc primul. Voiam doar să aflu ce crede Altaf. Ce-ar vrea 
să fie mai mult, robot sau om? 

Eu: 

— Cred că e mai bine să fii om, pentru că poţi să mănânci 
toate mâncărurile astea gustoase. Roboții nu mănâncă niciodată 
așa ceva, ei n-au nevoie de mâncare. 

Altaf: 

— Dar e mai bine să fii robot, pentru că nu poţi să fii ucis. 

Eu: 

— Așa e. 

Până la urmă, am hotărât amândoi că mai bine suntem roboți. 

Altaf o să facă modele de mașini când crește mare. Să-i vezi 
numai desenele, sunt mișto de tot. Tot timpul desenează mașini 
și tot felul de chestii dilii. A desenat un 4x4 cu o mitralieră la 
spate. 

Altaf: 

— Ca să nu te prindă dușmanii. E o mitralieră specială, care 
nu rămâne niciodată fără gloanțe. Și toate geamurile și 
caroseria sunt antiglonţ, poa’ să treacă și un tanc peste ea, că 
n-o strivește. 

Eu: 

— Ce fain! Dacă se fabrică o mașină ca asta, eu sigur o 
cumpăr! 

Nu cred că Altaf poate să fie pirat odată ce nici nu știe să 
înoate. Se teme de apă și cu perne de aer la mâini. 

* 

Mamei nu-i plac emisiunile de la televizor, zice că e prea 
multă vorbărie. Programul ei preferat sunt știrile. În fiecare zi 
mai moare cineva la știri. Aproape de fiecare dată e un copil. 
Uneori sunt găuriţi, ca băiatul mort, și altă dată sunt împușcați 
sau călcaţi de o mașină. Odată o fetiță a fost mâncată de un 
câine. Au arătat o fotografie cu câinele și semăna perfect cu 
Harvey. Probabil că fetița îl trăsese de coadă. Câinii îi atacă doar 
pe oamenii care se poartă crud cu ei. Ar fi trebuit să-i spună 
cineva să nu tragă niciodată un câine de coadă, nu le place 
deloc. Nu i-a zis nimeni și de-asta a murit. 

Cel mai mult, mamei îi place când știrea e despre un copil 
care a murit. Atunci se roagă cel mai cu foc. Se roagă foarte 
tare și te strânge în brațe până crezi c-o să plesnești. Oamenilor 
mari le plac la nebunie știrile triste, așa au un motiv special să 
se roage. De-asta nu se dau decât știri triste la televizor. Încă nu 
l-au găsit pe ucigașul băiatului mort. 


Crainicul: 

— Poliţia încă solicită martori. 
Eu: 

— Cum crezi că arată criminalul? 
Mama: 

— Nu știu, ar putea fi oricine. 
Eu: 

— Crezi că-i negru sau alb? 
Mama: 

— Nu știu. 

Eu: 


— Pun pariu că-i unul din drogaţii de la cârciumă. 

Mama: 

— De unde-ai scos-o? Lydia, de ce-i spui așa ceva? 

Lydia: 

— Cum?! Nu i-am zis nimic. 

Criminalii sunt la fel peste tot în lume, nu se schimbă 
niciodată. Au ochișori de porc și fumează ţigări. Uneori au dinți 
de aur și pânze de păianjen pe gât. Au ochii roșii. Tot timpul 
scuipă și își trag tăria din umbre. Cârciuma e probabil plină de 
criminali, numai că noi o să-l căutăm doar pe cel care l-a omorât 
pe băiatul mort, numai de el știam. Dacă l-am prinde, ar fi ca și 
cum am lua înapoi Veșnicia. Ca și cum totul ar merge așa cum 


47 


trebuie. O să aștept să vină Dean cu mine, pe post de întăriri. 
Detectivii lucrează doar în perechi, e mai sigur așa. 

Dacă te atacă un câine, cea mai bună metodă ca să-l oprești 
e să-ți bagi degetul în fundul lui. În fundul câinelui e un buton 
secret, și, când îl atingi, i se deschide automat gura și dă drumul 
la ce mușca. Ne-a zis Connor Green. După ce ne-a zis, toată 
lumea a spus că-i un pervers pentru că își bagă degetul în 
fundul câinilor. 

Kyle Barnes: 

— Perversule! 

Brayden Campbell: 

— F... câini! 

Nathan Boyd poate să-și bage trei bomboane imense odată în 
gură. Toată lumea știe că, dacă înghiţi una, mori, dar lui nici că-i 
pasă. Nathan Boyd nu se teme de nimic. Mereu ne stoarcem 
creierii să-l punem să facă ceva și mai al naibii. De fiecare dată 
tre' să fie ceva și mai și. 

Kyle Barnes: 

— Tre' să alergi prin toată școala ţipând coaie păroase. 

Eu: 

— Tre' să arunci stiloul cuiva pe fereastră. 

Connor Green: 

— Tre’ să lingi lingura aia cu coca. 

Era o lingură în iarbă, lângă poarta principală. Era îndoită și 
arsă toată. Era cea mai scârboasă lingură din lume. 

Connor Green: 

— Tre’ să ţi-o bagi pe toată-n gură și s-o sugi. 

Nathan Boyd: 

— Nu sug chestia aia, are coca pe ea. 

Kyle Barnes: 

— Bulangiule. 

Nathan Boyd: 

— Du-te-n p... mea. Pot s-o șterg mai întâi? 

Connor Green: 

— Nu, tre' s-o sugi așa. 

Nathan Boyd: 

— De ce n-o sugi tu? Doar sugi p... una-două, ești obișnuit. 

Kyle Barnes: 

— la nu mai încerca s-o dai la-ntors. Nu po' să ne zici că faci 
orice și dup-aia să nu faci ce te punem să faci. 

Eu: 

— Tu ne-ai zis. 

Nathan Boyd: 

— Atunci îmi bag p... 

Nathan a lins lingura. A lins-o ca lumea și a aruncat-o. Am 
crezut c-o să-și verse maţele, dar nu s-a întâmplat așa. 

Kyle Barnes: 

— Bine, da’ n-ai supt-o, ai lins-o doar! 

Nathan Boyd: 

— Suge-o tu atunci. 

N-a mai vrut nimeni să sugă lingura. N-a mai vrut nimeni nici 
măcar să se atingă de ea. Nathan Boyd e cel mai curajos din 

clasa a opta, e oficial de-acum. Însă nici măcar Nathan Boyd n- 
ar îndrăzni să declanșeze alarma de incendiu. Când se 
declanșează alarma pe bune, trebuie să vină pompierii ca să 
stingă focul. Chiar dacă nu e niciun foc de fapt, tot trebuie să 
verifice. Dacă e alarmă falsă și află cine-a pornit-o, face 
pușcărie. E o crimă să tragi alarma dacă nu-i niciun incendiu 
pentru că, în timp ce pompierii verifică, ar putea fi un foc 
adevărat în altă parte și ar putea muri cineva. 

X-Fire: 

— Sigur ești pregătit? Nu tre' s-o faci dacă n-ai sânge. 

Dacă aș fi în Gașca de la Dell Farm, Vilis nu ar mai putea să- 
mi vorbească urât. Dacă aș vrea să fac schimb de adidași, 
celălalt n-ar putea zice nu și n-ar mai fi niciun schimb la loc. l- 
am dat prăjitura mea cu brânză lui Manik. Am ieșit primul. Erau 
câţiva la bibliotecă, însă pe hol nu era nimeni. 

X-Fire: 

— Sparge geamul, bine? E ușor, e doar plastic. 
Eu: 

— Și dacă nu se sparge din prima? 

Dizzy: 

— Dă-i înainte până se sparge. Tre’ să știm că le ai. 

X-Fire: 

— O să-ţi ţinem spatele, bine? Îţi zic dacă vine careva. 

Cel mai bine dai cu muchia mâinii decât cu pumnul. Nu am 
voie să fug până nu se pornește alarma. S-a făcut liniște de tot. 
Îmi simţeam inima bătând tare de tot, ca o tobă dilie, aveam în 
gură gust de metal. Au trecut unii pe lângă mine. A trebuit să 
aștept până au plecat. Grăbește-te, grăbește-te, grăbește-te! 
Repede-repede! Imi venea să mă ușurez, dar nu mai aveam 
timp. 

X-Fire și Dizzy așteptau la uși. 

X-Fire: 

— Haide! Fii și tu mai cu tupeu! 

Am izbit alarma. Am făcut-o tare de tot, dar geamul nu s-a 
spart. Doar mi-am simţit mâna dubios. Am încercat să apăs 
geamul cu degetul mare, dar nu voia și pace. Imi doream un 
ciocan. Imi venea s-o iau la fugă. M-am uitat în jur după ajutor, 
dar X-Fire și Dizzy dispăruseră, doar îi auzeam râzând departe. 

Dizzy: 

— Bulangiule! 

Mi s-a pus pata pe loc. lar am izbit în geam. N-avea niciun 
rost. Pur și simplu n-aveam forță. Nu voiam decât să fug înainte 
să mă vadă careva. Am gonit în jos pe scări. Îmi simţeam 
picioarele de cauciuc. Am crezut c-o să mă prăbușesc, dar am 
tinut-o tot într-un alergat. Am fugit pe scări și după aia pe sub 
pod, spre clădirea științelor umaniste. Am ajuns la toaletă. 
Teafăr. Simțeam că mi-e rău la stomac. Cred că Gașca de la Dell 
Farm îmi sunt acum dușmani. Așa se întâmplă când dai greș în 
misiune. Adjei, am mâinile prea moi, nu sunt în stare de nimic! 

La biserică, domnul Frimpong cântă cel mai strident, chiar 
dacă e cel mai bătrân. Intotdeauna cântă cel mai tare dintre noi 
toţi. Vrea doar ca Dumnezeu să audă mai întâi vocea lui. 

Chiar nu-i corect. Și dacă domnul Frimpong cântă atât de 
tare, încât Dumnezeu nu mai poate auzi pe nimeni altcineva? 
Atunci el o să se aleagă cu favorurile tuturor. Nu-i drept, dacă 
stai și te gândești. Nădușește tot, pentru că tot timpul e la 
cravată și e încheiat până la ultimul nasture. 

Lydia: 

— Probabil că și în baie poartă cravată. 

Eu: 

— Nu fi nepoliticoasă! 

Lydia: 

— Tacă-ţi gura, ciudățenia pământului! 

Domnul Frimpong atâta a nădușit, că s-a prăbușit. A adormit 
și tot restul. Cumetrele s-au bătut care să-l ajute prima. Pastorul 
Taylor a trebuit să-i tragă palme peste faţă ca să-l trezească. 
Când s-a trezit, cumetrele au zis slavă Domnului. Dar eu cred că 
Dumnezeu l-a adormit de la bun început. Probabil că nu-i mai 
plăcea cum cânta, e prea tare. 

De-asta pun cuști la ferestre. Nu ca să nu mai arunce golanii 
cu pietre, ci ca să nu se mai spargă ferestrele de la vocea 
domnului Frimpong. 

Ne-am mai rugat o dată pentru mama băiatului mort și pentru 
poliţai, să le dea Dumnezeu discernământ, ca să-l prindă pe 
criminal. 

Eu: 

— Ce-i aia discernământ? 

Pastorul Taylor: 

— Înseamnă înţelepciune. E un mare har de la Dumnezeu. 

Domnul Tomlin e probabil cel mai înţelept om din câţi cunosc. 
E profesorul meu de științe. Poate să facă o baterie dintr-o 
lămâie. Nu-ţi torn gogoși, chiar a făcut așa ceva: doar pui 
bănuțul într-un capăt al lămăii și cuiul în celălalt. Acidul din 
zeama de lămâie e electric. Moneda și cuiul sunt conductori. 
Conductorii dau viaţă electricităţii. Când am conectat patru 
lămâi una de alta, au produs destulă electricitate ca să iasă 
lumină. A fost chiar uimitor. Toată lumea a izbucnit în 
exclamaţii. Dacă domnul Tomlin ar lucra la poliţie, l-ar prinde pe 
criminal cât ai bate din palme. 

* 


M-am rugat să mi se dea discernământ ca să pun întrebările 
care trebuie. Dean nu crede în asemenea chestii, așa că m-am 
rugat pentru amândoi. 

Dean: 

— Po' să te rogi și ca să nu ne spargă capetele în picioare? 

Eu: 

— Lasă că n-o să păţim nimic. N-o să ne omoare azi, sunt prea 
prinși cu pileala. 

Era foarte riscant, însă intervievarea suspecţilor face parte din 
schemă. Dacă te sperii una-două, atunci nu ai nicio treabă cu 
meseria de detectiv, nu-ţi rămâne decât să-ți predai insigna și 
să te duci acasă. Cârciuma puţea a toată berea din lume, asta 
încă de-afară. Am încercat să ne ţinem respiraţia, ca să nu ne 
pilim (Dean zice că-ţi întunecă minţile). Oricine intra sau ieșea 
putea fi criminalul. Toţi ne priveau ca un vampir flămând. Am 
rămas lângă ușă. Câtă vreme rămânem cu un picior pe trotuar, 
n-avem cum să pățtim nimic. 

Dean: 

— Pe cine căutăm, mai precis? 

Eu: 

— Nu știu. Cred că era negru, dar nu-s sigur. N-am văzut 
decât o mână, când s-a aplecat să ia cuțitul. S-ar putea să fi fost 
o mănușă. Eram destul de departe. 

Dean: 

— Atunci hai să începem cu negrii. Ce zici de ăla? 

Eu: 

— Nu, prea înalt. Omul nostru era mai scund. 

Dean: 

— Recepţionat. Bun, dar ăsta? 

Era un bărbat lângă aparatul cu fructe (nu-ţi dă fructe de fapt, 
e doar un joc pe care-l joacă la cârciumă. Bagi niște bani în 
aparat și toate luminiţele încep să clipească). N-avea pânze de 
păianjen, dar avea cercel și ochii săi păreau ucigași, de parcă 
voia să-i facă praf pe toţi. Clătina aparatul ca să se aprindă 
luminiţele și înjura. Criminalii au întotdeauna probleme cu nervii. 

Eu: 

— Se prea poate. Ce să-l întrebăm? Tu ai făcut-o? 

Dean: 

— Nu fi retardat, nu poţi să-ntrebi din prima. Trebuie să 
încerci să-l prinzi în cursă. Întreabă-l dacă o cunoștea pe victimă 
și vezi ce ochi face. Dacă-și ferește privirea, înseamnă că e 
vinovat. 

Eu: 

— ÎI întrebi tu? Eu te acopăr. 

Dean: 

— Nu-l întreb nimic. A fost ideea ta, întreabă-l tu. 

Eu: 

— Nu vreau să intru. O s-aștept până iese. 

Dean: 

— Știam eu c-așa o să faci. N-am chef să aștept toată ziua 
aici. 

Eu: 

— Atunci du-te și întreabă-l. 

Dean: 

— Imediat. Hai să vedem mai întâi ce face. Nu-l lăsa să 
observe că îl urmărești, vrem să se poarte firesc. 

Ne-am ascuns după ușă și am tras cu ochiul pe geam. 
Criminalul și-a terminat jocul la aparatul cu fructe și și-a mai luat 
un pahar de bere. Ceilalţi bărbaţi își beau băuturile, trimiteau 
mesaje pe mobil sau doar se uitau la sânii barmaniţei, chiar 
dacă era bătrână și semăna cu o sperietoare. Tot timpul mirosul 
de bere ne intra în nas și ne înnebunea. Din cauza asta, Dean 
parcă avea furnici în chiloţi. Când a ieșit suspectul, a trebuit să 
ne abţinem să n-o luăm la fugă. Nu poţi să arăţi că ţi-e frică, 
imediat te miros, ca viespile. 

Suspectul: 

— Care-i treaba, băieţi, căutaţi pe cineva? 

Dean: 

— ÎI așteptăm pe taică-meu. 

Suspectul: 

— Mai bine nu staţi pe-aici, sunt prea multe jigodii. 

Era o șmecherie. Incerca să se descotorosească de noi înainte 
să se trădeze. Și-a aprins o ţigară: un alt semn care-l dădea de 
gol! 

Eu: 

— ÎI știai pe băiatul care a murit? 

Suspectul: 

— Ce să știu? 

Dean: 
— Pe băiatul care-a fost înjunghiat. Era văru-su. 


Suspectul: 

— Nu, nu-l știam. 

Eu: 

— Ştii cine-a făcut-o? 
Suspectul: 


— Aș vrea eu. Puștii ăștia împuţiţi, mai bine-i îneci imediat ce 
se nasc. 

Dean: 

— De unde știi c-a făcut-o un puști? 

Suspectul: 

— Mereu e câte un puști de vină, este? Mai bine nu vă băgați 
în rahaturi de-astea, băieţi, întotdeauna se termină la fel. Fiţi 
deștepţi, da? 

Eu: 

— Suntem. 

Ne intra în ochi fumul lui. Era altă șmecherie ca să ne 
orbească, să nu fim în stare să observăm niciun indiciu. |ţi zic 
eu, sunt foarte șireți. Până la urmă, a trebuit să ne lăsăm 
păgubași. 

Dean: 

—N-o să ne zică în veci nimic. Cum se prind că sunt 
interogaţi, ne duc cu vorba. N-o să ajungem nicăieri punând 
întrebări, trebuie să aflăm singuri. 

Eu: 

— Cum? 

Dean: 

— Supraveghere și dovezi solide, numai așa se poate. Ca în 
CSI, amprente, ADN. Chestiile astea nu mint. 

Mi-am tras o moacă gânditoare, de parcă știam ce vorbește. 
Dean e creierul operaţiunii pentru că el a văzut toate serialele. 
Mi-am spălat de pe mine duhoarea de bere înainte să se 
întoarcă mama de la muncă. Ea zice că bărbatul care miroase a 
bere o să-ţi facă numai necazuri. 

Întotdeauna v-a fost prea ușor să recurgeți la violență, aici e 
problema. Întotdeauna v-a plăcut prea mult. Aminteste-ti când 
ai călcat prima dată pe o furnică și, cu o pecete nou-născută, ai 
încremenit mișcarea, ai preschimbat prezentul în trecut. Nu-i 
așa c-a fost o epifanie gretos de dulce? Ce putere în picioarele 
acestea ale tale și ce ispite în degete! Ar fi nevoie de un act de 
binefacere ca să renunti la toate bunătățile astea. Ar trebui să fii 
ceva mai măreț decât o altă invenție a unui zeu răzbunător. 

Kyle Barnes și-a înfipt compasul în piciorul lui Manik. Manik a 
tipat ca o fată, deși nu-i curgea sânge. Toată lumea a râs. 

Manik: 

— De ce-ai făcut asta? 

Kyle Barnes: 

— Ca să faci asta. 

Kyle Barnes l-a mai găurit o dată. Manik a mai ţipat o dată. 
Guiţa ca un porcușor. Compasul părea o furculiţă și Kyle Barnes 
îl încerca să vadă dacă era gata. Mă jur, era foarte haios. Lui 
Kyle Barnes îi place la nebunie când avem un suplinitor. De cele 
mai multe ori, nici măcar nu ţin ora, doar citesc ziarul. Atunci se 
ia Kyle Barnes de tine cu compasul. Trebuie să te ferești să fii 
găurit, dar n-ai voie să te ridici de la locul tău. E super-greu. Pe 
mine m-a găurit de vreo trei ori. Nu te doare de fapt, doar te 
surprinde ca naiba. Niciodată nu curge sânge. 

Cea mai bună armă ar fi o umbrelă care de fapt e un pistol cu 
otravă. Ai impresia că e doar o umbrelă, dar de fapt poţi să tragi 
cu gloanţe otrăvite printr-o parte a ţevii. Discutam care sunt 
cele mai bune arme. 

Kyle Barnes crede că cea mai bună armă e un AK-47. 

Dean crede că e un box cu ţepi mai lungi. _ 

Chevon Brown crede că arbaleta ar fi cea mai bună armă. Insă 
trebuie să fii foarte puternic ca să tragi cu ea, pentru că e super- 
grea. Săgețile se cheamă ţepușe. Sunt mai lungi decât tine. 

Brayden Campbell: 

— N-ai fi în stare să tragi cu arbaleta. N-ai putea nici măcar s- 
o ţii în mână. 

Chevon Brown: 

— Du-te-n p... mea, frate. N-ai fi în stare să tragi cu un AK-47, 
reculul ţi-ar zbura capul de pe umeri. 

Brayden Campbell: 

— Aiurea. Pot s-o fac și c-o mână. 

Dean și cu mine: 

— Ete curu! 

Dean și cu mine: 

— Pușchea pe limbă! 

Am zis-o imediat. Acuma nu mai poate să ne atingă 
blestemul. 

Acum știu aproape toate regulile. Sunt mai bine de o sută. 
Unele ca să te păzească de pericole. Altele doar ca să poată 
profii să te controleze. 

Unele ca să știe prietenii tăi cui îi ţii partea. Dacă respecţi 
regulile, o să știe că pot să aibă încredere în tine și atunci poți 
să freci menta cu ei. O altă regulă e: dacă zici ceva în același 
timp cu prietenul tău, trebuie să zici pușchea pe limbă, altfel o 
să fii blestemat. Dacă nu zici pușchea pe limbă, o să te caci pe 
tine o zi întreagă după aia. 

* 


Câteva reguli pe care le-am învăţat la noua mea scoală 
Nu se aleargă pe scări. 


Nu se cântă în clasă. 

Ridică întotdeauna mâna înainte să pui o întrebare. 

Nu înghiţi guma de mestecat, altfel o să ţi se lipească de 
maţe și o să mori. 

Dacă sari în băltoace, înseamnă că ești retardat (nu sunt de 
acord cu asta). 

Dacă ocolești băltoaca, înseamnă că ești fată. 

Ultimul intrat închide ușa. 

Primul care răspunde la întrebare o iubește pe profă. 

Dacă o fată se uită de trei ori la rând la tine, înseamnă că te 
iubește. 

Dacă te uiţi la spatele ei, o iubești. 


Cine a mirosit-o, ăla a fâsâit-o. 


Cine s-a atacat, ăla s-a scăpat. 

Cine a comentat-o, ăla a strecurat-o. 
Cine a raportat-o, ăla a adiat-o. 

Cine s-a supărat, ăla a poluat. 

Cine s-a hlizit, ăla s-a pârțâit. 

Cine s-a șucărit, ăla s-a împutțit. 
Cine s-a scandalizat, ăla a gazat. 
Cine a urlat, ăla s-a parfumat. 

(Toate astea sunt numai pentru bășini.) 


Dacă te uiţi în spatele oglinzii, îl vezi pe diavol. 


Nu mânca supa. S-au pișat bucătăresele în ea. 

Nu-i împrumuta lui Ross Kelly stiloul. Işi scarpină moţoţoaiele 
de la cur cu el. 

Stai pe stânga (oriunde). Dreapta e în afara terenului. 

Scările de la bibliotecă sunt sigure. 

Dacă poartă inel pe degetul mic, e homo. 

Dacă poartă brățară la gleznă, e lesbiană (se babardește cu 
alte tanti). 

Mai sunt, da’ nu mai ţin minte. Ete curu’ înseamnă că nu 
crezi. E ca și cum i-ai zice că minte. 

X-Fire nu voia să ne lase să trecem. Așteptau în fața cantinei. 
Stăteau toți în drum și nu voiau să se miște. Nu știai dacă-i o 
șmecherie sau dacă-i pe bune. 

Dizzy: 

— Care-i treaba, bulangiilor? 

Clipz: 

— Am auzit c-ai dat-o-n bară la prima probă. Hai că-i jalnic, 
omule! 

Voiam să fiu o bombă. Voiam să-i pun pe toţi la podea. Așa 
mă simţeam. Am tot așteptat să râdă, dar mutra i-a rămas 
țeapănă, de parcă vorbea serios. De parcă eram dușmani. 

X-Fire: 

— Lasă, Ghana. O să-ţi găsesc ceva mai ușor de făcut data 
viitoare, o să te descurci. Ce-ai acolo, Morcoveaţă? 

Dean a înlemnit. M-a luat cu frig la stomac. 

Dean: 

— N-am nimic. 

Dizzy: 

— Pe noi să nu ne minţi, omule. Ce-ai în buzunare? Arată-mi. 

Nu puteam să ne mișcăm. Trebuia să le arate, altfel nu 
treceam în veci. Nu era deloc drept. 

Dean: 

— Am doar o liră, atâta. Îmi trebuie. 

Dizzy: 

— Da, bine, se mai întâmplă și rahaturi, este? 

l-a luat lira lui Dean. N-aveai ce să faci ca să-l oprești. Era 
foarte trist, se vedea. Ar fi trebuit s-o bage înapoi la ciorap după 

masă. Aș fi vrut să am eu o liră, numai că mama îmi dă bani 
exacţi, nimic în plus. 

Dean: 

— Ce p... mea, omule? 

Dizzy: 

— Nu comenta, muist mic, că te pocnesc de nu te vezi. 

Până la urmă ne-au lăsat să trecem. Mi-a părut rău de Dean 
că i-au furat lira, însă n-am putut să nu-l admir. Aș vrea să facă 
ce le zic eu. Dac-aș fi eu un pește mare, toţi peștișorii s-ar teme 
de mine. S-ar da din calea mea și așa toată marea ar fi a mea și 
toată mâncarea din ea. Nu i-aș lăsa decât pe preferaţii mei să- 
mi rezolve treburile, ca atunci când peștele-pilot mănâncă tot 
praful de mare de pe rechin ca să nu i se înfunde branhiile (am 
citit în „Făpturi ale adâncurilor”, doar 10 penny la piață). 

Eu: 

— Eu sunt negru, atâta tot. Dac-ai fi negru, te-ar lăsa și pe 
tine în gașcă. 

Dean: 

— Nu vreau să fiu în gașca lor cretină, doar jefuiesc oameni 
toată ziua. Nu te duce cu ei, sunt muci. 

Eu: 

— Mă fac doar, ca să nu intre așa de tare în noi. 

Dean: 

— Îi urăsc, omule. 

Eu: 

— Și eu. 

Cineva a lăsat o saltea veche pe iarbă. Deja se jucau o groază 
de puștani pe ea. Le-am zis să se care. 

Dean: 

— Întindeţi-o de-aici sau vă luăm la pumni! 

l-am lăsat pe puștani să se uite. Am făcut vreo zece tumbe. 
Dean a făcut vreo cinci. Era aproape la fel de bine ca pe o plasă 
elastică. Am sărit sus de tot. Numai mie aproape mi-a reușit o 
tumbă dublă. Unii puștani au izbucnit în urale. A fost dur. Am 
stat o groază acolo. Uitai și de foame, nu voiai decât să sari și 
mai sus. 

Aveam de gând să punem stăpânire pe saltea. Voiam să le 
cerem puștanilor 50 de penny ca să sară pe ea. A fost ideea lui 
Dean. 

Dean: 

— Ne trebuie niște reguli totuși. Numai doi oameni în același 
timp pe saltea și tre’ să-ţi scoţi pantofii. 

Am fi făcut un milion de lire. După aia a venit Terry Abţibild și 
Asbo s-a ușurat pe toată salteaua. Așa îţi pierea cheful să mai 
țopăi pe saltea. 

Eu: 

— Asbo, împuţitule! Aveam nevoie de ea! 

Terry Abțţibild: 

— Îmi pare rău, băieţi! Câinele tot câine! 

* 

Am făcut un acoperiș beton pentru prăvălia tatei. Tatei i-a 
plăcut mult de tot, se vedea. A zis c-o să ne îngroape pe 
amândoi. O să ţină totul la adăpost de umezeală când plouă și 
papa o să se răcorească sub el când e soare. Am clădit 
acoperișul din chemshi” și lemn. Tata a făcut scheletul de lemn 
și după aia l-am acoperit cu chemshi. Eu am vârât bolţurile. M-a 
ajutat doar la primul, restul am făcut singur. A fost ușor. Când 
plouă, e zgomot, nu glumă. Pare că plouă și mai tare. Te simţi în 
siguranţă sub chemshi. Te simţi puternic, pentru că l-ai cladit cu 
mâinile tale. 

A luat o groază să clădim acoperișul. Când am terminat, 
prăvălia arăta mai mișto decât înainte. Am băut o sticlă întreagă 
de bere cu tata ca să sărbătorim. Tata a băut cel mai mult, dar 
și eu am băut un pic. Nu m-am pilit, a fost doar minunat, parcă 
râgâiam foc. Mama, Lydia, Agnes și bunica Ama au venit toate 
să laude acoperișul cel nou. Le-a plăcut la fel de mult ca și nouă, 
se vedea. Toată lumea zâmbea cu gura până la urechi. 

Mama: 

— L-ai făcut singur? Ce băiat deștept. 

Eu: 

— M-a ajutat și tata. 

Bunica Ama: 

— A lucrat bine? 

Eu: 

— E cam leneș. 

Tata: 

— Ei! Fugi de-aici! 
Eu: 
— Glumesc și eu. 


7 Foi de aluminiu sau tablă galvanizată (n.t.). 

Am atârnat un felinar de acoperiș, așa prăvălia poate să 
rămână deschisă toată noaptea. Felinarul a fost preferatul lui 
Agnes. Bebelușii se dau în vânt după chestiile care atârnă sau 
se leagănă. Încearcă mereu să le atingă, chiar dacă sunt 
fierbinţi. A plâns când felinarul i-a ars degetele. | le-am supt ca 
să-i treacă. Se simte cel mai bine după ce i le sug eu, am 
scuipat care vindecă orice. 

Tata meșterește chestii foarte faine. Scaunele lui sunt cele 
mai moi și mesele sunt destul de tari ca să te urci pe ele. Le 
face din bambus pe toate. Chiar dacă sertarele sunt de lemn, 
scheletul e de bambus. Bambusul e cel mai bun material, pentru 
că e foarte solid și ușor în același timp. E ușor să-l tai cu o 
macetă sau un fierăstrău. Trebuie să tai cu atenţie, ca să iasă 
drept. Trebuie să-ţi închipui că tot ce faci îţi iese cel mai bine. 

Tata: 

— Dacă poţi să tai bambusul drept, poţi să tai și un picior. E la 
fel. Așa înveți cum se face. Imaginează-ţi că bambusul e piciorul 
cuiva. Trebuie să tai cât mai drept, ca să se vindece ca lumea. 

Eu: 

— Dar nu vreau să tai piciorul nimănui. 

Tata: 

— S-ar putea să n-ai de ales. Doctorul nu-și alege pacienţii. Se 
bazează pe tine. 

Asta a fost acum o veșnicie, pe vremea când încă voiam să 
mă fac doctor. Am tăiat cu și mai mare atenţie. Mi-am imaginat 
că e pe bune, chiar m-am străduit să nu-l doară. Când am ajuns 
la capăt și bucata de bambus a căzut, chiar am încercat s-o 
prind. Am crezut că e piciorul. 

Tata: 

— Acuma hai fuguța, pune-l la gheață! Putem să-l dăm 
altcuiva. 

Eu: 

— Bine, dar nu mai e bun de nimic. 

Tata: 

— Gunoiul care nu-ţi trebuie ţie poate să fie mană cerească 
pentru alţii. O să-l dăm unui boșiman, pentru ei nu-i nicio 
diferență. 

Mă jur, a fost foarte haios. 

Nu știu de ce mama trebuie să muncească și noaptea. Nu-i 
deloc drept. De ce nu se nasc copiii ziua și gata? 

Mama: 

— Vin când au ei chef. Și tu te-ai născut noaptea. Ai așteptat 
să iasă stelele. 

Lydia: 

— Și era lună plină, de-aia ești atins la cap. 

Eu: 

— Ba nu sunt! 

Ce-aș vrea să fie mama acasă, așa Miquita n-ar mai tot veni 
pe la noi una-două. Am lăsat-o să intre de-abia după ce mi-a 
promis că nu mă ia la supt. 

Miquita: 

— Bine, bine. Promit. Ce te lași așa de greu? 

Eu: 

— Nu mă mai bate la cap! 

Miquita: 

— Nu fi așa, ciungă. Îmi pare rău. 

Am scos lanţurile și am descuiat încuietorile. Țineam telul la 
spate în caz că trebuia s-o pun pe fugă. 

Miguita și Lydia își probează costumele pentru carnaval. 
Amândouă sunt papagaliţe. Iți dai seama doar după pene. 
Costumul e mai mult un body. Când și l-a pus prima oară, Lydia 
arăta ca o găină jumulită. Penele pe care și le-a lipit pe costum 
nici măcar nu-s adevărate, sunt de la Clubul de Dans. Unele sunt 
roz. Nu găsești nicăieri pe lumea asta vreun papagal roz. 

Lydia: 

— Ba da, am văzut eu. 

Eu: 

— Ăla-i flamingo. Nu există papagali roz, îţi zic. 

Miquita: 

— Însă există limbi roz. la uite. 

Miquita mi-a arătat limba. A șerpuit-o ca pe un vierme mare și 
urât. A fost dezgustător. 

Dacă o fată poartă inel în limbă, atunci e ușoară. Toată lumea 
e de acord cu asta. : 

Miquita îmi tot arăta cum dansează. Nu voiam să mă uit. Işi 
tot bâțâia dosul în nasul meu. Adjei, n-am avut ce face, m-am 
lăsat bătut. M-am dus la mine în cameră să dau drumul la CD- 
player (cinci lire de la ceasornicarul din piaţă). Muzica lui Ofori 

Amponsah e cea mai potrivită ca să acopăr cu ea vocea tâmpită 
a Miquitei. 

Miquita: 

— Unde te duci, Harri, nu vrei să-ţi faci buzele dulci și moi 
pentru mine? Nu vrei să împrumuţi strugurelul meu? 

Eu: 

— Nu, mersi, mutră de purcică! Mai bine mă pup singur în 
dos! 

Mă jur, Miquita arată aiurea în costum. Sânii îi sunt așa de 
săltaţi, de parcă sunt gata să sară pe tine și să te mănânce de 
viu. Chiar mi-aş dori să nu existe sâni pe lume, așa nu ţi-ar veni 
tot timpul să-i strângi în mâini. 

N-a mai fost nevoie să ies decât ca să dau mâna cu primarul, 
făceam pe mine deja. Miquita tocmai pleca. l-a dat Lydiei o Nisa 
bag. Se uitau amândouă în ea de parc-ar fi fost nu știu ce 
comoară dilie. Când m-a văzut, a încercat s-o ascundă, însă era 
prea târziu. Au făcut o față de parcă aș fi stricat nu știu ce 
secret special. După aia, Miquita s-a cărat. Lydia a băgat geanta 
în săculețul negru, cu rufele pentru spălat. Și-a scos capul pe 
ușă și s-a uitat afară de parcă se ferea de dușmani. 

Lydia: 

— Stai locului, mă întorc imediat. 

Eu: 

— Te duci la spălătorie? Vin și eu! O să te bat iar la jocul cu 
mașinile de spălat. 

Lydia: 

— Prea târziu! 

Lydia mi-a trântit ușa în nas. N-aveam de gând să stau cu 
mâinile-n sân: am numărat până la zece și după aia am deschis 
ușa foarte încet. Am văzut ușa de la lift închizându-se. Am fugit 
pe scări și am văzut-o pe Lydia coborând la parter. Am urmărit-o 
super-atent pe drum spre spălătorie. M-am ascuns după colț, de 
unde încă se vedea prin geam. 

Nu mai era nimeni. Lydia a scos doar lucrurile din Nisa bag și 
le-a băgat în mașina mea preferată. După aia a urmat o chestie 
ciudată - a luat clorul mamei din sacul cu rufe și l-a stors pe tot 
în mașină, peste lucrurile dinăuntru. A făcut totul super-rapid, 
de parcă era în misiune. Mâinile i se mișcau așa de repede, că 
nici n-a reușit să bage banii din prima. Trebuie să împingi ca 
lumea în fanta pentru monede, dacă nu apeși bine, banul sare 

înapoi și iar tre' s-o iei de la capăt. l-a luat vreo cinci încercări 
până i-a ieșit. Apoi, în timp ce mașina se învârtea, a luat sacul 
cu rufele adevărate încă înăuntru și a tăiat-o. Era să dea nas în 
nas cu mine afară. 

Lydia: 

— Ce?! De ce te-ai ținut după mine? Ti-am zis să rămâi 
înăuntru. 

Eu: 

— Ce era în geantă? 

Lydia: 

— Nimic! 

Eu: 

— Deja am văzut. 

Lydia: 

— Ce-mi pasă? Atunci ce e? 

Eu: 

— Nişte prostii acolo. 

Lydia: 

— la nu te face, habar n-ai. Sunt doar niște resturi de costum. 
Nu mai erau bune de nimic, le-am pătat cu vopsea. 

Iti dai seama când minte Lydia, pentru că face o faţă înfuriată 
(eu zâmbesc mereu când încerc să mint. Nu mă pot abţine. Până 
la urmă, mă las bătut. E prea riscant și după aia mi-e rău). Am 
văzut ce era în geantă și nu făceau parte din niciun costum, 
erau de altă culoare și materialul nu era lucios. Erau haine de 
băiat. Am zărit gluga și rinocerul din sigla Ecko. Erau pline de 
roșu. Era prea închis la culoare ca să fie vopsea și prea deschis 
la culoare ca să fie sos de pește Shito. Am simţit gheață în 
stomac. 

X-Fire venea cu Harvey. Când l-a văzut, Lydia a tăcut mâlc. 
Harvey trăgea de lesă și se lingea pe bot ca un lup hămssit. Mi- 
am pregătit degetul la spate, în caz că trebuia să i-l vâr în fund. 
N-o să mă mănânci tu pe mine azi, câine rău! Ti-am pregătit o 
șmecherie! 

X-Fire: 

— Te-a văzut careva? 

Lydia: 

— Nu. 

X-Fire: 

— Mai bine o-ntinzi, Ghana. E flămând rău, este? 

Harvey trăgea și amușina în toate direcţiile, de parcă aerul 
era din carne. Lydia și cu mine am tăiat-o înainte să se 
dezlănțuie de tot. 

Eu: 

— O să te ia mama la căpăcit când află c-ai terminat clorul. 

Lydia: 

— O să-i zic că tu l-ai terminat. Nu eu tre' să mă ușurez tot 
timpul pe un norișor. 

Eu: 

— Banu. 

Nu trebuie s-o fac tot timpul. Voiam doar să văd cum e să fii 
Dumnezeu. 

Adidașii cei mai de top sunt Nike Air Max. Toată lumea e de 
acord cu asta. Sunt cei mai meseriași dintre toți. 

Adidas e pe locul doi. Sau dacă-ţi place Chelsea, poate să fie 
pe primul loc, pentru că echipamentul Chelsea e de la Adidas. 

Reebok e pe trei și Puma e pe patru. Echipamentul echipei 
naţionale a Ghanei e de la Puma. Nu mă crede nimeni, dar e 
adevărat. K-Swiss e tot tare. K-Swiss ar putea chiar să fie pe 
locul întâi, dac-ar ști mai multă lume de ei. 

Adidașii mei se cheamă Sports. Sunt albi peste tot. l-am luat 
de la magazinul lui Noddy, din piaţă. Sunt foarte rapizi. Toată 
lumea zice că-s jafuri, dar de fapt se oftică pentru că sunt mai 
rapizi decât ei. 

Connor Green dă mereu vina pe adidași când dă mingea prea 
sus. El nu-i niciodată de vină, numai adidașii. 

Toată lumea: 

— Pasă aiurea! 

Connor Green: 

— N-am ce face, frate! Adidașii-s de vină. Nu-s de fotbal, sunt 
doar de alergat! Măcar nu-s de neam prost, ca ai lui Harri! 

Eu: 

— Ei, taci, eu măcar sunt în stare să alerg mai tare ca melcul! 

Nimeni nu-mi pasa mingea la fotbal pe vremuri. Am crezut că 
mă urau, de-aia. După aia am aflat că dădeam comanda care nu 
trebuie. In loc să zici pasează, trebuie să zici vezi la băiatu'. In 
afară de asta, sunt aceleași reguli ca în locul de unde vin eu. 
Vilis tot nu-mi pasează, dar nu-mi pasă. In țara de unde e el 
(Lituania) negrii sunt arși până se transformă în smoală și din ei 
fac șosele. Toată lumea crede. Nici nu vreau să-mi paseze 
mingea, n-are decât s-o păstreze. Tot mai închid ochii când 
lovesc mingea cu capul. Nu mă pot abţine. Mereu mă aştept să 
mă doară. 

Vilis: 

— Hai că ești super pe invers! 

Eu: 

— Mă lași, măi casă de cartofi! 

(Pentru că locuiește într-o casă clădită din cartofi.) 

* 

La ora de mate a venit o viespe să mă vadă. A lălăit-o pe 
banca mea o groază. Stăteam lângă Poppy. Poppy era gata să 
izbucnească în plâns. Tot credea că o s-o înțepe viespea. 

Poppy: 

— M-a înțepat una când eram mică. Acuma am alergie. 

Eu: 

— Nu-ţi face probleme, e doar în vizită. N-o s-o las să te- 
nțepe. 

Am încercat s-o fac să se simtă mai bine, dar n-a mers. Voia s- 
o strivesc, însă eu am mutat-o pe caietul meu de exerciţii și apoi 
i-am dat drumul să zboare pe fereastră. Dean a deschis 
fereastra și eu i-am dat drumul să zboare afară. Toată lumea a 
bătut din palme. Poppy a fost foarte ușurată, se vedea. l-am 
oprit frica. 

Poppy: 

— Mersi, Harri. 

Eu: 

— Pentru puţin. Floare la ureche! 

(Așa zici când ceva a fost ușor.) 

N-am mai iubit decât o fată. A fost în ţara de unde vin. O 
cheamă Abena, e o prietenă de-ale soră-mii. Am iubit-o doar o 
zi. E foarte proastă. Credea că, dacă doarme cu fulgi de săpun 
pe faţă, o să se trezească obruni a doua zi dimineaţă. Chiar a 
încercat. Voia să fie albă o zi. A crezut că, dacă e albă, o să pună 
mâna pe diamante, ca doamna din filmul american. 

Abena e îndrăgostită de diamante. Nici măcar n-a văzut 
vreunul. 

Și-a întins fulgii de săpun pe toată fața, ca un strat de vopsea. 
N-a mers, dimineaţa era tot neagră. Doar că pielea a început să 
i se cojească tare de tot. Am porecilit-o Jupuita. Nu i-a plăcut 
deloc. 

Toată lumea: 

— Jupuita, Jupuita! 

A zis c-a glumit doar, însă chiar voia să meargă, se vedea. 
Abena e proastă rău. Mă bucur că n-a venit cu noi. Are ochi prea 
mici și urlă dacă arunci cu coji de nucă de cocos în ea, de parc- 
ar fi bombe sau ceva. Până la urmă mă călca prea tare pe nervi, 
așa că n-am mai iubit-o. 

Poți să-ţi faci temele, să trimiţi e-mailuri și să stai pe internet 
la calculatoarele din Clubul Calculatoarelor. Nu mai poţi să stai 
pe chat, pentru că toată lumea întreba ce culoare au chiloţii tăi. 
Acum accesul la chat e blocat. Dar poţi să stai pe Messenger. 

Eu: 

— Haide, întreab-o. Întreab-o ce culoare au chiloţii ei. 

Lydia: 

— Ce te interesează? O mai iubești? 

Eu: 

— Ce?! Nici vorbă, e proastă! Glumeam și eu! 

Lydia și Abena vorbesc doar despre Anglia și băieţi. Abena are 
numai noutăți plicticoase. Doar despre înc-o pană de curent sau 

Lydia: 

— Au găsit gemenii. 

Eu: 

— Dumnezeule! Sunt în viață? 

Lydia: 

— Stai așa, nu pot să bat așa de repede. 

Gemenii au dispărut înainte să venim aici. Toată lumea își 
făcea o groază de griji. Întotdeauna omoară gemeni. Oamenii 
din nord cred că gemenii poartă blestemul diavolului, așa că-i 
omoară ca să nu-i atingă fermecătura. 

Lydia: 

— Au găsit doar scheletele. Se ţineau de mână. 

Eu: 

— Dumnezeu să-i odihnească. 

Trebuia să fii trist un minut. Parcă vedeam oasele. Mi-am 
imaginat că iese un șarpe prin găvanul ochiului. Voiam să fiu 
trist, dar nu-mi ieșea de tot. Nu mă puteam gândi decât la 
buzele lui Poppy Morgan. Sunt minunate, nu prea groase, ca ale 
Miquitei. Chiar mă uit la ele când vorbește cu mine, mă adorm 
ca un magician. Dac-ar fi să iau pe cineva la supt, ar fi Poppy 
Morgan. Am hotărât asta azi. 

Eu: 

— Putem să mergem? Mor de foame! 

Lydia: 

— Imediat! 

Eu: 

— Nu răcni la mine! 

Mă jur, Lydia răcnește tot timpul la mine acuma. Nici nu știu 
cum s-a întâmplat. Anglia înnebunește lumea, cred că de la prea 
multe mașini se trage. Când mergeam la piaţă în Kaneshie, ţi se 
aburea creierul rău de la atâta fum de mașini și tro-tro-uri și nu 
erau decât vreo sută cu totul. Aici sunt vreun milion. Odată am 
traversat strada prin spatele unui autobuz și mi-a venit fum fix 

în nas: mă jur pe Dumnezeu, mi-a venit să borăsc două zile la 
rând. Chiar am avut draci pe toată lumea. Probabil de-asta. De 
azi înainte o să-mi ţin respiraţia și gata. 

x 


Pounds arată cam stupid. Regina arată super-haios, de parcă 
nu ia lucrurile în serios. Arată de parcă se chinuia să nu 
zâmbească în clipa când s-a făcut fotografia, de parcă a zis 
cineva o glumă amuzantă și încerca să se abțină să râdă. Mama 
e întotdeauna serioasă când îi dă banii lui Julius, am văzut o 
dată, când a lăsat deschisă ușa de la bucătărie. Işi mișcă mâinile 
super-rapid, de parcă banii ar fi mânjiţi cu mizerie și nu vrea să-i 
rămână pe degete. Julius se uita super-atent. Și când a terminat 
mama, a mai numărat o dată banii. N-o crede în stare să 
numere corect, dar e. 

Mama: 

— Sunt toți. 

Julius: 

— Stai așa. 

Se linge pe degete înainte să numere banii. Are mâini de 
groază, sunt prea mari și inelele par super-grele. A terminat de 
numărat și a prins banii într-o clamă specială de argint. Mai erau 
o groază de bani acolo. Mă jur, Julius e mai bazat decât 
președintele. Are un Mercedes-Benz. E meseriaș de tot. O 
mașină de-asta o să-mi cumpăr și eu când mai cresc, scaunele 
sunt super-moi și toată lumea încape în spate fără să te 
găurească nimeni cu cotul. Chiar am fost în ea când Julius ne-a 
dus la apartamentul cel nou. 

* 

Jucam un joc cu Lydia: de câte ori vedeai un alb, trebuia să 
zici obruni! foarte tare. Aveai un punct de fiecare dată. 

Am câștigat pentru că eu sunt cel mai bun privitor și cel mai 
rapid vorbitor. Am văzut negri și aproape la fel de mulți albi. Mă 
jur, nu mai văzusem atâţia de când mă știam. Mi se părea diliu 
de tot. Imi plăcea la nebunie. 

Lydia: 

— Ob 

Eu: 

— Obruni! Ești prea înceată! 

Lydia: i 

— Nu-i drept! Ala era al meu, eu l-am văzut prima! 

Eu: 

— Dar eu am zis primu’. Încă un punct pentru mine! 

Mă jur, când am zărit prima dată turnurile, chiar m-a luat 
ameţeala. Am încercat să ghicim care turn era al nostru. Lydia a 
zis că cel din mijloc și eu am zis cel de la capătul îndepărtat. 

Am avut dreptate. 

Apoi a trebuit să ghicim ce etaj o să fie al nostru. Lydia a zis 7 
pentru că 7 este numărul ei norocos. Eu am zis ultimul pentru că 
ultimul e cel mai tare. 

Amândoi am greșit. Era 9. 

Eu: 

— Cred că ușa o să fie albastră. 

Lydia: 

— Cred c-o să fie verde. 

Amândoi ne-am înșelat. Ușa era maro. Toate sunt maro. 

Treaba mea era să încerc totul. Am câștigat-o pentru că eu 
am cerut-o primul. Dacă nu ești pe fază, ăla ești. Mai întâi am 
încercat toate becurile. S-au aprins din prima. După aia am dat 
de veste: 

Eu: 

— Becurile merg! 

După aia am încercat toate robinetele. Mergeau toate. Nici nu 
trebuia să aștepți o groază să curgă apa, curgea imediat. Am 
încercat robinetele de la bucătărie, apoi de la baie. Apoi am dat 
de veste: 

Eu: 

— Apa merge! 

Apoi am încercat podeaua, căutând bucăţi desprinse sau 
gropi. Ca metodă, am ţopăit peste tot pe podea. Am țtopăit pe 
fiecare petic de podea. Mi-a luat o groază. Am grăbit treaba cu 
un dans scurt. Apoi am dat de veste: 

Eu: 

— Podeaua e bună! 

Apoi am cercetat toate tavanele, căutând găuri prin care ar 
putea intra ploaia. Nu trebuia decât să mă uit în tavan. A fost 
simplu. 

Eu: 

— Tavanele sunt bune! 

După aia am încercat mobila și altele. M-am plimbat căutând 
diverse, și, când găseam obiectul, dădeam de veste: 

Eu: 

— Avem o canapea! 

Eu: 

— Avem o masă! 

Eu: 

— Avem un pat! 

Eu: 

— Mai avem un pat! 

Eu: 

— Avem un frigider! 

Eu: 

— Avem un aragaz! 

Am zis tot ce-am găsit, chiar dacă era mărunt. Am deschis 
toate sertarele și am anunţat ce era în ele: 

Eu: 

— Avem cuțite! 

Eu: 

— Avem furculiţe! 

Eu: 

— Avem linguri! 

Lydia: 

— Te căpăcesc! Tacă-ţi gura! 

Eu: 

— Avem farfurii! 

Eu: 

— Avem castroane! 

Eu: 

— Avem un tel! 

Mă jur, erau atâtea chestii noi, că vedeam ca prin ceață. Nici 
nu-mi trecuse prin cap c-o să văd atâtea lucruri noi într-o 
singură zi. Chiar am uitat că tata nu era cu noi. Mi-am amintit 
de-abia noaptea, când mama s-a pus pe sforăit. Când e tata cu 
noi, o întoarce pe-o parte ca pe un cârnat mare, ca să nu mai 
sforăie (mama zice că nu sforăie, dar de unde să știe ea, doar 
doarme!). 

Covorul din camera mea nu era destul de mare ca să acopere 
toată podeaua. Încă se vedea lemnul de sub el în unele părți. 
Am săltat covorul, ca să caut bani. Cineva scrisese o urare pe 
podea: 

Du-te-n mă-ta 


Nu cred că era pentru mine. Nu știa nimeni c-o să vin. 
* 

Nu ştiu pentru ce sunt banii. Nu-s de chirie, pentru că mama a 
făcut rost de apartament prin firma Apartamente Ideale. Nu știu 
cu ce se ocupă Julius, doar că ne-a dus cu mașina la noul 
apartament și e îndrăgostit de tanti Sonia. Mereu o plesnește 
peste dos. Ea îl lasă, chiar și când era să cadă pe ușă. Adulții fac 
prostii din astea. Chiar le place când îi doare. 

Tanti Sonia: 

— Pe curând, copii! 

Julius: 

— Hai să mergem! 

(Palmă peste dos.) 

Tanti Sonia: 

— Au! 

După aia mama face o mutră cruntă și strivește roşiile de 
parcă vrea să le omoare. Zice că nu pot să fac rost de un inel ca 
ale lui Julius pentru că numai bogah1° poartă așa ceva. 

Eu: 

— Nu numai bogah, și președintele. 

Mama: 

— Nu te prosti! Numai bogah. Și nu te mai burzului la mine. 

Dac-aş avea un inel din ăsta, toată lumea m-ar crede 
mardeiaș. 

Dacă s-ar lua de mine, i-aș păli cu mâna cu inele. E așa de 
grea, că s-ar duce învârtindu-se de nu s-ar mai opri o 
săptămână. 


8 Escroc, mafiot (n.t.). 

M-am trezit odată cu băiatul, am zburat drept prin vijelie și 
printre crengile copacilor. Am urmărit împreună vântoasa și mai 
târziu am visat împreună. Visăm fiecare din interiorul celuilalt. 
Dăm mai departe mesajele noastre de bunăvoință, ei ne trimit 
cererile lor și noi punem un cuvânt bun, pentru scoici, dacă nu 
șalupe. Trăim și respirăm în apropierea celor pe care îi avem în 
grijă; intrăm în legătură cu ei când punţile dintre ei și 
dumnezeul lor s-au blocat. 

S-a prăbușit un copac pe terenul școlii. Probabil că s-a 
întâmplat noaptea. Azi-noapte a plouat rău și a fost furtună, m- 
am uitat împreună cu porumbelul meu. A zburat când m-am dus 
să deschid fereastra, dar am știut că el era. 

Eu: 

— Pe curând, porumbel! Să nu mă uiţi! 

Copacul a fost dărâmat de vânt. A picat pe casa cuiva. N-a 
pătruns înăuntru, doar a aterizat pe acoperiș. Se vedeau 
rădăcinile și tot. M-am căţărat cam până la jumătate. E mai ușor 
când copacul e prăbușit, nu trebuie decât să mergi pe el. E chiar 
prea ușor. Niște copii mai mici tot încercau, însă nu reușeau să 
răzbească așa departe. Voiam să le arăt cum se face, dar dacă 
întârzii la apelul de prezență, îţi trec numele în cartea neagră. 
Dacă îţi apare numele acolo de trei ori, ești reținut la școală și 
profesorul are voie să te violeze (e ca la loviturile murdare, dar 
mai rău). 

Am văzut un cuib de pasăre în copac. Era foarte trist. Toate 
păsările au căzut când a picat copacul. Probabil că au murit. Le- 
a strivit copacul. Eram sigur. 

Eu: 

— După școală o să mă urc până-n vârf ca să văd ce-i în cuib. 
Dacă mai e vreo pasăre, o s-o adopt. 

Lydia: 

— Nu te prosti, habar n-ai cum se îngrijesc. 

Eu: 

— E ușor, doar le hrănești cu râme până se întremează destul 
ca să zboare iar. 

Puii mănâncă doar râme. Nici nu pot să facă diferenţa dintre o 
râmă adevărată și o râmă de jeleu de la Haribo. Asta doar până 
cresc destul de mari ca să zboare singuri. lubesc toate păsările, 


nu doar porumbeii. Le iubesc pe toate. 
* 

Dacă ești poliţai și are nevoie cineva foarte tare să se 
ușureze, trebuie să-i dai voie s-o facă în chipiul tău. Așa mi-a zis 
Connor Green. 

Eu: 

— Ce?! Nu te cred! 

Connor Green: 

— Jur pe tot ce-am mai sfânt. 

Dean: 

— Așa e, frate. 

Eu: 

— Dar un soldat? Poţi s-o faci în șapca lui? 

Dean: 

— Nu ș'. Nu cred. 

Eu: 

— Dar un pompier? 

Connor Green: 

— Nu, cre’ că e valabil doar pentru poliţai. 

Eu: 

— Faci mişto de mine! 

Connor Green: 

— Atunci întreabă-l, hai. 

Eu: 

— Ba întreabă-l tu. 

Domnul Meleod: 

— Șșșt! Liniște acolo! 

Era o adunare specială. Poliţaiul vorbea despre băiatul mort, 
că, dacă știm ceva, să nu ne fie frică să spunem. N-o să te salte 
pentru asta. O să aibă grijă poliţaiul să nu pățești nimic. 

Polițaiul: 

— Puteţi să-l opriţi pe omul ăsta să mai facă rău altcuiva. 
Trebuie să cooperăm ca să-l oprim. Așa că, dacă puteţi să ne 
ajutaţi, spunetți-le părinţilor voştri sau profesorului sau sunaţi la 
numărul de pe afiș și tot ce spuneţi o să fie strict confidenţial. 

Nu știai dacă să ai sau nu încredere în el, pentru că era prea 
gras. Pur și simplu nu părea în regulă. Un polițai gras e doar un 
mincinos, nici nu e-n stare să fugărească răufăcătorii ca lumea. 
Cineva din spate a strigat porcule, numai că a mascat cuvântul 
sub tuse. Poliţaiul nici nu s-a prins, nu prea are cine știe ce 
talente de detectiv. 

Dean: 

— E varză, omule, noi am fi mai buni la slujba lui decât el. 
Probabil că lucrează în camera de comandă. Probabil stă la birou 
toată ziua și mănâncă tăiţei la pahar. 

Eu: 

— N-o să prindă criminalul nici într-un milion de ani. 

Nu-ţi venea să crezi că ucigașul putea fi un copil. Părea prea 
diliu. Ne-am uitat în jur la toate fețele, să vedem dacă aveau 
ochi ucigași. Era prea greu. Toată lumea părea normală. Nu se 
putea să fie ei. 

Eu: 

— Ai văzut pe careva? 

Dean: 

— Nu prea. Tu? 

Charmaine de Freitas are ochișori de purcică, dar așa e stilul 
ei. Nu sunt roșii. 

Eu: 

— Fetele nu pot să ucidă, nu? 

Dean: 

— Uneori da. Dar de obicei le fac vânt pe scări sau îi otrăvesc. 
Nu-i înjunghie de obicei, MO-ul? lor nu e ăsta. Nu cre’ c-o să-l 
găsim pe criminal aici, ar fi auzit cineva ceva până acum. 

Eu: 

— Înapoi la planșetă atunci. 

(Asta înseamnă că tre' s-o iei de la capăt.) 

Connor Green: 

— Mai sunt și agenţii de circulație. Poţi să te piși în cascheta 
lor. 

Dean: 

— Da, ar mai fi ei. Știam eu c-am uitat ceva. 

Aveam de gând să vorbesc cu polițaiul, dar trebuia să rămân 
sub acoperire. Dacă prietenii criminalului ne vedeau împreună, 
știau că mă ţin pe urmele lor și, dacă ciripești, îţi bagă capul în 
veceu și trag apa. L-am întrebat doar pe poliţai dacă putem să 
încercăm cătușele. N-a vrut să ne lase, ca să nu le folosim între 
noi. (Avea dreptate. Voiam să i le punem lui Anthony Spiner și 
să-l legăm de gard, numai că s-a prins și a fugit înainte să-l 


prindem.) 
* 


? Modus operandi (n.t.). 

Cicatricele dau mai bine la albi. Cicatricele mele nu se vedeau 
foarte bine, pentru că am pielea prea închisă la culoare. Oricum 
arătau meseriaș. Trebuia doar să te uiţi de-aproape. 

Le-am făcut la ora de cultură civică. Trebuia să dăm lucrare 
de control, dar noi terminaserăm deja (te întreabă doar despre 
ce se întâmplă în Anglia, gen, pe ce parte a șoselei circulă 
mașinile și ce fel de carne e sănătoasă). Am folosit o cariocă, nu 
un marker, pentru că poţi să ametţești de la miros. E ușor să 
desenezi o cicatrice. E o linie tăiată de linii mai mici, așa: 


Hr 


Linia mare e tăietura și linioarele care o brăzdează sunt 
copcile. Așa se desenează corect o cicatrice. Așa arată cele mai 
multe cicatrice, chiar și la zombi. 


Connor Green își desenează cicatricele așa: 


Linia mare e tot tăietura. Punctele sunt în locul copcilor. 
Copcile au fost scoase. Punctele arată unde a intrat acul. 


Mie îmi place cel mai mult stilul meu. Mi se pare mai bun, 
atâta tot. 

Connor și-a imaginat că are cicatricea de când s-a luptat cu 
un terminator. Eu mi-am imaginat că o am de când m-am luptat 
cu un asasabonsam. 

Connor Green: 

— Ce p... mea mai e și asta? 

Eu: 

— E un fel de vampir. Trăiește în copaci. Te mănâncă dacă te 
duci prea departe în pădure. 

Connor Green: 

— Tare. 

E o pădurice la marginea școlii, treci pe lângă ea de câte ori 
trebuie să dai o tură de alergat în jurul terenului. Merele care 
cresc în copaci sunt otrăvite, n-ai voie să le mănânci. Mă jur, toți 
pomii de aici sunt fie otrăviți, fie scârboși. Până și ciupercile sunt 

prea murdare ca să le mănânci. Connor Green a mâncat o dată 
și a dormit trei zile la rând, când s-a trezit, uitase cum îl cheamă 
sau aroma preferată de biscuiţi Poptart, a trebuit să înveţe din 
nou totul. Nu mi se pare corect. De ce mai ai pomi dacă nu poți 
să mănânci fructele? E doar o șmecherie răutăcioasă. 

Nici n-am putut să mă urc pe copac. Când am ajuns, era deja 
prea târziu, tăietorii tăiau crăcile și le încărcau în camionete. 
Aveau drujbe. Toată lumea a trebuit să se dea în spate. Era 
foarte enervant. Uram tăietorii. Erau foarte răi, se vedea. Parcă 
torturau copacul. Un puștan se uita cu mine. li plăcea la 
nebunie. Avea ochii cât cepele. Chiar voia să taie toate crăcile. 

Când tăietorii au ajuns la craca unde era cuibul de păsări, au 
oprit drujbele și unul din ei s-a urcat și a luat cuibul. L-a pus pe 
capota camionetei și m-a lăsat să mă uit în el. 

Nu era nimic înăuntru. Nici măcar ouă. Nu era nimic. 

Puștanul: 

— Ştiam eu că n-o să fie nimic. Le-o fi luat o pisică. 

Mă jur, mi-a venit să-l omor pe loc. Furia a apărut din senin și 
mi-a sarit ţandăra. Nu i-a luat nicio pisică. Erau doar puișori. 

Eu: 

— Nu le-a luat nicio pisică! Ce prostie! 

L-am înghiontit pe puștan. A căzut în noroi. Nici nu se 
așteptase. S-a ridicat și a fugit. A fost dur. Chiar am vrut să 
plângă, merita. 

Voiam să iau o creangă ca amintire. Voiam s-o plantez ca să 
văd cum copacul se întoarce la viață, dar tăietorii nu m-au lăsat. 
Credeau că era copacul lor. 

Un tăietor: 

— Îmi pare rău, micuţule. Ne trebuie. 

Eu: 

— De ce? 

Tăietorul: 

— Astea-s regulile, atât. Îmi pare rău. 

Sunt proști. Copacul nu-i al lor, e al tuturor. l-am lăsat să-l ia 
doar pentru că au drujbe. Gaura care a rămas în locul copacului 
părea dilie. Mă întrista rău de tot, nici eu nu știu de ce. 

Ca detectiv, poţi să faci o mulţime de chestii cu scotch-ul. Poţi 
să prinzi amprente sau fire de păr pe el. Poţi să întinzi capcane. 
Poţi să-ţi lipești notițele, ca să nu le ia vântul. Poţi chiar să prinzi 
și criminalii dacă ai destul, dacă ai face un fel de pânză de 
păianjen din el. Numai că ţi-ar trebui tot scotch-ul din lume ca să 
înțepenești un om în toată firea. 

Mai întâi am încercat cu amprentele noastre. A mers de 
minune. Se vedeau toate modelele, cât de mărunte. Fiecare are 
altfel de modele. 

Dean: 

— Mișto. Ti-am zis că merge. 

Eram iar la râu. Cercetam toate suprafețele, în cazul în care 
criminalul își lăsase amprentele când se descotorosise de arma 
crimei. Avuseserăm de gând să cercetăm mai întâi scena crimei, 
dar Chicken Joe ne-a alungat, a crezut că vrem să furăm florile 
noi pe care mama băiatului mort le-a înfipt în gard. Cineva 
furase deja sticlele de bere, probabil Terry Abţibild. 

Chicken Joe: 

— Plecaţi de-aici, copii bolnavi ce sunteţi! Un pic de respect, 
ce p... mea! 

Dean și cu mine: 

— Avem respect, avem respect! Dăm doar o mână de ajutor! 

Chicken Joe: 

— Valea de-aici până nu chem curcanii! 

Dean: 

— Carnea de la voi e stricată! Are viermi în ea! 

De-asta cercetam la râu. Amprentele rămân doar pe unele 
suprafețe, de pildă metal și plastic. Nu rămân pe frunze sau 
iarbă. Ne-am despărțit ca să meargă mai repede. Trebuia doar 
să lipești scotch pe orice suprafaţă pe care ar fi putut s-o atingă 
criminalul. Dacă se lipea vreo amprentă, însemna că era 
criminalul. 

Dean: 

— O să facem rost mai încolo de o mostră de la locul crimei. 
Dacă se potrivește o amprentă de la locul în care a fost omorât 
băiatul cu una de unde a fost ascuns cuțitul, înseamnă că cel pe 
care l-ai văzut e criminalul. 

Dean știe ce vorbește, a văzut toate serialele. Am început cu 
semnul despre măcrișul din râu. Trebuia să mă ridic pe vârfuri 

ca să lipesc scotch-ul. Nu a rămas nimic pe el. Nu era nicio 
amprentă. 

Dean a încercat cu felinarul. Ghinion. 

Am încercat cu aleea, însă asfaltul nu e bun pentru amprente. 
Dean a încercat cu o frunză mare, doar ca să fie sigur. Mă jur, 
unele frunze de pe mal sunt mai înalte decât mine. Parcă-i 
junglă. Nu-i de mirare că ucigașul a venit încoace, e 
ascunzătoarea perfectă. 

Dean: 

— Erau maci aici anu’ trecut. Au trebuit să-i taie, pen’ că toată 
lumea îi fuma. Am fumat și eu unu! A fost diliu de tot. 

Eu: 

— Ce s-a întâmplat? 

Dean: 

— Te simţi doar obosit. Îţi simţi capul ciudat, de parcă ai fi 
departe. Eu am fumat doar semintele. Le amesteci cu niște 
tutun. Cre' că tre' să pui mai mult, eu am pus doar câteva. 

Stăteam de șase cât timp Dean strângea mostre. A luat niște 
nămol de pe malul râului. Ne-am uitat amândoi la el super- 
atent, dar n-am văzut nici urmă de sânge. După aia am făcut 
schimb și Dean a stat de șase, cât timp eu am căutat amprente 
ca-n CSI. Am avut mare grijă. Era minunat să cauţi. Totul se 
cufunda în tăcere, de parcă erai într-o misiune importantă și 
numai tu puteai să rezolvi problema. 

Dean: 

— Vezi ceva? 

Eu: 

— Nu! 

Dean: 

— Probabil și-a acoperit urmele. Și a plouat. Probabil că toate 
indiciile au fost șterse. Trebuie să mai găsim niște piste, atâta 
tot. 

Eu: 

— Ce-o să-ţi cumperi cu jumătatea ta de recompensă? 

Dean: 

— Un Playstation 3 probabil. Și o bicicletă nouă și o groază de 
artificii. 

Eu: 

— Și eu. 

Dean e cel mai bun partener pentru orice detectiv, știe toate 
șmecheriile. Nici nu-mi pasă că are păr portocaliu. De-asta-i așa 
de mintos (cel mai de preț talent al detectivului). 

* 


Mă jur pe Dumnezeu, mai întâi am crezut că visez. Nu mi se 
părea real. Credeam că sub pământ sunt doar tot pământ și 
oase și făpturile care trăiesc acolo, când am văzut tunelele și 
toate luminile și oamenii, a trebuit să mă ciupesc singur. Era 
până și un om care cânta la vioară. Avea păr lung prins în coadă 
chiar dacă era bărbat. Mă jur, totul era dur de tot. Aţi fost 
vreodată la metrou? Peste tot sunt un milion de oameni, care se 
mișcă toţi prea repede. Nu vorbesc cu tine, doar își înfig coatele- 
n tine dacă le stai în cale. Scările pe care cobori se mișcă, sunt 
la fel ca alea de la aeroport. Poţi să-ţi închipui că sunt dinţii lui 
asasabonsam și încearcă să te mănânce. Au pus proptele la 
mijloc, ca să nu poţi să te dai pe balustradă. E foarte enervant. 
Mă jur, dac-o să văd vreo scară rulantă fără proptele, o să mă 
dau până jos! Chiar e noua mea ambiţie. 

Voiam să alerg prin tunel, dar erau prea mulţi oameni în 
drum. In schimb, am făcut un ecou. Am făcut cel mai tare ecou 
și l-am ţinut o groază de timp: 

Eu: 

— Suntem la metroooooooou! 

A fost dur. Toată lumea a sărit. Ecoul meu se auzea până pe 
cealaltă parte a lumii. Mi-am închipuit că tata, Agnes și bunica 
Ama l-au auzit. Mi-am închipuit că strigă și ei: 

Tata, Agnes și bunica Ama: 

— Te-am auzit! Sperăm că îţi place! 

* 

Când vine metroul, e un miros ciudat. E ca vântul. E fierbinte 
și miroase diliu de tot. E scârbos când îți suflă în fată. 

Eu: 

— Sunt băşini. 

Mama: 

— Nu te prosti. Nu sunt. 

Eu: 

— Ba sunt. Sunt toate băşinile oamenilor din metrou. Tocmai 
s-au fâsâit pe fața ta. Acum ai vânturi pe față. 

Când sosește metroul, toată lumea începe să se împingă. De- 
abia așteaptă să intre în metrou. Se sperie că n-o să mai fie loc. 

Nu te prosti! E loc destul pentru toată lumea! Metroul e lung cât 
tot tunelul! Când metroul a luat-o din loc, mi s-a strâns stomacul 
ca în avion, era să cad. Toată lumea se împingea. Mă jur, a fost 
dur. 

Voiam să stea și mama în picioare cu noi, dar n-avea chef să 
stea în picioare. Îi place mai mult să stea jos. Tanti care stătea 
lângă ea avea păr roz. M-am simţit minunat. 

* 

Unde stă tanti Sonia e la fel ca unde stau eu. Nici n-a părut 
prea departe. Sunt tot turnuri, dar nu la fel de înalte ca ale 
mele, doar ca blocurile anti-normalilor. Tanti Sonia stă la casă. E 
un șir lung, toate arată la fel, numai că unele uși au altă culoare, 
iar unele grădini sunt doar ciment. 

Unii oameni își pun mașina în grădină. Mașina era fix la 
fereastră. Părea să aștepte să intre în casă, numai că nimeni n-o 
lăsa. Mi-am închipuit că mașina era un câine. A fost trimis în 
grădină să se ușureze și acum voia înapoi în casă, dar nu 
asculta nimeni. Mă jur, era foarte haios. Chiar mi-a părut rău de 
el. 

La început am crezut că tanti Sonia are toată casa, dar de 
fapt sunt două apartamente înăuntru. Apartamentul lui tanti 
Sonia e la parter, iar sus e încă unul. Tanti Sonia are un televizor 
imens. E super-subţire și e atârnat de perete ca un tablou. Totul 
pare nou în apartament. Tanti Sonia are până și un copac într-un 
ghiveci. Doar că e foarte mic. Părea diliu să văd un copac 
înăuntru, nu mi-a plăcut. M-am îngrijorat cum o să fie când o să 
crească și o să ajungă în tavan. Atunci o să moară. 

Eu: 

— Ce-o să fie când crește mare? 

Tanti Sonia: 

— Nu crește, așa rămâne. E un copac special, care nu crește. 

E ca un bebeluș care moare când e încă bebeluș. E o mare 
răutate să faci un asemenea copac. Dac-aș fi eu copacul, aș 
răcni tot timpul, până vine cineva și îmi dă drumul afară. 

Tanti Sonia a făcut kenkey! cu pește. M-am simţit atât de 
sătul, că parcă stătea să-mi plesnească burta. Chiar am băut o 
cană de ceai cu două lingurițe de zahăr. Tanti Sonia a scăpat 
lingurita pe podea. A scos un zgomot asurzitor. l-a împietrit faţa. 

Eu: 


10 Un fel de mămăligă fiartă în foi de banane sau porumb (n.t.). 

— E din pricina degetelor? 

Mama: 

— Harrison. 

Tanti Sonia: 

— Nu-i nimic. Nu mai sunt mici, ar trebui să știe. 

Lydia: 

— Vreau să știu. Mereu vă ascundeți de noi. 

Mama: 

— Lydia. 

E adevărat, însă, mama chiar e secretoasă. l-am găsit biletele 
loto când căutam ciocolată în sertarul secret. Mama spune 
mereu că numai proștii joacă la loto, e ca și cum ai arunca banii 
într-o fântână. 

Tanti Sonia: 

— Ce rău face? Nu vreau să-i mint. 

Mama a oftat adânc. Asta înseamnă că se dă bătută. A 
continuat să spele vasele foarte rapid, de parcă era într-o cursă 
contra cronometru. Ce-mi place când câștigă tanti Sonia. Ea știe 
cele mai frumoase povești. Și chiar sunt adevărate. 

Tanti Sonia și-a ars degetele la aragaz. Așa e cel mai ușor. 

Tanti Sonia: 

— Nu-i mare brânză. Doar îţi ţii degetele pe aragaz până ţi se 
arde toată pielea. 

Lydia și cu mine: 

— Te-a durut? 

Tanti Sonia: 

— Prima dată ţi-e frică. Îţi vine miros de piele friptă, chiar 
pielea ta. Trebuie să-ţi iei degetele înainte să rămână lipite. 
Atunci am plâns singura dată în viaţă. 

Mi s-a făcut greață când m-am gândit cum a fost. Deja îmi 
plăcea mult povestea. 

Tanti Sonia: 

— De fapt de-abia dacă simţi ceva. E mai ușor când ești pilit. 
Ca orice lucru. 

Mama: 

— Nu le zice asta. 

Lydia: 

— Le simţi ciudat? 

Arată ciudat. Degetele lui tanti Sonia sunt negre la vârfuri și 
lucioase. Pare că dor. Parc-ar fi degete de zombi. 

Tanti Sonia: 

— Uneori. Nu mai simt lucrurile de-aproape. 

Lydia: 

— Care lucruri? 

Am pus la încercare degetele lui tanti Sonia. l-am dat o groază 
de lucruri ca să le pipăie și trebuia să zică dacă le simțea sau 
nu. Am încercat cu telecomanda televizorului. La început nici nu 
putea să dea sonorul mai tare sau mai încet. 

Tanti Sonia: 

— Sunt prea mici butoanele. 

Nici nu mințea măcar. Lydia a pus-o să pipăie modelul de pe 
bluza ei. Sunt doar niște steluțe pe mâneci. Tanti Sonia a părut 
să se concentreze foarte tare. Nu mergea, se vedea. 

Mama: 

— Ajunge. Lăsaţi-o în pace, nu-i un animal de la grădina 
zoologică. 

Lydia: 

— Adjei, nu știu cum de-ai fost în stare. Eu n-aș putea în veci. 

Tanti Sonia: 

— Dacă trebuie, trebuie. 

Mama: 

— Nu trebuia s-o faci. 

Tanti Sonia: 

— Am crezut că trebuie pe atunci. Mama voastră și cu mine n- 
o să cădem niciodată de acord când vine vorba de asta. 

Mama: 

— Nu numai de asta. 

Tanti Sonia: 

— Dar oricum mă iubești, nu? 

Tanti Sonia și-a ars degetele ca să scoată amprentele. Acum 
nu mai are amprente. Asta ca să n-o poată trimite poliţia înapoi 
dacă o prind. Amprentele le zic cine ești. Dacă n-ai amprente, 
nu poți să fii nimeni. Așa nu știu de unde ești, și prin urmare nu 
te pot trimite înapoi. Atunci trebuie să te lase să trăiești aici. 

Tanti Sonia: 

— Am ales calea ușoară. Unii o fac cu bricheta sau cu briciul. 
Așa ia o groază de ore. Eu am zis să termin odată cu asta. 

De câte ori îi cresc amprentele la loc, trebuie să le ardă iar. 
Pare chiar de groază. Tanti Sonia zice că n-o să le mai ardă când 
o să găsească un loc perfect. Când o să poată să rămână pentru 

totdeauna în locul ăla și n-o să aibă cine să strice totul și s-o 
alunge, atunci o să-și lase amprentele să-i crească de tot. 

Eu: 

— Ar putea fi aici locul. 

Tanti Sonia: 

— S-ar putea. O să vedem. 

Eu: 

— Sper să fie, atunci am putea să venim pe la tine de Crăciun. 
Dacă-mi iau Playstation, putem să ne jucăm pe televizorul mare, 
pun pariu c-ar arăta meseriaș. 

Tanti Sonia nici n-a făcut ceva rău. N-a omorât niciodată pe 
nimeni și n-a furat nimic. Îi place doar să meargă în tot felul de 
locuri. Îi place să vadă cum sunt diverse lucruri acolo. În unele 
țări nu poţi să intri dacă ești negru. Trebuie să intri pe furiș. 
Când ai ajuns înăuntru, te porţi ca toată lumea. Tanti Sonia face 
și ea ce fac toți. Merge la lucru și la cumpărături. Mănâncă și se 
duce în parc. In New York, i se zice Central Park. E atât de mare, 
că încap o sută de parcuri de copii în ele și are chiar și un 
patinoar. 

Eu: 

— Dacă pici pe gheaţă, trebuie să-ţi îndoi degetele în palmă 
ca să nu ți le taie. Prietena mea Poppy mi-a zis. 

Tanti Sonia: 

— Harrison are prietenă? 

Eu: 

— Nu! Așa fac și pompierii, când nu văd nimic de la fum, 
trebuie să o ia pe bâjbâite. Pipăie totul cu partea de dinafară a 
mâinilor, dacă pipăi cu partea dinăuntru și dai de un fir, 
degetele tale îl apucă automat și așa te electrocutezi. 

Tanti Sonia: 

— Ei, nu zău? 

Eu: 

— Zăul 

Mă jur, mi-ar plăcea tare mult să mă dau pe gheaţă. Chiar mi- 
aș arde amprentele ca să ajung acolo. Aș face-o la aragaz, e mai 
rapid. N-aș trișa, mi-aș cumpăra patine ca toată lumea. Tanti 
Sonia mi-a adus o minge de fotbal adevărată, din piele. Lydia a 
primit un CD cu Tinchy Stryder. Tanti Sonia știe întotdeauna ce 
vrei cel mai mult, poate să-ţi citească gândurile. 

A trebuit să plecăm când s-a întors Julius. Avea o bâtă de 
base-ball, dar n-avea minge, așa că n-am putut să ne jucăm. 
Julius și-a poreclit bâta Convingătoarea. Mereu o aduce acasă de 
la muncă. O mângâie și îi vorbește foarte blând, de parc-ar fi un 
câine credincios. Poţi să-ţi închipui că toate zgărieturile din ea 
sunt din încăierările cu alţi câini. 

Julius: 

— Și-a câștigat pâinea pe ziua de azi. Fă-i baie, bine? 

Tanti Sonia a luat bâta la bucătărie s-o spele. Și ea a trebuit 
să-și închipuie că e câine. Numai că nu poți să întrebi de ce, 
pentru că pe Julius îl apucă durerile de cap de la prea multe 
întrebări. Trebuie doar să-l lași să-și bea în liniște rachiul. 

Julius: 

— Harri, vrei și tu? 

Eu: 

— Nu, mersi! 

Julius: 

— Bărbatul n-are nevoie decât de doi prieteni: bâta și 
băutura. Una ca să pui mâna pe ce vrei, cealaltă ca să uiţi cum 
ai pus mâna pe ce ai. O să-nţelegi într-o zi. Numai fii cuminte cât 
poți de mult, da? Rămâi așa cum ești. 

Eu: 

— Bine! 

În metrou la întoarcere am văzut o tanti cu mustață. La 
început am crezut că e murdărie, dar după aia m-am mai uitat o 
dată și era clar păr. Nu era așa de des ca al domnului Carroll, 
însă știai de el. Mi-a venit să râd, dar m-am abținut. 

Nu se vedea niciun frizer pe bicicletă, nu cred că au așa ceva 
pe-aici. Kwadwo era frizerul meu preferat unde locuiam, 
bicicleta lui avea și radio și întotdeauna te atenţiona când te 
rădea cu briciul la ceafă, ca să ai timp să te pregătești. Acum a 
trebuit să mergem la o frizerie. Pe frizer îl chema Mario. E cam 
morocănos de felul lui. Când mi-a mișcat capul, a fost prea 
aspru. A făcut-o prea rapid. Și avea degete prea păroase. Mario 
nici nu vorbea cu mine. Chiar urăște să tundă părul oamenilor. 

Dean: 

— E frizer doar ca să vândă tot părul vechi în China. Fac haine 
din el, este? 

La început am întrebat-o pe mama dacă pot să-mi fac codițe 


împletite. 

Mama: 

— De ce, ca să arăţi ca un bogah? 

Eu: 

— Nu. Îmi plac, atâta tot. Sunt meseriașe. 

Lydia: 

— Vrea codițe doar pentru că Marcus Johnson poartă așa 
ceva. 

Eu: 

— Mă lași? Nu-i adevărat. 

Mama: 

— Cine-i Marcus Johnson? 

Lydia: 


— E-n clasa a zecea. Se crede mardeiaș. Îi pun pe copiii mai 
mici să facă șmecherii pentru ei. Îi trimit peste tot unde au chef. 
E foarte trist. Și-a luat porecla de X-Fire. 

Eu: 

— Nu e X-Fire, proasto. E Crossfire!!. Arată ca X-Fire doar 
când îl scrie pe pereţi. 

Lydia: 

— Cum zici tu. Tot trist e. 

Eu: 

— Nu e. Măcar nu-i zice nimeni ce să facă tot timpul, cum mă 
pui tu să-ţi omor ploșnitele. Strivește-le singură, pe mine nici 
măcar nu se suie. 

Lydia: 

— S-a întâmplat o dată, ce-ai? Vrei să zici că sunt împuţită? 


11 Foc încrucișat (n.t.). 
86 


Eu: 

— Ţi-a intrat una în nas când dormeai. Am văzut-o cu ochii 
mei. De-acuma probabil că și-a făcut casă în creierul tău. Și-a 
săpat grădină și și-a luat antenă prin satelit, acolo o să trăiască 
în veci. 

Lydia: 

— Mă lași? 

Mama: 

— Nu-ţi mai necăji sora! Oricum n-ai păr destul de lung pentru 
codițe. Poţi să-ţi faci o tunsoare la minim. Și nu te burzului la 
mine. 

Așa că mi-am făcut o tunsoare la minim. Mario nici nu știa ce-i 
asta. 

Mario: 

— Adică numărul unu sau numărul doi? 

A zis că e numărul doi! Mă jur pe Dumnezeu! N-am mai auzit 
în viaţa mea ceva mai haios! Mario e cizmă rău. De azi înainte 
îmi las să crească părul până e destul de mare ca să-mi fac 
codițe, nu-mi pasă ce zice mama. Atunci o să am forță să trec 
prin orice misiune și o să mă lase în gașcă. 

Numărul doi se mai zice la rahat. Știu, nici mie nu mi-a venit 
să cred. 

Dacă o iei de la turnul meu, treci pe sub tunel și pe lângă 
școala primară și alte case, ajungi la terenul școlii. E destul de 
mare. Sunt două porți de fotbal fără plase și un teren de joacă 
cu leagăne, un carusel și alte câteva chestii. Mai sunt o corabie 
mică a piraţilor și o mulţime de chestii pe arcuri: un jeep pe arc 
și o motocicletă pe arc și două gărgăriţe. Te așezi pe ele și te 
hâțână dintr-o parte în alta. Eu nu mă mai urc în ele, pentru că 
sunt pe invers. Toată lumea e de acord. Sunt pentru țânci. 
Leagănele sunt tot timpul stricate de la fălcile lui Harvey. 

Cel mai tare e panoul de căţărat, însă acolo n-ai cum să te 
urci, pentru că e al Găștii de la Dell Farm. Stau tot timpul călare 
pe el. Nici măcar nu se joacă, stau doar și fumează și urlă la 
lume când trece pe lângă ei. Dacă te urci pe el după ei, putea 
țigări și sunt prea multe cioburi de sticlă peste tot. Eu nu mă 
mai obosesc. O să mă urc doar când mă invită, însă dacă-mi 
oferă o ţigară, o să zic doar nu, mersi, încerc să mă las, mi-a 
ordonat doctorul (așa scapi cel mai bine de orice pacoste). 

Lângă terenul de joacă e un semn: 

SPUNEȚI NU STRĂINILOR 


Nici măcar nu se zice la care întrebare să le zici nu. Tre' să 
zici nu orice te-ar întreba. 

Eu: 

— Și dacă te întreabă unde-i spitalul? Dacă au nevoie de 
ajutor? 

Jordan: 

— Nu fi pe invers. Ce nevoie au ei de ajutorul tău? Nu vor 
decât să te ia în dubă și să ţi-o tragă în cur, este? 

Mi s-a părut diliu de tot. N-a mai cerut nimeni s-o comită cu 
mine. Cei mai mulți vor doar să-i ajuţi. Dacă văd un străin, mai 
întâi o să-l întreb ce caută. Dacă vine cu un răspuns bun, atunci 
e sigură treaba. N-o să încerce s-o comită cu mine. Jordan e 
varză. 

Jordan: 

— Haide, omule, mai uită-te. 

Până acum am găsit o singură sticlă de bere. Jordan avea trei. 
Nu mă uitam chiar cu atenţie. De fapt căutam arma crimei. 
Dacă nu-i la râu, poate-i aici. Mereu găsești ace pentru drogat 
pe terenul de joacă. Nici măcar nu încearcă să le îngroape, zac 
deasupra. Ar putea fi și un cuţit. Totul depinde de cât de deștept 
e criminalul. Dacă e deștept, arma crimei a luat calea mării sau 
a îngropat-o adânc sub pământ. Dacă era drogat sau trotilat, 
poate să o fi scăpat oriunde. 

Există o gaură în terenul de joacă, unde era pe vremuri jocul 
de twister. l-a dat foc Jordan. Asta a fost acum o groază de timp, 
înainte să mă mut eu. Unde era jocul, pământul e negru și ars 
de parcă a picat trăsnetul. Jordan se laudă mereu cu isprăvile lui 
rele: 


Cele mai rele isprăvi rele pe care le-a făcut Jordan 

A dat foc la twister. 

A băut o sticlă întreagă de votcă (e ca rachiul). 

A dezumflat cauciucurile mașinii de poliţie. 

A băgat artificii în tomberonul pe roți. 

l-a tras un picior profului. 

A azvârlit o pisică la ghenă. 

A șutit o pungă cu produse la reducere de la supermarket. 
A crestat niște oameni. 

L-a făcut pe un adult p... bleagă. 

A făcut zob sticlele de bere. 


Îmi venea să tușesc de la mâna lui Jordan, pe care și-o ţinea 
pe gâtul meu. M-am uitat sus pe cer, dorindu-mi să vină 
porumbelul meu să i se găinăţeze în cap, însă, ghinion, toți 
treceau în zbor pe lângă noi și niciunul nu se oprea. Până la 
urmă am cedat, ca să nu-mi dau duhul de atâta tușit. 

Jordan: 

— Tre' s-o faci, omule. Eu fac tot timpu’ totu’. Dacă n-o faci, 
ești bulangiu. 

Eu: 

— O fac, o fac! 

Nu voiam decât să mă duc acasă, dara trebuit să aștept să se 
întoarcă Lydia de la clubul de dans. Ar fi cazul să am și eu o 
cheie. Nu mă interesează că Lydia e în clasa a opta, nu-i drept 
că ea are cheie și eu nu. Tot eu sunt bărbatul casei. 

Jordan: 

— Mai întâi eu. Nu închide ochii, tre' să te uiţi la fiecare. O să 
le facem zob, în p... mea. 

Trebuia să le spargem pe toate. Nu ne puteam opri nici dacă 
venea vreun adult, trebuia să le aruncăm în continuare, până 
erau toate zob. Numai așa câștigai toate punctele. Jordan a fost 
primul. Eu așteptam să rămân ultimul. Dacă ești ultimul, nu se 
poate zice că e infracţiune. 

Jordan e înnebunit să spargă sticle, se vede. Face niște ochi 
mari și strălucitori. Pe prima a aruncat-o sus de tot. Când s-a 
lovit de pământ, a scos un zgomot zdravăn și s-a prefăcut într- 
un milion de ţăndări. Îţi era frică, dar îţi și plăcea la nebunie. A 
mai aruncat una și încă una. S-au făcut toate praf pe alee. Iți 
venea să fugi, dar nici nu te puteai urni din loc. Chiar a aruncat 

una pe la spate. Atunci a fost cel mai mișto. După aia a fost 
rândul meu. 

Jordan: 

— Arunc-o sus de tot, ca să se spargă mai fain. 

Eu: 

— Tre’ să adunăm bucăţile? 

Jordan: 

— Nu fi pe invers, le strânge consiliul, e treaba lor. Hai, fă zob 
căcatul ăla de sticlă, omule. 

Am imitat stilul lui Jordan. Am aruncat sticla pe deasupra 
capului, ca să pice în spatele meu. S-a făcut ţăndări pe tot 
cimentul. A fost dur. M-am simţit diliu de tot. Nici măcar nu ne-a 
oprit careva, erau prea speriaţi ca să ne zică. 

Eu: 

— Câte puncte face aruncarea asta? 

Jordan: 

— Îți dau zece. 

Eu: 

— Ce?! Nu-i corect, ai zis o sută! 

Jordan: 

— Tacă-ţi gura, omule, ai ţinut ochii închiși, așa că ai doar 
zece. N-ar trebui să fii așa de cârpă. 

Ți-am zis eu, Jordan e trombonist. Numai că nu poți să te iei 
de el, că te gâtuie și mai tare. Mi-a venit s-o iau la fugă când am 
văzut-o pe Lydia venind pe alee. Am simţit că era salvarea mea. 
Era încă îmbrăcată în costumul ei de papagaliţă. li place la 
nebunie, nici nu-i pasă cine-o vede. 

Jordan: 

— Soră-ta e sărită, frate. Se crede găină. 

Eu: 

— Nu e găină, e papagaliţă. 

l-am dat una nasoală în braţ, în caz că încă se uita Jordan. 

Lydia: 

— Au! Ce te-a apucat? 

Eu: 

— Scuze! A fost un accident! 

Atâta vă chinuiti să ne tineti la distanță. Ne-aţi baricadat 
adăposturile preferate cu plasă de fier și țepușe. Trageti în noi 
cu puști calibrul 22, dacă legea permite, ne otrăviți cu stricnină, 
vă înveliți pervazurile cu hârtie de muște și vă uitati cum jucăm 
tonțoroiul chinuindu-ne să ne desprindem, și râdeți de noi pe 
săturate. Atât de umilitor, mă simt așa un idiot. Și trebuie să 
îndur și să mă prefac că e în regulă, doar lanțul trofic în 
desfășurare, eu jos și voi deasupra mea, astea-s regulile și pace. 

Aveti impresia că voi dictați regulile, asta mă omoară. Mă dă 
gata. Chestia asta sper să nu fie toxică. 

Vulcanii sunt doar munți cu foc în ei. Focul vine din râuri de 
sub pământ. Erup doar când zeul vulcanului se înfurie. Cel puţin 
așa credeau oamenii de la începuturi. 

Domnul Carroll: 

— Așa e, Harrison, oamenii chiar credeau asta. 

Eu: 

— Dar de fapt acolo jos e ladul, nu, domnule? 

Domnul Carroll: 

— Interesantă teorie. Clar e fierbințeală ca în lad. 

Toată lumea râdea de mine. Pe aici oamenii nu cred în lad. Mă 
jur, o să aibă parte de o surpriză foarte nasoală! O să se ardă ca 
pâinea prăjită! 

Înainte vreme, se credea că în vulcan trăiește un zeu al 
focului. El înceta să arunce cu foc în oameni doar dacă îi 
zvârleau o fecioară în vulcan, s-o mănânce. Ei credeau că în 
orice e un zeu anume. Credeau că există un zeu al cerului și un 
zeu al copacului și un zeu al vulcanului și un zeu al mării. Toți 
zeii lor erau mereu furioși. Trebuiau să-i hrănească tot timpul, ca 
să nu-i distrugă. Zeul mării făcea potop sau zeul cerului ploua cu 
fulgere în capul tău sau zeul copacului îţi cădea peste casă. 
Una-două te distrugeau dacă nu-i hrăneai cu fecioare. Mă jur, 
oamenii din timpurile de început erau tare proști. Fecioara e o 
tanti care e încă nemăritată. Sunt la mare preţ, pentru că sunt 
foarte rare. Nu le pot mânca decât zeii. li taie căcarea dacă 
mănâncă femei măritate. Toată lumea e de acord cu asta. 

La apelul de prezență de după-masă, Poppy mi-a dat o 
scrisoare. N-aveam voie s-o deschid până nu ajungeam acasă și 
nu puteam s-o arăt nimănui. Am avut grijă să nu se uite nimeni. 
M-am dus la mine-n cameră, am închis ușa și am rămas în 
picioare chiar în faţa ei, ca să nu poată pătrunde niciun 

năvălitor. Îmi simţeam stomacul ciudat și mă lua greaţa dacă nu 
cumva era vreo șmecherie. 


Do you like me 
yes Q 


Nu trebuie decât să însemn căsuţa cu pricina. Trebuie să-i dau 
înapoi scrisoarea lui Poppy după vacanţă. Nu știu ce-o să se 
întâmple când o s-o dau înapoi. Mă jur, sper c-am dat răspunsul 
corect! 

MAI 


Azi a fost carnavalul. A fost pe terenul școlii. Turna cu găleata, 
însă lumea a venit oricum. Toate umbrelele aveau pe ele nume 
de ţigări. Dansatoarele încă dansau. Penele lor erau atât de 
strălucitoare, încât aveai impresia că soarele era încă 
descoperit. O tanti albă era păun. Tot machiajul i se prelingea 
pe faţă. Arăta ca o păpușă stricată. Era foarte haios, îi intra 
ploaie în zâmbet și trebuia s-o scuipe, însă nu s-a dat bătută. 

Erau tobe africane. Trebuia să dansezi, nu te puteai abţine. 
Până și albii și bătrânii dansau. Fata din blocurile anti-normalilor 
era lângă mine. A început un dans ca la copiii mici. De-abia se 
mișca. Tot ţeapănă era. Îţi dădeai seama că dansează doar dacă 
te uitai la picioarele ei. Picioarele ei băteau în pământ țepene și 
timide. Alt dans nu știe. 

Mi-a părut rău de ea. Am vrut s-o învăţ un dans adevărat, însă 
n-aveam timp, aș fi ratat toate chestiile distractive. M-am făcut 
că era oricum un dans în regulă, doar în stilul ei propriu. 

Erau bărbaţi pe bete, știi, beţele pe care stau în picioare, ca 
să pară super-înalţi? Părea ceva de groază. Pământul era prea 
alunecos, mă tot așteptam să cadă. M-am rugat în cap să nu 
cadă. Unii dintre bărbaţii pe bețe jonglau în același timp. Când 
jonglezi, arunci o minge și o prinzi, numai că sunt trei mingi și 
niciuna nu-ţi scapă. Mă jur, era dur de tot. 

Eu: 

— Lui Agnes i-ar plăcea la nebunie! Pot să învăţ să jonglez 
pentru când vine. Unde se vând mingi pentru jonglat? 

Mama: 

— Poţi să folosești mingi de tenis. 

Eu: 

— Îmi cumperi câteva? Am nevoie de trei. 

Mama: 

— Vedem. 

Terry Abţibild a furat un borcan de hotdogi de pe masa 
tombolei și nimeni n-a încercat măcar să-l prindă. La hotdog îi 
zice Salamul lui Scooby Doo. 

Terry Abțţibild: 

— Sunt pentru Asbo. Îi plac la nebunie, nu-i așa, băiatu'? 

Când Asbo a venit să mă vadă, mama s-a speriat. A trebuit să 
salvez situația. 

— E-n regulă, nu mușcă, e un câine minunat, uite. 

Asbo s-a lăsat pe spate ca să-l scarpin pe burtă. li place la 
nebunie. Chiar are buric, arată ca un funduleţ. Apoi a urmat 
Clubul de Dans. Erau toate papagalite. Lydia tot uita să 
zâmbească. Era prea preocupată să se concentreze să-i iasă ca 
lumea mișcările. 

Mama și cu mine: 

— Hai, Lydia! Zâmbește! 

A fost chiar genială. l-au ieșit toate mișcările. Mi-am tot dorit 
ca Miqguita să cadă, dar până la urmă a căzut altă fată. A 
alunecat și a picat în fund. Restul i-au dat înainte până la sfârșit. 
S-au luat de ea după ce s-a terminat dansul și toată lumea a zis 
că a făcut pe ea din cauza petei imense ude de pe fund. Era 
doar o minciună. Știau ce se întâmplase de fapt, pentru că 
văzuseră. Dar e mai haios să zici c-au făcut pe ei. E mai haios să 
faci pe tine decât să cazi. Toată lumea crede. 

Niște puștani: 

— Te-ai pișat pe tine! Te-ai pișat pe tine! 

Fata: 

— la mai duceţi-vă pe p...! 

* 

Am câştigat un binoclu la tombolă. Mă jur, a fost un noroc 
super-meseriaș. E pentru militari. Merge, chiar dacă e de plastic. 
Am privit întreaga lume cu ei. Totul era mai aproape. Vedeam 
antenele prin satelit de pe blocuri și crucea de pe biserica 
adevărată și gaura de glonţ din felinarul de stradă stricat. M-am 
uitat pe acoperișuri, poate o fi acolo arma crimei, dar n-am 
văzut-o. Porumbelul meu stătea pe acoperișul de la Jubilee 
Centre, când m-a văzut, mi-a făcut cu ochiul, apoi a zburat, prea 
rapid ca să-l urmăresc cu binoclul. Am ametit tot căutându-l, așa 
că a trebuit s-o las baltă. 

* 

Toți din Gașca de la Dell Farm erau acolo, dar nici n-au vorbit 
cu mine. Noua mea misiune mai poate să aştepte, de carnaval e 
zi de odihnă. Asta e cel mai tare la carnaval, toată lumea își uită 
treburile o zi și se distrează. Sper că în continuare Killa o ţine pe 
Miquita, așa n-o să mă mai deranjeze. Incerca s-o ardă cu 

bricheta. Ea a încercat să scape, dar el a tras-o înapoi. Miquita 
chiar râdea, de parcă îi plăcea la nebunie. Părea diliu. Fetele 
sunt proaste. 

Killa nu s-a oprit decât când a trecut duba poliţiei pe lângă el. 
A rămas încremenit și fața i-a împietrit. Am văzut cu binoclul. 
Toată gașca și-a pus glugile și a rămas statuie. Nu mai râdea 
nimeni. După aia s-au cărat toți. 

Când duba poliţiei a trecut pe lângă beriști, toți au aruncat cu 
cutiile în ea. Duba de poliţie s-a oprit. Beriștii s-au speriat. Au 
crezut c-o să coboare polițaiul să-i aresteze. Au amuţit toți. 
După aia duba și-a văzut de drum și beriștii au izbucnit în chiote 
de parcă ar fi câștigat războiul. Mă jur, a fost foarte haios. 
Binoclul e numai bun dacă vrei să vezi lucrurile de mai aproape. 

* 

Lydia a rămas toată ziua în costumul de papagaliță. A făcut 
un cântecel de papagaliţă pentru Agnes. Lui Agnes i-a plăcut la 
nebunie, scotea hohote în valuri, când te atingea unul, te făcea 
să râzi și pe tine. Nu mai putea să se oprească nimeni, era prea 
haios. Acum Agnes poate să spună Harri. Poate să spună cum 
ne cheamă pe fiecare. Mama, tata, Lydia și bunica. Poate să zică 
și numele ei. Am pus-o să le zică pe toate. l-a plăcut la nebunie. 
Le-a zis foarte tare de o sută de ori. Mă jur, a fost super-haios! 

Mama a încercat s-o facă să spună Harrison, dar n-a vrut. A 
zis doar Harri. Mama nici nu s-a atacat, doar zâmbea cu gura 
până la urechi. 

Agnes: 

— Harri! 

Mama: 

— Aşa! Bravo, scumpo! 

Eu: 

— Ai grijă, o să-mi pice urechile din cauza ta! 

Agnes: 

— Harri! 

Harri e preferatul ei. Îi plăcea să-l spună mai mult decât pe 
celelalte, se vedea. Nu-i mai venea să se oprească. Tot Harri 
spunea și când s-a terminat cartela. 

Agnes: 

— Harri! Ha 

De-abia aştept să învețe Agnes toate cuvintele, atunci o să 
pot să-i zic cele mai frumoase povești pe care le știu. Mai întâi o 

să-i zic povestea cu omul cu picior fals. Era în avionul meu. Avea 
un picior fals făcut din lemn. Chiar era încălţat cu un pantof 
adevărat, înainte să se culce, omul și-a scos piciorul și i l-a dat 
nevesti-sii să-l țină. Nevasta a adormit cu el în braţe, de parcă 
era un prunc. A fost foarte haios. M-am simţit minunat. Mi-am 
închipuit că piciorul era un bebe și nevasta era mămica lui. 

Dacă îţi cade piciorul de viu, în Rai îţi crește la loc. Mă jur, lui 
Agnes o să-i placă la nebunie povestea! 

Azi nu s-a ţinut slujba la biserică, din pricina geamurilor sparte 
și a cuvintelor rele. Domnul Frimpong era gata să plângă. Dintre 
noi toţi, el adoră cel mai mult biserica. Mama l-a strâns în braţe 
ca să se simtă mai bine. Aveai impresia c-o să i se preschimbe 
oasele în pulbere pe loc. 

Domnul Frimpong: 

— N-are nicio noimă, chiar că n-are. Nu se mai respectă nimic. 

La început, chiar m-am bucurat, m-am săturat să tot cânt 
imnuri bisericești. Sunt mereu la fel și Kofi Allotey nu e de faţă 
ca să inventeze versuri haioase. Biserica lor nici măcar nu-i o 
biserică adevărată. E doar în Jubilee Centre, în camera din 
spatele Clubului de Tineret. E biserică doar duminică, restul 
timpului acolo se joacă bingo și alte chestii pentru moși. Toată 
lumea voia ca peticul ud de pe tavan să fie lisus, dar de fapt 
arată ca o mână fără degete. 

Au spart geamurile prin grilaj. Au scris GDF pe tot peretele cu 
litere babane. Derek încerca să le șteargă, dar nu se ștergeau. 

Mama: 

— Ce-i aia GDF? 

Domnul Frimpong: 

— Cine știe? Vreun cod de-al lor. Prostii. 

Nu le-am zis de la ce venea de fapt GDF. M-am făcut că plouă. 

Domnul Frimpong: 

— O să se vadă în camerele de supraveghere? 

Derek: 

— Probabil că au avut feţele acoperite. Or fi ei ignoranți, dar 
proști nu sunt. 

De-asta nu mă lasă mama să-mi iau hanorac, ca să nu-mi 
acopăr faţa. Nici nu vreau să-mi acopăr faţa, nu vreau decât să- 
mi ţin urechile la cald. Nu-mi place deloc când mama mă face 
mincinos. 

* 

Au încercat să pară că au pus rahat pe fereastră, dar îţi 
dădeai seama că sunt doar batoane Snickers. Cocoloașele erau 
prea pătrăţoase și se vedeau alunele, nimeni nu se lăsa fraierit. 

Eu: 

— Am putea să ne ducem la biserica adevărată, la care a fost 
înmormântat băiatul mort. E după colț. 

Mama: 

— Nu-i bună. 

Eu: 

— Cum așa? 

Mama: 

— Așa. Acolo se cântă alte cântece. Nu cântecele pe care le 
știm noi. 

Eu: 

— Putem să le-nvăţăm. S-ar putea să fie mai bune. 

Mama: 

— Nu-s mai bune. Nu le știm. 

Eu: 

— Nu înțeleg. Chiar e o biserică adevărată. Acolo a fost 
înmormântarea băiatului mort. Tre' să fie bună. 

Mama: 

— E o biserică de alt fel, greșit. 

Domnul Frimpong: 

— Afurisiții ăștia de catolici. Vor să ne dea SIDA la toţi ca să 
ne fure iar pământul. Asta e adevărul. 

Tot nu înțeleg. Are cruce și tot. Tre’ să fie bună dacă are 
cruce. 

Nu știu de ce trebuie să cânți de fiecare dată. Câteodată ai 
putea să baţi la tobe sau doar să te rogi. Dumnezeu probabil că 
s-a plictisit deja de cântece, le-a mai auzit de un milion de ori. 
De-asta dă probabil cutremure. Dacă aș fi eu în locul lui, le-aș 
zice cântaţi-mi ceva ce n-am mai auzit sau vă mai dau un 
cutremur. Dacă sunt aceleași cântece de fiecare dată, e semn 
de lenevie. 

Eu: 

— Vrei să-mi aduc binoclul? E acasă. Așa pot să caut indicii. 

Derek: 

— Lasă, Harri. O să curăț și gata. 

N-a fost vina mea că au distrus biserica. Dac-aș fi în gașcă, le- 
aș putea spune despre Dumnezeu. Chiar aș putea să-i salvez. 
Poţi să faci și bine în gașcă, nu doar șmecherii. În orașul de unde 
vin, Patrick Kuffour, Kofi Allotey, Eric Asamoah și cu mine 
mergeam mereu în misiuni frumoase. Intotdeauna duceam 
sticlele goale de Cola înapoi la prăvălia lui Samson. Odată chiar 
l-am ajutat pe tatăl lui Patrick Kuffour să-și izoleze casa. Am 
căutat pe toate străzile și am găsit toate cutiile și am rupt 
cartoanele să fie tocmai potrivite la mărime. Drept răsplată, ne- 
a dat o sticlă mare de Fanta. Am ţinut o întrecere de băut și 

după aia am râgâit tare împreună, ca niște broscoi puși pe 
scandal. Misiunile astea sunt cele mai tari, când toată lumea dă 
o mână de ajutor și te alegi cu o răsplată după. Ar trebui să le 
zică cineva celor din Gașca de la Dell Farm. Aș putea să transmit 
eu mesajul. 

Lydia: 

— Nu te mai duce la ei, o să dai de belea. 

Eu: 

— Și cu Miquita cum e, ea e și mai rea. Tot timpul încearcă să 
mă ia la supt și tu n-o oprești. 

Lydia: 

— Asta-i altceva. E altfel cu fetele, nu înţelegi. Ai nevoie de 
prieteni buni, altfel o să se ia de tine. Miquita joacă teatru, nu se 
poate s-o iei în serios. 

Eu: 

— Dac-ar vedea Dumnezeu ce-ai făcut, ţi-ar scoate ochii. N-o 
să te conduc de colo-colo ca un câine când o să orbești. O să te 
trag după mine de o sfoară, dacă nu ţii pasul, te privește. Am 
treburi, nu stau după coada ta. 

Lydia: 

— Era doar vopsea! 

Eu: 

— Nu era, era sânge. 

Sigur era sânge pe haine, de-asta a turnat clor pe ele. 
Amândoi știam. Am urmărit cum minciuna se face încet-încet tot 
mai mare între noi, până plesnește ca o bășică de scuipat. Tot 
plesnesc ele până la urmă. 

Lydia: 

— Nu te face, Harrison. Era sângele Miquitei, bine? 

Eu: 

— Cum a ajuns sângele ei acolo? Nici măcar nu s-a tăiat 
undeva. 

Lydia: 

— Nu e sânge din ăla. E sânge de fată. Habar n-ai ce vorbești! 
Pleacă de-aici! 

A fugit la mama în cameră și mi-a trântit ușa în nas. O 
auzeam cum plânge în spatele ușii. Părea diliu de tot. Voiam să 
opresc plânsul, dar trebuia să se înveţe minte. Dacă faci expres 
ceva rău, e mai grav decât dacă îl faci din greșeală. Poţi să dregi 
o greșeală, dar dacă e expres, nu te faci doar tu bucăţi, întreaga 

lume se face încet-încet bucăţi, ca foarfeca pe piatră. Nu vreau 
să fac eu lumea bucăți. 

Eu: 

— Dacă n-ai fi așa o mincinoasă, acum n-ai mai plânge! Și 
arăţi cretin în costumul ăla de papagaliţă! Scoate-l de pe tine 
acuma, că pute! Gata cu carnavalul! 

Lydia: 

— Du-te-n mă-ta de-aici! 

Mă jur, era diliu rău. Am simţit gheață în stomac. Nu mă 
așteptam s-o spună nici într-un milion de ani. Nici nu știam ce să 
fac. A trebuit să ies pe balcon ca să-mi trag sufletul. Mi-am 
căutat porumbelul peste tot. Mă jur, erau prea mulți, erau prea 
departe ca să văd ce culoare au. Chiar am încercat să-l momesc 
cu un Haribo Tangfastic, dar porumbelul meu tot n-a venit. Nu 
cred c-o să mai vină. 

Kyle Barnes m-a învăţat șmecheria cu degetul mijlociu. E 
foarte simplu: te faci că nu găsești ceva, de exemplu, dacă ţi-a 
cerut cineva un penny, te cauţi în toate buzunarele, de parcă ai 
căuta penny-ul. Trebuie să te prefaci că l-ai pierdut și să-l cauţi 
mult timp. Cu cât cauţi mai mult, cu atât o să fie mai haios la 
sfârșit. 

Apoi, când scoţi mâna din buzunar, în loc să-i dai lucrul pe 
care cică îl cauţi, îi arăţi degetul murdar. E foarte haios. 

Am încercat cu Manik. L-am păcălit. A fost dur. Habar n-avea 
c-o să scot degetul murdar. Nu se aștepta nici într-un milion de 
ani. Nu uita, merge doar cu degetul murdar (adică mijlociul, care 
înseamnă du-te-n p... mea). 

Eu: 

— Te-am făcut! 

Manik: 

— Rahat, omule! Măcar eu n-am adidași jegoși, ce le-ai făcut? 

Mi s-a strâns stomacul. Toată lumea s-a pus pe râs. 

Toată lumea: 

— Ce te-a apucat? E super pe invers! 

Eu: 

— Ce?! Banul! 

Sunt doar niște dungi. Le-am desenat ca să semene cu aia de 
la Adidas. Le-am făcut cu markerul. Ai voie să le iei dacă le 
aduci înapoi după vacanţă. 

N-am respirat otrava. N-am tras-o decât o dată în piept și deja 
m-am ametțit. Nu m-am drogat cu ea. 

Am făcut liniile foarte drepte, nu mi-a fugit mâna sau ceva. De 
la distanță, tot meseriașe arată. Lumea nu se mai oprea din râs. 
Am simţit că-mi sare ţandăra. Îi urăsc. 

Eu: 

— Terminati! 

Toată lumea: 

— Pardon, dar nu merge aşa! E prea haios! Clasic! Mă jur pe 
Dumnezeu! 

N-o să mai râdă când o să fiu în Gașca de la Dell Farm. O să-i 
pun să-mi pupe adidașii. N-au decât să mă pupe și în cur. 

x 


Mama zice că Dumnezeu ne veghează și prin camerele de 
supraveghere. Dacă Dumnezeu e ocupat în altă parte a lumii, de 

exemplu, dacă dă un cutremur sau un val uriaș, camerele lui te 
pot vedea în continuare. Așa n-are cum să rateze nimic. 

Eu: 

— Bine, dar credeam că Dumnezeu vede peste tot în același 
timp. 

Mama: 

— Chiar poate. Camerele sunt un ajutor în plus. În locurile în 
care diavolul are puteri sporite. Sunt pentru siguranţa ta. 

Adjei, diavolul tre' să fie super-puternic pe aici, sunt camere 
peste tot! E câte una la amândouă capetele magazinului și la 
intrarea în chioșcul de ziare. Există trei chiar în supermarket, 
doar ca să nu fure Terry Abţibild bere. O să trebuiască să-mi salt 
haina peste cap, pentru că n-am hanorac. Dacă o să mă mișc 
destul de repede, camera n-o să mă poată urmări, o să fiu ca un 
spirit. Asta speram. 

Așteptam momentul potrivit. Trebuia să se elibereze, ca să 
putem să fugim fără să dăm nas în nas cu cineva. Eram eu, X- 
Fire, Dizzy și Killa. Ei trebuiau să se înfigă în ţintă și eu trebuia 
să fug cu prada. 

Dizzy: 

— Nu-ţi face probleme, frate, rămâi lângă noi, da? Dacă pare 
c-o să se f... treaba, o să-ţi fac semn. Atunci o tulești, te-ai 
prins? 

Eu: 

— M-am prins. 

O să dea din cap - ăsta e semnul. Numai la asta tre' să fiu 
atent. Nu trebuie decât să mă ţin după ei. Dacă o iau la fugă, o 
iau și eu, e simplu. O să mă fac că mă joc de-a teroristul 
sinucigaș, atunci nici n-o să fie de groază. O să ratez misiunea 
doar dacă o tai înainte să se termine. 

X-Fire și-a luat sarcina să aleagă ţinta. Trebuia să fie cineva 
mai slab, așa puteai să-l dobori ușor. N-avea putere să se opună 
și toată treaba mergea mai repede. Trebuia să stăm cu spatele 
la camere până găsea X-Fire o ţintă. Ne-am prefăcut că o 
ardeam și noi pe-acolo. M-am căutat în buzunar, ca să găsesc 
colțul de crocodil. Am cerut forță ca să mă mișc destul de rapid. 

* 

Porumbelul meu se plimba în fața chioșcului de ziare. Nu 
puteam să vorbesc cu el, ca să nu ratez semnul, l-am privit doar 
cu coada ochiului. Avea o ditamai bucata de pâine în gură. Mai 

erau două păsări care se ţineau după el, una neagră și una albă. 
Voiau să-i ia pâinea și nu-l lăsau deloc în pace. Porumbelul meu 
tot fugea, dar celelalte păsări se luau după el. Una din ele s-a 
dus la el și i-a furat o bucată de pâine chiar din gură! Mă jur, 
câtă neobrăzare. Mi-a părut rău de porumbelul meu. Imi venea 
să le omor pe celelalte păsări. 

Dar dup-aia îţi aminteai că nu voiau decât un pic de pâine. 
Oricum, era prea mult pentru porumbel. l-au luat-o. Nu puteau 
să-l roage, pentru că erau păsări. Atunci îţi părea rău de toate. 

* 

X-Fire: 

— Uite. Ăsta e bun. 

Domnul Frimpong mergea spre noi. Tocmai trecuse de 
supermarket. Nu mai era nimeni pe lângă el. Atunci mi-am dat 
seama că domnul Frimpong era ţinta. lar am simţit că mă ia cu 
greață. Nu avea decât o sacoșă de cumpărături, vedeam un 
capăt de pâine ieșind din ea. E un om slăbănog. 

Domnul Frimpong e cel mai bătrân om de la biserică. Atunci 
am știut de ce cântă mai tare ca restul: pentru că el a așteptat 
cel mai mult să-i răspundă Dumnezeu. Crede că Dumnezeu l-a 
uitat. De-abia atunci am înţeles. Atunci l-am iubit, dar era prea 
târziu să mai dau înapoi. 

Sper să nu-l dobor la pământ. 

X-Fire: 

— Hai să-i dăm bătaie. Acum! 

Am fugit. Dizzy și Killa fugeau împreună. Eu doar m-am luat 
după ei. Mi-am pus haina în cap. Doar mă jucam de-a teroristul 
sinucigaș. Nu-mi păsa dacă nu loveam pe nimeni, n-aveam 
nevoie de puncte. Am fugit doar. Nici nu voiam să văd încotro 
mă îndreptam. 

Nu m-am putut opri. Fugeam cât mă ţineau picioarele. Inima 
îmi bătea super-tare. Simţeam gust de metal și vântul care 
bătea pe lângă mine. Alergam doar. 

A urmat o ciocnire zdravănă. Am auzit cum cad obiecte. O 
sticlă s-a spart. Am simţit cum s-a schimbat aerul când s-au 
deschis ușile, eram la celălalt capăt al magazinelor. Am fugit 
înainte. Nu voiam să văd. 

Eu: 

— Nu eu nu eu nu eu! 

(Am zis-o doar în cap.) 


103 


Mai aveam un pic și mă izbeam de gardul de metal. Mi-am 
lăsat haina în jos. Soarele mi s-a izbit de ochi. Eram afară. M-am 
întors. 

Domnul Frimpong era pe jos. Avea picioarele îndoite ciudat. 
Nu-l mai văzusem stând așa, arăta ca o gânganie care moare în 
soare. Era prea diliu totul. Cumpărăturile erau peste tot, sticla 
de scotch era ţăndări. Dizzy tot lovea mingea cu piciorul, 
trimițând-o în toate părţile. Pâinea era strivită toată. A călcat-o 
în picioare. 

Killa a tras un șut în ouă, au zburat toate. Vedeam fața 
domnului Frimpong, era furios și speriat. Mi-am imaginat că știu 
ce gândește: se gândea unde-i Dumnezeu când ai nevoie de el. 
Și eu mă gândeam la asta. Incerca să-i lovească pe băieţi ca să 
plece, dar nu ajungea cu brațele la ei. Incerca să se ridice, dar 
nu-l țineau picioarele. Era prea de groază. După aia a venit X- 
Fire. Avea eșarfa peste față. L-a buzunărit pe domnul Frimpong 
și i-a luat portofelul. Părea cea mai dilie chestie din lume. Nici nu 
i-a cerut voie. 

X-Fire: 

— Dă-l încoace, ticălos bătrân, că te tai. 

Îmi venea să mă cac pe mine. M-am întors și am luat-o la fugă 
cât de repede puteam. Nu m-am mai uitat în spate. Trebuia să 
mă îndepărtez. 

Era ultima șansă. Dacă ratezi două misiuni la rând, nu mai 
erai primit niciodată. Nu trebuia decât să stai până la sfârșit. 
Numai că n-aveai de unde să știi că sfârșitul o să fie așa de 

X-Fire: 

— Unde p... mea te duci?! 

M-am făcut că nu aud. Am fugit. Am fugit pe lângă terenul de 
joacă, pe lângă terenul școlii și toate casele, nu m-am oprit până 
la tunel. Mi se tăiase respiraţia de tot. Parcă aveam cuțite înfipte 
în burtă. Am căutat colţul de crocodil, era tot în buzunar. Nu știu 
de ce forța nu m-a ajuns niciodată. 

Îmi doream să fiu mai mare. 

lar s-au băgat coțofenele alea în treabă, mi-au stat în drum. 
Ce făpturi idioate, mă cred de-ale lor, li se pare că n-am nimic 
mai bun de făcut decât să mă iau la hartă cu ele pentru câteva 
firimituri. Nu voiam decât să fii atent la mine, Harri, să te scot 
dintr-o altă belea. Încerc să te ajut cât mai pot, Încerc din toate 
puterile, dar nu pot să fac mare lucru de-aici. E în puterea ta, 

trebuie să fii cu ochii în patru, nu scăpa din ochi crăpăturile din 
trotuar. Ti-am dat harta, e în tine. Liniile conduc la final spre 
același loc, nu trebuie decât să le urmezi. Casa ta o să te 
găsească întotdeauna dacă mergi drept și mai înalt decât toate 
buruienile. Poţi fi un copac, poti fi cât de mare vrei să fii. 


Unele mame își omoară copilul înainte să se nască. S-au 
răzgândit și nu-l mai vor. Poate au aflat că pruncul o să fie rău 
când o să crească mare. E mai ușor să oprești totul înainte să se 
întâmple lucrurile rele. Îl aruncă la veceu ca pe un peștișor. | s-a 
întâmplat lui Daniel Bevan. Mama lui a făcut un bebeluș pe care 
nu-l mai voia și l-a aruncat în veceu. 

Eu: 

— Sper să se trezească în clipa când ajung la mare. 

Daniel Bevan: 

— Nu, morţi rămân. Nimeresc în canalizare și-i mănâncă 
șobolanii. Oricum nu vreau o soră, sunt enervante. 

Daniel Bevan s-ar putea să moară în curând. Nu poate să 
alerge deloc. Știi ce-i aia un inhalator? E un tub mic cu aer 
special. Daniel Bevan are unul din ăsta, îi trebuie ca să respire, 
pentru că are astm. Trebuie să respire aerul din tub pentru că 
aerul de-afară e prea murdar pentru el. De-asta nu poate să 
alerge. Dacă ar rămâne fără aerul lui special, ar muri. 

M-a lăsat să-i încerc inhalatorul. Părea foarte rece. Avea un 
gust ciudat. A fost dur. Voiam să-mi facă vocea ca la roboţi, dar 
de data asta n-a mers. Dacă Daniel Bevan moare înaintea mea, 
îmi lasă rigla lui. Chiar am bătut palma. E meseriașă, are chiar și 
un calculator în ea. 

Daniel Bevan: 

— Și dacă mori înaintea mea? Ce-mi rămâne de la tine? 

Eu: 

— Toate cărțile. Am o mulţime. Am una despre reptile și una 
despre făpturile din adâncuri și una despre Evul Mediu. Sunt 
vreo douăzeci cu totul. 

Daniel Bevan: 

— Bine-atunci. Batem palma. 

Acum nu mai poate s-o-ntoarcă. Dacă baţi palma, nu mai ai 
voie să încâlci învoiala. 

* 

Cel mai bine a fost când tata m-a lăsat să conduc camioneta. 
Ne întorceam de la ferma de bambus. Am stat pe picioarele lui 
și am învârtit de volan. Tata băga în viteză și apăsa pe pedale. 

De câte ori bagă în viteză, ne facem că a tras camioneta o 
ditamai bășina. 

Tata: 

— Pardon? 

Eu: 

— Ce-ai mâncat la micul dejun? 

Tot trebuia să te concentrezi super-mult. Era foarte nervoasă 
mașina. Volanul părea super-greu. Nu trebuia decât să stai cu 
ochii pe drumul din faţa ta. 

Tata: 

— Nu te grăbi. Ține drumul drept. Nu te gândi la celelalte 
mașini. Am eu grijă să fim în siguranţă. Tu doar mergi drept. 

De câte ori dădeam de câte-un hop, mă temeam să nu ne 
lovim de ceva. Am tăcut mâlc. Trebuia să-i dovedesc tatei că 
puteam să ţin volanul pentru ca data viitoare să mă lase să 
conduc tot drumul și înapoi. Nu am luat-o strâmb decât o dată. 
Era să calc un șobolan de trestie. Tata a vrut să mă întorc și să-l 
lovesc, însă n-am reușit să răsucesc destul de repede de volan. 

Tata: 

— Pe următorul pălește-l în ochi. Așa o să facă maică-ta niște 
supă. 

Mama nu știe c-am condus camioneta pe drum. Dac-ar ști, m- 
ar omori. E un secret doar între mine și tata. După aia, de câte 
ori vedeam un șobolan de trestie din camionetă, tata și cu mine 
ne prăpădeam de râs. Mama și Lydia habar n-aveau de ce 
râdem. Mă jur, nici n-ai văzut ceva mai haios. 

Mi-am băgat haina în ghenă. Am așteptat până s-a lăsat 
întunericul și m-am furișat fără să fac zgomot deloc. Mi-am 
imaginat că fac o jertfă. Haina era o fecioară și i-o dădeam 
zeului vulcanului. 

Trebuie să te descotorosești de probe, altfel îţi dă poliția de 
urmă. 

Mi-am aruncat și Mustangul. Nu-l mai voiam. Așa era drept, au 
spart ouăle domnului Frimpong. Am fost de faţă, am văzut totul. 
Diavolul e prea puternic pe-aici. În orașul unde locuiam, diavolul 
m-a momit doar o dată, când mi-a zis să fur toate sloiurile de 
gheaţă din birtul Victoria ca să ne batem cu apă. L-am ascultat 
doar până ce s-a luat Osei după noi, după aia le-am dat înapoi 
pe toate. Diavolul e mai puternic aici pentru că sunt clădiri prea 
înalte. Sunt prea multe turnuri și se bagă între pământ și cer, 
așa că Dumnezeu nu vede prea departe. Mă jur, e foarte 
enervant. 

Cred că cicatricele care arată așa — — — sunt mai bune. De 
azi înainte o să-mi fac toate cicatricele așa. Cele care arată așa 

— — — nici măcar nu sunt cicatrice încă. Copcile n-au fost 
scoase încă. Connor Green a explicat chestia. Nu poate să fie 
cicatrice până când nu se scot copcile. Când copcile sunt încă în 
carne, e doar o tăietură. E foarte clar. Nu știu cum de nu mi-a 
trecut și mie prin cap mai devreme. 


Știi ce-i aia un supererou? Sunt niște oameni speciali, care te 
apără. Au puteri magice. Le folosesc când se luptă cu oamenii 
răi. Sunt foarte faini. Sunt un pic ca Ananse, numai că nu te 
păcălesc niciodată, se folosesc de puterile lor ca să facă lucruri 
bune. 

Unii supereroi sunt de pe altă planetă. Unii au fost făcuţi într-o 
fabrică. Alţii s-au născut normali, dar au avut un accident în care 
s-au ales cu puterile lor. De obicei din cauza radiaţiilor. 

Există vreo sută de supereroi în toată lumea. Altaf îi știe pe 
toţi. Îi desenează. Sunt chiar mai faini decât mașinile. Altaf îţi 
poate spune orice, despre orice supererou. E subiectul lui 
preferat. Omul-Păianjen e un supererou. De-asta poate sta 
atârnat ca un păianjen. 

Altaf: 

— Pentru că l-a muşcat un păianjen radioactiv. 

Eu: 

— Mişto! 

Fiecare supererou are o putere preferată. Unii pot să zboare, 
iar alții pot să alerge super-rapid. Alții nu pot fi răniți cu gloanţe 
sau au raze. Toţi au nume care îţi spun care e puterea lor 
preferată, de exemplu Omul-Păianjen, pentru că stă atârnat ca 
un păianjen, sau Furtuna, pentru că poate stârni furtuna, sau 
Glutonul!?, pentru că se luptă ca un gluton (e un fel de lup cu 
gheare mai lungi, ca să sfâșie cu ele). 

Vorbeam despre supereroii noștri. Cum ar fi să ne facem noi 
supereroii. Altaf deja s-a gândit la unul, mi-a arătat desenul. 
Chiar arăta ca un supererou adevărat. 

Altaf: 

— ÎI cheamă Omul-Șarpe. Se preschimbă în şarpe şi-şi 
împroașcă dușmanul cu venin. 

Eu: 

— E super-meserie! Ție ţi-a venit ideea? 

Altaf: 

— E doar prima schiță. O să-i fac limba mai mişto și o să-i 
găsesc un nemesis. 

Toată lumea zice că Altaf e pe invers pentru că e foarte tăcut 
şi are buze de fată. Nu se dă cu ruj, doar sunt foarte roz din 

întâmplare. Uneori îl strigă Buze Homo. Mi-am închipuit că 

buzele lui sunt superputerea lui, de exemplu, dacă dușmanul se 
uită prea mult la ele, se preschimbă în stană de piatră. 

Pot să trag niște pârțuri ca o ciocănitoare. Mă jur, e adevărat. 
Prima dată a fost un accident. Cum mergeam eu, am tras o 
bășină, însă după aia s-a preschimbat într-o mulţime de 
bășinuţe înșirate după ea. Până și mamei i-a plăcut la nebunie, 
nu s-a putut abţine. 

Mama: 

— Oi avea o ciocănitoare în nădragi. 

Mă jur, fix așa a sunat! După aia, am încercat să trag numai 
bășini-ciocănitori. Uneori îmi iese ceva mai bine. Nu e o 
superputere, doar un talent. 

X-Fire mi-a făcut semnul cu pistolul. Era pe treptele cantinei 
când am trecut pe lângă el. A făcut un pistol cu degetele și l-a 
îndreptat fix spre capul meu. N-am știut ce să fac. Părea diliu de 
tot. Părea c-o să mă omoare și nimeni nu putea să-l oprească. 

X-Fire: 

— Pac! 

A tras cu pistolul. Am simţit gheaţă în stomac și bășina- 
ciocănitoare mi-a scăpat din mine. De data asta n-a mai fost așa 
haios. Voiam să vină cineva să se arunce între mine și glonț, 
numai că dup-aia mi-am amintit că nu era un pistol adevărat. 
Oricum, era de groază. 

Dizzy: 

— De ce-ai luat-o la talpă? Rahatul ăsta n-o să-l uităm, omule. 

X-Fire: 

— Să-ţi ţii gura, da, Ghana? Pe serioase acuma. 

Nici n-aveam de gând să zic ceva, doar știu regulile. Semnul 
cu pistolul înseamnă că, dacă spui, ești mort. Mi se părea diliu 
că eram dușmani, era prea de tot. Nici nu știu cum s-a 
întâmplat. De azi înainte o să-mi prindă bine niște ochi în ceafă. 

* 

Terry Abțibild îi căra la picioare lui Asbo de o groază de timp. 
Nu mai termina odată. Părea diliu. Asbo a găsit niște carne în 
boschete. Era un picior de ceva. Terry Abţibild îi tot trăgea 
picioare ca să-i dea drumul din gură, dar el nu voia. Asbo 
plângea, dar el tot nu înceta. Imi venea să-l omor pe Terry 
Abtibild, dar era prea mare. N-aveam ce să fac. 

Apoi, după ce ne-am dat mai aproape, lucrurile au început să 
se lege. Nu Terry Abţibild îi trăgea picioare lui Asbo, Asbo îl 


110 


mușca pe Terry Abţibild! Era foarte haios. Asbo încerca să tragă 
halca de carne din tufișuri, însă în loc de asta a nimerit piciorul 
lui Terry Abţibild. Nu voia să-i dea drumul. Probabil că mirosea a 
carne. Probabil credea că e o halcă de vacă. 

Terry Abţibild: 

— Du-te, du-te! Asbo, dă-i drumu’! Pleacă! Asbo! 

Terry Abţibild își bâţăia piciorul și urla, dar Asbo nu-l asculta. 
Te așteptai să-i taie piciorul cu colții. 

Terry Abţibild: 

— Harri, ajutor! la un băț sau ceva. Hai încoace! 

Dean a luat o creangă de pe jos și i-a fluturat-o lui Asbo pe la 
bot. l-a vârât-o chiar sub nas. A fost cam de groază. Asbo are 
colţi ca de rechin. A vârât creanga între piciorul lui Terry Abţibild 
și colții lui Asbo și atunci a trebuit să-i dea drumul la picior. 
Terry Abţibild a luat repede de tot bucata de carne și a aruncat- 
o înapoi în boschete. Asbo s-a dus după ea și Terry Abţibild s-a 
eliberat. 

Era roșu ca focul și transpirat. Și-a privit picioarele atent să 
vadă dacă nu i s-au desprins cumva. 

Terry Abţibild: 

— Mulţam, moșule. A luat-o razna când a văzut carnea. Câine 
cretin. 

Asbo a ieșit din boschete cu bucata de carne în gură, de parcă 
era trofeul lui preferat dintotdeauna. Era foarte fericit, se vedea. 
A fugit înainte să-i furăm carnea. Nu-ţi puteai lua gândul de la 
mortul din boschete. Sperai că nu e carnea lui. 

Eu: 

— Ai omorât vreodată pe cineva? 

Terry Abţibild: 

— În ultimul timp nu. Dar am jignit rău câţiva oameni. De ce, 
unde baţi? 

Eu: 

— Toată lumea de-aici vrea să te omoare. Nu înţeleg. Oare o 
să-l prindă poliţia? 

Terry Abţibild: 

— Pe cine? 

Dean: 

— Pe ăla care l-a omorât pe băiatul mort. 

Terry Abţibild: 

— Glumești, ăștia nu-s în stare să prindă nici măcar un țânţar. 


111 


Eu: 

— Așa ne gândeam și noi. O să-l prindem noi. 

Dean: 

— E o recompensă la mijloc. 

Terry Abţibild: 

— Baftă! 

Dean: 

— Ar trebui să bage câini la înaintare, câinii pot să miroasă 
orice, este? Câinii miros până și frica. 

Se vedea că amândoi aveam același gând, dar eu am fost mai 
rapid. Am zis primul: 

Eu: 

— Și dacă pot să miroasă răul? 

Dean: 

— La asta mă gândeam și eu. 

Am făcut un experiment. Ne-a ajutat Terry Abţibild. L-a pus pe 
Asbo în lesă, ca să nu fugă, și după aia Asbo a stat locului, 
mâncându-și bucata de carne. Așa de mult îi plăcea, că n-a 
observat ce făceam. Am închis ochii și mi-am umplut capul cu 
gânduri ucigașe, numai sânge și crestat, și tăiat, și strivit, și 
împușcat, și sfâșiat, și vampiri. Mi-am închipuit că sunt 
criminalul și mă pregătesc să mă pun pe treabă. Am încercat să 
strâng ghem toate sentimentele astea rele, cât de strâns se 
putea, apoi repede-repede am deschis ochii și am aruncat drept 
în Asbo cu ghemul ăla malefic. Am vrut să-l nimeresc în bot. Am 
scos un strigăt scurt ca să fie mai în forţă. Chiar a mers, Asbo și- 
a ciulit urechile și s-a uitat la mine speriat câteva clipe. însemna 
că ghemul îl izbise. Acum știa cum miroase răul. După aia a 
continuat să-și mănânce carnea. 

Eu: 

— De-acuma, dacă îi vine miros de ucigaș, o să ţină minte și o 
să facă aceeași față. 

Terry Abţibild: 

— Numai că faţa aia o face și când trage o bășină. 

Eu: 

— Da, dar dacă se uită la cineva când o face, știi că nu-i vorba 
de bășini, e vorba de prezenţa răului. Înseamnă că omul ăla are 
gânduri ucigașe. Atunci devine suspect. Poţi să-l legi cu lesa lui 
Asbo până vine poliţia. 

Terry Abțţibild: 

— Pare un plan solid. 

Am avut ocazia să-l testăm imediat: X-Fire, Dizzy și Killa 
veneau pe terenul școlii. Nu mă temeam, pentru că Terry 
Abţibild era cu noi, putea să-i facă praf. Era în armată înainte să 
se apuce de pilit. Dean și cu mine am sărit ca lumea, ca să-l 
distragem pe Asbo și Terry Abţibild să-i poată lua carnea. A 
aruncat-o înapoi în boschete. De data asta, Asbo nu se mai 
putea duce după ea, pentru că era în lesă. A uitat de ea când X- 
Fire s-a împins în mine. De data asta, chiar voiam să se împingă, 
așa era destul de aproape ca să-l miroasă Asbo cum trebuie. 

X-Fire: 

— la-ţi câinele de pe mine, omule. 

Terry Abţibild: 

— Vezi pe unde mergi atunci. Care-i problema? 

Asbo s-a pus imediat pe muncă. l-a amușinat pe toți de parcă 
erau tot niște hălci de carne. Ne-am tot uitat să vedem dacă nu 
face faţa malefică. Dacă ciulea urechile sau dacă făcea ochi 
triști, știam că dădusem peste ceva serios. Au încercat să-l 
ocolească, dar Terry Abţibild a tras de lesă, ca Asbo să stea în 
faţa lor. Încă nu terminase. A sărit la Killa și a făcut niște ochi 
mari de tot. Mă jur, era mult prea tare! Îl mirosea direct la 
bilute. 

Killa: 

— Eu nu glumesc, în p... mea, ia-l de pe mine! 

Killa a scos o șurubelniţă din pantaloni. Am văzut-o cu ochii 
mei. 

Terry Abțibild: 

— Ce vrei să faci cu aia, să-i dai în cap lu’ mutu’? 

X-Fire: 

— Bag-o la loc, frate. 

Terry Abţibild: 

— Mai bine-l asculţi pe tovarășu' tău. Du-te fuguţa acasă, 
până nu ţi se topește înghețata, bine? 

S-au cărat. Urechile lui Asbo erau tot ciulite. Parcă vedeam 
gândurile ucigașe în aer, se lipeau de noi ca niște fluturi dilii 
după trăsnet. Voiau să ne omoare, se vedea. Testul a fost un 
mare succes. A stârnit alte întrebări: dacă voiau să omoare pe 
toată lumea, care parte a dorinţei îl privea pe băiatul mort? Cum 
deosebeai un păcat de altul dacă toate aveau aceeași formă? 
Mă jur, uneori e tare greu să fii detectiv, toată ziua ai capul plin 

de întrebări. Îmi doream să le fi pus capăt când avusesem 
ocazia, dar nu gândeam tocmai clar. 

Am plecat acasă cu Terry Abţibild. Asbo alerga în faţa noastră. 
Din când în când, se uita să vadă dacă suntem încă în spatele 
lui. Era dur de tot. 

Terry Abțţibild: 

— Maică-ta nu vrea un ceainic? Nou-noutţ, opt lire. Are filtru și 
tot. La magazin face douăzeci. 

Eu: 

— Nu cred. Nu-i place când lumea fură. 

Terry Abţibild: 

— Bravo ei. Șase lire? Tu ce zici, Morcoveaţă? 

Dean: 

— Nu, mersi. 

Terry Abţibild: 

— Cum vreţi. Haide, Asbo, pe-aici! 

Dacă Asbo îi ajută să-l prindă pe criminal, o să primească o 
parte din recompensă. Pun pariu că de banii ăștia o să-și ia un 
ditamai osul și oameni care să-l scarpine pe burtă toată viața! 

Oamenii care nu-l urmează pe Dumnezeu se numesc 
necredincioși. Sunt pierduţi în beznă și nu pot să simtă nimic, 
sunt goi pe dinăuntru ca un robot din care s-au scos toate firele. 
Când se întâmplă ceva bun, nici nu simt și nici nu-și dau seama 
când fac ceva rău. Mă jur, tre' să fie tare plictisitor. Așa sunt 
vampirii. Vampirul n-are suflet, nici sânge, de-asta e trist tot 
timpul. 

Pastorul Taylor: 

— Din frică fac asemenea lucruri. Se tem de adevărul eternei 
Promisiuni a lui Hristos. Trebuie să-i compătimim și să ne rugăm 
pentru ei. Trebuie să-i iertăm pentru slăbiciunile lor. Acum sunt 
la mâna lui Dumnezeu. 

Domnul Frimpong: 

— Dacă-i mai văd, îi bat cap în cap. Derbedei. 

A fost tare haios când domnul Frimpong a zis derbedei. Nu 
voia să-i iasă așa de haios, dar așa a ieșit. A trebuit să-mi mușc 
buzele. 

La biserică era foarte liniște. Domnul Frimpong nici n-a cântat. 
Nu părea corect. Nici nu încerca. Asta se-ntâmplă când ești 
doborât la pământ, nu te mai străduiești așa de tare. Domnul 
Frimpong ne-a arătat genunchiul, avea o gaură mare în el, cu 
otravă înăuntru. Se vedea că se mândrește cu el. 

Domnul Frimpong: 

— la uitaţi-vă. Bandajul are argint în el, pentru infecţie. N-a 
încercat nimeni să-i oprească, nici măcar un om. Cum așa? 

În Anglia nu te-ajută nimeni dacă pici pe jos. N-au de unde să 
știe dacă ești serios sau e doar o șmecherie. E prea greu să-ţi 
dai seama ce-i adevărat și ce nu. Chiar mi-a lipsit vocea 
domnului Frimpong. Era prea diliu să nu se audă. E ca atunci 
când Agnes își ia la revedere de la mine, îi simt vocea în ureche 
încă mult timp după aia. Chiar mă gâdilă. E minunat. 

Eu: 

— Pa-pa, Agnes! 

Agnes: 

— Papăă! 

Uneori o simt încă și când mă duc la culcare. 

Mama: 

— Chiar i-au furat haina lui Harrison. Vă vine să credeţi? Chiar 
nu le pasă de nimic. 

Domnul Frimpong: 

— Pun pariu că au fost băieţii care m-au aranjat pe mine. 
Derbedei. 

Au reparat fereastra bisericii, dar încă se văd cuvintele urâte 
care nu s-au șters ca lumea. Ne dau târcoale ca niște șoapte 
drăcești care pândesc să te înhaţe. N-am putut să mă 
concentrez în timpul rugăciunii pentru că tot îmi aduceam 
aminte de ele. Rugăciunea părea în regulă cum o spunea 
pastorul Taylor, dar în capul meu nu ieșea bine. 

Eu: 

— Doamne Dumnezeule, te rog, fă în pula mea să nu se mai 
întâmple toate rahaturile astea nasoale. Mersi frumos și du-te-n 
pula mea. Amin. 

Mă jur, noroc că era doar în capul meu! Principala mea super- 
putere ar fi că mă fac invizibil. De la colţul de crocodil mi se 
trage. De-asta nu m-a văzut domnul Frimpong când a fost 
doborât la pământ. Eram acolo, dar nici n-a știut. Colţul de 
crocodil mi-a dat putere invizibilă, alt motiv nu găsesc. Știam eu 
că-i special, de-asta mi l-a dat tata. 

* 

Coardă, curvă și bagabelă înseamnă același lucru. În Anglia, 
dacă o fată are tatuaj, înseamnă că e bagabelă. Mama lui Jordan 
are un tatuaj cu un scorpion pe umăr. Nici nu încearcă să-l 
ascundă, toată lumea îl vede, pentru că poartă doar maiouri. Mi 
se pare prea diliu. Mamele nu trebuie să aibă tatuaje, astea ar 
trebui să fie doar la bărbaţi. Chiar și unul din ăsta dur cum e 
scorpionul. Dacă mama și-ar face tatuaj, m-aș căra. M-aș duce 
să trăiesc pe malul râului, nu mi-ar trebui decât un cort și o 
praștie ca să prind veveriţe. 

Să vezi numai cât de departe pot să trimit mingea mea nouă. 
Mingile de fotbal din piele adevărată sunt mult mai bune decât 
cele din plastic. Pot să trag un șut până hăt în cealaltă parte a 
holului și nici nu o ia vântul, rămâne aproape de pământ, ca o 
rachetă. Așa îi spune Jordan. 

Jordan: 

— Asta o să fie rachetă, omule! 

Jordan a izbit-o în picioarele mele. A tras cu toată forţa, ca să 
doară. Îi place la nebunie când mă păleşte. Încerc să mă dau din 
drum, însă mingea mă lovește de fiecare dată, parc-ar fi 
magnetică sau ceva. E foarte enervant. 

Jordan: 

— Da! Te-am nimerit! Bulangiule! Repede, uite-o pe Lil 
Scrum! Dă-o-ncoa! 

Lil Scrum intra pe ușă. l-am pasat mingea lui Jordan. 

Jordan: 

— Prefă-te că n-ai văzut-o. 

Lil Scrum locuiește la etajul 2. O cheamă Lil Scrum pentru că 
adună chiștoace vechi de pe jos. Am văzut-o cu ochii mei. Nu le 
fumează niciodată, doar le bagă în buzunar. E cel mai bătrân om 
pe care l-am văzut vreodată, are cel puţin două secole. Când era 
ea mică, nu existau mașini și fiecare zi era un război. Mereu 
poartă aceeași rochie, fără haină sau șosete, până și când 
plouă, și are picioare slăbănoage, ca de pasăre. Nu știe să zică 
decât: 

— Ce mama dracului!? 

Mă jur, chiar e de groază rău. Ar putea să mă ucidă într-o 
clipă dacă ar vrea. A mai ucis o groază de copii, dar poliţia nu 
poate s-o prindă pentru că face farmece să-i țină departe de 
cumplitul adevăr. M-am prefăcut că n-o văd. Am rămas cu ochii 
la minge. Lil Scrum a apăsat pe butonul liftului. M-am pregătit să 
fug. 

Jordan a trimis mingea spre ea cu putere. A izbit-o super-tare 
chiar în picioare. Nu se aștepta. Chiar s-a auzit cum îi trosnesc 
oasele. 

Lil Scrum: 

— Ce mama dracului?! 

Jordan: 

— Pardon! A fost un accident! 

A venit liftul și Lil Scrum s-a urcat. Jordan iar a trimis mingea 
spre ea. A izbit-o drept în faţă și a sărit înapoi afară. 

Jordan: 

— Baborniţă cretină! 

Lil Scrum s-a uitat drept la mine înainte să se închidă ușile, 
avea ochi albaștri plini de furie. A crezut că eu am fost. Nu-i 
deloc drept, eu n-am vrut decât să mă joc cu mingea. Ajunge să 
te calce pe nervi când trag bombe din astea una-două. Acum Lil 
Scrum este nemesisul meu (așa îi zice Altaf răufăcătorului care 
încearcă să-l distrugă pe supererou). Sper doar că puterile mele 
sunt mai mari decât ale ei. 

Eu: 

— De ce-ai făcut chestia aia, acuma o să ne omoare! 


117 


Jordan: 

— Nu fi pe invers, dacă vine după noi, o s-o crestez și gata, 
este? 

Jordan mi-a arătat cuțitul lui. Nici n-am văzut de unde l-a scos. 
Nu mă așteptam nici într-un milion de ani. Are mâner verde, 
cum au cuţitele din suportul maică-mii. E ca cuțitul ei de roșii. 
Chiar arată prea mortal pentru roșii. 

Jordan: 

— E cuțitul meu de război. Nimeni nu mă pizdește pe mine, 
omule. Ascultă la mine, când o să-nceapă războiu', o să fiu 
pregătit. 

Se uita la cuţit fix de tot, de parcă era chestia lui preferată din 
toată lumea. Făcuse ochii cât cepele. Mi-a arătat cum să-l port 
ca să nu-l vadă nimeni. îl pui lipit de picior. Trebuie să ţii de 
mâner, ca să nu-ţi cadă pe jos prin cracul pantalonilor. Cel mai 
bine iese când ai pantaloni elastici în partea de sus. Altfel, bagă- 
| pur și simplu în buzunar. 

Jordan: 

— E super-ascuţit, ia uite. 

A scrijelit cu cuțitul pe perete. A scris p... cu el de parcă era 
pix, literele se vedeau ca-n palmă. 

Jordan: 

— Ar trebui să-ţi iei și tu unul, ai nevoie. Îţi iau eu, maică-mea 
are o groază. 

Eu: 

— Nu, mersi. De fapt, n-am nevoie. 

Jordan: Ă 

— Sigur că ai, toată lumea are nevoie de-așa ceva. incearcă 
să faci rost de unu' ca al meu, așa o să fim fraţi de război, este? 
Care-i treaba, nu vrei să fim fraţi? 

Ținea cuțitul sub nasul meu. Învârtea lama prin aer de parcă 
încerca să deschidă o încuietoare cu ea. Aveam impresia că eu 
eram încuietoarea aia. Totul se mișca în reluare până a lăsat iar 
cuțitul în jos. 

Jordan: 

— Căcat, să fi văzut ce moacă ai făcut, omule! Te căcai pe 
tine de frică! 

Eu: 

— Ba nu! Nici măcar n-ai haz! 

Toată lumea zice că e razboi, dar eu n-am văzut așa ceva 
încă. Sunt o groază de războaie care se petrec în același timp: 


Războaie 


Copii contra profi 

Liceul Northwell Manor contra Liceul Leabridge 
Gașca de la Dell Farm contra Gașca de la Lewsey Hill 
Puștii emo contra lumina soarelui 

Turcia contra Rusia 

Arsenal contra Chelsea 

Negru contra alb 

Poliţie contra puști 

Dumnezeu contra Allah 

Chicken Joe's contra KFC 

Pisici contra câini 

Alieni contra predatori 


Eu n-am văzut niciunul. Dac-ar fi război, ai ști, pentru că toate 
ferestrele ar fi sparte, iar elicopterele ar avea mitraliere 
montate. Elicopterele nici măcar n-au mitraliere, doar 
reflectoare. Nici nu cred că e vreun război. Eu nu l-am văzut. 

Nici măcar nu știu de partea cui sunt. Încă nu mi-a zis nimeni. 
Contra înseamnă împotriva. 

Când mama era la duș, am luat cuțitul de roșii din suport. A 
fost doar de probă. Trebuia să ai mare grijă la vârful ascuţit. L- 
am ţinut ca un mardeiaș, am crestat aerul de parcă era un 
dușman. Mi l-am vârât în pantaloni. Am umblat de colo-colo așa 
și mi-am închipuit că era război. Mi-am închipuit că Dumnezeu a 
uitat de mine, așa că puteam să fac toate relele care se fac la 
război fără să le simt măcar. 

Eu: 

— Suntem în război! Dumnezeu a uitat de mine! Tata a uitat 
de mine! Toate becurile de pe stradă sunt sparte și ne fugăresc 
lupii! Fiecare să-și vadă doar de grija lui! 

(Am zis-o doar în cap.) 

Într-un sfârșit a trebuit să pun cuțitul la loc, prea era de 
groază. E prea ascuţit. Mă tot așteptam să-mi tai piciorul cu el. 
Nu poţi să ţii cuțitul în pantaloni tot timpul, s-ar putea să uiţi de 
el când te așezi, să-ţi intre în picior și să-ţi iasă pe cealaltă 
parte. Dacă începe un război, mai bine mă car, e mai ușor așa. 

119 


Eu alerg cel mai rapid din toate clasele a șasea, doar Brett 
Shawcross poate să mă prindă. 

Ross Kelly e așa cum e pentru că i-a pus cineva acid în lapte 
când era mic. Toată lumea crede. Intotdeauna scoate limba 
când își scrie răspunsurile, el zice că-l ajută să se concentreze, 
dar așa doar arată sărit. Am încercat și eu să scriu cu limba 
scoasă: n-am reușit să scriu mai repede. Doar mi-a îngheţat și 
mi s-a uscat limba. 

Dacă Ross Kelly o mai strigă o dată pe Poppy Sifoane o să-l 
arunc pe fereastră. L-am lăsat să se uite prin binoclul meu doar 
pentru că s-a milogit ca un câine. 

Eu: 

— E rândul lui Poppy! 

Ross Kelly: 

— N-are ea nevoie de binoclu, are deja două sifoane. 

Poppy: 

— la scutește-mă! 

Eu: 

— Da, măi Urme de Frână, ia scutește-o! 

M-am dus la fereastra cantinei și Poppy a rămas lângă 
treptele bibliotecii. După aia m-a privit prin binoclu. Când m-am 
întors, a trebuit să zică ce făceam. 


Poppy: a 

— Mergeai în reluare. Te-am văzut. 
Eu: 

— Nu în reluare, eram robot. 

Poppy: 

— Cum zici tu. Mie mi-e totuna. 

Eu: 

— Nu mă vedeai în ceaţă, nu? Se vedea de-aproape? 
Poppy: 

— Da. 

Eu: 

— Vezi, ţi-am zis eu că sunt adevărați. 
Poppy: 


— Te cred, te cred! 

Mi-am băgat binoclul înapoi în geantă, să nu se spargă. 
Nimeni nu știe pentru ce sunt, în afară de Dean și de mine. Nici 
măcar lui Poppy nu pot să-i spun despre caz. Trebuie s-o 
protejez în caz că ucigașul încearcă să-i facă vreun rău ca să 
lovească în mine. Mereu fac așa ceva: răpesc nevasta 
detectivului și îi taie degetele de la picioare unul după altul, 

până când detectivul se dă bătut. În caz că Poppy întreabă, 
binoclul e doar pentru păsări și pentru jocuri de distanţă. E mai 
sigur așa. Poppy e acum prietena mea. A fost simplu. Nici măcar 
n-a trebuit s-o întreb dacă vrea, doar am bifat căsuţa. 

* 

Până acum am adunat cinci amprente. Pe ale lui Manik, 
Connor Green, Ross Kelly, Altaf și Saleem Khan. Le-am cerut pe- 
ale lui Chevon Brown, Brett Shawcross și Charmaine de Freitas, 
dar mi-au zis toți să mă duc în p- - maică-mii. 

Dean: 

— Avem nevoie de amprente curate ca să le comparăm cu ale 
criminalului și așa să le eliminăm din anchetă. 

Eu: 

— S-a-nţeles, căpitane. Se ocupă băiatul. 

Mi-am pus toate bucăţile de scotch cu amprente pe ele în 
ascunzătoarea mea specială, cu colţul de crocodil. Le-am învelit 
în hârtie ca să nu se umple de praf sau fire de păr. Camera mea 
e acum cartierul general. Nimeni nu intră fără parolă și n-am zis 
nimănui care-i parola (e porumbel, după porumbelul meu. 
Nimeni n-are cum s-o afle dacă o zici doar în gând). 

De fapt, treaba amprentelor nu e să le folosești ca metodă de 
identificare. E doar un accident, pentru că fiecare are alt model. 

Amprentele sunt doar pentru pipăit. Le ai ca să deosebești 
diverse texturi și suprafeţe. Așa ne-a zis domnul Tomlin. 

Domnul Tomlin: 

— Amprentele sunt compuse din șănțulețe în piele. Când îţi 
treci vârful degetelor pe o suprafață, se declanșează vibrații, iar 
aceste șănțuleţe de frecare amplifică vibraţiile, astfel încât 
semnalele trimise către nervii senzoriali sunt mai puternice, iar 
creierul poate să analizeze textura mai bine. 

Eu: 

— Ca să simţi cum sunt obiectele de aproape. 

Domnul Tomlin: 

— Exact. 

N-am putut să-mi ard degetele, așa că am hotărât să le 
îngheţ. Era a doua metodă ideală ca să le amorțești. Voiam doar 
să văd cum se simte tanti Sonia, cu degetele ei arse. Voiam să 
văd dacă era adevărată faza cu apropierea obiectelor. Am 
scrijelit niște zăpadă de pe fundul frigiderului și am pus-o 
grămadă într-un castron. 

Eu: 

— Poţi să faci degerături de la zăpada din frigider? 

Lydia: 

— Nu te prosti. Normal că nu poţi. 

Eu: 

— Dar dacă stau cu mâna pe ea foarte mult timp? Să zicem o 
oră întreagă. Atunci s-ar putea să fac. Nu vreau să-mi moară, 
vreau doar să le îngheţ un pic. Nu mă lăsa să le îngheţ prea 
mult, bine? Să-mi spui când se face juma’ de oră, ar trebui să fie 
de-ajuns. 

A luat o groază până mi-au amorţit degetele. Chiar m-a durut. 
Răceala din degete era așa de rece, că mă ardea. Îmi tot venea 
să-mi scot degetele, dar trebuia să le las în zăpadă ca să iasă 
treaba. Lydia se uita la Hollyoaks. Băiatul ăla iar se pupa cu 
ălălalt. M-am lăsat distras de senzaţia de dezgust. M-am făcut 
că nu-mi văd degetele. M-am făcut că nici nu sunt degetele 
mele. 

Eu: 

— Cronometrezi? 

Lydia: 

— Nu mă deranja! Mă uit! 

Când degetele mi-au amorțit într-un târziu, parcă îmi 
căzuseră. Nu le mai simțeam deloc. Mă jur, era tare diliu. Am 
luat un pepene galben și l-am pipăit. Chiar funcţiona! Nici nu 
simţeam modelul de pe coajă. Parcă nu mai aveam degete din 
piele, parcă erau din nimic. Mă jur pe Dumnezeu, era cea mai 
dilie chestie pe care am văzut-o vreodată. 

Am încercat cu perna de pe canapea. Nici nu simţeam 
modelul. Sunt doar dungi, dar nu le simțeam deloc. Apăsam ca 
lumea, dar nu se întâmpla nimic. Parcă nici nu eram acolo, ci 
eram doar un spirit. Am pipăit penele de pe costumul de 
papagaliţă al Lydiei. Nu păreau destul de moi, erau prea 
departe. Am pipăit faţa Lydiei. De-abia dac-o simţeam. Am 
încercat cu nasul ei, cu buzele ei, cu obrazul ei și cu urechea ei. 
Am încercat cu toate. Toate păreau departe, de parcă era doar 
un vis. 

Eu: 

— E diliu de tot! Ar trebui să încerci. 

Lydia: 

— Fugi de-aici! Lasă-mă! E rece! 

Am încercat să iau o alună de pământ, dar era prea 
complicat. Nu reușeam. Era foarte haios. Îţi vezi degetul pe 
alună, dar nu-l poţi face s-o culeagă. O tot scapi. E super- 
enervant. Te simți foarte cretin. M-am oprit doar când și uitasem 
cât a trecut. Lydia nu mai cronometra de o groază de timp. 

Eu: 

— Experimentul a fost un succes absolut! 

Lydia: 

— Eşti un retardat absolut! 

Chiar e de groază la început, ai impresia că amorţeala o să 
țină la infinit. Atunci mi-a fost milă de tanti Sonia. Eu încă îmi 
aminteam cum sunt lucrurile la pipăit, pot să-mi înșel degetele 
cu ajutorul memoriei. Dar ce se întâmplă dacă ai încercat să 
simţi ceva nou-nouț, pe care nu-l cunoști deja? Mi-am închipuit 
că sunt tanti Sonia și că eram într-o ţară nouă, unde totul era 
nou-nouț. Nu-mi aminteam cum sunt lucrurile la pipăit, pentru 
că nu mai fusesem acolo. Era foarte de groază. 

Eu: 

— Și dacă e noapte și se ia lumina peste tot și izbucnește un 
incendiu, cum o să nimerească afară? 

Lydia: 

— Nu știu. Nici n-o să se întâmple așa ceva. 

Eu: 

— Și dacă se întâmplă? O să se facă scrum ca o felie de pâine. 

Chiar m-a luat greaţa, nu voiam să mă gândesc la asta. Când 
începe să se ducă amorţeala, simţi furnicături în degete. Mă jur, 
a fost o mare ușurare. Însemna c-o să revină la normal. Dacă ar 
trebui să rămân amorţit la nesfârșit, ar fi prea enervant. Ar 
trebui să apuc obiectele cu gura, ca un câine. Toată lumea mi-ar 
spune Băiatul-câine. Nici nu vreau să mă gândesc, ca să nu se 
adeverească. 

* 

Lydia se oftică doar pentru că nu e bună de detectiv. Nu vrea 
decât să facă păr când crește mare. Toate fetele nu vor decât să 
facă păr. 

Eu: 

— Slujba mea e mai tare. Detectivii prind răufăcătorii și poți 
să mergi cu maşina cât de rapid ai chef. 

Miquita: 

Li 


— Da, dar detectivul nu are pistol. Răufăcătorul are. Și nu tre 
să ceară ce vrea, pune mâna și ia. Detectivul e doar un 
funcţionar cu ţinta-n spate. Eu nu vreau să muncesc pentru 
nimeni, frate. 

Miquita îi călca părul Lydiei cu placa. O s-o snopească mama 
când află. 

Eu: 

— Pun pariu c-o să ia foc. 

Lydia: 

— Ce?! Banu. 

Eu: 

— Pun pariu că da. 

Lydia: 

— Nu ne deranja! 

Eu: 

— Pot să mă uit dacă așa am chef. 

Lydia n-are cum să mă oprească dacă vreau să mă uit. Eu 
sunt bărbatul casei. 

Lydia: 

— Să nu mă arzi, bine? 

Miquita: 

— Nu-ţi face griji, omule. Am făcut-o de destule ori. 

Chanelle: 

— De două ori. 

Miquita: 

— Și? Le am, este? M-a învăţat tanti-mea, ea a învățat la 
mititica. 

Mătușa Miquitei era falsificatoare. E atunci când se cumpără 
ceva cu un bilet, numai că nu e un bilet adevărat, ci, de fapt, l-ai 
desenat tu. 

Toată chestia ia o groază de timp. Nu calci decât un pic de 
păr o dată. Trebuie să te miști super-încet, ca să nu ia foc, mai 
întâi o parte, apoi cealaltă. E foarte relaxant. Era să adorm. A 
trebuit să facem o pauză. S-au făcut că beau șampanie în loc de 
suc de mere. 

Ți-am zis. Fetele sunt foarte proaste. 

A fost foarte haios să mă uit cum se chinuia Lydia să stea 
nemișcată. Se concentra la greu. Chiar se temea de placă. Când 
s-a apropiat de pielea ei, a strâns bine ochii. 

Lydia: 

— Ai grijă la urechi. 

Miquita: 

— De ce, ce-o să facă? 

Lydia: 

— Nu te prosti. 

Părul Lydiei chiar se turtea. Se întâmpla sub ochii noștri. Arăta 
meseriaș. Lydia era foarte fericită, se vedea. Se tot admira în 
oglindă. Se îndrăgostea de ea. Mă jur, era foarte haios. 

Eu: 

— Îţi vine să te pupi singură. Haide, pupă-te! 

Lydia: 

— Nu ne deranja! 

Miquita: 

— Stai, omule, locului, o să te ard. 

Ținea placa chiar lângă urechea Lydiei. leșea fum din ea. 
După aia Miquita a făcut o moacă dură. Așa, din senin. Nu mai 
râdea. 

Miquita: 

— Ești cu noi? 

Lydia: 

— Ce tot zici acolo? 

Miquita: 

— Știi ce vreau să zic. Ești cu noi sau împotriva noastră, este? 

Placa era chiar deasupra ochiului Lydiei. Mai să-l atingă. li 
intra fum în față. Am simţit gheaţă în burtă. Chanelle a mâncat 
ultimul biscuit Oreo. 

Chanelle: 

— Las-o, omule, nu-i nevoie. Știe care-i faza, este? 

Miquita: 

— Tacă-ţi gura. Nu mă face să-ţi dau viteză. N-ai văzut nimic. 
Nu știi nimic, bine? 

Totul se mișca super-în reluare. Miquita apropia placa, apoi o 
trăgea ca într-un joc diliu. Simţeam frica Lydiei, mă speria și pe 
mine. M-am pregătit de parcă era un năvălitor în casă. Mi-am 
făcut planul în cap: ia cuțitul din suport, crestează năvălitorul 
până-l orbești, împinge-l afară și după aia în lift. Cineva să 
cheme poliţia. Crestează-l repede de tot, ca să nu trebuiască să 
simţi nimic. E doar autoapărare. Lydia a închis ochii. Mi-a venit 
miros de păr ars înainte să se întâmple. Parcă toate păsările au 
căzut din cer moarte. 

Lydia: 

— Te rog. Nu știu nimic. Sunt cu voi, sunt cu voi. 

Lydia a deschis ochii. S-a uitat în oglindă: doar un petic micut 
de pe obraz era lucios și roșu. L-a pipăit super-încet, de parcă 
era un sărut. Imi place la nebunie să aştept să crească la loc 
găurile, pielea nouă te face mai puternic. Asta-i partea mișto 
când te tai sau te arzi. 

După-aia faţa Miquitei s-a înmuiat dintr-odată. l-a căzut toată 
băţoșenia și Miquita a revenit la normal. S-a întâmplat super- 
rapid. Chiar am avut impresia că a fost doar un vis care-a luat-o 
razna. 

Miquita: 

— Priveşte tot în faţă, da? O s-arate super-belea, crede-mă. 
Stai locului, că nu vreau să te rănesc. Nu trebuia să te mişti. 

Lydia: 

— Îmi pare rău. 

Am putut iar să respir. Lumea s-a trezit la loc. Când a fost 
gata, părul Lydiei chiar arăta meseriaș. Era foarte neted și tot. A 
meritat să aștepte. 

Eu: 

— Ho! Arată tâmpit! Arăţi ca o bivoliţă! 

(Trebuia s-o iau dur, chiar dacă nu eram sincer. Dacă îi spui 
unei fete că arată bine, înseamnă că o iubești prea mult.) 

Chanelle: 

— Ba nu, arată bengos. 

Miquita: 

— Sunt mult prea tare! Ce pot să fac? 

Le-am luat amprentele pe o bucată de scotch. Chanelle mi le- 
a dat imediat, dar Miquita nu voia să coopereze. Apoi mi-am 
amintit ce mi-a zis Dean: 

Dean: 

— Dacă nu-ți dau degetul, dă-le ceva de băut. Așa, amprenta 
o să rămână pe pahar. Floare la ureche. 

Miquita se crede tare deşteaptă. Cine râde la urmă râde mai 
bine! Nu mi-au trebuit amprentele Lydiei. Nu e suspectă, e soră- 
mea. Nici n-a plâns când chiar a venit arsura. 

* 

Lydia îşi omora costumul de la Clubul de Dans. Apucase 
foarfeca și tăia și spinteca, parcă era un rechin diliu. Avea ochii 
uzi și se tot oprea ca să se roage. Parcă era un vis diliu. Nici nu 

puteai să te miști, trebuia să te uiţi în continuare, să vezi ce-o să 
se mai întâmple. Era ca atunci când Abena și-a băgat în nas 
sârma de umeraș, ca să-l facă să arate ca un nas de obruni 
(credea că asta fac ei de are forma aia). Toată lumea știa că n-o 
să meargă în veci, așteptau doar să se întâmple o nenorocire 
mare. Parcă-și pierduse minţile. 

Am tras un picior în ușă. Trebuia s-o opresc înainte să se 
dilească prea tare și să nu-și mai poată reveni. 

Lydia: 

— Acuma ești fericit? 

Eu: 

— Ce faci? 

Lydia: 

— Tu ce crezi că fac? Nu m-ai crezut că nu-i sânge. Mă crezi 
mincinoasă. Acuma mă crezi? 

Eu: 

— Nu vrei să-l păstrezi? Credeam că-ţi place la nebunie. 

Lydia: 

— Nu, nu-mi place, e tâmpit. Oricum urăsc Clubul de Dans. 
Totul e o porcărie. 

Nu înțelegeam ce se întâmplă, dar am ajutat-o oricum. Am 
scos pe balcon costumul de papagaliță. Era harcea-parcea, ca o 
mortăciune. li lua o groază până jos. Când o să atingă pământul, 
totul o să se termine și o să poţi s-o iei de la capăt. Am aruncat 
amândoi bucăţile. Le-am privit cum cad ca o ploaie mare și 
lentă. Ploaia până la urmă tot spală sângele. Erau niște puștani 
jos. Au stat să-i plouă cu zdrenţele noastre, le-au luat de pe jos 
și le-au făcut pene la loc. Au început să se fugărească cu ele ca 
niște papagali dilii și să le arunce ca pe niște bombe ușoare de 
tot. 


Lydia: 

— Să nu zici nimănui ce-am făcut, bine? 
Eu: 

— Ştii de la cine era? 

Lydia: 


— Nu, jur pe Dumnezeu. Eu doar am dus hainele la spălătorie, 
atâta. A fost doar o probă. 

Eu: 

— Nu mi-a furat nimeni haina. Am aruncat-o la ghenă. 

Lydia: 

— De ce? 


Eu: 

— Nu tre’ să-ţi zic dacă nici tu nu tre’ să-mi zici. 
Lydia: 

— Bine. 

Eu: 

— Jordan a aruncat odată o pisică la ghenă. 
Lydia: 


— Ba nu, te ia la vrăjeală. Prea le crezi pe toate. 

Ne-am tot uitat până când puștii s-au săturat și au aruncat 
penele pe jos. Toate bucăţile prăbușite păreau leșuri adormite. 
Am zis în minte că-mi pare rău, dar cuvintele nu mai erau triste, 
erau puternice. Puternice ca să ne apere de ce-o să fie, ca un 
colţ de crocodil pentru noi toți. 

E mai bine să nu ne vedeți când venim, credeţi-mă. Aveti 
scopuri de atins, obligații de respectat, toate lucrurile astea 
omenești. Tocmai de lucrurile pe care le faceți, prefăcându-vă 
că moartea nu vă așteaptă după colt, depinde ce expresie o să 
ia fața ei când o să dati nas în nas cu ea. Vedeţi-vă de toate 
treburile astea cât aveti chef. Luati deciziile care sunt de luat, 
răspundeți la telefon. Trăiti în vâltoarea momentului și 
monumentele vor urma de la sine, șlefuite din marmură după ce 
voi nu mai sunteţi sau modelate în lutul celor încă vii. 

Mi-am luat adidași noi. Se cheamă Diadora. Aţi auzit de ei? Mă 
jur, sunt meseriași de tot. Mama a văzut ce mi-am făcut la 
adidașii Sport. 

Mama: 

— Ce-i cu pantofii tăi? Nu mai sunt buni de nimic. 

Eu: 

— Voiam Adidas. 

Lydia: 

— Nici măcar nu le-ai desenat drept. Toate liniile sunt 
strâmbe de tot. Arată pe invers. 

Eu: 

— Ba faţa ta e pe invers. 

Mama: 

— Ho! Mai terminaţi-o cu pe invers ăsta! Nu-i nimeni pe 
invers! 

Ne-am dus la magazinul canceroșilor. Acolo vând și adidași. 
Diadora au fost cei mai mișto. Numai ei mi-au venit. Am avut un 
noroc chior. Sunt albi peste tot și sigla Diadora e albastră. Sigla 
Diadora arată ca o săgeată sau ceva din spaţiu. Erai sigur că o 
să alergi super-rapid în ei, îţi dădeai seama din prima. 

Nici nu par second. N-au decât câteva zgârieturi mici pe ei. 
Primul proprietar a avut mare grijă de ei. Doar că i-au crescut 
picioarele prea mari. Am încercat să ne imaginăm cum era 
primul proprietar: 

Lydia: 

— Pun pariu că era urât și avea picioare puturoase, cu bube 
peste tot. 

Eu: 

— la nu te face! Nici măcar nu miros. Pun pariu că era cel mai 
tare la fotbal și la alergat. 


Mi-am închipuit c-a lăsat o parte din spiritul lui în adidași și o 
să mă ajute să pasez drept și să alerg kilometri întregi. 

Lydia: 

— Să nu zici nimănui de unde i-ai luat, o să se ia de tine. 

Eu: 

— Dacă sunt de la canceroși, nu înseamnă că au cancer. 

Toată lumea zice că obiectele din magazinul canceroșilor au 
cancer. Sunt proști. Cu adidașii mei noi alerg mai rapid decât 
oricând. Când îi port, mă simt în stare să alerg la nesfârșit, fără 
să trebuiască să mă mai opresc. Chiar i-am încercat pe hol, 
unde podeaua e super-lucioasă și scot un chiţăit baban de tot. A 
fost mult prea tare. 

Zgomotul chiar seamănă cu scârmăz. Asta dacă ciulești 
urechea ca lumea. Merge până și cu adidași Diadora, nu doar cu 
pantofii asistentelor. 

* 

Lui Poppy îi plac la nebunie Diadorele mele. | se par 
meseriașe. De-asta ne potrivim, pentru că ne plac aceleași 
lucruri. La amândoi ne plac Diadorele și Michael Jackson și 
amândoi preferăm strugurii roșii, decât ăia verzi. E ușor când ai 
prietenă. Nu trebuie decât s-o ţii de mână uneori. Altă datorie n- 
ai. Restul timpului trebuie doar să te distrezi normal. In pauză 
Poppy și cu mine stăm pe scările de la aripa de științe. Uneori 
îmi dă misiuni de făcut. Alteori trag o repriză de moonwalking 
pentru ea sau cânt un cântec sau zic un banc. Lui Poppy îi place 
mult când fac ceva pentru ea. Uneori am chef să mă joc de-a 
teroristul sinucigaș, dar Poppy vrea să stau cu ea. Chiar nu mă 
deranjează. Chiar vreau să stau cu ea. 

La început am tinut-o de mână cu degetele drepte și lipite. Lui 
Poppy nu i-a plăcut deloc. 

Poppy: 

— Așa ţii copiii mici! Uite-așa se face. 

Corect e să-ţi amesteci degetele cu ale celuilalt. Așa e mai 
sexy. Fetelor le place mai mult așa. Îţi transpiră ca lumea mâna, 
dar e oricum minunat. Doar unele reguli sunt altfel aici, când e 
vorba de prietene. Nu poți să le fugărești și să le faci vânt ca să 
cadă pe jos. E interzis. Doar le ţii de mână. E mai frumos din 
partea ta. 

Poppy m-a lăsat să-mi pun ochelarii ei. Nu-i trebuie decât 
pentru citit. Nu sunt ca ochelarii de moși, sunt micuţi și drăguţi. 
Tot cea mai frumoasă e și cu ei pe nas. 

Eu: 

— N-o să-i sparg. 

Poppy: . 

— Știu. Iți stau bine. Cum se vede? 

Eu: 

— E cam diliu! 

Când un om normal se uită prin ochelari, toată lumea pare 
strâmbă. Mă jur, e dur de tot. Nici nu vedeam pe unde merg. 
Nu-mi dădeam seama ce era aproape și ce era departe. Când 
am umblat de colo-colo cu ei pe nas, parcă aveam rău de mare. 
Era să intru într-un perete. Ochelarii funcţionează doar dacă ai 
ochii deja stricați. Dacă n-ai ochii stricaţi, nu funcționează. Era 
foarte haios. Parcă priveam pe sub apă. 

Poppy: 

— Se vede ciudat doar pentru că n-ai nevoie de ochelari. 
Arată normal când îi port eu. 

Eu: 

— AŞ vrea să am eu nevoie de ochelari, nu tu. 

Poppy: 

— Aah, ești drăguţ. Mulţumesc. 

Mi-a venit să-i spun că era tot cea mai frumoasă. Mi-a venit 
să-i spun că ea era galbenul meu, dar se uita prea multă lume. 

* 

Liniile nu se văd, dar știi că există. Trebuie doar să le ai în 
minte. Tunelul de după centrul comercial e o linie. Dac-o 
depășești, ești pe teren alunecos. Nici măcar nu intru în tunel. E 
prea de groază. Tot timpul e întuneric, chiar și când e soare 
afară, iar apa din băltoace e de rahat, toxică. 

Drumul care trece pe lângă școala mea e următoarea linie. 
După ea e teren interzis. Cel mai aproape am fost până la staţia 
de autobuz de lângă deal. Mai departe nu am fost. 

Următoarea linie e drumul de la capătul râului. Pe cealaltă 
parte e un McDonald's. N-am fost niciodată acolo, decât cu 
mama, cu autobuzul. Dacă te duci singur, e alunecos. Drumul 
ține de Gașca de la Lewsey Hill. 

Ultima linie sunt șinele de tren. Sunt super-departe, după râu. 
N-am ajuns niciodată până acolo. La șine se bat în toate 

războaiele. E câmp de luptă. Odată Gașca de la Dell Farm și 
Gașca de la Lewsey s-au încăierat rău de tot acolo. Erau o mie 
de oameni. Toţi aveau cuțite și bâte de baseball și săbii. Unii au 
murit. Era la început, înainte să mă mut aici. 

Jordan: 

— Şi-au tăiat unii altora braţele, picioarele și tot. A fost bolnav 
de tot. Incă mai sunt acolo. Poţi să vezi cum atârnă braţele și 
picioarele din copaci. Le-au lăsat acolo ca amenințare. 

Nu știu dacă e adevărat. Nici măcar nu știu cum se ajunge la 
șinele de tren. 

Liniile formează un pătrat. Ești pe teren sigur doar în pătrat. 
Aici ești la tine acasă. Dacă rămâi acolo, nu pot să te omoare. 
Cel mai mișto când ești la tine acasă e că ai o groază de 
ascunzători. Dacă te urmărește cineva și trebuie să scapi, ai 
mereu unde să te duci. Sunt o groază de alei una lângă alta. 
Trebuie doar s-o iei pe una dintre ele și ești în siguranţă. N-o să 
te prindă în veci. Trebuie doar s-o ţii tot înainte și să fugi fără să 
te oprești. 

Poţi să te ascunzi în boschetele de pe terenul școlii. Sunt 
destul de mari ca să te acopere. Un an întreg a fost un mort în 
boschete și nu l-a văzut nimeni. Nu l-au văzut decât când s-a 
vârât un câine ca să aducă bățul aruncat și a ieșit cu o mână în 
gură. 

Mai poţi să te ascunzi și în tomberoane. N-o să te caute 
nimeni acolo din pricina mirosului. Dacă poţi să-ţi ţii respiraţia, 
poţi să te ascunzi acolo la nesfârșit. 

La biserică toată lumea e la ea acasă. Dacă intri acolo, nu 
poate să-ţi facă nimeni nimic, e o lege sfântă. Poţi să dai fuga 
într-un magazin. Dacă poţi să te caţări, poţi să te sui pe garaj 
sau în copac. Pot să te vadă, dar nu pot să pună mâna pe tine. 
Sunt prea grei ca să se caţere. Nu pot să te dea jos decât cu 
funia. Acasă toată lumea e în siguranţă. Ține minte doar să încui 
ușa! 

Dizzy m-a văzut la poarta mare. Nu mă așteptasem și așa era 
și mai bine pentru el. După ore poţi să fugărești cel mai bine pe 
cineva. 

Dizzy: 

— Hei, bulangiu! te omor! Mai bine fugi! 

Am luat-o la fugă. Nu mă prind niciodată, aleargă prea încet. 
Uneori fug până acasă, de exemplu când mor de foame. Dar 

dacă vreau să lungesc urmărirea, o iau șerpește. Am alergat pe 
lângă parcarea personalului, spre gardul cu ţepi. N-am luat-o cu 
toată viteza. Voiam să creadă că mă poate prinde. M-am oprit la 
semnul: 


NU VĂ URCAȚI. 
RISC SERIOS 
RĂNIR! 


Am așteptat să mă prindă Dizzy din urmă. M-am ţinut de gard 
de parcă eram pușcăriaș. Asta l-a șucărit și mai tare. Era foarte 
haios. 

Dizzy: 

— Cu mine să nu te joci, omule. Pentru așa ceva o să te 
belesc rău! 

L-am lăsat să se apropie încă un pic și după aia m-am pus iar 
pe alergat. Am fugit de-a lungul gardului, pe poartă și în jos pe 
deal, spre tunel. Când am întors capul, Dizzy era încă în vârful 
dealului, respirând foarte greu, ca un tro-tro stricat. Trebuia să 
se dea bătut. Incă două sute de puncte pentru Harrison Opoku! 
Ți-am zis eu că Diadorele mele sunt cele mai rapide! 

Am început să alerg pe bune când a venit și X-Fire. Traversa 
drumul când eu ieșeam din tunel. Când m-a văzut, s-a șucărit 
rău de tot și s-a năpustit spre mine. 

X-Fire: 

— Eşti mort, jigodie mică! 

Mi s-a urcat sângele la cap. Am luat-o la fugă spre biserică. 
Am încercat să intru, dar ușa era încuiată. Am alergat pe lângă 
Jubilee Centre și biblioteca mare. Am ţinut-o drept înainte, ca să 
alerg mai repede. Auzeam în spate cum picioarele lui X-Fire 
izbesc pământul. li simțeam gândurile ucigașe desprinzându-se 
din el și umplând aerul ca o ploaie super-tăioasă. 

X-Fire: 

— Te omor, în p... mea! 

Am ajuns la magazine. Tanti în scaunul auto era chiar în faţa 
mea, era să intru în ea. Am avut doar o clipă de gândire. Am 


134 


făcut-o fără să-mi dau seama. M-am urcat în spatele scaunului 
ei auto. Nici n-am apucat să simt cât de dilie e faza. 

Tanti din scaunul auto: 

— Ce cauţi aici? Dă-te jos! 

Eu: 

— Nu pot! Îmi pare rău! 

X-Fire venea în urma noastră. Voiai să meargă mai tare tanti, 
dar se blocase motorul. Era super-enervant. Chiar părea că ne 
mișcăm mai încet decât dacă am fi mers. Totul s-a oprit. Simţeai 
c-o să te dea gata încetineala aia. 

Eu: 

— Grăbește-te, tanti! Cale-o! 

Tanti din scaunul auto: 

— Dă-te jos de-aici! 

Au venit niște puștani în fugă pe lângă noi. Au crezut că-i de 
joacă. Mi-au arătat degetul murdar în trecere. 

Puștanii: 

— Băi, pulică! 

Tanti din scaunul auto: 

— Gata, nu se mai poate așa! 

Tanti din scaunul auto a pus frână și m-a silit să cobor. Am 
întors iute capul, ca să văd ce era în spatele meu. X-Fire se 
oprise. Dizzy venise din urmă. Amândoi râdeau ca nebunii. 
Toată lumea râdea. 

Dizzy: 

— Ce mai maşină ţi-ai tras, bulangiule! Îţi treb'e carnet pentru 
așa ceva? 

X-Fire: 

— Hei, Ghana! Să-i zici la beristu' ăla că dacă-i văd câinele o 
să-i dau gaură! 

După aia s-au cărat la magazine și au luat tot răul cu ei. Mă 
simţeam chiar ofticat că se terminase urmărirea prea repede. 
Era prea simplu. Am așteptat să-mi trag sufletul și după aia am 
luat-o iar la fugă. Într-o clipă am și ajuns-o din urmă pe tanti cu 
scaunul auto. l-am făcut cu mâna în trecere. 

Eu: 

— Mulţumesc că m-aţi dus! Îmi pare rău de hărmălaie! 

Tanti din scaunul auto: 

— Valea, obrăznicătură mică! 


În Anglia lumea nu se prinde niciodată dacă e o șmecherie 
sau serios. Cred că au parte de prea multe șmecherii și nu mai 
știu cum e pe bune. Când o să fiu mare, scaunul meu auto o să 
meargă mai repede, special pentru urmăriri, și cauciucurile o să 
fie mai mari, ca să treacă peste hopuri. 


IUNIE 


Baza noastră sunt scările de la turnul meu, alea care ajung la 
etajul 1. Acolo suntem în siguranţă. Doar drogaţii stau acolo și 
sunt prea adormiţi ca să ne vadă măcar. Eu și Dean stăteam de 
șest (e doar o altă expresie pentru când te uiţi după 
răufăcători). Trebuie să stăm acolo până vedem că se întâmplă 
ceva, chiar de-o fi să ia toată ziua și toată noaptea. Am luat Cola 
cu aromă de cireșe și niște snacksuri Skips în caz c-o să ne ia 
atâta. 

Era rândul meu cu binoclul, iar Dean avea sarcina să ia notițe. 
Trebuia să scrie ce vedeam, ca să avem probe. 

Dean: 

— Am încercat să iau mobilul maică-mii, dar îi trebuie. 
Camera din el e oricum de rahat, are doar 3 megapixeli. Tre' s-o 
facem ca pe vremuri. 

Chiar îmi place cel mai mult ca pe vremuri. Ai mâncat 
vreodată Skips? Sunt meserie. Au gust de creveţi și aroma îţi 
sfârâie pe limbă. E dur. 

Eu: 

— Tre’ să-ţi zic tot ce văd? 

Dean: 

— Nu, doar ce pare dubios. Oameni care par vinovaţi sau fac 
ceva ciudat. 

Eu: 

— lisus se pune? 

Dean: 

— Nu, el nu e suspect. Criminalii nu merg pe role, prea sare-n 
ochi. Așa se trădează din prima. 

Eu: 

— Așa mi s-a părut și mie. 

lisus trecea pe lângă noi pe role. Nu se lovește niciodată de 
nimic. E foarte grațios. | se zice lisus doar pentru că are barbă și 
plete, doar că sunt sure. Toată lumea zice că arată fix cum ar 
arăta lisus dac-ar mai trăi în ziua de azi. Am dat raportul, numai 
că nu l-am scris. 

Eu: 

— lisus vine pe role pe lângă blocuri. E gata să cadă când dă 
de o crăpătură în trotuar, dar se salvează la timp. Merge mai 
departe. Un puștan îi arată degetul murdar. Ora? 

Dean: 

— Doișpe și opt minute. 

Eu: 

— Recepţionat. Nicio întâmplare dubioasă. Detectiv Opoku 
reîncepe urmărirea. 

E dur să pândim din locul nostru de șest. Nu știe nimeni că-l 
vedem. Mai ales cu binoclul, poţi să vezi chestii pe care n-ajungi 
să le vezi în mod normal. E foarte relaxant. Am văzut că lisus 
are un tatuaj cu un șarpe pe braț. Nu știam asta. A fost minunat 
să aflu. Am văzut o tricicletă pentru copii pe acoperișul staţiei 
de autobuz. Și asta a fost minunat. 

Vedeam terenul de baschet, dar nu era nimeni înăuntru. Era 
trist să fii așa de pustiu și de călcat în picioare. Nici nu știu de 
ce. 

Cel mai fain a fost când am văzut cuibul de porumbei. 
Locuiesc la ferestrele Casei Lăieţilor (e doar o casă mare și 
veche unde trăiau orfanii, dar a ars înainte să mă mut eu aici). 
Chiar îi vedeam cum dorm pe pervazuri. Porumbelul meu nu 
era, dar alţii tot veneau și plecau. Probabil că aduceau mâncare 
acasă, la nevastă și copii. 


Porumbelul: 

— Am ajuns! Hai să haliţi! 

Puișorii: 

— Mmmm! Râme, felul meu preferat! 
Dean: 


— Dă-i încolo de porumbei! Concentrează-te, ai ceva de făcut. 
Dacă nu vrei cumva să iei tu notițe. 

Eu: 

— Bine, bine, mă concentrez! 

Ne concentram asupra furgonetei de la Chips n Tings. Mereu 
parchează peste drum de blocul meu. Toată lumea care-și ia 
haleală de acolo este suspectă, pentru că burgerii lor sunt 
scârboși de tot. Numai dac-ai fi criminal ai putea să-i mănânci. 

Dean: 

— E doar un paravan pentru droguri, îţi zic eu. Le ascund în 
ambalaj sau în chifle. Odată le-am cerut cartofi prăjiți și moșul 
nici n-a vrut să mă servească. A zis să mă duc la McDonald's. 

Eu: 

— Avea vreun dinte de aur? 

Dean: 

— Nu, dar fuma o ţigară. Dacă fumezi într-un chioșc de fast- 
food adevărat, consiliul îţi închide afacerea. Igienă și siguranţă, 
este? Chiar e dubioasă treaba. 

Toţi golanii o lălăie pe la Chips n Tings noaptea, fumează și 
ascultă muzică din mașinile lor, dată tare de tot. N-ai veni cu 
mașina la un chioșc de fast-food dacă haleala ar fi oribilă. Eu n- 
aș merge nici pe jos acolo, nici dacă mor de foame. Am rămas 
nemișcat, ca să nu-mi tremure binoclul. Am rămas cu capul la 
cutie, ca să nu ne dăm de gol punctul de observaţie. Am stat 
acolo o groază. A început să mă doară dosul de muream, dar nu 
se putea să mă mișc eu primul. Chiar a început să-mi placă 
durerea, însemna că sunt un detectiv adevărat. 

Dean: 

— Ceva? 

Eu: 

— Incă nu. Un alb neidentificat a venit, a cumpărat un burger, 
a plecat. Niciun semn de vinovăție. 

Dean: 

— Ochii-n patru. 
Eu: 

— S-a-nţeles, comandante. E un răspuns afirmativ la ochii-n 

patru. 


Printre semnele de vinovătie se numără: 


Furnicile în chiloţi 

Vorbitul prea repede 

Privirile aruncate în jur de parcă ai pierdut ceva 
Fumatul ţigară de la țigară 

Plânsul în prostie 

Scărpinatul 

Mușcatul degetelor 

Scuipatul pe jos 

Izbucnirile de violenţă din senin 

Eliminarea necontrolată de gaze (bășini dese) 
Isteria religioasă 


Dean le știe pe toate de la televizor. Oamenii nevinovaţi pot 
prezenta unele din ele, de exemplu furnicile în chiloţi, pentru că 
trebuie să dea mâna cu primarul. Pe noi ne interesau doar 
oamenii care prezentau trei sau mai multe în același timp. Trei 
este numărul magic. 

Dean: 

— De el ce zici? Fumează și cred că l-am văzut rozându-și 
unghiile. Focalizează. 

Am focalizat. 

Eu: 

— E în regulă, e Terry Abţibild. Așa fumează el. 

Dean: 

— Poţi să bagi mâna-n foc pentru el? Mie mi se pare un golan 
curvit. Mai uită-te. 

Eu: 

— Prezintă doar două semne și amândouă sunt normale la el. 
S-a oprit doar să ceară un foc. Cred că-i curat. 

Dean: 

— Ești sigur? 

Eu: 

— Sunt sigur. Suntem prieteni. 

Atunci m-a zărit Terry Abţibild. Tre’ să mă fi văzut Asbo întâi, 
pentru că a început să tragă de lesă și, când Terry Abţibild s-a 
luat după el, s-a uitat în sus fix la postul nostru. Și-a făcut 
mâinile căuș ca să-și facă vocea și mai puternică. 

Terry Abţibild: 

— Ce faci, Harri? 

Lui Terry Abţibild îi place la nebunie să te sperie. | se pare 
tare haios. 

Dean: 

— Mă f... pe ea de treabă, s-a zis cu ascunzătoarea noastră. 
Abandonăm misiunea. Căcat. 


Eu: 

— Îmi pare rău, sergent, a fost greșeala mea. 

Dean: 

— Poţi s-o uiţi. Data viitoare eu stau cu binocilul, da? 
Eu: 

— Bine. 

Data viitoare o să mă deghizez, ca să nu mă zărească civilii. 
Poţi să cumperi nas și ochelari falși de la piaţă, costă doar o liră. 
Civilii sunt toți ceilalți oameni, care nu sunt criminali sau poliţai. 

Eu: 

— S-ar putea să nici nu mai fie prin zonă. Dac-aș omori pe 
cineva, eu aș fugi, ca să nu mă prindă poliţia. 

Dean: 

— O să verifice aeroporturile oricum. Nu, probabil c-o să se 
dea la fund o vreme, până termină poliţia căutările. În curând o 
să fie omorât un alt puști și o să trebuiască să se concentreze 
pe el. Atunci ucigașul nostru poate să iasă din ascunzătoare și 
să-și vadă de treabă ca și cum nimic nu s-a întâmplat. 

Eu: 

— Nasol. 

Dean: 

— Știu. Tocmai de-asta avem nevoie de probe, este? Tre' să 
punem osu' la treabă și să ne apucăm să strângem ADN. Sânge, 
scuipat, chiar și rahat. Muci. Tot ce poate fi luat de la cineva fără 
să-și dea seama. Dacă le ţii la frigider, nu se strică. Ne trebuie 
doar niște pungi sau ceva în care să punem mostrele. 

Eu: 

— la stai așa. 

Am scos o caramea cu gust de afine din buzunar. Mi-am băgat 
carameaua în gură și dup-aia am scos cel mai fain muc pe care 
l-am găsit și l-am băgat în celofanul caramelei. S-a potrivit la fix. 
Aveai loc s-o îndoiești ca lumea, ca mucul să rămână proaspăt. 

Eu: 

— Perfect! 

Am aruncat bomba cu muci în Dean. S-a ferit la timp. l-am dat 
o caramea și a făcut și el la fel. A scos un muc mare, l-a învelit 
într-o bombă și l-a aruncat în mine. Ar merge și cu rahat dacă ar 
fi doar un pic de tot. Habar n-am cum să fac rost de rahat fără 
să se prindă omul al cărui rahat e. Nici nu vreau să aflu! Șeful 
cel mare o să trebuiască să ne plătească în plus pentru așa 
ceva! 

Eu: 

— Ce-i aia ADN? 

Dean: 

— E un pic ca amprentele, dar e pe dinăuntru. Toate celulele 
din corpul tău au o etichetă micuță, care e numai a ta. Se 

găsește chiar și pe celulele din rahatul tău, e pe toate. Nu se 
citește decât la microscop. 

Eu: 

— Și ce scrie pe ea? 

Dean: 

— Sunt doar o groază de culori. Dar ordinea lor e altfel pentru 
fiecare om, de exemplu ADN-ul meu ar putea să fie verde 
albastru roșu galben și al tău să fie verde albastru verde roșu, 
toate înmulţite de un milion de ori. Și ordinea hotărăște dac-o să 
fii deștept sau rapid și ce culoare o să aibă ochii tăi și ce 
infracţiuni o să faci. ADN-ul hotărăște totul înainte să te naști tu 
de fapt. 

Mi s-a părut dur de tot. De-asta sunt rapid, pentru că 
Dumnezeu a știut că vreau să fiu rapid. Mi-a dat toate talentele 
pe care mi le-am dorit înainte să i le cer eu. Mă jur, ADN-ul e o 
invenţie grozavă. Aș vrea să-mi pot vedea culorile, așa aș vedea 
ce alte talente o să mai învăţ în viitor. Sper că unul e baschetul. 
Am mai scos un muc și m-am uitat la el prin celălalt capăt al 
binoclului, dar n-am văzut nimic, culorile sunt îngropate prea 
adânc. 

Păcat că ucigașul nu și-a văzut la timp culorile. Așa ar fi găsit 
culoarea de când l-a crestat pe băiatul mort și ar fi dat cu 
altceva pe deasupra. Poppy face tot timpul așa. Termină să se 
dea cu ojă și după aia hotărăște că de fapt nu-i place culoarea și 
se apucă iar de la capăt. Mă jur, ar trebui să se hotărască la o 
singură culoare, așa o să se tot dea cu ojă la nesfârșit și n-o să 
mai aibă când să mă iubească și pe mine! 

Lydia e îndrăgostită de Samsung Jet. E un tip de telefon mobil. 
Numai despre el vorbește. Crede că tanti Sonia o să-i ia unul de 
ziua ei. Chiar am auzit-o rugându-se în baie să-l primească. Am 
așteptat să iasă. 

Eu: 

— Te spun. Nu trebuie să te rogi ca să primești un telefon 
mobil! 

Lydia: 

— la nu te face! Pot să mă rog să primesc orice am chef! 

Eu: 

— Satanisto! 

Lydia: 

— Pupincuristule! 

Lydia nici n-o să primească telefonul Samsung Jet. Costă o 
sută de lire. Dacă primește un telefon, eu o să cer un 
Playstation. Altfel nu-i corect. Tanti Sonia ne iubește la fel de 
mult pe amândoi. 

Îmi place la nebunie să ascult cum vorbesc oamenii la mobil, 
îi auzi peste tot: pe stradă, la coadă la supermarket, pe terenul 
de joacă. Cel mai mişto e când ești în autobuz, atunci n-au unde 
să se ducă. Poţi să auzi tot. Vorbesc despre o groază de aiureli. 
Îi ascult de câte ori mergem cu autobuzul la magazinul 
canceroșilor (șoferul stă după un geam antiglonţ. E dur. Așa e la 
adăpost de gloanţe și n-o să fie mușcat dacă o ia razna vreun 
animal). _ 

Odată l-am auzit pe unul vorbind despre brânză. li zicea 
omului de la celălalt capăt al firului că i-a luat brânză. 

Omul care vorbește la telefon: 

— Am luat brânză. N-am găsit camamber, n-aveau deloc. A 
trebuit să iau bri. 

Mă jur, asta a zis! A fost haios rău. Altă dată am auzit o fată 
vorbind despre cum și-a pus cercel în buric. Povestea cum s-a 
otrăvit de la cercelul din buric. 

Fata care vorbește la telefon: 

— Știu că tre' să-l speli. Chiar l-am spălat. Apă sărată, da? ȘI 
tot s-a împuţit. leșea puroi de-acolo. Până la urmă l-am scos, nu 
m-am mai obosit. Poţi să faci cancer la buric? 

Mă jur pe Dumnezeu, auzi așa niște bazaconii! E foarte 
relaxant. Mama zice că sunt fleacuri, dar mie îmi plac la 
nebunie. Mi se pare foarte interesant. Numai să nu se prindă că 

tragi cu urechea, dup-aia o să se oprească și s-a zis cu 
distracţia. 

Lydia: 

— O să-l folosesc doar în caz de urgenţă. De fapt e pentru voi, 
ca să puteți să aflaţi oricând unde sunt. E mai sigur. 

Eu: 

— Minte. Îl vrea doar ca să discute porcării cu Miquita. 

Lydia: 

— Ce?! Banu. 

Mama: 

— Ce porcării? 

Lydia: 

— Nimic! 

Eu: 

— Despre cum se pupă cu băieţi. 

Mama: 

— Care băieţi? 

Tanti Sonia: 

— Lydia are prieten! 

Lydia: 

— Ba n-am. Vinde gogoși. 

Eu: 

— Cum ţi-ai julit nasul? 

Tanti Sonia are un bandaj mare pe nas și un ochi e lovit și 
înconjurat de o groază de culori, ca un curcubeu. Arată de parcă 
a mers la război. M-am pregătit să-l distrug pe ăla care a lovit-o. 
L-aș găuri cu cuţitul-colţ, ca să doară și mai tare. 

Mama: 

— Da, cum te-ai lovit? Zi-ne. 

Tanti Sonia: 

— A fost vina mea, proasta de mine. M-am întins după 
geamantanul de pe șifonier, căutam o rochie. A căzut și m-a 
izbit drept în nas. L-a rupt într-o clipă. Am văzut stele verzi. 

Lydia: 

— Ce prostie! 

Mama: 

— Ar trebui să fii mai cu grijă. 

Tanti Sonia: 

— Știu. 

Tanti Sonia a tăcut chitic când a venit Julius, după ce a dat 
mâna cu primarul. A pus-o să stea în poala lui, ca un bebe. li 
ținea brațul ca într-o cătușă, ca să nu fugă parcă. Poate să-i 
cuprindă în mână tot braţul, așa de solid e. Credea că încă mai 
vorbim de Agnes (are friguri, dar n-o să moară, n-o să lase 
Dumnezeu să se întâmple dacă promitem toţi că suntem 
cuminţi). 

Julius: 

— Dacă are nevoie de medicamente, po’ să-i fac rost de 
marfă bună. Nu porcăriile alea expirate care se vând pe sub 
mână. Am un prieten în Legon, po' să-l sun. 

Mama: 

— N-avem nevoie. Deja ai făcut destule pentru noi, 
mulțumesc. 

Julius: 

— Julius nu vrea decât să facă lumea fericită, ai? 

A scos un hohot mare și zgomotos și a tras-o pe tanti Sonia de 
pantalonii elastici. Tanti Sonia era să cadă de pe scaun. Se 
vedea conturul chiloţilor pe sub pantaloni. Era destul de 
scârbos. 

Mama: 

— Trebuie să mă duc la muncă. Hai la bucătărie să-ţi dau 
checul pe care ţi l-am adus. 

Eu: 

— Nu știam c-avem chec. Îmi dai și mie? 

Mama: 

— E ultima bucată. O să mai fac mâine. 

lar am auzit cum se deschide și se închide la loc sertarul 
secret al mamei. Îţi dai seama că e sertarul secret după scârţâit. 
Nu-i niciun chec acolo, sunt doar o groază de bani și ciocolată 
Dairy Milk. Știu pentru că m-am uitat azi-dimineaţă. N-am luat 
nimic. 

Eu: 

— N-am observat nicio firimitură la gura suspectului când s-a 
întors din amplasare: bucătărie. Nasul meu de detectiv miroase 
ceva necurat. 

(Pe-asta am zis-o în capul meu.) 

Julius se cară mereu în grabă, după el vijelia. Tanti Sonia 
trebuie să se ţină după el ca un câine. Vijelia lui Julius i-a 

împietrit faţa, ca vânturile din metrou. Miroase a rachiu și a 
Convingătoare. 

Mama: 

— Nu uita că liftul e defect. Ai grijă pe scări, nu-ţi mai trebuie 
înc-un accident. 

Tanti Sonia: 

— Nu-ţi face griji pentru mine, sunt bine. Ce culoare vrei să 
aibă telefonul? 


Mama: 

— Nu, Sonia. Nu-i nevoie. 

Lydia: 

— Roșu. 

Tanti Sonia: 

— Să văd ce pot să fac. 

Lydia: 

— Mulţumesc! 

Eu: 

— Ai grijă la băltoace! Lumea se ușurează pe scări. 
Lydia: 

— Harri scuipă pe ele. 

Mama: 

— Ce-mi aud urechile? 

Eu: 

— Ba nu! Mamă, jur pe Dumnezeu! 
Julius: 


— Hai să mergem odată! 

Julius era la capătul holului. A făcut vânt ușii în urma lui și a 
mers mai departe. Era s-o pocnească pe tanti Sonia în faţă. Mă 
jur, două nasuri rupte în aceeași zi ar fi recordul mondial la 
ghinion! N-am reușit să iau nicio amprentă de pe paharul din 
care a băut Julius, aburii din rachiul lui tre' să le fi topit. Am 
mirosit odată niște rachiu de aproape și mi-a ars ochii. Am fost 
orb o oră întreagă. 

Dacă-l mai aud o dată pe Connor Green zicând că Poppy eo 
fufă, o să-i vâr un compas în picior. Connor Green aziscăa 
văzut sânii lui Poppy. A zis c-a văzut sânii tuturor fetelor din 
clasele a șasea. 

Connor Green: 

— A fost când au avut ora de înot. M-au lăsat în vestiar când 
nu era profa acolo și mi-au arătat toate. Păsărici și tot. Nici 
măcar n-a fost ideea mea, ele au vrut. N-ai decât să le întrebi. 

Eu: 

— Chiar o să le întreb. 

Connor Green: 

— N-or să recunoască. Nu vor să știi ce fufe sunt. 

Connor Green e doar un mincinos. N-a văzut în viaţa lui sânii 
lui Poppy. Zice asta doar pentru că vrea să fie cu ea. Când a 
văzut mesajul pe care mi l-a scris Poppy, i s-au întunecat ochii. 
Așa am știut. Voia ca mesajul să fie pentru el, se vedea. 


P.M.+H.0O. 
D.D.R.V. 


Înseamnă că Poppy și cu mine suntem împreună. De-aici vin 
literele de sus: P.M. e de la Poppy Morgan și H.O. de la Harrison 
Opoku. Când pui + între ele înseamnă că cei doi formează o 
sumă împreună. Asta mi-a zis Poppy. 

Poppy: 

— D.D.R.V. e de la Dacă Distrugi Rămâne Valabil. Asta 
înseamnă că, dacă șterge cineva literele, oricum sunt 
adevărate. Nimeni nu poate să le distrugă, rămân veșnic. 

Poppy le-a scris pe banca ei. Era la ora de engleză. Știţi ce-i 
aia Tippex? E o vopsea specială ca să tai greșeli cu ea. E albă, 
de aceeași culoare cu hârtia. Dacă faci o greșeală, doar dai cu 
Tippex peste ea și o iei de la capăt. Așa nu tre’ să-ţi mai vadă 
nimeni greșeala. E o chestie foarte deșteaptă. Aș vrea să 
meargă cu toate, nu doar cu scrisul. 

Poppy: 

— Acuma scrie și tu. Tre' să fie la fel de mare cum am scris 
eu. 

Eu: 

— Și dacă vede doamna Bonner? 


Poppy: 

— N-o să vadă. O să acopăr cu coperta. 

Poppy a ţinut coperta în faţă în timp ce scriam mesajul. Nu 
poți să respiri aburii de Tippex, pentru că e aceeași otravă ca în 
marker. Pensula e mică de tot. E numai bună, pentru că îţi iese 
un scris destul de frumos. Singura chestie super-faină e că nu se 
șterge. Voiam să vadă întreaga lume. Nu trebuia să ţin secretul 
decât până se usca Tippexul. 

Imi tremura un pic mâna, pentru că trebuia să mă grăbesc. 
Oricum arăta meseriaș. 


H.0.+P.M. 
D.D.R.V. 


Mesajul meu era fix ca al ei, numai că pusesem H.O. Înainte 
de P.M. Am pus literele numelui meu mai întâi pentru că mesajul 
era de la mine. Restul era la fel. L-am acoperit cu penarul până 
la sfârșitul orei. Am mai citit o dată înainte să ies din clasă. Era 
dur să văd mesajul acolo. Părea important. Și lui Poppy i se 
părea la fel, îi plăcea foarte mult, se vedea. Zâmbea cu gura 
până la urechi. Acum oricine stă în banca mea o să știe că 
Poppy și cu mine suntem împreună. N-ai cum să te răzgândești. 
E ca și cum aţi fi căsătoriţi. E chiar mai bine, pentru că nu 
trebuie să vă babardiţi. 

Când te căsătorești, toată lumea din familie, mama și tata tău 
și cu mama și tata ei, așteaptă toţi la ușa camerei de 
babardeală. Soţul și soția se duc înăuntru și o fac. Nu au voie să 
iasă decât după ce au făcut-o. După ce-au făcut-o, înseamnă că 
sunt căsătoriţi în faţa lui Dumnezeu și asta nu se mai desface. 
Dup-aia ţineţi un mare ospăț. Dar dacă iese un peștișor din fofo 
ei înseamnă că a mai făcut-o cu un alt băiat. Atunci fata e frântă 
și nu trebuie să o iei de nevastă, poți s-o trimiţi înapoi la ai ei. 
Asta e bine dacă fata e urâtă, dar e cam nasol dacă era 
frumoasă și voiai mult s-o păstrezi! 

Connor Green: 

— Odată am văzut un filmuleţ cu o femeie care se ardea cu 
un câine. Cre’ că era un alsacian. Dacă ţi-o arzi cu un câine, e 
păcat în ţara ta? 

Eu: 

— E păcat dacă ţi-o arzi cu orice animal, poa’ să fie câine, 
găină sau râmă, nu contează. Dumnezeu o să-ţi scoată ochii. 

Connor Green: 

— Și dacă ţi-o arzi cu un copil? Asta-i cel mai nasol, nu se 
poate să nu fie. Ce se-ntâmplă dacă ţi-o arzi cu un copil, ce 
păţești atunci? 

Eu: 

— Atunci te omoară în cele mai mari chinuri. Gen, îţi cade 
toată pielea și-ţi fierb creierii în cap. Îţi sar ochii din faţă și 
maţele îţi cad prin gaura fundului. 

Dean: 

— Mamă, ce scârbos! 

Fata anti-normală se teme tot timpul ca un iepuraș pentru că 
bunicu-său a babardit-o. Așa a zis Dean. Locuiește cu bunicu- 
său. Toată ziua o babardește. De-asta merge ciudat. De-asta 
tace mâlc, ca un iepure. 

Eu: 

— De ce nu-i zice mamei ei? 

Dean: 

— Maică-sa a murit. A rămas doar cu bunicu-său. 

Eu: 

— De ce nu le zice polițailor atunci? 

Dean: 

— Dacă le-ar zice, l-ar sălta pe bunicu-său și n-ar mai avea 
casă. 

Atunci mi-a părut rău de fata anti-normală. Mi-a venit să zic 
că poate să stea cu mine, numai că atunci toată lumea ar crede 
c-o iubesc. 

Connor Green: 

— Unii oameni și-o ard cu găuri din pereţi. Fac o gaură în 
perete și își bagă p... acolo. De obicei fac asta la budă. _ 

Mă jur, nici n-am crezut așa ceva! Prea părea diliu. Işi 
închipuie că gaura e o tanti. Uneori e o tanti de cealaltă parte a 
peretelui. Când vede că iese bulla tipului prin gaură, o pupă. 

Eu: 

— Atunci ce nevoie mai au de perete? 

Connor Green: 

— Ca să nu se vadă. 

Eu: 

— De ce, sunt urâţi? 

Connor Green: 

— Da, de obicei. 

Eu: 

— Atunci de ce se mai babardesc? De ce nu babardesc 
peretele? 

Dean: 

— Pentru că nu vor să-i creadă lumea perverși. 

Poppy nu și-ar arăta în veci sânii lui Connor Green. Îl crede 
bolând. Fetele nu te plac deloc dacă ești bolând, te plac doar 
dacă ești sexy. Mă jur, Connor Green n-a văzut în viaţa lui vreun 
sân, pun pariu pe un milion de lire. 

* 

Oamenii chiar se ușurează pe scări, se simte de la un milion 
de kilometri. Trebuie să ai grijă să nu pășești în bălți. Dacă sari 
într-o baltă normală, ești doar retardat, dar dacă sari într-o 
băltoacă de pișat înseamnă că ești și tu din pișat. 

Dacă nimerești într-un ac și-ți intră în picior, iei SIDA. Tre’ să 
mergi și mai repede, dar în același timp tre' să ai mare grijă. E 
un talent foarte dificil. Ar putea să fie viitoarea mea super 
putere. 

Nu mai pot să merg cu liftul. Niciodată. Lil Scrum era acolo. 
Am văzut-o de-abia când era prea târziu. Deja se închisese ușa. 
A stat tot timpul în spatele meu. S-a holbat la mine până sus, cu 
ochii ei apoși, de nebună. Îi venea să mă omoare, se vedea. 
Credea că eu aruncasem cu mingea în ea. 

Nu eu aruncasem, ci Jordan. Nu știu de ce credea că eu o 
făcusem. Eu nici măcar nu mă jucasem de-a aruncatul la poartă, 
nu voiam decât să pasez. Liftul s-a oprit. 

Lil Scrum: 

— Ce mama dracului!? 

Am crezut c-o să mor, dar liftul a luat-o iar din loc. A fost doar 
o alarmă falsă. Nu trebuie decât să mă zgârie cu ghearele ca să 
mă otrăvească. lar când o să adorm o să mă taie bucăţi și o să 
facă plăcintă din mine. Am vrut să-mi cer scuze, dar nu-mi 
ieșeau cuvintele din gură. Nu reușeam nici să mă urnesc din loc. 
A fost de groază rău. Mi-am pipăit colțul de crocodil din buzunar. 
M-am rugat să mi se mai dea o șansă. 

Urcatul cu liftul dura o veșnicie. Aveam gheaţă în stomac. O 
simțeam pe Lil Scrum cum se tot uită la mine cu ochii ei albaștri 
și flămânzi. Dacă mă întorceam, îmi scuipa otravă în ochi și mă 
ducea la ea în vizuină. Nu vreau deloc să mor încă. Liftul s-a 
oprit iar. 


Eu: 

— Ce mama dracului?! 

Când s-au deschis ușile, mă jur pe Dumnezeu, ce mai 
ușurare! Lil Scrum s-a dat jos. M-am uitat, ca să nu se întoarcă 
spre mine, dar ea a mers înainte. După aia ușile s-au închis la 
loc și eu am tras o bășină-ciocănitoare. Am închinat-o la 
Dumnezeu și la toţi îngerii. Adjei, atât ar mai fi lipsit! De azi 
înainte nu mai pot să merg cu liftul niciodată. Nu pot decât s-o 
iau pe scări. Scările sunt sigure. Dacă alerg destul de rapid, 
mirosul de pișat nici nu mă ajunge din urmă. 

* 


Când omul care-ţi zice știrile la Londra la zi își ia o față super- 
serioasă, știi că trebuie să asculți. Îți dai seama că nu minte. 
Când vorbește despre băiatul mort, îţi dai seama că și lui îi e dor 
de el. Ştii că-l iubește. Trebuie să asculţi, e datoria ta. Până și 
Lydia e de acord de data asta. M-a pus să dau mai tare. 

Crainicul: 

— Astăzi s-au împlinit trei luni de când acesta a fost înjunghiat 
fatal în faţa unui restaurant fast-food, încă o victimă în epidemia 
de crime înfăptuite de indivizi înarmaţi cu cuțite care continuă în 
capitală. Poliţia dă vina pe teama de represalii pentru faptul că 
publicul nu oferă nicio informaţie. În această seară vom ridica 
întrebarea ce se poate face pentru a dobori zidul tăcerii și 
pentru a-i încuraja pe cei care deţin informaţii să vorbească. Vă 
cerem părerea, numerele de telefon le găsiţi în partea de jos a 
ecranului. 

Eu: 

— Ar trebui să le ofere un premiu. Să-i întrebe ce își doresc 
cel mai mult și să le cumpere ce vor. Așa o să vorbească. Gen, o 
bicicletă nouă sau o tonă de artificii. Sau dacă ar avea deja 
toate lucrurile preferate, atunci n-ar mai omori pe nimeni, 
pentru că ar fi prea fericiţi. Nici nu le-ar trece prin cap. 

Eu: 

— Cine să cumpere toate astea? 

Eu: 

— Regina. Are destui bani. Nici n-are nevoie de toţi, e 
bătrână. 

Lydia: 

— Scrie-i reginei atunci. Cere-i o bicicletă nouă și vezi ce zice. 

Eu: 

— Chiar o să-i scriu. O să-i trimit un e-mail. Și o să-i cer să-ți 
dea o față nouă. Asta pe care-o ai e prea urâtă. 

Lydia: 

— la nu te face. Cere-i să-ţi dea alt creier. Al tău nu prea 
merge cine știe ce. 

Eu: 

— Sau să-ţi dea un dos nou. Al tău e prea grăsan. Parcă-i o 
căsoaie. 

Eu: 

— Capul tău parcă-i o budă. 

Lydia: 

— Capul tău chiar e o budă. De-asta miroase a rahat. 

Am așteptat răspunsul Lydiei, dar ea se uita la poza băiatului 
mort de la televizor. Avea o faţă tristă, de parcă îl cunoștea. Nu 
l-a cunoscut. Eu îl cunoșteam mai bine decât ea. 

Eu: 

— Nu poţi să-l iei la supt, e mort. 

Lydia: 

— Nu te prosti! Nici nu mi-a trecut prin cap. Eşti dezgustător! 

Chiar are noroc băiatul. Dacă te pupă Lydia, te alegi cu cei 
mai prostovani microbi din lume. Mă întreb cum o fi de fapt în 
Rai. E altfel pentru copii decât pentru adulți. De exemplu, ar mai 
avea cine să-i zică să vină acasă de la fotbal, când se întunecă 
prea tare? Băiatul mort se pricepea la cele mai multe șmecherii, 
putea să salte mingea cu călcâiul și s-o ţină în aer o groază, cu 
amândouă picioarele. Intotdeauna ţintea spre colțuri, cum se 
face, și chiar se pricepea să dea cu capul. Se pricepea la tot. Mă 
întreb dacă există câini ca Asbo, care-ţi fură mingea. Ar fi haios. 
Sper ca în Rai toate animalele să poată vorbi, așa pot să-ți 
spună când sunt fericite, ca să nu trebuiască să ghicești. De 
obicei îţi dai seama după ochi, dar asta doar la animalele mai 
mari, nu la porumbei sau purici. Ochii lor arată tot timpul triști. 

Crainicul: 

— Aici emisiunea noastră se încheie. Noapte bună. 

Eu: 

— Noapte bună! 

Răspund de fiecare dată. Nu-mi pasă. Când o zice, o zic și eu. 

Lydia: 

— Nici nu vorbește cu tine. 

Eu: 

— Ba da, se uită drept la mine. 

Lydia: 

— Dar nu te vede. Nu știe că ești aici. 

Eu: 

— Știu. Nu-s prost. 

Mă jur, Lydia se zăpăcește una-două! Știu că nu mă vede. Dar 
oricum vorbește cu mine, altfel n-ar zice-o. E ca atunci când 
vorbești cu cineva la telefon, nu te văd, dar oricum vorbesc cu 
tine. Așa e corect. El m-a salutat, așa că-l salut și eu. Politeţea 
nu te costă nimic, așa zice mama. Numai Lydia e proastă. 

Eu: 

— Mulţumesc! Pe mâine! 


Când eram mic, mă chinuiam să prind păsări, dar m-am lăsat 
bătut. Nu reușești niciodată. Singurele pe care poţi să le prinzi 
sunt găinile și astea nu se pun, pentru că sunt prea ușor de 
prins. Era un porumbel cu un singur picior. Era aproape la fel de 
minunat ca al meu. Incă putea să meargă destul de bine. Țopăia 
pe marginea terenului școlii, căutând râme. 

Eu: 

— Ai rămas fără picior într-un război dintre porumbei sau ţi l-a 
luat vreo pisică? Așa te-ai născut? Nu-ti face griji, ești în 
siguranţă, o să-ţi spun dacă văd vreun puști rău. N-o să-l las să 
te pălească. 

Porumbelul: 

Știu că lisus a zis că eu fac cât o sută de rândunici, dar nu știu 
ce crede despre porumbei. Cred că am valora la fel. Poate 
porumbeii mai mult, pentru că ei pot să zboare, iar eu nu. Îi 
iubesc, fie că au un picior sau două. 

In locul în care era copacul, acum e iarbă. Când copacul a 
căzut, lucrătorii l-au dezgropat și au umplut gaura cu pământ. 
Acum a crescut iarba. Aproape a acoperit locul. De-abia dacă se 
mai vede pământul. E uimitor. Nu știu de unde-a apărut iarba 
așa de repede, n-am văzut s-o fi plantat cineva. Pur și simplu a 
crescut acolo. Parc-ar fi magie. 

Semințele trebuie să fi căzut odată cu ploaia. Numai așa îmi 
explic. 

Am stat pe iarba cea nouă și am ascultat cum bate vântul în 
copaci. Când vântul suflă prin frunziș, parc-ar fi marea. Îmi place 
tare mult când vântul sună ca marea, e foarte relaxant. Înăuntru 
e uneori prea neîncăpător, simt că pereţii mă apasă. Nu voiam 
decât să stau pe-afară, cu marea și păsările. 

Dacă moare Agnes, o să fac schimb de locuri cu ea. Poate să- 
mi ia ea viaţa. O să i-o dau ei și eu o să mor. N-o să mă 
deranjeze, pentru că eu deja am trăit mult. Agnes a trăit doar un 
an și ceva. Sper să mă lase Dumnezeu. Nu mă deranjează să mă 
duc în Rai mai devreme. Dacă el vrea să fac schimb de locuri, o 
să fac. Sper doar că înainte de asta o să pot să mănânc niște 
jeleuri Haribo Horror (sunt preferatele mele dintre toate felurile 
de jeleuri Haribo. Au toate forme dilii, lilieci și păianjeni și 
spirite. Mama zice că Dumnezeu nu permite așa ceva, dar ea își 
face prea multe probleme uneori). 

Mama: 

— Nu te prosti. Agnes n-o să moară. Are friguri, atâta. 

Eu: 

— Sora lui Moses Agyeman avea friguri și a murit. 

Mama: 

— Nu-i același lucru. 

Lydia: 

— A murit pentru că maică-sa s-a dus la un vrăjitor. Toată 
lumea știe. 

Oricum mă temeam rău. Oricine poate să moară, chiar și 
copiii mici. Mor zilnic. Băiatul mort n-a făcut niciun rău nimănui 
și a murit de cuţit. Am văzut sângele. Sângele lui. Dacă i se 
poate întâmpla lui, i se poate întâmpla oricui. Am tot așteptat ca 
Agnes să mă salute, dar nu s-a întâmplat. Putea doar să respire 
și nu era la fel. Nu se auzea destul de tare. Răsuflarea era 
rapidă și îndepărtată. 


Bunica Ama: 

— O să se facă bine. Are grijă Dumnezeu de ea. 
Eu: 

— Unde-i tata? 

Bunica Ama: 

— La muncă. Ai să-i transmiţi ceva? 

Eu: 


— Spune-i doar să aducă o pătură pentru Agnes când vine 
încoace. Păturile din avion sunt prea aspre, te umplu de 
electricitate. 

Bunica Ama: 

— O să-i zic. Nu-ţi face griji. 

Când am pus receptorul în furcă, încă o mai auzeam pe Agnes 
respirându-mi în ureche. Voiam să se audă mai tare. Nici nu știu 
de ce trebuie să mori înainte să ajungi în Rai, ar trebui să existe 
o ușă prin care să intri. Așa ai putea să vii înapoi în vizită când ai 
chef, ar fi un fel de vacanţă, nu o veșnicie. Veșnicia e prea 
lungă, nu-i corect deloc. 

* 

Rechinii nu dorm niciodată, trebuie să înoate tot timpul, altfel 
mor, aşa că n-au voie să doarmă deloc, nici măcar o clipă. Cred 
că am citit asta în cartea mea despre făpturile din adâncuri sau 
poate că e ceva ce am visat. Visul meu era negru. Era o mare și 
eu am căzut în ea. Era Moartă, marea în care o să meargă 

Agnes. Toţi ectopicii și nedoriţii erau acolo, îi auzeam cum plâng 
și îi simţeam cum se lovesc de mine când înotam pe lângă ei. 
Nu puteam să iau pe nimeni cu mine, nu aveam dreptul. Eu 
trebuia doar să înot mereu, ca un rechin. Am auzit-o pe Agnes 
strigându-mă: 

Agnes: 

— Harri! 

dar n-aveam voie să mă opresc. Era singură. Nu puteam 
decât să înot mai departe, sperând că o să stârnesc un val care 
o să ajungă la ea și o s-o ia cu el. Numai așa puteam s-o salvez. 

Când m-am trezit, mă dureau picioarele de cât dădusem din 
ele. Speram doar că am înotat destul de rapid și că am stârnit 
un val destul de mare. Mai aveau mult de străbătut. 

Tata m-a învățat să înot în mare, la Kokrobite. Asta după ce 
am livrat scaunele pe care le făcuse pentru hotelul de lângă 
plajă. La început m-am temut să nu fie rechini, dar tata știa cum 
să-i alunge dacă se apropiau prea tare. 

Tata: À 

— Îi pocnești în bot. Se gâdilă foarte tare în bot. Îi apucă 
strănutatul și, când închid ochii, tu înoţi în altă parte. N-o să 
păţești nimic. 

Tata m-a ţinut cu burta în sus, nu trebuia decât să dau din 
picioare. Era chiar ușor. Îmi plăcea la nebunie să fac valuri. 
Valurile păreau să ne tragă unul în altul, ca să nu ne pierdem. 
De câte ori aveam impresia c-o să zbor în altă parte, tata doar 
mă întorcea spre el și eram iar în siguranţă. Mă jur, marea e mai 
mare decât poţi să cuprinzi în mintea ta. Când mă uitam la 
capătul mării, nu mai era de groază, parcă m-aș fi uitat la locul 
de unde veneam. De câte ori vreun pescar se arunca în apă, mai 
făcea un pleoscăit pe lângă ale noastre. Nu rămâneau 
despărțite, cum crezusem c-o să se întâmple, se amestecau ca 
degetele când te ţii de mână cu o fată. Toate deveneau 
deopotrivă celelalte și marea se lungea ca să ocupe iarăși forma 
dintotdeauna. Era o chestie foarte deșteaptă. Valurile pe care le 
faci te ţin aproape de ceilalţi, ca să nu te pierzi. Trebuie doar să 
alegi direcția cea bună și să dai din picioare. 

M-am trezit prea repede ca să te văd. Erai la fereastra mea, 
am simţit înainte să deschid ochii, dar când m-am uitat, tu deja 
zburai! Rămâi data viitoare, vreau doar să vorbim. Vreau doar 
să te întreb dacă există într-adevăr un Rai. 

Porumbelul: 

Există. 

Eu: 

Băiatul mort e acolo? Știam eu! Dar Agnes, o să se facă bine? 
Nu vreau să moară și ea. Nu-i place să stea singură, se sperie. 

Porumbelul: 

O să se facă bine. N-o s-o lăsăm singură, îti promit. 

Eu: 

De unde știu că nu mă minţi? Dacă ești doar în capul meu? 

Porumbelul: 

Nu mă simti în burtă? 

Eu: 

Câteodată, dar s-ar putea să fie pentru c-am mâncat prea 
repede sau mi-am dorit prea mult. 

Porumbelul: 

Nu, eu sunt. Ai încredere în mine, Harri, nu te-aș minti 
niciodată. Acum culcă-te la loc. 

Eu: 

De data asta pot să te visez, că zburăm împreună de parcă aș 
fi la fel ca tine? Vreau să mă cac în capul răufăcătorului, ar fi dur 
de tot! 

Porumbelul: 

Să văd ce pot să fac. Acum închide ochii. 

Brayden Campbell strănută ca un șoarece. Te aștepți să 
scoată un ditamai strănutul, pentru că e un dur, dar de fapt îi 
iese unul mititel de tot. Nici nu-l auzi. De-abia dacă face zgomot. 
Mă jur, e foarte haios! 

Connor Green: 

— Parcă e un șoarece care are orgasm. 

Numai să nu râzi, că ăla ești. Orgasm se zice când strănută un 
șoarece. E cuvântul meu preferat pe ziua de azi. L-am zis în loc 
de noroc. 

Brayden Campbell: 

— Hapciu! 

Eu: 

— Orgasm! 

Brayden Campbell: 

— Du-te-n p... mea! 

Brayden Campbell e cel mai dur din clasele a şasea. Nimeni 
nu l-a învins niciodată. E solid, dar și rapid. Mișcarea lui specială 
e menghina. Menghina e când îţi prinde careva capul sub braț, 
de nu mai poți să respiri și să vezi nimic. Mai e cel mai bun și la 
lovituri. Cei mai mulţi lovesc în aer, dar Brayden Campbell te 
lovește pe bune. Te pocnește bărbătește. Am văzut cu ochii mei. 
L-a pocnit pe Ross Kelly în ceafă de i-a ţâșnit scuipatul pe gură. 
Chiar s-a auzit când a atins pumnul ceafa. A fost diliu de tot. 
Braydon Campbell poate să te facă muci dintr-o lovitură. 

Chevon Brown e al doilea dur. Nu-i la fel de solid ca Brayden, 
dar e probabil mai rapid. Nu se teme niciodată. Chiar îţi trage 
picioare. Nu-i pasă dacă te omoară. Îţi arde un picior în burtă 
sau chiar la ouţe. 

Kyle Barnes doar îţi dă brânci tot timpul. Îţi dă brânci în zid 
sau în boschete. E destul de șmecher. De fapt trișează, se 
foloseşte de lume ca să te învingă. Te împinge în ce vede cu 
ochii. Îl învingi doar dacă stai la distanţă. Dacă nu ești destul de 
aproape, nu poate să-ți dea brânci. Și el doar dă brânci, altă 
mișcare nu știe. Aș putea să-l bat. Sunt prea rapid. N-are cum 
să-mi dea brânci, pentru că nu sunt niciodată destul de aproape. 

Kyle Barnes: 

— la vino-ncoa' să pun mâna pe tine, bulangiule! 

Eu: 

— Îmi pare rău! Nici nu mă gândesc! 


Sunt mai dur și decât Gideon Hall. El e în cealaltă serie a 
claselor a șasea. Toată lumea zice că Gideon Hall e dur de tot, 
dar asta doar pentru că are cei mai mulţi tovarăşi să-i ţină 
spatele. Singur e slab. O dată, Gideon Hall nu mă lăsa să trec. 
Mi-am înfipt cotul în el ca lumea și mai că s-a prăbușit. Nici 
măcar nu a venit după mine. Nu-i deloc dur. 

* 

LaTrell a bătut un băiat din clasa a opta. Nu-l cunosc, am 
auzit doar. l-a rupt pe bune brațul băiatului. Chiar a venit poliția. 

Toată lumea: 

— | l-a îndoit până a cedat. A fost bolnavă faza. Se vedea osul 
ieșit prin piele și tot. Celălalt puști n-o să mai poată să joace 
baschet niciodată. Nu mai poa’ să-și ridice brațul deasupra 
capului, nici măcar nu poa' să-l îndrepte. 

* 


Mișcarea specială a lui Dean e upercutul. E atunci când 
pocnești pe cineva de jos în sus. Iți mişti mâna de jos și pocnești 
sub bărbie. Dean nu a folosit niciodată mișcarea. E doar în caz 
de urgenţă. 

Dean: 

— Prea periculos, este? Poa’ să-ţi distrugă creierul. O ţin 
pentru când n-am de ales. 

Eu încă n-am nicio mișcare specială. Sunt mai bun în apărare 
decât la atac. Încă sunt unul dintre cei mai duri în anul meu, 
probabil pe locul patru sau trei. Sunt foarte rapid. O dată Connor 
Green a încercat să mă plesnească în ureche și l-am oprit cu un 
blocaj din taekwondo. Chiar a mers! Toată lumea a văzut. 
Acuma cred că mă pricep la taekwondo. Acuma nici nu mai vor 
să se bată cu mine. Știu c-o să-i blochez sau o să scap. 

S-a iscat o încăierare la prânz. A fost cea mai faină de până 
acum. Nici n-am crezut că-i pe bune până nu i-am zărit părul în 
încâlceală. Nici nu știam că fetele pot să se bată în halul ăsta. 
Părea diliu de tot. Erau Miquita și Chanelle. Nu știa nimeni de ce 
se bat, dar trebuia să ne uităm. Chiar a fost de groază. Miquita a 
lovit-o pe Chanelle în cap, era o lovitură murdară pe bune, ca la 
bărbaţi. După aia Chanelle a apucat-o pe Miquita de păr. Miquita 
urla ca o vrăjitoare nebună. 

Chanelle tăcea doar. Se concentra tare de tot. Era rozalie la 
faţă și avea ochi fioroși. Era cătrănită. 

Miquita: 


— Ștoarfă împuţită! N-o să zici la nimeni! 

După aia Miquita a tras-o de păr pe Chanelle. Câteva șuviţe i- 
au rămas în mâini. Le-a suflat din mâini și au zburat peste cei 
strânși acolo. Toţi au ţipat când i-au atins firele, era scârbos de 
tot. 

Toată lumea s-a adunat în cerc să se uite. Prietenele Miquitei 
îi făceau galerie și îi ziceau să-i dea omorul lui Chanelle. Nimeni 
nu-i făcea galerie lui Chanelle. Mi-a părut rău de ea, nu-i drept 
când îl încurajează doar pe unul dintre luptători. 

Chanelle a făcut o bombă. S-a ghemuit și s-a izbit în burta 
Miquitei. Miquita a zburat cât colo. Era să treacă prin cerc, dar 
cercul a aruncat-o la loc în mijloc. Voiau să continue bătaia. 
Voiau să vadă pe cineva omorât. Miquita a încercat să-i vâre lui 
Chanelle degetele în ochi. Chanelle a închis ochii, așa că nu 
putea să le vâre. După aia Miquita a încercat să-i smulgă 
urechea lui Chanelle. Aici a fost partea cea mai haioasă. Totul s- 
a oprit în loc. 


Chanelle: 

— Cerceii! 

Miquita a dat drumul urechii lui Chanelle și s-au luat iar la 
bătaie. Miquita a luat în mâini capul lui Chanelle. l-I strângea 


bine. Chanelle nu putea să se miște. Tot dădea din picioare. A 
încercat s-o calce pe Miquita pe picior, dar nu vedea nimic. Chiar 
te așteptai să se omoare între ele. Voiai să înceteze. Nu mai era 
haios. O să moară cineva. Dar toată lumea le încuraja mai 
departe. 

Toată lumea: 

— Omoar-o! Omoar-o! 

Câţiva din Gașca de la Dell Farm erau de faţă. Râdeau. Se 
distrau de minune. Dizzy făcea o poză cu mobilul. 

Dizzy: 

— Cacat! O să mori, zdreanţă! 

Killa nu râdea. Avea fața dură. Își făcea griji pentru Miquita. 
Voia să câștige ea. Nici n-a mai putut să se uite, s-a cărat la 
cantină. 

X-Fire: 

— Unde te duci, omule? Ar trebui să te uiţi, este? De la tine se 
trage rahatu' ăsta. 

Killa: 

— Du-te-n p... mea, omule. Eu n-am nicio treabă. 

Dosul lui Chanelle era gata-gata să iasă prin pantaloni. O 
picătură de muci s-a prelins pe jos și a nimerit pe pantofii 
Miquitei. Ele două s-au tot sucit și s-au smotocit. N-aveau de 
gând să mai termine. Miquita încerca s-o rotească pe Chanelle 
spre fereastra cantinei. Toată lumea s-a prins ce-avea de gând. 

Dizzy: 

— Azvârle-o pe fereastră, omule! 

Chiar asta voia să facă. O trăgea pe Chanelle spre fereastră. 
Chanelle o trăgea în cealaltă parte. Işi înfipsese picioarele în 
pământ. Era ca atunci când duci o capră la abator și capra nu 
vrea să meargă. Așa și Chanelle. Știa c-o să moară. Tot trăgea și 
trăgea. Miquita o trăgea și ea. 

Miquita: 

— Asta pățești! Mai bine-ţi ţii gura, ștoarfă! 

Voiam să închid ochii, dar nu puteam să mă abţin să nu 
privesc. Era prea dur. Am văzut-o pe Lydia în cealaltă parte a 
cercului. Nu știa cu cine să ţină, cu Miquita sau cu Chanelle. Le 
privea pe amândouă. Avea o faţă speriată și ţeapănă. 

După aia au venit profii. Au rupt cercul, le-au apucat pe 
amândouă și le-au despărțit. Toată lumea a tăcut. Erau 
dezamăgiţi, se vedea. Ar fi vrut să vadă cum e omorâtă una din 
ele. Profii ne-au alungat. Cercul s-a risipit și toţi s-au cărat. A 
fost cât ai clipi din ochi. 

Se vedeau mucii de pe jos și niște păr de-al lui Chanelle, ca o 
pânză de păianjen dilie. Mai era și o unghie. A călcat cineva pe 
ea și a turtit-o înainte s-o culeg ca probă. N-am fost în stare să 
mă concentrez toată ziua dup-aia, toţi se gândeau încă la 
bătaie. Toţi imitau fazele preferate, de parcă fusese un film. 
Nimeni nu putea să creadă că se întâmplase pe bune. A fost cea 
mai tare cafteală pe care o văzuseră vreodată. Cel mai mișto 
era când credeai c-o să moară cineva pe care nu-l iubești, așa te 
simţeai invizibil. 

* 

Toate bilele de biliard de la Clubul de Tineret sunt sparte. 
Toate au găuri și nici nu se învârt ca lumea. Oamenii tot aruncă 
cu ele. Nu sunt pentru aruncat, dar lumea aruncă cu ele oricum. 
lar unele tacuri nici n-au vârf. N-ai cum să lovești bila drept, 
mereu o ia câș. Mă jur, e super-enervant. Masa de biliard 
miroase a praf ud. Are o groază de arsuri de ţigară. Dac-ai linge- 

o, te-ai alege cu un milion de microbi. Nici măcar Nathan Boyd 
n-ar avea tupeu s-o lingă. 

Lydia a intrat prima, să vadă dacă X-Fire era acolo. S-a uitat 
după colț. l-am ţinut pumnii (e mai rapid decât dacă stai să te 
rogi când e o urgenţă). 

Eu: 

— Nu-i nimeni? 

Lydia: 

— Nu! Haide odată, doar nu stăm până la noapte. 

Era singura noastră șansă. X-Fire are impresia că e masa lui, 
nimeni nu poate să joace când e el. Asta doar când nu e Derek. 
Derek e mai solid decât X-Fire și știe taekwondo. M-a învățat 
cum să blochez cu antebraţul. E o mișcare mai sus, ca să 
blocheze un atac la nivelul mai de sus, și o mișcare mai jos, ca 
să blocheze un atac la nivelul mai de jos. E destul de simplu. 
Derek n-a vrut să mă înveţe cum să atac, ca să nu îl pun în 
aplicare pe pielea Lydiei. De obicei, când cineva îl roagă să îl 
înveţe o mișcare de atac, vrea să-și cotonogească sora. Așa că 
nu te învaţă decât să te aperi. 

Am jucat doar până când au ajuns să ne enerveze prea tare 
bilele alea dilii. Lydia nici nu mai încerca. A lovit expres bila albă 
ca să intre în gaură și să piardă. 


Lydia: 

— S-a terminat. Ai câștigat. 

Eu: 

— Ho! Nu poţi să pierzi expres, așa trișezi! 
Lydia: 


— Pot să fac ce vreau. Oricum e doar un joc cretin. 

Vorbește așa doar pentru că nu se pricepe. Nu înseamnă că 
trebuie să te lași păgubaș. Mama zice că e un păcat să te lași 
păgubaș. E ca atunci când minţi. E chiar mai rău, pentru că te 
minţi singur. 

Când am ieșit, m-am uitat după dușmani cu binoclul. Miquita 
și Killa stăteau pe zid. Miquita fuma o ţigară babană și Killa își 
vârâse mâna sub turul pantalonilor ei. Era destul de scârbos. Imi 
venea să borăsc. 

Miquita: 

— Salut, caramele. 

Eu: 

— Mă lași? 

Miquita: 

— Hei, Chlamydia, vrei un fum? 

Miquita i-a întins ţigara Lydiei. Fumul puţea a transpiraţie, îmi 
bătea inima super-rapid când îl trăgeam în mine. 

Lydia: 

— Nu, mersi. 

Miquita: 

— E fată bună ea, este? Știe când să-și ţină gura, nu cum face 
Chanelle. A trebuit să-i dau viteză ștoarfei. Nu știu ce i se pare ei 
că știe, da știe un rahat. Nu vrea decât atenţie, atâta. Tre' să se 
maturizeze. 

Se vedeau arsurile de brichetă de pe mâinile Miquitei, lucind 
ca ceara. Nici nu erau dintr-un motiv ca lumea, cum erau ale lui 
tanti Sonia, era doar o șmecherie. Killa i le-a făcut ca să-l 
admire. Atunci chiar mi-a fost milă de el. Eu nici nu trebuia să o 
ard pe Poppy ca să mă admire, nu trebuia decât s-o fac să râdă. 
Ar trebui să-i zică cineva că e cel mai bine să le faci să râdă 
dacă vrei să te admire. E chiar mai ușor decât cu arsurile. 

Killa: A 

— Nu te mai uita la mine, omule. Iți sparg căcatul ăla dacă nu- 
| lași jos. 

Prin binoclu gura îi arăta tâmpit. Era prea strânsă ca să mai 
pară furioasă, părea din desene animate. Killa nici nu mi se pare 
de groază. Nici numele nu știe să și-l scrie ca lumea. Ar trebui să 
fie Killer. Avea ochii trişti, de la fumul care-i intra în ei. Știu cum 
e, te mănâncă rău. 

Killa: 

— Omule, io chiar vorbesc pe bune. Du-te-n p... mea de-aici. 

Killa s-a ridicat, șucărit rău de tot. M-am răsucit cât ai bate din 
palme și am început să mă uit la Jubilee Centre. Încă se mai văd 
spiritele cuvintelor urâte de pe perete, așteptând să te tragă în 
capcană. Muie și GDF și sugi coaiele. L-am simţit pe Killa cum 
mă înșfacă din spate. Nici nu m-am așteptat. M-a apucat de 
mâini și mi le-a strâns super-tare, de-am scăpat binoclul. L-a 
lovit tare cu piciorul, izbindu-l de zid până s-au făcut un milion 
de ţăndări. 

Killa: 

— Eu ţi-am zis, în p... mea. Nu te pune cu mine, omule. 

Derek: 

— Ce se întâmplă aici? 


Derek a ieșit super-rapid, ca fulgerul de iute, iar Killa s-a cărat 
pe alee. Miquita s-a dus după el, cu dosul ei grăsan hâţânându- 
se în toate părțile ca un sac de șoareci dilii. 

Eu: 

— O să mi-l plătești! O să le zic poliţailor că l-ai spart! 

N-am cum să-l repar, e terminat prea rău. Fără binoclu sunt 
iar doar un civil. 


Lydia: 

— O să-ţi iau altul. 

Eu: 

— N-o să mai găsești. Îl am de la carnaval. 

Lydia: 

— Nu tre’ să fie neapărat de camuflaj. 

Eu: 

— Îmi place mai mult așa, sunt buni dacă tre' să te ascunzi. 
Lydia: 

— De cine tre' să te ascunzi? 

Eu: 

— De nimeni. 

Lydia: 


— Hai acasă, s-a făcut târziu. 


Printre semnele de vinovătie se numără: 


Furnicile în chiloţi 

Vorbitul prea repede 

Privirile aruncate în jur de parcă ai pierdut ceva v 
Fumatul ţigară de la ţigară v 

Plânsul în prostie 

Scărpinatul v 

Mușcatul degetelor 

Scuipatul pe jos 

Izbucnirile de violenţă din senin v 

Eliminarea necontrolată de gaze (bășini dese) 
Isteria religioasă 


Am trecut totul în notițele pentru Dean: 

Eu: 

— Detectiv Opoku a observat patru semne de vinovăţie la 
suspect: Killa. Acesta l-a împiedicat apoi pe detectiv Opoku să-și 
facă datoria. Detectiv Opoku propune să-l facem suspect 

numărul unu. Atenţie: complicea suspectului, Miquita Sinclair 
(alias Mâini Grăsane, alias Miquita Mănâncă Rahat), probabil că 
nu va coopera. E o jigodie. Propun să abordăm problema cu 
atenţie. Terminat. 

Alias înseamnă cunoscut și sub numele. Merge și cu numele 
pe care i le dai, și cu numele pe care și le iau. 


Toate femeile se temeau că n-o să mai aibă de unde să 
cumpere carne. 

O femeie: 

— De un’ să mai cumpăr io carne acuma? O iau numa’ de la 
Nish. 

Altă femeie: 

— Are carne mai bună. Carnea de la măcelar e mereu tare. 
Nu-i așa de proaspătă. 

O femeie: 

— Știu. Acuma ce ne facem? 

Era prea târziu să se mai facă ceva, deja îl săltau pe Nish. 
Nish urla și ţipa ca un extraterestru. Părea căpiat. Nu voia să se 
ducă. Poliţaii tot trăgeau de el, dar el se ţinea de duba lui. Nu 
voia să-i dea drumul. Îl auzeam cum se rupe. Mă jur, era mare 
cruzime. 

Ceasornicarul: 

— Lasă-l în pace! Brută! 

Fructarul: 

— Era și timpu! ce p... mea! Trimiteţi-l acasă! 

Era prea diliu. Nu era corect deloc. Nici nu otrăvise pe nimeni. 
Voiam să-i sar în ajutor, dar poliţaii îmi stăteau în drum, m-ar fi 
stropit cu acid în față. 

Nevasta lui Nish a căzut pe jos. A împins-o poliţaiul, am văzut 
cu ochii mei. l-a căzut un pantof. | l-am ridicat eu de jos. 
Plângea. Avea unghiile de la picioare date cu roșu. Arătau diliu 
și minunat. Și buzele îi erau roșii. Era carne peste tot. O furau 
oamenii. Îmi venea să-i omor. 

Noddy: 

— Alo, pune-o la loc, hotomanule! 

Un berist: 

— Du-te-n p... mea, chelule! 

Au mai venit niște polițiști, să-i oprească pe hoți. Au încuiat 
duba lui Nish, ca să nu se mai urce nimeni. Apoi i-au luat pe Nish 
și pe nevastă-sa. Le-au pus lanțuri la mâini. Amândoi plângeau 
acuma. Am simţit că am gheaţă în burtă. Nish e din Pakistan, 
am văzut steagul în dubă. Are o stea și o lună, e steagul meu 
preferat, după Ghana. 

Când e o stea pe steag înseamnă libertate. Steaua arată în 
toate direcţiile, adică poţi să te duci unde vrei. De-asta-mi plac 
mie stelele mult de tot, pentru că înseamnă libertate. 

Eu: 
— Au otrăvit pe cineva? 


Noddy: 

— Nu, n-au otrăvit pe nimenea. 
Eu: 

— De ce i-au luat? Nu pricep. 
Lydia: 

— Nu te prosti. Eşti varză. 
Noddy: 

— Şi-au pierdut biletul asta e. 
Eu: 

— Ce bilet? 


Mama lui Dean: 

— Nici n-am ştiut că stau ilegal. Carnea lor tocată e mai bună 
decât porcăria de la măcelar. A lui e numai grăsime. 

Noddy: 

— Ei, mă gândesc că tot trebuiau să dea ei de ghinion până la 
urmă. Trei lire, te rog, iubita. Pot să-ți dau o reducere dacă mai 
cumperi una, trei la patru lire. 

Mama lui Dean: 

— Bine-atunci. 

Mama lui Dean cumpăra șosete. Poţi să-ți iei unele cu sportivi 
sus, gen, unul care joacă tenis și altul care joacă fotbal și altul 
pe bicicletă. Până și eu mi-am luat. Pun pariu pe un milion de 
lire că sunt pentru Dean. 

Eu: 

— Ce-o să pățească acum, o să-i trimită înapoi? E vreo piață 
în Pakistan? 


Lydia: 

— Sigur că e, prostovane. Peste tot sunt pieţe. 
Eu: 

— Au trenuri care merg pe sub pământ? 
Noddy: 

— Asta nu știu. 


Sper că au. Sper că în Pakistan e la fel de bine ca aici. Dacă 
m-aş duce acasă, cel mai mult mi-ar lipsi metroul. Și prietenii 
mei. Lui Poppy îi place cel mai mult când îi alung norii. M-am 
uitat la nor până s-a mișcat din loc și a ieșit iar soarele. Poppy n- 
a crezut că eu am făcut-o, a zis c-a fost vântul. Eu tot cred că eu 
am făcut-o. 

Eu: 

— Despre ce bilet era vorba? Noi avem așa ceva? 

Lydia: 

— Voia să zică viză. A zis bilet doar pentru că te crede tâmpit. 
A, stai, uitasem, chiar ești tâmpit. 

Eu: 

— E o viză din aia de care vinde Julius? L-am auzit vorbind la 
telefon odată. A zis că are o viză de vânzare la cinci sute. De ce 
nu cumpără Nish o viză, așa poate să rămână. 

Lydia: 

— N-ai cum să cumperi așa ceva. Alea de la Julius nu-s bune. 

Eu: 

— Da' de ce, ce-au? 

Lydia: 

— Nu merg, sunt false. Lasă-l pe Julius, e un escroc. Dac-ai 
cumpăra o găină de la el, pân-ajungi acasă s-ar face ou la loc. 

Eu: 

— Da' viza noastră merge, nu? 

Lydia: 

— Da. 

Eu: 

— Eşti sigură? 

Lydia: 

— Da, sunt sigură! Nu fi enervant! 

Sper că viza noastră merge. Dac-o să încerce să ne salte, o să 
mă fac invizibil, aşa, când nu pot să mă vadă, o să mă strecor în 
spatele lor, o să pun mâna pe spray-ul lor cu acid și o să-i 
stropesc până se fac cenușă. Aș fi vrut să-mi fi venit ideea 
înainte s-o calce pe nevasta lui Nish în picioare cu tot cu cap. 

Când o să-l văd pe Dean, o să-l întreb dacă-i plac șosetele noi. 
Dacă mie mi se par meseriașe, atunci și lui o să i se pară. 

* 


Connor Green zice că pe domnul Staines îl mai cheamă și 
Seaman”. Asta pentru că a fost în marină. Nu cred deloc. 
Domnul Staines e prea gras să fi fost în marină, s-ar duce drept 
la fund. Acum ţin minte toate cuvintele în franceză fără să mă 
uit în manual. Pot să port o conversaţie de la un capăt la altul. 
Domnul Staines chiar zice că am un accent foarte bun. Nu știu 


123 joc de cuvinte: Seaman Staines - pete de spermă (engl.) (n.t.). 


decât o conversație. Atunci când faci cunoștință cu cineva și îi 
spui cine ești: 

Eu: 

— Je m'appelle Harrison Opoku. Jai onze ans. J'habite à 
Londres. J'ai deux soeurs. J'aime le football. 

Vrei să ştii ce-nseamnă? înseamnă: Mă cheamă Harrison 
Opoku. Am unşpe ani. Locuiesc la Londra. Am două surori. Îmi 
place fotbalul. Sună mai bine când o zici. Dac-o scrii, nu e la fel 
de fain. 

Primul lucru pe care l-ar face oricine ajunge în Franța este să 
urce în vârful turnului Eiffel și să tragă o flegmă babană. Toţi am 
fost de acord. Numai Connor Green s-ar pișa. 

Connor Green: E 

— Numai că lumea de jos ar încerca probabil să-l prindă. Aștia 
din Franţa beau pișat, este? Cred că așa trăiesc mai mult. Jigodii 
bătute-n cap. 

Pe Jordan l-am ales primul pentru o mostră de scuipat, pentru 
că-i place la nebunie să scuipe. Nici n-ar fi greu să faci rost de o 
mostră, mi-ar da-o pe loc. 

Jordan: 

— Du-te-n p... mea de-aici, frate, io nu scuip în aia! 

Eu: 

— E curată. 

Jordan: 

— Nu-mi pasă. La ce-ţi treb'e scuipatu' meu până la urmă, ce 
faci cu el? 

Mi-am mușcat buzele să nu zâmbesc. E în regulă să minţi 
dacă ai un motiv bun. 

Eu: 

— E pentru un proiect la științe, ca să testăm cât de bine 
supraviețuiesc microbii în scuipat. Faci rost de scuipat de la 
multă lume, bagi microbii în el și scuipatul care omoară microbii 
primul e ăla special. Ai putea să ai vreun leac pentru o boală în 
scuipat. Ai putea să faci avere cu el. 

Jordan: 

— Nu vreau să fiu leac pentru nimic, n-au decât să moară, îmi 
bag p... la-o de-aici, omule. . 

Am aruncat sticla la gunoi. Incă o idee dusă pe apa sâmbetei. 
Adjei, nimeni nu vrea să dea o mână de ajutor cu ancheta. Ai 
impresia că oricine altcineva e faptașul. Te simţi foarte singur. 

Nici nu am încă o armă preferată. Nu m-am gândit serios. Dacă 
aș avea de ales, ar fi probabil un mega-pistol de stropit. Se vând 
la piaţă. Nu trag decât cu apă. E super-dur, apa țâșnește până 
departe de tot. Trebuie să ceri voie înainte să faci omul fleașcă, 
dacă n-o să-i placă, o să iasă cu scandal. O să-mi iau unul din 
ăsta în vacanţa de vară. 

Arma preferată a lui Jordan e pistolul Glock. 

Jordan: 

— Asta au cei mai duri gangsteri. Ai văzut așa ceva? 

Eu: 

— Nu. Cum e? 

Jordan: 

— E bolnav de tot, omule. E cea mai puternică armă. Dacă te- 
aș împușca cu un Glock, ţi-aș zbura capul. Trage cu gloanţe 
dum-dum. 

Eu: 

— Ce naiba mai sunt și astea? 

Jordan: 

— Sunt niște gloanțe speciale care pot să treacă prin pereți și 
tot. Super-mortale. Pistol d-ăsta o să-mi iau mai întâi când o să 
am bani. 

Eu: 

— Și eu. 

Jordan: 

— Nu po’ să-ți iei Glock, e al meu. Nici n-ai știut de el până să- 
ţi zic eu. 

Eu: 

— Oricum îmi place. 

Jordan: 

— Ei, mie îmi place și mai tare. Mie îmi place cel mai mult. 

Așteptam să vină autobuzul. Eram în staţia de vizavi de 
blocuri. 

Dacă aștepți chiar în staţie, nici nu te văd. Dacă sari doar 
când vine autobuzul, e ditamai surpriza. Nici n-apucă să te 
oprească. 

Câștigi zece puncte dacă lovești autobuzul oriunde. Câștigi 
cincizeci de puncte dacă lovești într-un geam. Dacă lovești 
geamul mare din faţă, unde stă șoferul, câștigi o sută de puncte. 
Dacă se sparge geamul, face o mie. 

Dacă lovești în cauciuc și se dezumflă și autobuzul se izbește 
de ceva, asta ar fi un milion de puncte, dar nimeni n-a reușit. E 
aproape imposibil. 

Jordan aruncă mai bine. Are mai multă forță. Asta doar pentru 
că a cules pietrele cele mai netede înaintea mea. Eu am avut 
doar pietre colțoase și astea nu sunt aerodinamice (aerodinamic 
înseamnă că zboară mai bine prin aer. Pietrele mele nu erau 
aerodinamice, pentru că erau ascuţite). 

Jordan a văzut un Glock pe bune. Chiar l-a ţinut în mână. Era 
într-o misiune pentru Gașca de la Dell Farm. Trebuia să îngroape 
un pistol. 

Jordan: 

— Întotdeauna ţin o armă îngropată pe undeva, în caz că le 
treb'e. Au o groază ascunse peste tot, este? 


Eu: 

— De ce nu le ţin la ei acasă? 

Jordan: 

— Nu fi retardat, dacă le găsește poliţia? 
Eu: 

— Ai tras cu el? 

Jordan: 


— Nu, n-avea gloanţe. Ții gloanţele în altă parte, nu le ţii 
lângă armă. Oricum am tras cu el. Am apăsat pe trăgaci și tot. A 
fost super-bolnav. 

Lui Jordan i-a plăcut la nebunie, se vede. A făcut ochii cât 
cepele. Zice că-i mai sigur să îngropi arma în grădina cuiva, 
pentru că așa nu intră decât cei din casa cu pricina. Dac-o 
îngropi pe terenul școlii, unde se duce multă lume, sunt șanse 
mai mari s-o găsească cineva și s-o salte. 

Nici măcar nu știu a cui e grădina. Nici nu întreabă. De obicei 
e vreun moș sau vreo babă. Așa nu știu nimic despre toată 
chestia. Dacă-i întreabă careva de vreo armă, habar n-au despre 
ce vorbesc. Așa e mai sigură treaba. 

Jordan: 

— O îngropi numai noaptea. Alegi un loc liniștit, unde nu sunt 
felinare și chestii. Tre' s-o îngropi nu prea adânc, lângă ceva gen 
floare sau piatră, ca să-ţi amintești unde ai pus-o. Numa’ că tre’ 
să fii super-rapid; dac-ai fost urmărit, s-a zis, o să te omoare c-ai 


dat de gol ascunzătoarea. Am făcut-o doar de două ori. 
* 

Mă jur, să plantezi o armă părea o treabă mult prea dilie! 
Măcar dacă plantezi o plantă, crește și se face ceva. Arma nu se 
face nimic. Mi-am închipuit c-am plantat o armă și au încolțit din 
pământ o mulţime de boboci de arme. Dup-aia i-am vândut la 
piață. 

Eu: 

— la de-aici boboci de arme, neamule! Patru lire kilu! Boboci 
frumoși și proaspeți! 

Era foarte haios. Plantatul armelor e cea mai dilie chestie din 
câte-am auzit, mă jur pe Dumnezeu atotputernicul. 

* 


Trebuie să ştii mereu unde se găseşte o armă dacă te 
grăbești, cine știe când ai nevoie. Cel mai probabil o să ai 
nevoie de ea la război sau ca să dai o spargere. Așa spargerea 
merge mai ușor. 

Jordan: 

— Dacă văd arma, nu-ţi mai fac nicio figură, este? O să se 
teamă așa de tare, c-o să-ţi dea ce vrei. E ușor de tot, frate. 

Nici nu trebuie să tragi neapărat, doar s-o ţii îndreptată spre 
ei. Arma ușurează toată treaba. 

Jordan: 

— Oricum, de-abia aștept să-mpușc pe cineva, frate. L-aș 
împușca în faţă, este? Vreau să văd cum îi explodează capu’, ar 
fi tare de tot. Vreau să văd cum îi sar ochii din cap și creierii pe 
toți pereţii. Autobuzu'! 

Venea autobuzul. Ne-am pregătit pe poziţii. Aveam pietre în 
amândouă mâinile. Am așteptat comanda lui Jordan. Inima îmi 
bătea tare de tot. Eu voiam să arunc cu piatra într-o parte, 
Jordan în geamul mare din faţă. Nu ai voie să fugi până nu 
arunci toate pietrele. Am așteptat. Autobuzul încetinea. 

Aveam mare nevoie să sparg un geam. Eram în urmă cuo 
mie de puncte. 

Jordan: 

— Acuma! 

Am sărit afară. Jordan a aruncat prima piatră. A nimerit în 
geamul mare, dar nu l-a spart. Eu mi-am aruncat toate pietrele 
odată. Nici măcar n-am ochit, le-am aruncat doar cât de rapid și 
de tare am putut. Prima a nimerit pe-alături, dar a doua s-a izbit 
de partea dinspre noi a autobuzului și a ţâșnit înapoi. Lumea 
cobora din autobuz. Nici n-au încercat să ne oprească. 

Jordan: 

— Muiștilor! 

Jordan a aruncat a doua piatră. A zburat pe lângă capul cuiva 
și s-a izbit de marginea geamului. Şoferul s-a ofticat rău, îl 
vedeam. Părea c-o să plesnească de draci. Mă jur, era dur. Am 
îngheţat doar când am văzut-o venind pe mama. Se dădea jos 
din autobuz. S-a uitat drept la mine. Nici nu știu cum s-a 
întâmplat, a fost ghinionul naibii. 

Jordan: 

— Roiu'! 

Am luat-o la fugă. Mi-era prea frică să mă uit înapoi. Îmi 
venea să borăsc. Nu m-am oprit până n-am ajuns la tunel. Ne- 
am tras sufletul. 

Jordan: 

— Am nimerit bine cu toate. Una în geam și una în muchie, 
vreo două într-o parte. Tu ce-ai făcut? 


Eu: 

— Nu știu. Una într-o parte, cred, atâta. 
Jordan: 

— Hai că ești varză, omule! Te-am bătut! 
Eu: 


— Pietrele mele erau prea ascuţite, asta-i tot. 

Nici nu-mi păsa. Nu stau eu de punctele alea. Am ajuns în 
cealaltă parte a tunelului. Mama ne aștepta. lar am simțit 
gheață în burtă. S-a terminat. 

Mama: 

— Ho! Ce crezi că faci? Spune-mi c-am visat. Ce-ai de zis? 

Eu: 

— Îmi pare rău, mamă. 

Mama: 

— Băiat fără minte. Ce bătaie-ţi trag. Acasă cu tine imediat. 
Mama a început să mă împingă. Jordan s-a pus pe râs. Îmi venea 
să mor. 


Mama: 

— Să nu te mai înhăitezi cu băiatul ăsta. 
Eu: 

— A fost un accident. Ne jucam și noi. 
Mama: 


— Îți pierzi vremea cu el. Dacă te mai văd cu băiatul ăsta, o 
să dai de belea. 

Mama m-a împins spre ușa turnului meu. Cum am întors 
capul, flegma m-a pocnit drept în față. Chiar am simţit cum îmi 
intră în ochi. 

Jordan: 

— la de-aici, bulangiule! 

Jordan mi-a arătat degetul murdar, dup-aia l-a arătat mamei. 
M-am șters la ochi cu mâneca, să nu-mi intre microbii în creier. 
Acum sunt dușman pe viaţă cu Jordan. S-a întâmplat cât ai clipi. 
Eu: 

— Du-te-n pula mea de-aici! 

Nici nu știu cu cine vorbeam, cu Jordan sau cu mama. Nici nu- 
mi mai păsa. Am simţit când mi-au ieșit vorbele din gură, erau 
uscate și tăioase ca niște cuțite. Era ceva de groază, dar acum 
nu mai puteam să mă opresc. 

Mama: 

— Ce-ai zis? Te bat de te albesc! 

Mama mi-a tras o bătaie zdravănă. Am auzit tunete în urechi, 
parcă era zeul cerului de ziua lui. 

Mama: 

— Să nu te mai aud că-i ies din gură cuvintele-alea. N-am 
nevoie de prostiile tale. Vezi-ţi de purtare, Harrison. Gândește-te 
ce-ai făcut. 

Știu ce-am făcut, am stricat totul. Acum e bun stricat din vina 
mea. Ştiam că așa era, simţeam în adâncul sufletului. Ar fi 
trebuit să fiu bun, dar mi-am dat voie să uit și acum Dumnezeu 
o să ne distrugă. Probabil c-o s-o omoare pe Agnes doar ca să 
mă înveţe minte. Nici nu puteam să respir ca lumea. Nici nu 
voiam. Am făcut pregătiri pentru ce simţi când ești mort. Mi-am 
ținut respiraţia cât am putut, dar era mult prea diliu. Vedeam 
totul în ceaţă și trebuia să respir iar. O să cer să mi se facă o 
groază de găuri în sicriu. O să fie mai ușor, atâta tot. Găurile ar 
putea fi geamurile avionului. 

Mă amuză superstițiile voastre, văd tot timpul cum vă atingeti 
nasturii, cum împrăștiați sare. E un pic înduioșător, credeți că, 
dacă mascaţi moartea în costum și ritual, o să treacă de partea 
voastră. Credeţi că puteți să-i distrageți atentia ajungând să fiti 
alți și alți oameni, până vă scindați în toate direcțiile ca s-o orbiti 
cu așchiile. Așa că nu aruncați cu piatra, facem și noi ce ne vine 
firesc. Îmi înfoi penele de pe gât, mă tot aplec. Îmi târăsc coada 
pe pământ ca s-o vrăjesc pe porumbiță. Vedeţi ce culori, ce 
piept puternic? Copiii noștri vor fi campioni, imuni la toate -ozele 
și -cocii care au făcut ravagii printre înaintașii vostri. Așa, lasă-ți 
ciocul în al meu, ia doar câteva clipe. Bingo! 

Pare o groază de efort pentru o recompensă infimă, habar n- 
am cum ar trebui să te simţi. Dar i-o datorez băiatului. V-o 
datorez tuturor, o alianță ieftină împotriva scurgerii pic cu pic a 
nisipului din adăpostul lui precar. Mă desprind de ea și o iau 
glont spre soarele care apune. 


Bătea o adiere minunată. Ploaia trecuse și ieșiseră stelele. M- 
am dus pe balcon ca să-mi amintesc cum era înainte să se 
nască Agnes. Stelele sunt lumini vechi. Scrie și pe Google. Când 
te uiţi la o stea, de fapt vezi la un milion de ani în trecut. Nu 
trebuia să văd un milion de ani, ci doar doi. Am ales steaua care 
arăta cel mai mişto și am rugat-o să-mi arate. Dacă simţeam ce 
s-a schimbat, aș fi știut ce se stricase și cum să-l dreg. Așa 
puteam să salvez pe toată lumea și pe mine. Am rugat-o din 
toate puterile. Nici n-am cilipit, ca să nu fac ceva greșit și să 
trebuiască s-o iau de la capăt. 

Cel mai tare a fost când s-a luat lumina. Toate becurile de pe 
strada noastră s-au stins. Tata, Patrick Kuffour și cu mine am 
mers cu camioneta și am umplut felinarele tuturor cu parafină. 
Ne-a luat până noaptea târziu să ajungem la toată lumea. Toţi 
voiau să ne dea haleală, dar noi trebuia s-o pornim mai departe, 
altfel nu mai apucam să ajungem la toată lumea. Patrick și cu 
mine stăteam în remorcă, în spate, ca soldaţii. Parcă eram într-o 
misiune importantă. 

Patrick Kuffour: 

— Atenţie la copaci, s-ar putea să fie lunetiști. Fii pregătit. Nu 
se poate să dăm greș în misiunea asta, o să fie ladul pe pământ. 

Patrick și cu mine eram responsabili cu întrebatul. Intrebam 
lumea dacă aveau nevoie de parafină, iar dup-aia tata le făcea 


175 


plinul din bidon. Toţi stăteau pe stradă. Nu mai voiau să meargă 
la culcare. Până la urmă, a fost o petrecere mare. A fost ideea 
tuturor. Nimeni nu s-a gândit la ea primul, toţi ne-am gândit în 
același timp. 

Penele de curent se preschimbă de fiecare dată în petreceri. 
Asta-i chestia cea mai mișto. 

Toţi și-au atârnat felinarele la ferestre, pe acoperișuri și 
garduri. Păreau stele căzute pe pământ. Noi le-am readus la 
viaţă. Lumea dansa pe drum ca să sărbătorească. l-am dat 
vestea cea bună lui Agnes. Era încă la mama în burtă, dar știam 
că m-aude. 

Eu: 

— Am dres stelele pentru tine! Te așteaptă să ieși! 

Mama: 

— Mulţumesc, scumpițelule! 

(Vorbea subţire, de parcă era Agnes.) 

Am primit un gât de bere pentru că ne-am dus misiunea la 
bun sfârșit. Ne-am făcut că ne-am matolit. Patrick Kuffour a 
căzut cel mai fain, s-a lăsat pe spate peste gardul lui de piatră și 
a căzut pe spate, când m-am uitat de cealaltă parte a gardului, 
dădea din braţe și din picioare ca un gândac răsturnat. Mă jur, 
n-am văzut ceva mai haios. 

Dup-aia domnul Kuffour a pornit generatorul, iar doamna 
Kuffour, mama și bunica Ama au făcut mâncare de fasole 
pestriță pentru toată lumea. Ne-am mâncat fasolea lângă 
felinare, în timp ce fluturii de noapte se foiau pe lângă capetele 
noastre și muzica se răspândea din radioul cu tranzistori al 
domnului Kuffour. Era super-meserie. Muzica în surdină îţi gâdila 
urechile ca o adiere minunată. Toată lumea a uitat că era 
noapte. Fetele jucau ampe, ţopăind și bătând din palme, noi 
aruncam cu coji de nuci de cocos la picioarele lor ca să 
greșească săriturile. După aia au rămas fără suflu și au căzut 
toate grămadă pe jos, ca un morman de frunze somnoroase. 

Când a răsărit soarele, mă simţeam trist și norocos în același 
timp. Aș fi vrut ca noaptea să dureze o veșnicie. Toată lumea s-a 
făcut că plânge când domnul Kuffour a oprit generatorul. Muzica 
s-a oprit cât ai clipi și trebuia să mergem acasă. M-am dus la 
culcare cu ditamai zâmbetul pe faţă, iar soarele care-mi 
strălucea prin ochi mă umplea de căldură. Mă jur, a fost pe 

vecie cea mai faină noapte din viaţa mea. Voiai să nu se mai 
termine. Voiai să te simţi tot timpul așa. 
* 


Când am găsit sentimentul, am închis ochii și l-am lăsat iar să 
pună stăpânire pe mine. Atunci am ştiut ce-aveam de făcut. Am 
închis ușa cu mare grijă și am pus la loc cheia. M-am strecurat 
pe lângă camera mamei. Mama și Lydia sforăiau ca două 
purcele minunate. Tata o să înțeleagă. Chiar mi-ar da dreptate. 
Numai așa puteam să dreg lucrurile. 

Mi-am aruncat colţul de crocodil la ghenă. Am auzit cum se 
prăvălește până jos la fund și dispare. Era o jertfă pentru zeul 
vulcanului. Era un cadou chiar pentru Dumnezeu. Dacă-i dau cel 
mai norocos lucru pe care-l am, și el o să ne ferească de toate 
relele, de boală și de cuţit și de prunci morți, o să facă el cumva 
să fim iar împreună. N-o să aibă de ales, altfel n-ar fi drept. Era 
un schimb bun, nimeni nu avea ce să zică. Știam c-o să meargă. 
Mersi, porumbel, că mi-ai arătat steaua care trebuie! 

Când ne-au văzut X-Fire și Dizzy, tocmai treceam pe lângă 
biserică. Ştiam c-o să ne oprească, nici n-am încercat să fug. 
Știam c-o să-i dea bătaie, ca să nu întârzie la prezenţă. Am luat- 
o prin iarba bisericii. 

Eu: 

— Haide, aici n-au ce să vă facă. 

Dean și Connor s-au luat după mine. Au rămas pe margine. 
Nu pot să se atingă de tine dacă stai cu amândouă picioarele pe 
pământ sfânt. 

Dizzy: 

— Crezi că ne doare pe noi în p... de asta? A trecut vremea 
basmelor, este? 

Dizzy a mers mai departe. A călcat florile în picioare. După 
faţă, părea pus pe lovituri murdare. Nu mai aveam colțul de 
crocodil cu mine, de-asta. Asta era înțelegerea: Dumnezeu 
trebuie să-i apere pe ceilalți mai întâi, eu pot să am grijă de 
mine. Mi se rupe. Am ieșit de pe iarba bisericii și m-am întors pe 
alee. 

Eu: 

— Lasă-i în pace, ei n-au nicio treabă. 

Dizzy: 

— Bine, cum zici tu. 

Dizzy mi-a cărat doi pumni în braţ. Nici nu mi-a păsat. Nu m-a 
durut. Am tipat doar de figuri, să-i lase-n pace pe Dean și pe 
Connor. Dizzy râde ca o maimuţă cretină. 

Dizzy: 

— Bulangiule! 

X-Fire: 

— Haide, ajunge, nu merită mai mult javra aia mică. 

Am așteptat până au ajuns lângă tunel și le-am arătat la toţi 
degetul murdar. A fost foarte haios. 

Connor Green: 

— Maimuţe căcăcioase! 

Dean: 

— Pârțarilor! 

Eu: 

— Dai ca o fată! 

Nu ne-au auzit. Nu mai pot să-mi facă niciun rău. A fost doar o 
șmecherie. Ştiam că e doar o șmecherie. 

Eu: 

— Lingători de rahat! 

Dean mi-a citit notițele și dup-aia le-am împăturit la loc 
repede de tot, să nu apuce să le vadă nimeni. Eram în faţa sălii 
de reuniuni. Vedeam ca-n palmă, până la scările cantinei. Numai 
că nimic nu se vede destul de mare când te uiţi doar cu ochii. 
Ne trebuie un alt binoclu. 

Dean: 

— Patru semne de vinovăţie e mult, dar tot nu dovedește 
nimic. N-o să scoatem o mărturisire decât dacă-l torturăm și n- 
avem echipament pentru așa ceva. Ai nevoie de baterii de 
mașină, fire, ciocane și rahaturi din astea. Eu tot cred că ADN-ul 
e cea mai bună metodă. Ai putea să faci rost de niște mostre? 

Eu: 

— Nu. Am încercat să fac rost de niște scuipat de la prietenul 
meu Jordan, dar n-a vrut să-mi dea. 

Dean: 

— Dar pișat? 

Eu: 

— Aș putea să fac rost de la spital. Dac-aș pune mâna pe 
ecusonul maică-mii, aș putea să mă strecor în locul unde ţin 
pișatul bolnavilor. E deja rece, îl ţin la frigider. 

Dean: 

— Nu, e prea periculos, au o pază ţeapănă băț. Stai așa. Ce 
fac ăia? 

Dizzy, Clipz și Killa se prosteau pe lângă cantină. Dizzy îl 
proptise pe Killa în geam și se prefăcea că e poliţai și-l caută de 
arme. L-a pus pe Killa să se crăcăneze și să ridice mâinile. Işi 
ținea mâinile sprijinite de geam, ca să nu cadă. Toate degetele 
erau apăsate pe geam. Toate amprentele lui rămăseseră prinse 
ciorchine acolo. Clipz ţinea un pistol invizibil, ca să nu fugă 
suspectul. 

Dean: 

— E șansa noastră. Tre’ să acţionăm acum. Tu ce părere ai? 

Aveam gheaţă în burtă. Sângele mi s-a preschimbat în metal. 
Eram gata. Trebuia. Era un plan simplu: eu o să joc rolul 
alergătorului, pentru că sunt cel mai rapid. Dean era 
culegătorul. Am scos scotch-ul din geantă și i l-am dat. 

Dean: 

— Împinge-l zdravăn, cât să-i distragi atenţia, să am timp să 
culeg mostra. Dacă se ia după tine, fugi. 

Eu: 

— Recepţionat, cod roșu. 

(înseamnă că tre' să trecem la acțiune.) 

Am luat-o spre cantină încet și potolit, de parcă nu se 
întâmpla nimic. Trebuia s-o facem acum, până să plece. Am 
luat-o pe scări. Dacă zic ceva, nu asculţi și gata. Nu te opri 
deloc. Dean s-a dus lângă geam, prefăcându-se că e normal. Eu 
m-am dus chiar în spatele lui Killa și l-am împins tare. N-am avut 
când să mă sperii, l-am înghiontit și m-am pregătit s-o 
zbughesc. 

Killa: 

— Ce... mea faci? 

Eu: 

— Curistu'! Curistu'! 

Dizzy: 

— Puneţi mâna pe el! 

Dizzy și Clipz s-au luat după mine. Killa a rămas locului, 
zăpăcit și șucărit. Dean s-a apucat de treabă cu scotch-ul, l-a 
lipit pe geam, unde fuseseră degetele lui Killa, și dup-aia l-a 
dezlipit la loc, super-rapid, și a luat-o la fugă în cealaltă parte, 
spre sala de reuniuni. Killa n-a știut ce să facă și după cine să se 
ia. Se tot uita când într-o direcţie, când în cealaltă, ca un 
șobolan pierdut în tunel. 

Killa: 

— Ce-ai făcut acolo? 

Și-a șters amprentele de pe geam, dar era prea târziu. Nu mai 
putea să ne oprească. L-am dus cu zăhărelul. 

Killa: 

— Jigodie mică! 

S-au luat toţi după mine. Am dat colțul și am fugit spre aripa 
de științe. Am intrat în clasa domnului Tomlin. Se pregătea de 
oră, vedeam lămâile înșiruite. O să mai afle cineva de bateria 
din lămâi. Aș fi vrut să fiu eu ăla. Aș fi vrut să învăţ totul de la 
capăt, ca prima oară. 

Domnul Tomlin: 

— Ce faci, Harri? De ce alergi? 

Eu: 

— A, nimic, m-am rătăcit. 

Domnul Tomlin: 

— Tu ţi-ai pierde și capul dacă n-ar fi bine înșurubat pe umeri. 

Eu: 

— Sper să nu-l pierd! 

Killa și Dizzy erau la ușă. Când l-au văzut pe domnul Tomlin, 
m-au lăsat în pace. Killa a tras un picior în ușă. Se terminase, ce 
mai, trebuia să recunoască. Până la urmă răii tot ies păgubași. 

Killa: 

— Eşti mort! 

Domnul Tomlin: 

— Mai sunt patru minute de pauză. Du-te să calci pe altcineva 
pe nervi. 

Domnul Tomlin era vesta mea antiglont. Nu lăsa să treacă 
gândurile ucigașe ale răufăcătorilor. Am traversat super-rapid 
aripa de științe și am ieșit pe partea cealaltă până să se 
dumirească ei. Nu trebuie să mă feresc de ei decât la pauza de 
prânz și după ore. Nu mă dau eu prins nici cu ochii închiși. 

x 


Am aşteptat la Clubul de Calculatoare până a plecat toată 
lumea. Ai auzit de YouTube? E un loc de pe internet doar pentru 
filmuleţe cu chestii care se mănâncă unele pe altele. Dean mi-a 
arătat un șarpe care mânca un băiat. Chiar l-a înghiţit cu totul. 
Se întâmpla undeva într-un loc plin de praf. Sătenii au pălit 
șarpele cu bețe până l-a borât pe băiat la loc afară. Nu știau 
dacă era mort sau doar dormea. Era îndoit, făcut ghem. Avea o 
groază de mâzgă pe el din burta șarpelui, dar avea încă toate 
braţele și picioarele. Era mai mic decât noi. 

Dean: 

— Vreau să văd un șarpe care mănâncă o mașină, asta ar fi 
tare de tot. 

Eu: 

— Vreau să văd un șarpe care se mănâncă singur. Așa s-ar 
face tot mai mic, până n-ar mai rămâne nimic. 

Dean: 

— Tare. 

Am așteptat până s-a eliberat zona, apoi am scos mostra s-o 
cercetăm. Dean a ţinut amprenta în lumină. 

Eu: 

— Nu se-nţelege ce-i acolo. E varză. La naiba! 

Dean: 

— M-am grăbit, este? Trebuia să culegi tu. 

Oricum vedeam unele linii. Erau frumos desenate în mijloc, 
dar cele din afară se pierdeau unele în altele, de parcă se 
mișcaseră când făcuse cineva o fotografie. Erau două degete și 
muchia degetului mare. Aveam nevoie de niște scotch mai gros. 

Dean: 

— Rahat. Nu-ţi face griji, măcar acum avem o copie. 
Calculatorul de la poliţie poate s-o aranjeze. Pot s-o mărească și 
tot. Fă tu... 

Am lipit scotch-ul de o pagină din caietul de exerciţii, după aia 
l-am împăturit și am scris în față numele suspectului. Killa. O să- 
| ţin lângă celelalte până ne trebuie. Era de groază, dar în cel 
mai mișto fel, de parcă o bucată din viaţa lui Killer era a mea. 
Nu se poate ascunde la nesfârșit, amprentele îţi spun povestea, 
fie că vrei sau nu. Când șarpele a borât băiatul, părea că s-a 
născut. Poate că era un băiat-șarpe și așa trebuia să se 
întâmple. Poate când o să crească mare, o să fie Omul-Șarpe. O 
să-i zic lui Altaf când îl văd, i-ar plăcea tare mult chiar să se 
întâmple așa. Și mie. N-ai decât să scrii șarpe mănâncă băiat la 
căutare pe Youtube și o să vezi cu ochii tăi. lţi garantez c-o să 
rămâi ca la dentist! 

x 

Agnes: 

— Harri! 

Mă jur, așa de fain nu mai sunase niciodată, îmi țiuiau 
urechile minunat. A ţinut o groază. Nici nu voiam să se mai 
oprească. 

Eu: 

— Bună, Agnes! Te simţi mai bine? 

Bunica Ama: 

— Zi da. 

Agnes: 

— Da! 

Mama plângea de fericire. Așa s-a amestecat și Lydia în 
discuţie. 

Lydia: 

— Oricum, i-a revenit vocea. Zi Lydia. 

Agnes: 

— Lyda! 

Lydia: 

— Te iubim! 

Eu: 

— Te iubim, Agnes! 

Îmi simţeam burta minunat de caldă pentru că o salvasem, 
îmi venea să plâng și eu de fericire, dar se uita Lydia, așa că a 
trebuit să mă abţin. 

Bunica Ama: 

— Se simte bine. S-a trezit azi-dimineaţă și a cerut banană. A 
mâncat până s-a săturat. 

Mama: 

— Ce temperatură are? 

Tata: 

— E normală. Totul e bine. Nu-ţi face griji. 

Mama: 

— Aș vrea să fiu cu voi. 

Tata: 

— Știu. Ne vedem curând, bine? 

Eu: 

— Acoperișul rezistă? 

Tata: 

— N-are nimic. leri a fost furtună și nici măcar nu s-a clătinat! 

Eu: 

— Nu mai meșteri la nimic, bine? Vinde doar ce ai. Așa o să 
ajungi mai repede aici. Bine? 

Tata: 

— Bine. 

Eu: 

— Pa-pa, Agnes! 

Agnes: 

— Papa! 

Mă jur, scoate cele mai faine strigăte din lume. Mi-am 
închipuit că asta e superputerea ei. Când o să se facă mare, o să 
i se zică SuperStrigătoarea. Chiar o s-o iau pe lângă mine ca 
tovarăș secund (e un supererou mai mic, care stă pe lângă 
supereroul mare, ca ajutor și cel mai bun prieten). 

Nu i-am zis tatei că nu mai am colţul de crocodil. N-am vrut să 
stric iar totul. 


Pe masă era un teanc mare de pașapoarte. Julius le-a băgat în 
geantă înainte să mă uit prin ele. Mă întrebam cum erau 
fotografiile, dacă oamenii zâmbeau sau dacă aveau păr vâlvoi, 
ochelari sau cicatrice. Mă întrebam dacă o semăna vreunul cu 
mine. 

Tanti Sonia: 

— Ti-am încărcat cartela. E cu plata înainte. 

Julius: 

— Totu-i cu plata înainte. Nu-i așa faza în ziua de azi? 

(Palmă peste dos.) 

Lydia a primit un Samsung Jet de ziua ei, chiar dacă e de-abia 
mâine. A fost așa de fericită, că a plâns de-a binelea. Tipa ca 
dementa. Era foarte enervantă. Telefonul are și cameră foto. 

Lydia: 

— Zi chichi! 

Trebuie să zici chichi când te fotografiază cineva, așa o să-ți 
iasă faţa ca lumea. Lydia poza orice. Eu zâmbind. Eu 
conducându-mi mașinuța. Mama și tanti Sonia îmbrăţișându-se. 
Copacul lui tanti Sonia. Julius bându-și rachiul cu o față de 
groază. Poza cu mamaia Acheampong de pe peretele din 
bucătărie. Prin vizorul din ușa de la intrare, dar a ieșit în ceaţă. 

Voiam s-o rog să-ţi facă și ţie o poză, dar dup-aia mi-am 
amintit că nu-ţi place să fii fotografiat. Nu ţi-a mai văzut nimeni 
umbra trecând pe la fereastră, numai eu mă uitam. Vezi să nu 
te vadă, vreau doar să fii al meu. Așa îmi place mie mai mult, 
asta-i tot. Dacă te vede mama, o să ne despartă. 

Am primit o mașinuţă teleghidată, chiar dacă nu era ziua 
mea. Mă jur, e meseriașă de tot, merge super-rapid. O conduci 
cu telecomanda. N-are fire. E ca o mașinuţă de teren. N-are 
pereţi, doar un cadru, ca să-l vezi pe omuleţul dinăuntru, care e 
la volan. E roșu cu argintiu și merge cu o sută șaizeci de 
kilometri pe oră. 

La început nu m-am priceput deloc s-o conduc, tot intram în 
perete. 

Eu: 

— Nu mă mai poza atâta, bușesc mașina din cauza ta! 

Lydia: 

— Nu mai buși mașina atâta, de-asta te tot pozez! 

Din fericire are o bară mare în faţă, așa că, dacă te lovești de 
ceva, mașina nu se face zob. Am exersat afară, pe holul casei. 


184 


Mașina merge bine pe orice fel de teren. Am încercat-o pe covor 
și pe gresie și a mers șnur. Cauciucurile sunt mari de tot, cu 
șanțuri adânci, ca să nu se blocheze. Vreau să văd cum merge 
pe orice fel de teren. Pe nisip, în noroi, pe iarbă și peste tot. Pun 
pariu c-o să meargă genial pe zăpadă. Mă jur pe Dumnezeu, 
cum ninge, o să ies primul. Așa o să am toată zăpada la 
dispoziție, până s-o distrugă picioarele oamenilor. O să trag cu 
primul bulgăr în Vilis. Vreau să-l ard în moacă. Mă jur pe 
Dumnezeu, o să fie mult prea tare. 

Porumbeii zboară în sud când vine iarna? 

Eu mă duc unde te duci tu. 

Bun! Poţi să stai în copac și să te uiţi la mine cum arunc cu 
bulgări. 

Julius dregea Convingătoarea, lipea bandă de protecţie pe 
mâner, unde banda veche era jupuită de la transpiraţie și prea 
multe lovituri. Lucra super-încet și blând, de parcă bâta era un 
porumbel cu un picior și îi lipea celălalt picior. 

Eu: 

— Poţi să-i zbori cuiva capul de pe umeri dintr-o lovitură? 

Julius: 

— Asta nu știu, dar sigur poţi să-l faci varză. Poţi să-l lași 
damblagit, dacă știi cum. Pe un tip l-am mardit în cap și ochii i s- 
au făcut pe loc ca la tembeli, parcă s-a stins o lumină. l-am făcut 
creierul varză, era clar. A început să vorbească foarte greu și îi 
curgeau balele, și asta doar că l-am ciocănit un pic, unde 
trebuia. La marele fix. E vina lui, tre' să-și plătească datoriile ca 
toată lumea. Acuma e legumă, tre’ să poarte baveţică de 
bebeluș. 

Julius a scos un hăhăit de-al lui. Mama a început să spele 
farfuriile mai repede, de parcă se chinuia să scoată păcate din 
ele. Mai bine mor de bâtă decât de cuţit. Cuţitul e prea ascuțit, 
destramă prea tare sufletul. Bâta e mai rotundă, așa că sufletul 
rămâne mai închegat. Așa ajungi mai repede în Rai și mama ta 
n-are cine știe ce de curăţat după tine. Ce contează dacă-ți 
sparge creierii, o să-i primești înapoi teferi. Sufletul contează cel 
mai mult. 

Puietul lui tanti Sonia părea și mai micuţ. Frunzele erau 
lucioase ca o arsură. Nu poate să se bucure de ploaie dacă stă 
în casă tot timpul. l-am dat niște apă când nu m-a văzut nimeni. 
Apa a dispărut printre pietre în ghiveci, nu s-a ridicat deloc. 

Trebuia să duc un mesaj din partea domnului Smith. Nu voiam 
să-l duc. Câteodată profii îti dau un mesaj de dus doar ca să te 
pună la încercare. 

Anthony Spiner: 

— Odată, domnul Smith mi-a dat un mesaj. L-am desfăcut și 
ghici ce scria. 

Eu: 

— Ce? 

Anthony Spiner: 

— Nu mai citi acest mesaj. Atât. Era o șmecherie. 

Lincoln Garwood: 

— Ce panaramă, frate. Am boală pe domnul Smith, e o javră 
de om. 

Nu m-am uitat la mesaj, l-am dus direct la secretariatul din 
faţă. N-aveam chef să fiu fraierit, asta a fost. Am văzut-o când 
mă întorceam. N-am mai întâlnit-o, cred că-i în clasa a noua. 
Poartă mereu un batic alb. Stătea îngenuncheată pe podea. 
Avea până și un cearșaf. Chiar acolo, pe hol. Avea ochii închiși și 
tot. A trebuit să mă opresc. 

M-am uitat la ea. Era foarte relaxant. Trebuia să stau 
nemișcat de tot. Trebuia să nu fac niciun zgomot, cât de mic, ca 
să nu stric totul. Am încercat să-mi ţin respiraţia. Nu voiam să se 
oprească. 

Vedeam cum i se mișcă buzele, dar nu auzeam ce vorbește. 
Din când în când se apleca în faţă, până când aproape atingea 
podeaua cu capul. Se mișca încet de tot. Mă apuca somnul când 
o vedeam. Voiam s-o întreb pentru ce se roagă, dar mi-am 
înăbușit cuvintele. 

Știai că nu pentru bombe. Știai că tre' să fi fost pentru ceva 
bun. 

Am privit de după colţ. Nu mai era nimeni. Era cea mai mişto 
tăcere dintre toate. Chiar am uitat să mă întorc în clasă. M-aș fi 
dus să mă rog cu ea, dar nu voiam să stric totul. 

Când fata cu baticul și-a terminat rugăciunea, a deschis ochii 
și s-a ridicat. M-am întors repede de tot și am luat-o înapoi pe 
hol. Am încercat să nu scot niciun sunet. Nu voiam să mă vadă. 
Nu voiam să știe că fusesem de faţă, ca să nu stric totul. Am 
așteptat să plece și dup-aia m-am înviorat iar. Mi-am ţinut 

răsuflarea când am trecut pe lângă locul în care s-a rugat. Am 
luat-o pe-afară, ca să nu calc pe-acolo. 

Când am dat colţul, Killa venea din cealaltă direcţie. M-a văzut 
înainte să fac ceva. M-a târât la budă. A fost prea rapid ca să-l 
opresc. M-a prins între chiuvete. Avea un cutter de la ora de arte 
și mi l-a vârât sub nas. 

Killa: 

— Vreau să-mi daţi amprentele înapoi. Sunt ale mele. Ce-aţi 
făcut cu ele? 

Eu: 

— Le-am aruncat, nici nu s-au lipit ca lumea. A fost doar o 
glumă. 

Killa m-a împins în perete. M-am lovit foarte tare cu capul de 
automatul de hârtie. Lumina care intra pe fereastră lucea pe 
muchia cutterului ca un soare diliu, mă orbea. Am închis ochii și 
m-am pregătit pentru arsură. S-a făcut liniște. Lumea a 
încremenit. Când s-a auzit iar vocea lui Killa, era spartă ca o 
minciună. Așa e când încerci să bagi groază înainte să-ți vină 
forțele. 

Killa: 

— Nu vă mai băgaţi în rahaturile mele, bine? Nu vă privește. 
Oricum nu puteţi să dovediți nimic. Lăsaţi-o baltă, că altfel dați 
de belea rău de tot, da? 

M-a împins foarte tare în automatul de hârtie și dup-aia s-a 
cărat. Mi-am pipăit capul să văd dacă îmi curge sânge, dar n-am 
găsit nimic. Am așteptat să-mi trag sufletul. Eram doar un pic 
ametit. Aveam o pată pe cămașă, de la mâinile murdare ale lui 
Killa. Ar trebui interzis să te atingă cu mizeria lor. Ar trebui 
interzis să intri cu bocancii în liniștea cuiva, nu e corect. 
Umezeala din chiloţi era doar transpiraţie de la căldura de-afară. 

x 


În Anglia venirea verii se serbează deschizând larg ferestrele 
și punând muzică tare de tot. E o tradiţie. Așa știi c-a venit vara. 
Trebuie să faci asta când se ivește soarele. Toată lumea o face 
în același timp. 

Și tot atunci pun și steagul. Dacă ai steag, trebuie să-l pui și 
tu afară în același timp. Așa toți știu că ești de-acolo și că a 
venit vara. 

Muzica nu e peste tot la fel, sunt mai multe genuri. Când mă 
apropiam de blocuri, auzeam o mulţime de muzici amestecate. 

Era minunat. Îmi venea să dansez. Zâmbeam cu gura până la 
urechi, nu mă puteam abţine. 

Chiar am intrat și eu în joc. Am luat CD-playerul din camera 
mamei și mi-am pus CD-ul cu Ofori Amponsah. Am pus „Broken 
Heart”, e melodia mea preferată. Voiam s-o audă toată lumea. 
Am deschis fereastra și am ţinut CD-playerul în aer. 

Eu: 

— Salut! Eu sunt Harri! Asta e muzica mea! Sper să vă placă! 

Dup-aia mi s-a făcut frică să nu scap CD-playerul, așa că l-am 
dus înapoi înăuntru. Sper că a auzit toată lumea cântecul, CD- 
playerul nostru nu are cine știe ce sonor. După aia Lydia a avut 
nevoie de el. E ziua ei și are de ascultat două CD-uri noi. 

Lydia: 

— Hai odată! 

Eu: 

— Îl aduc! Nu mai face atâta gât! 

Mama: 

— N-o necăji. O să-ţi dau felia de tort la porumbei. 

Tortul Lydiei e doar din ciocolată. Eu o să am un tort cu Omul- 
Păianjen de ziua mea. Într-o cutie mare au venit cadourile de 
acasă pentru Lydia. l-am luat-o înainte la ușă. Amândoi 
așteptam cu urechea ciulită, dar Lydia a trebuit să se ducă să 
dea mâna cu primarul și fix atunci a bătut la ușă. Poștașul mi-a 
dat mie cutia. La început am vrut s-o păstrez. l-am dat-o doar 
pentru că e ziua ei. 

Lydia: 

— Jos labele! Te snopesc! 

Eu: 

— Ai vrea tu! 

Am pozat toată chestia cu telefonul Lydiei: cum ţinea cutia. 
Cum a deschis-o. Cutia pe dinăuntru. Nu era doar un cadou, 
erau o mulţime. Erau două CD-uri de la Abena, unul cu Michael 
Jackson și celălalt cu Kwaw Kese. 

Era și o pereche de cercei de la bunica Ama. Erau doar două 
cerculeţe. Erau din aur adevărat (îţi dai seama dacă e aur 
adevărat când muști. Dacă nu rămân urme de mușcătură, atunci 
e aur adevărat). 

Lydia: 

— Scoate-ţi cerceii din gură, îi umpli de scuipat! 

Eu: 


— Vrei să-i încerc sau nu? 

Lydia: 

— Nu! 

Era o imagine cu mâna lui Agnes. Arăta minunat. E foarte 
ușor: i-au întins vopsea pe mână și după aia i-au lipit-o de 
hârtie. Au ajutat-o pe Agnes să-și scrie numele. Așa am învăţat 
și eu să-mi scriu numele: mi-au pus creionul în mână și mi-au 
mișcat-o ei. Literele ies minunat de tremurate, de parcă le-a 
scris un păianjen. 

Tata i-a făcut Lydiei o dansatoare de lemn. Cred că trebuia să 
fie ea. Seamănă bine cu ea, dar nu la faţă. Nu știe că a renunţat 
la dans. Tot uită să zâmbească. 

Lydia s-a pus pe bocit. 

Eu: 

— Dă-mi-o mie dacă n-o vrei. Pot s-o dau la schimb la școală. 
S-ar putea să iau un ceas disco pe ea. 

Lydia: 

— Nu mă enerva! 

Eu: 

— De ce ești așa? 

Mama: 

— Îi e dor de tata ei, asta-i tot. N-o necăji. 

Eu: 

— Nu fi tristă. E ziua ta. Ai nasul plin de muci. 

Lydia: 

— Tacă-ţi gura! 

Mama: 

— Harrison, las-o și tu. 

Trebuia s-o fac să râdă. Dacă n-o făceam să râdă, se ducea 
naibii toată ziua. M-am gândit la toate cuvintele de ridicat 
moralul pe care le știam. O să le încerc pe toate până o să 
meargă vreunul. 

Eu: 

— Haide, iubita. Fruntea sus. 

Nimic. Nici măcar un surâs cât de mic. 

Eu: 

— Nu mai sta botoasă. Știi că așa-i bine. 

lar nimic. 

Eu: 

— You are my sunshine, my only sunshine. 


You make me happy when things are gay.1* 

Mama: 

— Harrison! Mai las-o cu pe invers ăsta. 

Lydia: 

— Termină. 

A zâmbit un pic, am văzut eu. Eram pe drumul cel bun. 
Trebuia să salvez situaţia. Mai trebuia să încerc o dată. 

— Printre munți și printre văi trece o cutie și, din toate fetele, 
tu ești mai zurlie. Te iubesc din inima fundului meu. 

Lydia: 

— Termină! 

— Hai că te-am făcut! Te-am bătut! 

Lydia a izbucnit în râs. Nu se mai putea abţine. Ce-mi place 
când salvez situaţia. Nici n-aveam nevoie de puncte. | le-am 
lăsat ei. 

Eu: 

— Vrei cadoul de la mine? Tre' să vii cu mine, e afară. 

Lydia: 

— Mă lași? Nu pun botul la înc-o șmecherie. 

Eu: 

— Nu-i nicio șmecherie, promit. 

Mama: 

— Nu te uita la mine, n-am nimic de-a face. 

— Hai odată, mâţă speriată! 

Până la urmă a trebuit să vină, prea s-a făcut ditamai 
secretul, nu putea să uite de el. M-am dus înainte și ea a venit 
după mine. Ne-am ţinut amândoi răsuflarea când am coborât pe 
scări. 

Lydia: 

— Unde mergem? 

Eu: 

— O să vezi. Ai încredere în mine. 

Când am ajuns în spatele turnului nostru, m-am oprit. Lydia se 
tot uita în jur, căutând cadoul. S-a uitat în copaci, sub mașini și 
la ferestre. Chiar s-a uitat sub tomberon. Era foarte nedumerită. 
Nici măcar nu știa ce caută de fapt. Părea dur de tot. 


' Fragment din bine-cunoscuta melodie You Are My Sunshine. În traducere 
liberă: „Tu ești soarele meu, alt soare n-am. Mă faci fericit când totul e pe 
invers”. Joc de cuvinte: gray („cenușiu”) din original a fost schimbat în gay 
(engl.) (n.t.). 

Lydia: 

— Dă-mi odată cadoul și hai să mergem! Unde e? 

Eu: 

— Chiar în fața ta. 

Au construit o rampă nouă în spatele turnului nostru, ca să 
poată să urce și să coboare oamenii în scaune cu rotile. Am 
văzut de-abia azi-dimineaţă, când a venit lucrătorul de la 
primărie cu malaxorul de ciment. Dean m-a pus să mă urc în ea, 
dar n-aveam chef să risc, știam c-o să rămân prins acolo până 
mor. Pe loc am știut ce aveam de făcut. Mă jur, am simţit c-o iau 
razna toată ziua chinuindu-mă să nu-mi scape secretul! 

Cimentul era încă ud. Lucrătorul era plecat să halească. Dacă 
era, trebuia să acţionezi acum. Nici că se putea să pice mai 
bine. 

Lydia: 

— Ce tre' să fac aici? 

Eu: 

— Sari. O să fie dur. O să-ţi rămână prinse tălpile și când se 
usucă o să rămână acolo pe vecie. Atunci rampa o să fie a 
noastră și o să știe toată lumea. Nu doar rampa, tot turnul. 
Numa’ că tre’ să sari destul de zdravăn. Tre’ să faci treaba pe 
serioaselea. 

Lydia: 

— E o prostie. N-o să sar în chestia aia. 

Eu: 

— Haide! îţi ia o clipă! îţi lași acolo urmele tălpilor și eu îţi 
scriu numele lângă ele, ca să știe toată lumea. O s-o facem 
amândoi. Eu mai întâi. 

Mi-am adunat forțele, m-am dus la locul în care trebuia să 
stau și dup-aia am făcut un ditamai saltul pe rampă, cu 
picioarele unul lângă altul. Am încercat să-mi apăs tot corpul în 
ciment. 

Lydia: 

— Parcă te-ai căca, așa arată. 

Eu: 

— Așa e cel mai bine. Uită-te la mine. 

Am numărat până la zece. M-am sucit un pic pe loc, ca să se 
apese bine de tot tălpile în ciment, și dup-aia am sărit la loc într- 
o parte, ca să nu stric treaba. A mers șnur. A ieșit perfect. 
Urmele tălpilor rămăseseră în ciment, minunate, drepte și 

proaspete. Se vedea până și sigla Diadora de pe tălpile 
Diadorelor. Se vedeau clar modelele și tot. Era genial. 

Eu: 

— E cam greu să ieși la loc. Cimentul vrea să se ţină scai. Tre' 
să te încordezi mai tare când sari afară. E rândul tău. 

Lydia: 

— Hai că ești muci. 

Eu: 

— Fă-o și gata, puturoaso! Nu poţi să dai cadoul înapoi dacă ţi 
l-a pregătit cineva. Așa îi zici că-l urăști. 

Lydia: 

— Bine, bine! 

Lydia s-a făcut că s-a șucărit, dar pe cine fraierea ea? S-a 
încordat la fel de tare ca mine. A luat poziţia de căcare și și-a 
luat ca lumea elan. A nimerit chiar lângă urmele mele. Chiar a 
numărat până la zece, vedeam cum i se mișcă buzele. 

Eu: 

— Acuma sucește-te un pic. 

Lydia: 

— Mă sucesc, mă sucesc! 

A încercat să sară la loc pe margine, dar i-au rămas înțepenite 
picioarele și era să cadă. A ţipat ca un copil mic. 

Lydia: 

— Ajutor, ajutor! 

Eu: 

— Nu te speria, te scot! 

Am tras de ea ca lumea și am săltat-o din ciment. Urmele îi 
rămăseseră în ciment, lângă ale mele. Arătau frumos, bine 
desenate. Toate liniile se vedeau clar, ca ale mele. Chiar i-a 
plăcut la nebunie. A făcut ochii mari până să-și ia seama. 

Lydia: 

— Repede, scrie numele până nu se usucă prea mult. 

M-am așezat lângă rampă și am scris numele noastre în 
dreptul urmelor de tălpi. A trebuit să-mi vâr degetul ca lumea în 
ciment ca să se cunoască literele. Se putea citi totuși. Mă jur, 
arăta meseriaș: 

Harri Lydia 


Lydia zâmbea cu gura până la urechi. 

Eu: 

— La mulţi ani! Ti-am zis c-o să-ţi placă! 

Cimentul de pe degetul meu arăta ca aluatul de chec, dar 
mirosea a borală. Dacă nu te ștergi înainte să se usuce, ţi se 
preschimbă degetul în piatră. Ne-am spălat pantofii într-o 
băltoacă. Am curăţat toate cocoloașele cu un băț. Acuma știe 
toată lumea de noi. Urmele noastre le arată tuturor oamenilor 
că am fost aici. De-abia aștept să se usuce. Stai aici și păzește- 
le până se întăresc, bine? 

Am înțeles. Cine are de gând să-ți strice distracţia o să dea de 
naiba, o să trag un găinaț în capul cui se apropie prea mult. 
Vreti să știți ce cred? Am trăit destul ca să-mi formez câteva 
opinii. Necazul cu voi e că toți vreți să fiti marea. Dar nu sunteți 
marea, sunteți doar o picătură de ploaie. Unul dintr-o puzderie 
fără număr. Dac-ati putea să acceptați situatia, v-ar fi mult mai 
ușor. Haideţi, spuneți după mine: Sunt o picătură în ocean. Sunt 
născut, nație, nord și nicăieri. Sunt pierdut în puzderie și toți 
cădem laolaltă. 

Sau poate sunt doar un șobolan cu aripi și habar n-am ce 
vorbesc. 


Ce-mi place când pică o surpriză plăcută. Cum a fost cimentul 
gata pregătit să scriem în el sau ca atunci când crezi că cineva o 
să fie bâtă la ceva și dup-aia afli că de fapt e genial. Așa și cu 
Manik: nimeni nu bănuia că e un portar așa de bun pentru că e 
gras, dar de fapt Manik e un portar genial. E imposibil să dai gol 
cu el în poartă. Nu lasă să treacă nimic. Odată i-am tras o 
minge-n cap din greșeală și nici nu s-a mișcat, a jucat mai 
departe de parcă nu se întâmplase nimic. Doar că avea ochii 
apoși, altfel nu te-ai fi prins că îl pălise o minge în cap. După aia 
l-am poreclit Supermâini. Îi place la nebunie, se vede. De câte 
ori o zicem, zâmbește cu gura până la urechi. 

Toți: 

— Supermâlini iar a apărat! Mamă, ce brici e băiatu' ăsta! 

N-am crezut că Dean e așa de bun la cățărat pentru că are 
păr portocaliu. Pur și simplu n-am bănuit. Dar de fapt e genial la 
cățărat. E chiar la fel de bun ca Patrick Kuffour (e-n stare să 
ajungă pe acoperișul centrului comunitar în trei secunde, nici 
mai mult, nici mai puţin. Noi îi zicem Sânge de Maimuţă). 

Dean: 

— Lasă că o iau eu. Sunt super-tare la cățărat. 

Ne jucam cu mingea și am tras o pasă săltată, iar mingea a 
nimerit pe garaj. Nici nu știam că sunt în stare să șutez așa 
departe noua mea minge. Chiar m-am simţit mândru. Dean a 
sărit pe tomberonul cu roți și după aia s-a săltat pe acoperișul 
garajului. Totul a fost super-rapid. Părea ușor când o făcea el. A 
aruncat mingea jos și am prins-o. Când m-am uitat în sus la el, 
cum stătea în picioare pe acoperiș, m-a cam luat amețeala. Imi 
intra soarele-n ochi. Am auzit fâlfâit de aripi, dar nu știam de 
unde venea. 

Dean: 

— Hai sus, nu-ţi face probleme. Te trag eu. 

Eu: 

— S-ar putea să fure careva mingea. 

Dean: 

— Nu fi laș! 

Eu: 

— Nu sunt! Haide să tragem la poartă. Toate pe bune, cine 
trage primu' gol câștigă. 

Nu voia să coboare. Îi plăcea prea mult acolo sus, se vedea. 
Se fâțâia de colo-colo ca un rege. Râdea în faţa oricărui pericol. 

Dean: 

— Hei, ce-i asta? 

A ridicat ceva de jos. Era înfășurat ca un colet. Era ud de la 
băltoacele de pe acoperiș și unsuros. Ambalajul părea din 
zdrențe. 

Dean: 

— Să-l deschid? 

Eu: 

— Deschide-l! 

Dean: 

— Da’ chiar vrei să-l deschid? Dacă-i antrax sau dinţi de om? 

Eu: 

— Nu mă mai enerva și deschide-l! 

A desfăcut ambalajul. Ilnăuntru era un portofel. Vedeam că-i 
un portofel, cu tot soarele care-mi intra în ochi. Era albastru, cu 
limbă-de-pisică neagră. 

Eu: 

— E vreun ban? 

Dean: 

— Stai așa, e tare lipicios. Cobor. 

S-a dat jos de pe garaj și mi-a arătat portofelul. Avea pe el 
pete mai închise la culoare. Mirosea a ploaie. L-a deschis și s-a 
uitat prin el. Nu era niciun ban. Rămăsese ceva lipit de unul din 
buzunărașe, ploaia îl preschimbase în lipici. Dean l-a dezlipit cu 
mare grijă. Era o poză. Când am văzut-o, am simţit gheață în 
burtă. 

Eu: 

— E băiatul mort! 

Dean: 

— Crezi? 

Eu: 

— Mă jur pe Dumnezeu! E chiar în tricoul cu Chelsea. 

Poza era mică de tot și pătată de la umezeală. Băiatul mort 
era cu o fată albă. Nu se vedeau decât capetele și umerii. 
Amândoi zâmbeau cu gura până la urechi. Nici nu știusem că 
avusese prietenă. Era aproape la fel de drăguță ca Poppy, numai 
că un ochi i se uita aiurea, deși se poate să fi fost expres, în 
glumă. Era tare trist. Mi-am imaginat că băiatul mort rămăsese 
prizonier în poză și era prea târziu ca să-l mai scoatem. Îmi 
doream să fi fost de faţă când l-a crestat. L-aș fi alungat pe 

ucigaș înainte să ajungă să facă asta. Aș fi chemat în gura mare 
poliția sau aș fi aruncat cu o piatră în el sau l-aș fi înghețat cu 
răsuflarea mea. Nu știu de ce n-a făcut nimeni nimic. 

Dean: 

— l-aș fi ars o karată în coaie. 

Eu: 

— Și eu. 

Dean mi-a dat și mie portofelul. L-am simțit lipicios și m-am 
rugat în capul meu. Am zis doar că-mi pare rău. Numai asta mi- 
am amintit. 

Eu: 

— Ce crezi c-o fi chestia lipicioasă? Crezi că-i sânge? 

Dean: 

— Așa pare sau poate-i ulei. S-ar putea să fie vreo amprentă 
pe undeva. Hai să-l ducem la laborator. 

x 

Nu l-am pus pe Dean să zică parola, e valabil doar pentru 
civili. Am împins patul meu în fața ușii, ca să fim în siguranță. 

Dean a ținut bine portofelul și eu am pus scotch peste 
porțiunea lipicioasă. L-am lipit cu binișorul, ca să nu facă crețuri, 
și dup-aia l-am tras încet de tot. L-am ridicat la lumină. Nu era 
niciun model, doar o pată roșu-închis. Nicio amprentă, nimic 
care să poată fi comparat. 


Dean: 

— Nu-i nimic, erau slabe șanse. Oricum avem ADN-ul, dacă e 
sânge. 

Eu: 

— Dacă vrei să afli, pune limba pe el. 

Dean: 


— Nu pun nicio limbă, poate are SIDA. Ascunde-l, bine? 
Sângele mă oripilează. g 

Am luat un pic de sânge pe deget. Era doar lipicios. Imi venea 
să-l mănânc, ca spiritul lui să trăiască în mine, dar mi-era prea 
frică de SIDA. Am așteptat să se lase întunericul și după aia m- 
am spălat. Voiam să-l ţin, dar mă mânca prea tare degetul. 

* 

Gaura din locul în care a fost copacul a dispărut de tot. Acum 
s-a acoperit nu numai cu iarbă, ci și cu o groază de plante și 
bălării. Nici nu-ți mai dădeai seama că a fost o gaură acolo. Asbo 
a făcut un căcățoi pe iarba cea nouă. Acuma e locul lui preferat 

pentru căcare. Când m-a văzut, a dat așa de tare din coadă, c- 
am crezut c-o să-i pice curul. li place de mine pentru că îi 
vorbesc blând. Așa își dau seama că ești prietenul lor. 

Terry Abţibild: 

— Vrei să-l ii? la-l. 

Terry Abţibild mi-a dat mie lesa lui Asbo. M-a lăsat s-o ţin și 
tot. Asbo e foarte forțos. N-avea răbdare să mă aștepte, a luat-o 
din loc imediat. A trebuit să mă ţin după el, altfel m-ar fi 
dărâmat. 

Terry Abţibild: 

— Zi-i la picior, așa n-o să mai tragă. 

Eu: 

— La picior. 

Terry Abţibild: 

— Mai tare. La picior! 

A funcţionat. Asbo n-a mai tras ca nebunul. A luat-o mai 
moale, mergând pe lângă mine. 

Eu: 

— Bravo, băiatu'. 

Câinelui tre' să-i zici bravo, băiatul de fiecare dată când face 
ceva bun. Așa după aia o să facă numai chestii bune. Nu știu cât 
de buni sunt decât dacă le zici încontinuu. Tre' să le zici de 
fiecare dată, altfel uită. Terry Abţibild mi-a arătat cum se ţine 
corect lesa. Dac-o ţii aproape de corp, câinele n-are unde se 
duce. Așa tre' să meargă în pas cu tine. Dacă ţii lesa prea 
departe de corp, câinele o să uite că e-n lesă și o să încerce să 
fugă. Până la urmă am reușit să-l ţin pe Asbo sub control. N-a 
mai încercat să tragă aiurea. Când o luam într-o parte, Asbo 
venea cu mine. Când mă opream, se oprea și el. Mă jur, era dur. 
Parcă eram stăpânul lui. Parcă era al meu. 

Eu: 

— Asbo, caută răul! Miroase-l, haide, băiete! Dibuie tu mirosul 
răului! 

Asbo se uita în toate părțile de parcă era în misiune. A mirosit 
piciorul unui om când a trecut pe lângă el. M-am uitat la faţa lui: 
nu a mișcat din urechi și n-a făcut ochii mari. Nu dăduse de rau. 
l-am dat drumul din lesă când am ajuns la terenul școlii. A luat-o 
la fugă, dar s-a întors imediat. Mai mult alerga în cerc. li place 
să alerge chiar mai mult decât mie. După aia am făcut niște 
smecherii. 

Terry Abţibild: 

— Șezi. 

Asbo s-a așezat pe jos. S-a așezat pur și simplu, uitându-se la 
noi. Aștepta să-i zicem ceva. 

Terry Abţibild: 

— Întinde-te. 

Asbo s-a lungit pe iarbă. Era întins pe spate. Incă mai dădea 
din coadă. Îi vedeam toate sfârcurile și biluţele. Îi plăcea la 
nebunie, se vedea. Era doar un joc. 

Terry Abţibild: 

— Laba. 

Asta era cea mai faină chestie. Asbo mi-a întins laba. Am dat 
mâna cu el. A fost foarte haios. Chiar a făcut toate șmecheriile 
pentru mine. Îi plăcea mult. Când i-am zis să șadă, s-a așezat. 
Când i-am cerut laba, mi-a întins-o. A fost dur. Voiam să fie al 
meu. Mă jur, a fost cea mai haioasă chestie pe care am văzut-o 
în viața mea. 


IULIE 


Amprentele sunt doar ca să pipăi cu ele și ca să te ajute să ţii 
lucrurile când sunt ude. Nu înseamnă nimic de fapt. Dacă n-ai 
avea amprente, ai putea fi oricine ai chef să fii. 

Sprâncenele sunt unde sunt ca să oprească transpiraţia să-ți 
intre în ochi. Am crezut întotdeauna că sprâncenele n-au nicio 
noimă, dar nu-i așa, ele opresc transpiraţia și ploaia. Dacă n-ar fi 
unde sunt, transpiraţia și ploaia ţi-ar intra în ochi și te-ar orbi. La 
fel și cu genele. Opresc praful care altfel ţi-ar intra în ochi. Și 
gângăniile. 

Toate lucrurile pe care tu le crezi fără noimă sunt unde sunt 
ca să te ajute sau să te apere de ceva. Părul din cap e acolo ca 
să nu se încingă prea mult creierul când e cald afară sau ca să 
nu se răcească prea tare când e rece. Părul tău e mai deștept 
decât credeai. Toată lumea are aceleași mijloace de apărare. 
Toţi au sprâncene și unghii și gene. Părul crește în aceleași 
locuri. Așa toţi au aceleași șanse să supraviețuiască. Așa e 
drept. Altfel n-ar fi drept. 

Connor Green: 

— Atunci de ce au bărbaţii sfârcuri? 

Domnul Tomlin: 

— Pentru că fără ele ar arăta aiurea. Următoarea întrebare. 

l-a zis-o domnul Tomlin lui Connor Green. Nu i-a plăcut deloc. 
Tot încearcă el să i-o servească domnului Tomlin cu mișto-urile, 
dar domnul Tomlin e prea bun. 

Connor Green: 

— Când ești în cadă, cum de nu-ţi intră toată apa aia prin 
gaura fundului și nu te-neci pe dinăuntru? 

Domnul Tomlin: 

— Pentru că sfincterul intern anal se contractă involuntar 
pentru a închide canalul anal. Alte întrebări? 

Connor Green: 

— Aţi zis anal. Nu puteți să ne ziceţi așa ceva, e abuz sexual. 

Domnul Tomlin: 

— Mai tacă-ţi fleanca, Connor. Altcineva? 

Dean: 


— După ce mori, îţi mai crește părul? Unchiu-meu zice că da. 

unghiile. E adevărat, domnule? 

Domnul Tomlin: 

— Nu, e o eroare. 

Connor Green: 

— Aveţi pix, domnule? 

Domnul Tomlin: 

— leși. Connor? Afară cu tine acum, te rog. 

Connor Green: 

— Dar, domnule, n-am întrebat decât dacă aveţi pix. 

Domnul Tomlin: 

— AFARĂ! 

Connor a trebuit să iasă din clasă. S-a făcut roșu la față ca 

racul. Chiar m-am bucurat că a ţipat domnul Tomlin la el. Uneori 

e prea enervant. Uneori vreau să-i tacă gura, ca să ne ajute 

proful. La ora de știință înveţi cele mai interesante chestii. 
Domnul Tomlin zice că staţia spaţială chiar există. La început 

arăta ca o stea luminoasă, dar dacă te uiţi ceva mai mult, o vezi 

cum se mișcă. Am văzut-o doar o dată, pentru că cerul nu e 

niciodată destul de întunecat, sunt prea multe lumini între cer și 

pământ, de la felinare şi case. În staţiile spaţiale oamenii trebuie 

să se cace într-un tub special care trage căcatul afară în spaţiu. 

De-asta navetele au ștergătoare de parbriz. Toată lumea e de 

acord cu asta. 


Ș 


* 


Podeaua din fața apartamentului meu e numai bună ca să-mi 
conduc maşinuța de plajă. E super-lustruită. Mașina bagă super- 
viteză. Și tu simţi că te miști rapid, chiar dacă rămâi pe loc. Tre' 
să ţii minte să clipești ca să nu te ia ameteala. 

Mă tot uitam la ușa lui Jordan. Așteptam să se deschidă. Am 
ciocănit încet și m-am făcut că a fost un accident. S-a deschis 
ușa. Jordan n-a zis nimic mai întâi, doar s-a uitat. S-a tot uitat o 
groază. Mă tot izbeam cu mașina de pereţi, pentru că mă 
simțeam intimidat de privirea lui. Voiam să mi-o ceară odată. 

Jordan: 

— Dă-mi-o și mie o tură. 

Era în planul meu, dar trebuia să-l mai lași să aștepte un pic. 

Eu: 

— Imediat. 

Am condus înainte. Așa s-a gândit că i-aș fi dat și lui mașinuţa 
de cum aș fi primit-o. Voiam să-i pară rău. Așa aș ieși câștigător 
ultima dată. Îl simţeam că se uită la mine. Am condus înainte. 
M-am făcut că nici nu e acolo. Jordan avea de-acum furnici în 
chiloţi. Era dur. Voiam să nu mă mai opresc. 

Jordan: 

— Hai odată, frate, dă-mi-o și mie. Te joci de-o veșnicie. 

Eu: 

— O s-o strici. 

Jordan: 

— Ba nu, știu să conduc super-bine. Nu mă lovesc de nimic. 

Eu: 

— Nici nu mai suntem prieteni. 

Jordan: 

— Cine-a zis? Haide, omule. 

Eu: 

— Încă două minute. 

Jordan: 

— Un minut. O să-ţi arăt cum să te dai peste cap, e bolnav de 
tot. 

Atât așteptam. Trebuia să-și dorească rău de tot. Trebuia să-l 
fac să se milogească. Așa, când o să i-o iau de sub nas, o să-l 
doară și mai mult. Voiam să-l pedepsesc. Era datoria mea. 

Totul s-a întunecat și s-a lăsat liniștea. Simţeam cum îmi bate 
inima super-rapid așteptând momentul cel mai bun. Ştiam c-o 
să fie dur de tot. Eram lângă ușa mea. Era perfect. A trebuit să- 
mi mușc buzele ca să nu izbucnesc în râs. 

Eu: 

— Nu pot, tre' să mă duc acasă acuma. E gata masa. 

Am luat mașina de jos și am intrat în apartament. Am închis 
ușa după mine. Era genial. Am făcut totul cât ai bate din palme. 
Nici n-a avut timp să miroasă. Nici nu bănuise c-o să se întâmple 
așa ceva. A fost perfect. Acum eu l-am bătut pe vecie. 

* 

Poppy nu trebuie să se dea cu smacuri, pentru că e deja 
frumoasă. Miquita, Chanelle și celelalte tre’ să se dea, pentru că 
sunt urâte pe dedesubt. Miquita poartă tot timpul fard verde la 
ochi. Arată ca o broască. 

Arată ca o parașută verde și cretină, dar nu i-am zis-o. Nu mă 
obosesc eu cu așa ceva. 

Miquita se dădea cu rujul cu aromă de cireşe. Am simțit că-mi 
bate inima tare de tot. Nu mai era loc de-ntors. 

Miquita: 

— Ei, ești gata? Te-ai spălat pe dinţi? Nu, hai că glumesc, știu 
că ești curat. Ești un dulce tu, este? 

Miquita o să mă învețe să sărut. Miquita a luat la supt vreo 
sută de băieţi, știe cum se face cel mai bine. Dacă știu să sărut 
ca lumea, Poppy n-o să-mi dea viteză pentru alt băiat. 

Nu vreau să-mi dea viteză. Vreau să fie a mea pe vecie. E 
prea bine. Cel mai bine e când o apăr de rele, de exemplu, când 
alung viespile. Poppy e recunoscătoare de fiecare dată. Când 
zâmbește numai pentru mine, îmi simt stomacul încălzit, 
minunat. 

Deja era diliu, dar trebuia să stai nemișcat de tot. Uită că o 
urăști pe Miquita, ţine minte doar dosul ei barosan și sânii ei 
săltăreţi și buzele ei experte. Folosește-te de ea ca să te 
pregătești pentru când o să fie pe bune. Lydia chiar râdea. li 
plăcea la nebunie. 

Lydia: 

— Am nevoie de un iubit, 

Nu de un Casanova. 

Eu: 

— Mă lași? 

Lydia: 

— O să ne iubim în fiecare zi, 

O să fii iubitul meu. 

Eu: 

— Tacă-ţi gura! Te bat! 

Miquita: 

— Nu te mai foi, caramele. Relaxează-te. 

Eram vârât în canapea. Miquita stătea ca o plăcintă pe mine. 
Nu puteam să scap nici dac-aș fi vrut, cântărește o tonă. Se 
lingea pe buze ca un pește imens, diliu. Am închis ochii, ca să 
treacă mai repede. 

Miquita: 

— Deschide gura un pic mai larg, așa. Relaxează-te, omule. O 
să-ți placă, îți promit. 

Totul se mișca în reluare. O simţeam pe Miquita dându-se mai 
spre mine. Îi auzeam respiraţia fierbinte pe faţa mea și dup-aia 
sânul ei mi-a atins braţul. Dup-aia m-a sărutat pe buze din plin. 

Era o apăsare destul de ușoară. Chiar nu era rău deloc până 
când am simţit cum i se strecoară limba înăuntru. 

Eu: 

— Nnnagggtngg, iudiingsaanitnnngabuutnng! 

Miquita s-a oprit. Mi-am tras sufletul. 

Miquita: 

— Ce-a fost asta? 

Eu: 

— N-ai zis nimic de limbă! 

Miquita: 

— Dar la toţi le place cu limbă. Tre’ să-nveţi cum e cel mai 
bine, altfel ce rost are? Lasă-te și tu luat de val. 

Lydia: 

— Sunt de-abia în clasa a șasea, n-au nevoie să știe de 
chestia cu limba. 

Miquita: 

— la mai taci tu, omule, de unde știi tu? Lasă-mă să-mi fac 
treaba, este? Vrei s-ajungă frate-tu curist? 

Mi-a băgat limba la loc în gură. Era fierbinte și unsuroasă. Mă 
jur, era dezgustător. M-am zbătut să mă eliberez, dar ea s-a 
lăsat și mai greu pe mine. Miquita scotea un zgomot oribil, un fel 
de geamăt molfăit, ca un zombi îndrăgostit. Buzele ei îmi 
sugeau gura. Limba ei mi se tot plimba prin gură ca un melc 
scârbos. M-am gândit la Poppy. Galbenul ei m-a umplut ca 
soarele. Apoi am simţit cum îmi ia cineva mâna. M-am lipit de 
canapea ca să nu poată s-o desprindă de-acolo. 

Lydia: 

— Miquita. 

Miquita: 

— Hai, omule, relaxează-te. Dă-mi-o. 

M-a ciupit de mână ca să nu mă mai prind de canapea, apoi 
mi-a luat-o și mi-a vârât-o în chiloţii ei. Simţeam păr sub degete. 
Era aspru. Mă gâdila. Atunci a luat-o razna totul. Mă jur pe 
Dumnezeu, îmi venea să vărs. Mi-a despărţit degetele și mi-a 
vârât unul acolo jos, în toto. Era udă și ca de cauciuc. Mi-a mai 
vârât un deget și încă unul și mi-a mișcat mâna dintr-o parte în 
alta. Mă sugea înainte cu buzele, răsuflarea ei fierbinte îmi intra 
în nas. Nici nu puteam s-o opresc. Nici măcar nu-mi plac 
cireșele. Mă lua cu greață la stomac, de parcă aveam rău de 
mare. 

Eu: 

— Telmină! Lyda, autămă! Dăocepemie! 

Lydia: 

— l-a ajuns. Își tot ţine respiraţia. 

Miquita: 

— Eu zic când i-a ajuns, ce-o să-mi faci, Chlamydia? Nu te mai 
zbate, omule. Credeam că vrei să-nveți. 

Eu: 

— M-am răzgândit. Dă-te de pe mine! 

Mi-am încordat toate puterile și am împins-o. Miqguita avea 
ochii somnoroși și tâmpi și respira aiurea, ca după o bătaie. Era 
descheiată la blugi și încă îmi mai ţinea mâna în chiloţii ei. Am 
smuls-o de-acolo într-o clipă, cât mai puteam. Mă furnica pielea 
de la tot părul ăla și degetele îmi luceau de la toto. Imi venea să 
mor. 

Miquita: 

— Nu-i rău pentru un începător. Da' nu mă mai linge pe dinţi, 
fetelor nu le place așa ceva. Vrei să mai încerci o dată? 

Eu: 

— Du-te de-aici, nu mai fac așa ceva! Du-te naibii! 

Am fugit înainte să mă prindă iar sub ea. M-am spălat pe 
mâini și pe buze. Când am încercat să mă ușurez, a fost aiurea, 
cre' că mi-a rupt ceva. Lydia trebuia s-o oprească. Ar fi trebuit 
să nu descui încuietorile. A fost o idee proastă. Nici nu știu cum 
s-a întâmplat. Dacă află Poppy că m-a luat la supt altă fată, 
sigur îmi dă viteză. 

Eu: 

— Proasta naibii. N-ai niciun haz! 

Miquita stătea la ușa băii. Zâmbea ca o broască grăsană și 
cretină. 

Miquita: 

— Să știi că n-am terminat, a fost doar prima lecţie, este? Ţi s- 
a întărit puțulica? Te simţi așa, mai ciudat, acolo jos? 

Eu: 

— Nu. 

Lydia: 

— Nu mai zice așa ceva, e prea mic. Lasă-l în pace. 

Miquita: 

— Da’ ce ești, mă-sa? Dacă tu ești mironosiță nu-nseamnă că 
toată lumea-i ca tine. Voi, astea, sunteți chiar jenibile, în p... 
mea. 

Lydia: 

— Măcar prietenul meu nu e un criminal. 

Totul a încremenit. Lydia și-a închis gura la loc cât ai clipi, dar 
era prea târziu, cuvintele fuseseră zise, nu mai putea să le 
retragă. Miquita a făcut o moacă ţeapănă. 

Miquita: 

— Ce-ai zis? 

Am crezut că pe Lydia o s-o bufnească plânsul. N-a făcut nicio 
mișcare. Era prea șocată ca să facă ceva. Toţi eram. Nu mă 
așteptasem nici într-un milion de ani, era prea de tot, nu știam 
cum să mă port. Era o tăcere aiurea, trebuia s-o rupă cineva. 
Mama nu-i niciodată cu noi când avem nevoie de ea. 

Eu: 

— N-ar trebui să-i lași să te ardă. 

Miquita: 

— Ce? 

Lydia și-a pipăit arsura de la placă, care aproape se ștersese. 
A priceput unde băteam și a simţit că-i dădeam puteri. S-a 
dezmeticit. 

Lydia: 

— Ar trebui să-i zici să înceteze. Uită-te la mâinile tale, cum ai 
putut să-l lași să-ţi facă așa ceva? Eşti slabă. 

Miquita s-a încheiat la blugi. Nici nu i se vedeau mâinile, se 
mișcau prea mult. Nu mai puteai să-i urăști mâinile alea grase și 
pârlite, nu părea corect. 

Miquita: 

— Pe cine faci tu slabă? Ai văzut ce i-am făcut lui Chanelle. 

Eu: 

— Ea nu e Chanelle, e Lydia. Și dacă te mai atingi de ea, te 
crestez cu colţul meu. ÎI pun pe Julius să te bată măr, el e bandit 
pe bune. 

Lydia: 

— Ba nu. Du-te acasă, Miquita. Nu te mai vrem aici. 

Miquita: 

— Și crezi că mi se rupe mie de asta? Eşti doar o ștoarfă 
proastă. 


Am așteptat să vină un cutremur, dar n-a venit. Miquita n-a 
știut ce să facă, s-a cărat doar în liniște. Am închis după ea și 
am scos biscuiţii Oreo din sertarul secret al mamei. Era un 
pachet neînceput. Am lăsat-o pe Lydia să-l desfacă. Primul 
biscuit e întotdeauna cel mai gustos. 

Îmi vedeam de viața mea, ciugulind niște semințe de susan 
pe care le împrăștiase femeia din scaunul auto. Îi place să se 
uite la noi cum mâncăm, de la fereastra bucătăriei, visează că 
se scaldă goală în ape calde, visează căluți-de-mare care o 
ciupesc ușor de degetele delicate de la picioare, înfășurânadu-și 
cozile micuțe prehensibile în jurul reliefului moale al sfârcurilor 
ei. Fiecare cu ce-l doare, cum ar fi, viața e prea scurtă ca să nu- 
ți iei visele drept ceva nevinovat și sincer. 

Parcă au venit din pământ, n-am avut când să mă pregătesc. 
Erau patru. Mai întâi simt un bufnet în spate, o rupere în aer, o 
prăbușire în spațiu. Nici n-apuc să mă întorc, că e pe mine, 
masculul cel mare, se apleacă peste umărul meu si-mi vără în 
față ciocul lui negru, îi văd ochișorii ca niște mărgele lucind de o 
dorință surdă, el și tovarășii lui vor să plătesc pentru vreo vină 
închipuită sau alta, poate că nu le place cum merg dar acum 
oricum sunt țintuit la pământ, iar cei trei complici s-au postat în 
jurul meu în triunghi, ca să mă împiedice să scap. Dau din 
picioare și mușc, trăgându-mă în sus, dar două puncte ale 
triunghiului vin spre mine și acum simt trei cuțite în coaste, trei 
perechi de gheare care se înfig în mine ca-n pământ reavăn, 
simt cum mă sfâșie, pielea mea de porumbel se desprinde din 
chingile ei. Mă preschimb într-o bombă cu cuie, însă pereții lumii 
mă apasă tot mai mult și poate că sunt muritor până la urmă. 
Dacă eu nu mai sunt, cine are grijă de băiat? 

Eu: 

— Aaaaaaaaghhhhhh!  Duceţi-vă în pula mea de 
coțofene împuțite! 

Am venit în goană și am ţopăit pe lângă ele, așa că și-au luat 
zborul. Porumbelul meu zăcea pe iarbă, părea speriat rău și își 
plângea de milă. Îmi venea să plâng, dar nu vedeam sânge sau 
ceva rupt. 

Eu: 

— Ești bine? 

Porumbelul: 

M-am aplecat să-l iau în mâini, dar s-a cărat înainte să-l prind, 
a zburat doar până pe acoperișul blocului anti-normalilor, încă 
mai era în stare, o să se facă bine. Mă jur, m-am simţit tare 
ușurat! 

Eu: 


— Ai grijă, porumbel, s-ar putea să vină iar peste tine. Fii cu 
ochii în patru. O să vin să te văd când mă întorc de la școală. 
Bine? 

Porumbelul: 

— Bine. Eşti un băiat bun, Harri. Mersi că m-ai salvat. 

(A zis-o doar la mine-n cap.) 

Fetelor le place la nebunie să le dai cadouri. Asta înseamnă că 
ești serios. Fetele vor întotdeauna să fii serios, altfel își fac prea 
multe griji și nu se mai simt bine. l-am dat lui Poppy un inel de 
jeleu. În secret, voiam să-i cer iertare c-am sărutat-o pe Miqguita. 
Și l-a pus pe deget. Nu i-am cerut eu, a făcut-o singură. 

Poppy: 

— Mulţumesc! 

Eu: 

— Pentru puţin. 

Dup-aia l-a mâncat. 

Nici nu vreau s-o sărut pe Poppy. Nu mai vreau să sărut pe 
nimeni după ce Miquita era să-mi rupă bulla. O s-o sărut pe 
Poppy doar dacă-mi cere. Dac-o să câștig la Ziua Sporturilor, 
probabil c-o să vrea să mă sărute. O s-o fac dacă trebuie, dar nu 
pe buze. 

Clipz: 

— Băi, curistule! l-o tragi de-acuma? Vrei să-ţi arăt cum se 
face? 

Am trecut pe lângă el. Nici nu m-am uitat la el. Nici nu mai 
vreau să stau sus pe scări, n-au nimic special. Prefer scările de 
la aripa de științe, de-acolo se vede la fel de bine și pot să mă 
uit cu Poppy. Nici nu merită scările de sus să te sinchisești 
pentru ele. 

Patru sute de metri înseamnă o tură de pistă. Pare departe. 
Am atins culoarul meu ca să-mi poarte noroc. L-am văzut pe 
Brett Shawcross cum face asta. Eu și Brett Shawcross eram 
favoriţii. Nimeni nu știa care din noi doi o să câștige, nu se 
puteau hotărî. Voiau să câștigăm amândoi, dar nu se poate. Nu 
poate câștiga decât unul singur. 

Brett Shawcross: 

— Tu n-ai decât să iei argintul. Eu o să pun mâna pe aur. 

Eu: 

— Baftă! 

Brett Shawcross: 

— N-am nevoie de nicio baftă, o să şterg cu tine pe jos. 

Nu se câștigă nicio medalie, îţi dau doar un certificat. Trebuie 
să câștig doar ca să dovedesc că sunt cel mai bun alergător și 
pentru că i-am zis tatei c-o să câștig. 

Lincoln Garwood era pe culoarul unu. Ne-a zis c-o să trișeze. 
Ştie că n-are cum să câștige, pentru că tre’ să poarte o șapcă 
prea grea ca să-i strângă bine codiţele rasta. O să alerge prea 
încet și o să arate pe invers cu ea. Și el a recunoscut. 

Lincoln Garwood: 

— Sunt prea lent, omule. Nu vreau s-arăt pe invers. 

Nu voia să iasă pe ultimul loc, așa că a copt un plan: o să 
cadă expres, ca să pară că și-a sucit glezna. Am promis toţi să 
ne ţinem gura. 

Așteptam fluierul. Eram foarte nervos. Simțeam cum îmi bate 
inima ca nebuna. Se uitau o groază de oameni. Nu doar prietenii 
mei, ci și niște mame și taţi. 

Mama nu. lar era la muncă. A zis c-o să se roage să câștig, 
dar nu știu dac-o să-și amintească. 

Nu voiam să-i dezamăgesc. Voiam să fie cea mai faină cursă 
din istorie. 

Toţi alergătorii se fâțâiau. Unii erau speriaţi. Kyle Barnes 
mesteca gumă de mestecat. Saleem Khan se scobea în nas. 
Brett Shawcross se credea alergător pe bune, își bâţâia 
picioarele cum fac alergătorii adevăraţi înainte de cursă. Părea 
super-serios, de parcă trebuia neapărat să câștige. Mă jur, era 
foarte haios. 

Domnul Kenny: 

— Pe locuri! 

Trebuia să iei poziția de start. Adică într-un genunchi, cu 
braţele întinse drept în faţă. Așa părea mai important totul. Nu 
voiai să greșești nimic. Toată lumea a amuţit. 

Domnul Kenny: 

— Fiţi gata! 

E la fel ca la pe locuri, doar că știi că nu mai e mult până 
începe. Tre’ să rămâi foarte nemișcat. Cineva a tras o bășină. 
Toată lumea a râs. 

Domnul Kenny: 

— Start! 

Domnul Kenny a fluierat și ne-am pus toţi pe alergat. Lincoln 
Garwood a căzut din prima. Am văzut cum s-a împiedicat. Chiar 

părea pe bune. S-a rostogolit pe jos, apucându-și piciorul. Am 
auzit cum ţipa în spatele meu. Eu am alergat înainte. 

Eu și Brett Shawcross eram în frunte. Toţi erau după noi. Eu 
eram pe culoarul 4 și Brett Shawcross era pe culoarul 6. Nu 
știam care era mai cu noroc. Alergam foarte strâns. Amândoi 
fugeam cât puteam de repede, se vedea. Era dur. Brett 
Shawcross are adidași Nike. Eu am doar Diadore și tot eram 
primul. M-am uitat drept în față. Voiam să câștig mai mult decât 
orice altceva. 

Kyle Barnes s-a lăsat bătut. A rămas fără suflu și a picat. 
Restul erau departe de tot. 

Totul a amuţit. Parcă mă mișcăm în reluare, chiar dacă știam 
că alergam foarte repede. Simțeam că-mi ard picioarele, parcă 
nu mai era o cursă, alergam ca să scap cu viaţă. Dacă mă 
prindeau, mă făceau bucăţi-bucățele. Trebuia să scap. Trebuia 
să câștig, altfel s-a terminat cu toate. 

Când am cotit pe ultima porțiune, am crezut c-o să mă 
prăbușesc, a trebuit să încetinesc ca să rămân pe culoar. Când 
am luat-o iar de-a dreptul, puteam să alerg iar mai tare, dar îmi 
pierdeam suflul. Am început să ameţesc. Mi-am amintit de 
spiritul din adidașii mei. Am zis o rugăciune fulger în cap: 

Eu: 

— Spirite, dă-mi puterea ta! Dă-mi iuțeala ta! Nu mă lăsa să 
mor! 

Vedeam linia de finiș. Mai aveam un pic. Mă aștepta Poppy, 
întâmpinându-mă cu aplauze. A fost un val de energie 
nemaipomenit. Am simţit cum spiritul îmi umple plămânii. Mi-am 
săltat picioarele și mai mult, am dat din braţe și mai iute. Eram 
Usain Boit, eram Superman. Eram încă viu și n-aveau cum să mă 
prindă în veci. Cu ultima suflare, m-am întins spre linie. Brett 
Shawcross a intrat în mine și ne-am prăbușit amândoi. Am închis 
ochii și am așteptat fluierul. 

Domnul Kenny: 

— Opoku pe locul unu! Shawcross pe doi! 

Am câștigat! Mă jur, nu-mi venea să cred! îmi venea să strig 
„Da!”, dar nu mă ţineau plămânii. Am rămas întins pe spate. 
Cerul se vedea în ceaţă și norii jucau în faţa ochilor. Mă furnica 
ţeasta. Voiam doar să mă uit la cer și să dorm. Voiam doar să 
mai trag o tură. 

Brett Shawcross: 


— Bravo. Ai fost bun. 

Simţeam că mi se lăţea pe faţă un rânjet cât toate zilele, de 
parcă îl pictase Dumnezeu cu o pensulă gâdilăcioasă. Mă 
simţeam rău, dar era cel mai fain rău dintre toate. Sunt cel mai 
rapid din clasa a șasea. E oficial. De-abia aștept să-i zic tatei. 
Când m-am ridicat, toţi au vrut să-mi strângă mâna, până și 
Brett Shawcross și domnul Kenny. Poppy m-a strâns în braţe o 
groază. Mă jur, mă simţeam ca un rege. Toată lumea mă admira 
și nu mă aștepta nimeni la poartă, știu că nu se pot atinge de 
mine până nu se rupe vraja. Mă jur, aș vrea să fie așa în fiecare 
zi! 

Tanti Sonia o să trebuiască să se ascundă pe vapor. Dac-o 
găsesc, o s-o arunce peste margine, la rechini. Așa se întâmplă: 
mai întâi te taie, ca să prindă rechinii mirosul sângelui tău, și 
dup-aia te aruncă în mare, să te mănânce. Frenezia alimentară 
e atunci când toţi rechinii se adună și se bat care dintre ei să te 
mănânce. După ce termină, nu mai rămân din tine decât oasele 
și o dâră de sânge în apă. 

Mama: 

— Nu trebuie să pleci nicăieri. Poţi să stai la noi până îţi 
găsești altceva. 

Tanti Sonia: 

— Și să tot vină Julius pe-aici și să vă facă probleme? Nu 
vreau să vă implic și mai mult. 

Mama: 

— Acuma e oricum prea târziu. Odată ce am primit bani de la 
el, a fost prea târziu. 

Tanti Sonia: 

— N-ar fi trebuit să-ţi zic de el. 

Mama: 

— Altfel cum aș fi ajuns aici? Puteam să plantez un copac în 
care cresc bilete de avion? Acuma aș fi încă acasă, punând 
deoparte bani în cutia de cacao cu lapte, zece pesewa azi, 
cincizeci mâine. Eu am ales, nu m-a silit nimeni. Am făcut-o 
pentru mine și pentru copiii ăștia. Cât timp îmi achit datoria, ei 
sunt în siguranţă. Cresc tot mai mari și ajung mai departe decât 
i-aș fi putut eu duce în spinare. Acuma că sunt aici, lasă-mă să 
te ajut. Spune-mi dacă ai nevoie de ceva. 

Tanti Sonia: 

— De aragazul tău. Simt că mi-a crescut la loc vechiul eu. 

Mama: 

— Era și timpul. Mi-a fost dor de el. 

Tanti Sonia și-a frecat degetele foarte încet și trist. Mă 
așteptam să cadă negreala și luciul ca tencuiala și să apară iar 
modelele vechi și noi. Dacă o șopârlă rămâne fără coadă, îi 
crește alta nouă la loc, am citit în cartea mea despre reptile. 
Șopârlele sunt tare norocoase. 

Mama: 

— Nu poţi să fugi la nesfârșit. 

Tanti Sonia: 


— Nu, dar aș putea s-o iau de la capăt și să mai încerc o dată; 
de data asta o să plătesc ăia cincizeci de dolari în plus ca să 
nimeresc pe vasul cuiva care știe care-s pescari și care-s din 
paza de coastă. Crede-mă că nu vrei să știi cum miroase o 
închisoare libiană, încă mai visez mirosul ăla. Adjei, mă 
mănâncă piciorul de mor! Dă-mi pixul ăla. 

Piciorul lui tanti Sonia e în ghips până la genunchi. Eu cred că 
a avut de-a face cu Convingătoarea, dar Lydia crede că Julius l-a 
călcat cu mașina. Cel care are dreptate câștigă o sută de 
puncte. Tanti Sonia nu vrea să zică. Spune doar că ea a fost de 
vină, că nu s-a dat din drum. M-a lăsat să desenez pe ghips, am 
încercat să desenez porumbelul meu, ca să-i poarte noroc, dar 
semăna mai mult cu o rață. 

Tanti Sonia: 

— Oricum, nu m-ar fi lăsat să plec în veci, știu prea multe. Ar 
trebui să zic mersi, măcar pot să fac rost de calmante ca lumea, 
bag în mine la Percocet de parc-ar fi bomboane M&M's, parc-aș 
fi iar în State, e grozav. Mi le dai înapoi, doctore? Mulţumesc! 

A trebuit să dau înapoi cârjele. Oricum ameţeam de la ele. l- 
am deschis ușa lui tanti Sonia și m-am uitat pe hol, să nu fie 
dușmani. Zona era sigură. 

Tanti Sonia: 

— Aţi văzut ce v-au făcut la ușă? 

Ne-am uitat toți unde se uita tanti Sonia. Era scris cu litere 
mari, scrijelite în lemn: 


MORT 


Literele erau adânci și subțiri, scrise cu cuțitul, nu cu pixul. 
Am simţit gheaţă în stomac fără să vreau. 

Tanti Sonia: 

— Cine-a făcut așa ceva? 

Eu: 

— Probabil vreun drogat. Sunt vreun milion pe-aici. 

Mi-am trecut degetele de-a lungul cuvântului, ca să găsesc 
indicii. 

Era doar de ochii lumii: știam deja cine-a făcut-o și pentru 
cine era scris. Jordan scrie tot timpul ameninţări cu cuțitul de 
război, dușmanul știe că nu glumește și se sperie de moarte. 
Măcar mie nu mi-e frică de aţele albe de pe banană. Le mănânc 

pe loc. Jordan le aruncă de fiecare dată. Sunt doar ațe de 
banană, nu-ţi fac niciun rău. Jordan nu-i așa de dur. Mi-a intrat o 
așchie de la O, dar nu m-a durut. 

Lydia: 

— Să vezi ce-au scris pe scări. L-am f-ut pe Dumnezeu în cur. 

(A zis-o doar în șoaptă, ca să nu ne bată mama.) 

Tanti Sonia: 

— Lydia! 

Lydia: 

— Eu zic doar ce scrie. 

Eu: 

— Cine-o să-l hrănească pe copacul tău dacă pleci? 

Tanti Sonia: 

— Pot să-l iau cu mine, e de plastic. 

Mă jur, chiar mi s-a făcut greață. Nici nu-mi dădusem seama 
că era de plastic. Eu crezusem că e un copac adevărat. Era o 
șmecherie urâtă. 

Eu: 

— De ce fac copaci de plastic? Dilie treabă. 

Tanti Sonia: 

— Sunt mai ușor de îngrijit. Copacii adevăraţi au nevoie de 
hrană și de vreme bună. Un copac de plastic îl iei oriunde și nu 
moare dacă uiţi să-l hrănești. Sunt pentru oamenii care nu-s în 
stare să aibă grijă de un copac viu. 

Mama: 

— Nu mai vorbi așa. 

Tanti Sonia: 

— Ştii că am dreptate. 

De fapt, dacă te gândești mai bine, nu e o idee rea. E mai 
sigur decât un copac adevărat. Copacul de plastic e o minciună 
doar dacă se dă drept copac adevărat, dacă știi că-i de plastic, 
atunci nu-i loc de minciună. 

XXX 

Unii supereroi așa s-au născut. Superman a venit de pe o 
planetă unde toată lumea avea puteri. Furtuna și Omul de 
Gheaţă s-au născut cu gena X. 

Altaf: 

— O au în sânge la naștere. Au început să-și arate puterile 
încă de când erau mici de tot. 

Eu: 

— Tare! 

Altaf: 

— Mie îmi place mai mult când se nasc normal. Omul- 
Păianjen, de exemplu, a fost normal până l-a muşcat păianjenul. 
Nici nu voia să fie special. Voia doar să-și vadă de viață. Dar 
când a prins puteri, și-a dat seama că îi trebuiseră de fapt. 

Eu: 

— Cum adică? 

Altaf: 

— Trebuia să fie puternic pentru când începeau crimele 
nasoale. Nici nu știa c-o să se-ntâmple, dar Dumnezeu știa de la 
început. Dumnezeu i-a trimis păianjenul ca să-l pregătească. Aș 
vrea să fie tot timpul așa. Aș fi putut să-l salvez pe tata. 

Eu: 

— De ce, ce-a păţit? 

Altaf: 

— A murit la război. 

Eu: 

— Ai văzut cum s-a întâmplat? Elicopterele aveau mitraliere? 

Altaf: 

— Nu știu, nu le-am văzut, am fugit înainte să vină etiopienii. 
Dar am auzit tancurile. Făceau o groază de zgomot, parcă era 
cutremur. Tata trebuia să vină după noi când se terminau 
luptele, dar l-a lovit o rachetă. Nu voiau să-l nimerească, era în 
drum. S-a făcut fum. Dac-aș fi avut puteri, aș fi putut să prind 
racheta, dar încă nu-mi venise rândul. Pe atunci nici nu știam de 
supereroi, nu mi-a zis nimeni până n-am venit aici. 

Altaf s-a întors la desenul lui. Arăta pe jumătate om și pe 
jumătate leu. Pun pariu că-l cheamă Omul-Leu. Altaf e de 
departe cel mai bun desenator dintre toţi. 

Eu: 

— Ar trebui să-i faci ochi de noapte. Leii pot să vadă pe 
întuneric. 

Altaf: 

— O să-i fac. 

Eu: 

— Ştii ceva? Omul-Șarpe există, l-am văzut. 

Altaf: 

— Unde? 

Eu: 

— Pe Youtube. Am văzut cum s-a născut. Scrie la căutare 
șarpe înghite băiat și o să vezi. Nu-ţi face griji, îl scuipă afară. E 
cea mai tare chestie din câte ai văzut vreodată. Am știut că-i pe 
bune. 

Altaf: 

— Tare! 

Îmi place mai mult când se nasc normali. Așa i se poate 
întâmpla oricui. Mi s-ar putea întâmpla până și mie, trebuie doar 
să dau de un păianjen radioactiv sau să înghit otrava bună. Aș 
cere să fiu invizibil, să zbor, să citesc gânduri și să am super- 
forță. Sunt cele mai bune puteri dacă vrei să câștigi războaie și 
să-l prinzi pe ucigaș. Însă n-aș avea niciun costum, aș atrage 
prea mult atenţia. Costumele arată pe invers. 


Sper să nu ne dea teme de făcut în vacanţa mare. Ar suge rău 
de tot. Toată lumea credea la fel. 

Connor Green: 

— Ar suge rău. 

Kyle Barnes: 

— Clar. 

Eu: 

— Pe bune. Ar suge de nu mai poți. 

Când ceva suge înseamnă că e foarte rău. E o expresie din 
America. Am făcut o vrajă. Eu și cu Dean, Connor Green și Kyle 
Barnes. 

Dean: 

— Dacă nu călcăm în nicio crăpătură tot restu' semestrului, 
atunci în vacanţă o să fie frumos în fiecare zi și n-o să avem 
teme de făcut. Vă băgați? 

Toți: 

— Mă bag. 

Pe primul care calcă într-o crăpătură îl băgăm cu capul în 
veceu. Dacă faci pași mici, ca pinguinii, poţi să te oprești înainte 
să dai de crăpătură. E mai sigur așa. O să fie genial în vacanţa 
mare. Mai întâi mergem la grădina zoologică. Până atunci vin și 
tata, Agnes și bunica Ama. Uneori chiar te lasă să hrânești 
pinguinii. Agnes o să se prăpădească de râs, n-a mai văzut așa 
ceva. Agnes te îmbrățișează fain de tot, chiar și când își vâră 
degetele în nasul tău. 

După aia o să plec la drum cu bicicleta. O să fim doar Dean și 
cu mine. O să mergem cu bicicletele noi, cumpărate din banii de 
recompensă. O să plecăm dimineaţa devreme și o să fim înapoi 
de-abia noaptea. O să mergem prin toată Londra, să vedem 
Ochiul, palatul și muzeul cu dinozauri. 

Dean: 

— Putem să ne ascundem în coastele unui tiranozaur, dup-aia 
sărim jos când închid și așa tot muzeu' e al nostru. Ar fi tare. 

Eu: 

— Da, ar fi fain de tot, mai ales dacă toate animalele ar prinde 
viaţă. 

Dean: 

— Da, da' mai bine să nu învie tiranozaurul, ne-ar hăpăi pe 
loc. 

Eu: 

— Pe bune! 

Am împrumutat telefonul Lydiei. Doar că nu i-am zis, pentru 
că a fost o acţiune polițienească secretă. Eu trebuia să filmez. 
Am îndreptat camera spre Dean. M-am pregătit să apăs pe 
buton dacă spiritul băiatului mort se întorcea. Făceam cercetări 
pe terenul de baschet, pentru că băiatul mort o ardea pe acolo. 
Eu am venit cu ideea să încercăm să-i surprindem spiritul pe 
telefon. O frântură din spiritul mortului rămâne întotdeauna în 
locurile pe care le-a cunoscut, chiar dacă sufletul s-a dus deja în 
Rai. S-ar putea să fie doar o fărâmă, dar, uneori, dacă te uiţi 
bine, o simţi. 

Eu: 

— E ca atunci când calci într-o băltoacă și când ieși lași o 
urmă pe uscat. Cât îi ia urmei să se usuce și să dispară, atâta 
rămâne spiritul pe pământ. Așa și când mori, numai că ia mult 
mai mult, pentru că tot corpul tău și sentimentele și gândurile 
tale au fost acolo și cântăresc mult mai mult decât o urmă. 

Dean: 

— M-am prins, m-am prins. Dă-i bătaie. 

Am ţinut poza băiatului mort, să fie mai multă energie. M-am 
rugat în cap să ne găsească. Dac-am putea să-l aducem înapoi 
pe pământ doar cât să ne zică ce s-a întâmplat, dacă ne-ar 
spune numele celui care l-a crestat, așa am avea toate probele 
care ne trebuie și el s-ar putea odihni în pace în vecii vecilor. 

Eu: 


— Simţi ceva? 

Dean: 

— Da, mă simt penibil, în p... mea. Nu merge, omule. Hai să 
mergem. 


Eu: 

— Mai încearcă. Închipuie-ţi că ești băiatul mort. Închipuie-ţi 
că poţi să simţi ce simţea el și să vezi ce vedea el. Merge mai 
bine dacă te concentrezi. 

Băiatul mort era genial la baschet. Odată a înscris la coș din 
cealaltă parte a terenului. Mă jur, a fost o șansă la un milion să-i 
iasă. N-o să mai vezi așa ceva. Toată lumea a zis că a fost la 
nimereală, dar el a zâmbit de parcă așa își pusese în gând de la 
început. Nici nu s-a dat mare, a jucat mai departe și atât. X-Fire 
îl tot făcea șmenar, dar el nici nu-l asculta. Când X-Fire și Killa 
au început să-l împingă, i-a împins și el. Nu-i era deloc frică. 

X-Fire: 

— $menar împuţit. Oricine poa’ să dea așa. 

Băiatul mort: 

— Hai să te vedem și pe tine atunci. 

X-Fire: 

— Du-te-n p... mea, omule, tu să nu faci gât la mine. 

Killa: 

— Te batem de te caci pe tine. 

Băiatul mort: 

— Ușurel, copii. Jucaţi-vă frumos, bine? 

Priveam de pe margine. Vedeam tot ce se întâmpla prin gard. 
Mai întâi X-Fire l-a împins pe băiatul mort, dup-aia Killa, dup-aia 
X-Fire l-a mai împins o dată. De-acum se atacaseră toţi bine. Au 
început să se împingă mai repede. Era cam dilie treaba. Băiatul 
mort l-a împins pe Killa așa de tare, că a căzut pe spate și i s-a 
sucit tricoul într-o parte, se vedea mânerul șurubelniței ieșindu-i 
din pantaloni, la spate. Chiar se auzeau loviturile. Niciunul nu 
voia să se oprească, parcă apăsase careva pe butonul greșit și 
acum trebuiau să se împingă non-stop, până rămâneau fără 
baterii. Ceilalţi jucători stăteau și se uitau. Cei mai mulţi erau 
puștani ca mine. S-au oprit doar când unul dintre ei a încercat să 
fure bicicleta băiatului mort. A trebuit să fugă după el, ca să-i ia 
bicicleta. 

Killa: 

— Știam eu c-așa o să faci, bulangiule! 

X-Fire: 

— Haide, ia-o la sănătoasa! 

Am crezut că s-a terminat, numai că băiatul mort s-a întors pe 
bicicletă. A luat o gură zdravănă din sticla cu apă și l-a stropit pe 
Killa pe spate. l-a intrat în tricou și peste tot. 

Băiatul mort: 

— Tu ești un bulangiu împuţit, bulangiule! 

După aia a întins-o. Killa era turbat. Șiroia de apă. Unul din 
puștani l-a lovit cu mingea. 

Puștanul: 

— Bulangiule! 

Atunci am știut că o să iasă cu omor. Am fugit cât ai bate din 
palme, ca să nu-mi dea mie omorul. S-a întâmplat acum un 
secol, când tocmai mă mutasem. Acum terenul de baschet e 
aproape tot timpul gol. Cineva a rupt toate plasele și a încercat 

să dea foc la stâlpi. Un coș de baschet fără plasă nu mai e deloc 
la fel. 
* 

Dean stătea întins pe jos, sub coș. Avea ochii închiși și mâinile 
întinse în lături, ca la îngeri. 

Dean: 

— Ascultă, eu nu simt nimic! 

Eu: 

— Asta pen' că pe tine nu te cunoștea, spiritul lui nu știe dacă 
ești prieten sau nu. E-n regulă, spirite, e cu mine. Vrem doar să 
ajutăm. 

X-Fire: 

— Ce faceți voi doi pe-aici, curiștilor? lar aţi mâncat sendvișuri 
cu salam de sandilău? 

X-Fire și Dizzy blocau poarta. Killa era după gard, Miquita 
stătea agăţată de el ca de un copac. Am aruncat repede de tot 
telefonul Lydiei prin gard, ca să-l ascund în iarbă. 

Dizzy: 

— Nu știți că sunteţi pe teritoriu’ nostru? Acuma tre’ să plătiţi 
taxa. Cât aveți la voi? 

Dean: 

— Nimic. 

Dizzy: 

— Nu mă face să te pocnesc. 

Dizzy l-a pus pe Dean să-și golească buzunarele. N-avea 
decât 63 de penny și două bomboane Black Jack. Dizzy i-a luat 
tot. N-am avut ce să fac, nu puteam să scăpăm pe nicăieri. 

Dizzy: 

— Da’ adidașii tăi? 

Dean: 

— Ce-i cu ei? 

Dizzy: 

— Scoate-i că te bat de te stâlcesc. lo nu mă joc aicea, omule. 

Dean și-a scos adidașii. Pe șosete avea un tenisman. Era prea 
târziu să-l întreb dacă astea erau șosetele lui preferate. Și-a 
golit adidașii, dar n-avea nimic ascuns. 

X-Fire: 

— Da' tu, Ghana? Ce-ai dosit? 

Eu: 

— Nimic. 

Aveam gheaţă în burtă. Am strâns bine de portofelul băiatului 
mort, pe care-l aveam în buzunar. N-am avut când să vâr la loc 
poza. 

Dizzy: 

— Ce-ai acolo? 

Dizzy m-a tras de braț. Am încercat să-l vâr mai bine în 
buzunar. Am împins tare de tot și mi-am lipit degetele. Parcă 
vedeam fața băiatului mort, zâmbea, era în viață. N-o s-o strice 
nimeni. A trebuit să-i dau drumul când Dizzy m-a călcat pe 
picior. Până să-l opresc, mi-a băgat mâna în buzunar și a scos 
portofelul. Poza a căzut pe jos. 

Dizzy: 

— Ce-i asta? Ar fi bine să ai ceva bani în el. 

Dizzy s-a uitat prin portofel, dar era gol. L-a aruncat ca pe un 
gunoi, de parcă nu era al nimănui. Killa a văzut poza băiatului 
mort pe jos. A venit și a ridicat-o. Totul a amuţit. Killa a făcut o 
faţă ţeapănă. Se zgâia la poză de parcă încerca s-o facă 
dispărută. 

Killa: 

— De unde-o ai? 

Dean: 

— Am găsit-o. 

Miquita: 

— Nu-i nimic. E doar o poză, nu-nseamnă nimic. 

Killa: 

— Ce știi tu, în p... mea? Ştii un căcat. 

Miquita: 

— Zic și eu, iubi. 

Killa: 

— Dă-te de pe mine. 

Killa a împins-o pe Miquita cât colo. S-a izbit de gard. Era vina 
ei că-l iubea prea mult. Dean și-a pus adidașii în picioare. Aerul 
era greu, plin de gânduri ucigașe. Mă afundam într-o mare 
neagră, așa mă simţeam. Killa se uita întruna la poza băiatului 
mort. Am crezut c-o să ia foc în mâinile lui. 

X-Fire: 

— Regleaz-o odată, în p... mea, omule. Scapă de ea, bine? 
Du-te odată, în p... mea. 

Killa: 


— Dacă n-am chef? E groasă rău de-acuma, omule. S-a 
terminat. 

X-Fire: 

— Eu zic când se termină. Nu te căca pe tine acuma, că ne-ai 
băgat pe toţi în rahatu' ăsta. Dă-mi în p... mea porcăria aia și 
întinde-o! 

X-Fire i-a luat poza lui Killa și i-a tras un șut în dos ca să se 
care. Miquita s-a dus după el, dar el a împins-o în lături. Părea 
gata să plângă. Când a ajuns la drum, a luat-o la fugă, cu 
coatele în afară, ca fetele. Chiar mi-a fost milă de el, era mai 
slab decât îl știam. Oricine pare mai slab când fuge de ceva. 

X-Fire a ars cu bricheta poza băiatului mort. Spiritul lui scotea 
scântei iuți de tot, nici nu le vedeai ca lumea. Fumul s-a pierdut 
în aer. Nu era cale de ieșire. 

X-Fire: E 

— Dizzy, stai la poartă, omule. Aștia nu pleacă nicăieri de- 
aicea. 

Dizzy ne-a blocat drumul. M-am uitat după vreo gaură destul 
de mare prin care să scăpăm, dar nu era loc pe nicăieri. Dean și 
cu mine stăteam unul lângă altul. X-Fire a venit la noi, nici nu 
mai era șucărit. Luase o hotărâre. A dus mâna la pantaloni, în 
spate. Știam c-o să scoată un cuţit de război. Toate ferestrele 
caselor erau goale, n-avea cine să ne salveze. X-Fire și-a ridicat 
gluga. 

Te-am văzut cum vii din soare. Te rog, porumbel, salvează- 
ne! 

Lydia: 

— Pleacă de lângă el! Am chemat poliţia! 

Mă jur, era să-mi sară inima din piept! M-am întors: Lydia era 
de cealaltă parte a gardului. Filma totul la telefon, tre’ să fi 
văzut unde l-am aruncat. Tre' să fi știut că aveam nevoie de ea. 

X-Fire: 

— Pune mâna pe ea! 

Eu: 

— Fugi! 

Dizzy s-a luat după soră-mea. Nu-mi rămânea decât să mă 
rog. Te-am văzut cum te-ai găinăţat, a picat fix pe lângă faţa lui 
X-Fire. A trebuit să sară la o parte și atunci Dean și cu mine am 
luat-o pe lângă el și am fugit prin gaura lăsată de Dizzy. 

X-Fire: 


— Vă omor, în p... mea! 

N-aveam când să-l credem, am luat-o la fugă. Am văzut-o pe 
Lydia în față și m-am luat după ea. Nu puteam s-o las să se 
rătăcească. Aveam în gură gust de ploaie. Dă-i înainte, nu te 
opri. Dacă te oprești, o să se prăbușească totul. Am aruncat 
repede de tot o privire peste umăr. X-Fire nu se vedea și nici 
Dizzy. Am fugit înainte ca să fim siguri. Am încetinit doar când 
am ajuns la magazine. 

Lydia: 

— La bibliotecă! Repede! 

Am alergat în biblioteca mare, trebuia să fim în siguranţă 
acolo. Am luat-o pe scări, spre calculatoare. Lydia ne-a arătat 
filmul. Prinsese tot: jalea lui Killa și X-Fire arzând poza băiatului 
mort. Ne-a scăpat la marele fix. 


Dean: 

— Să nu cumva să-l ștergi. 

Lydia: 

— N-o să-l şterg. În ce v-aţi băgat? 
Eu: 

— Noi ne făceam doar datoria. 
Lydia: 


— O să te snopească mama în bătaie. 

Lydia i-a trimis filmuleţul Albenei pe mail, ca să fim siguri. A 
luat o groază de timp până l-a trimis. Am așteptat destul de 
mult ca să ne convingem că suntem în siguranţă. Când am ajuns 
acasă, am încuiat toate încuietorile și am băut un pahar întreg 
de apă cu ochii deschiși. Nici nu mai aveam impresia că mă 
ușurez pe un norișor. Ştiam că-s doar bulbucii de la 
dezinfectant. 

Aș fi putut să fac mai mult, dar sunt încă țeapăn de la 
smotoceala cu coțofenele. Aș fi putut să te salvez, dar nu ține de 
mine. 

Cum zice Sefu’ mereu: sunt doar niște fâșii de carne 
înfășurate larg pe o stea aprinsă. Doar nu jelim când 
învelitoarea e aruncată cât colo, ne bucurăm că steaua e acum 
liberă. O tragem la locul ei cu sforile pe care le-a împletit el, o 
înălțăm ca să strălucească peste vopseaua scorojită a vieții 
trecute, să lumineze drumul unei mame văduvite înapoi la zeul 
ei. 

Ploaia cade, marea crește și voi îi daţi tot înainte. Îi daţi tot 
înainte de ciudă sau în semn de măreață sfidare, îi dați înainte 
dintr-un instinct de fier sau prin puf și huzur, îi dati înainte 
pentru că așa sunteţi făcuţi. Îi dati tot înainte și de-asta vă 
iubim. 

Când nu mai sunteți, ne e dor de voi. 

Connor Green a stat pe o crăpătură. A făcut-o expres, a sărit 
fix pe ea. Acum vraja s-a rupt și o să se aleagă praful din 
vacanţa de vară, totul doar din vina lui Connor Green. l-am dat 
toți câte o lovitură murdară în braţ. Chiar ne-a lăsat. A zis că nu- 
i pasă. 

Kyle Barnes: 

— Dobitocule! De ce-ai făcut-o? 

Connor Green: 

— Pen' c-așa am avut chef. Și ce dacă? Nu e nicio vrajă la 
mijloc, e un rahat cu mot. 

Kyle Barnes: 

— Tu ești un rahat cu mot. 

Connor Green: 

— Da, bine, da’ eu știu ceva ce tu nu știi. Știu cine l-a omorât 
pe puștiu' ăla. 

Nathan Boyd: 

— Care puști? 

Connor Green: 

— Ăla care a fost înjunghiat în faţă la Chicken Joe, care 
credeai? Am văzut cum s-a întâmplat. 

Am simţit gheaţă în burtă. Totul a încremenit, până și sângele 
din venele mele. 

Connor Green: 

— Pe bune. Treceam cu mașina. Am văzut cum a fost 
înjunghiat puștiul și l-am văzut pe Jermaine Bent fugind. Am 
văzut cuţitu' și tot. 

Kyle Barnes: 

— Atunci de ce nu le-ai zis poliţailor? 

Connor Green: 

— Du-te-n p... mea, n-am chef să mă trezesc înjunghiat. N-au 
decât să-și vadă de treburile lor murdare. 

Nathan Boyd: 

— Nu te cred. A cui era mașina? 

Connor Green: 

— A lu' frate-meu. 

Kyle Barnes: 

— Ce mașină are? 

Connor Green: 

— Un Bemve. Seria cinci. 


Atunci am știut sigur că minte. Fratele lui Connor nu poate să 
aibă un BMW, nu-i destul de bogat. Connor poartă doar adidași 
Reebok de alergat. Nathan Boyd a început să amușineze aerul. 
Ne-am pregătit toți pentru o porție de râs. 

Nathan Boyd: 

— Mie-mi miroase a ceva. Tie nu-ţi miroase? Ce să fie, rahat 
de câine? Nu, nu e rahat de câine. Baligă de vacă? Nu, stai așa. 
S-ar putea să fie baligă de cal. 

Connor Green: 

— Du-te-n p... mea, omule. 

Nathan Boyd: 

— Știu ce e, e un rahat cu mot! 

Nu-mi venea să cred, era prea greu. Tot speram să fie vreun 
Jermaine Bent care nu era Killa, așa nu trebuia să fie adevărat și 
puteam să-mi văd de viaţa mea normală. Voiam așa de tare s-o 
dreg, că nici nu puteam să pun mâna pe ea, de teamă c-o s-o 
stric iar. Poate că până la urmă n-am talent de detectiv. Poate e 
prea riscant. 

* 

Ai jucat vreodată rounders™? Mă jur, suge rău. Urăsc jocul 
ăsta din tot sufletul. E prea greu să lovești mingea. Bâta e prea 
mică și are o formă aiurea. Nu reușesc deloc să lovesc. Mi-aș 
dori să am Convingătoarea, aia măcar e destul de mare. Vrei să 
fii la lovire pentru că așa e cel mai fain, aștepți o groază să-ți 
vină rândul și nici măcar nu reușești să nimerești mingea. E 
super-enervant. Toată lumea mă încuraja. 

Toată lumea: 

— Haide, Harri, poţi! 

Voiam și eu să trimit mingea departe, ca Brett Shawcross. La 
el pare simplu. N-am reușit s-o lovesc nici măcar o dată. Mă jur, 
m-am șucărit rău. Până la urmă, am jucat în teren. Așa nu 
trebuie decât să aștepți să vină mingea lângă tine. Dacă vine 
lângă tine, încerci s-o prinzi. E plicticos. Mingea n-a venit deloc 
lângă mine. Am lăsat-o baltă. Am stat pe iarbă până când 
domnul Kenny m-a pus să dau o tură de teren. 

Domnul Kenny: 

— Opoku, scoală! O tură! 

Nimeni nu știa ce plănuiam. Trebuia să rămână secret, altfel 
nu ieșea. Am așteptat până am ajuns prea departe ca să mă mai 

vadă și m-am strecurat prin gaura din gard. Dac-o să mănânc 
mere pădureţe, o să prind superputerile care-mi trebuie. Așa o 
să fiu ocrotit. Altaf mi-a dat ideea. M-am săturat să aștept să mă 
muște un păianjen radioactiv, așa c-o să merg pe varianta cu 
fructele magice otrăvite. Așa, răii n-au cum să mă învingă și o să 
fiu în siguranţă toată vara. 

Mai întâi m-am uitat în copaci după asasabonsam. Le-am 
căutat picioarele, care le atârnă în jos de pe crengi. Zona era 
sigură. Copacii nici nu erau destul de mari ca să-i ţină, crengile 
erau prea subţiri. Era tare amorţită pădurea. Eram singur- 
singurel. În aer mirosea a ploaie. Nu vedeam păsările, doar le 
auzeam trăncănind sus, deasupra capului. 

Eu: 

— Bună, porumbel, tu ești? Stai tu de șase, bine? 

Porumbelul: 

— Nicio problemă! 

Pădurea e mult mai mică decât credeam. Vedeam până hăt în 
partea cealaltă, unde erau drumul și casele în spate. Voiam să 
fiu eu primul care pășise acolo, dar mai fusese cineva: pe jos 
erau sticle sparte și o groază de ambalaje de dulciuri, ţepene și 
pline de noroi. Era tare enervant. Voiam să fiu eu primul. M-am 
afundat și mai mult. Am cules două mere, cele mai frumoase din 
cel mai fain copac. Erau tare mici. Doar pentru ceilalţi sunt 
otrăvitoare, pentru mine sunt un meteorit. Numai așa pot să 
prind puteri. 

M-am așezat pe un trunchi spart. Era o liniște minunată. M-am 
gândit la toate lucrurile importante pe care le aveam de făcut și 
câte puteri îmi trebuiau, am respirat adânc și am mușcat din 
primul măr. 

Mă jur pe Dumnezeu, nu mai mâncasem de când eram ceva 
mai dezgustător! Mi-a venit să scuip, dar trebuia să înghit ca să 
meargă vraja. Mi-am dus mâna la gură, ca să nu pot să scuip. 
Am închis ochii și am mestecat. Aveam o senzaţie dilie de tot în 
burtă, mi-am încordat toate forțele ca să nu vărs tot. Am înghițit 
tot în afară de sâmburi. Am deschis ochii. Totul era cenușiu și-mi 
venea să borăsc. Am mai respirat o dată adânc și am mușcat din 
al doilea măr. A trebuit să mă străduiesc tare mult. A trebuit să 
mă concentrez și să nu mă gândesc la greață și la gust. Mi-a 
luat o groază de timp, dar am tot mestecat și am înghiţit, iar am 

mestecat și iar am înghiţit. Am tras un scuipat de-abia la urmă, 
ca să scap de gust. i 

După aia a început să mă chinuie rău burta. Incă nu eram în 
stare să mă ridic. Îmi venea să mă cac, dar m-am abținut, să nu- 
mi cac toate puterile din mine. Am așteptat. Mă tot lua cu rece 
și dup-aia cu cald. O fi de la puterile care-mi intrau în sânge. 
Trebuia neapărat să meargă. Trebuia să fiu ocrotit și să-i fac să 
plătească. Am tras o bășină-ciocănitoare zdravănă. Era umedă 
la sfârșit, dar nu m-am scăpat. Nu eram Omul-Scăpău, eram 
Omul-de-Neoprit. Când am ieșit din pădure, mă cam clătinam pe 
picioare. Domnul Kenny mă aștepta. 

Domnul Kenny: 

— Unde-ai umblat? 

Eu: 

— Mi s-a făcut rău, domnule. 

Nathan Boyd: 

— S-a dus la o ţigară în pădure. 

Connor Green: 

— S-a dus să facă laba. 

Eu: 

— Banu. 

Domnul Kenny: 

— Ajunge. 

Domnul Kenny m-a lăsat să stau jos restul meciului. Rounders 
oricum e plictisitor. Nu reușesc deloc să lovesc mingea pentru 
că forma bâtei e aiurea. Ar trebui s-o facă mai turtită. Nu știu 
cum de nu i-a trecut nimănui prin cap până acuma. 

Venise războiul. Era pe bune, știai din prima. Era fum peste 
tot, gros și negru, și umplea tot cerul. Simţeai focul de la 
kilometri. Toată lumea s-a dus să vadă cum moare terenul de 
joacă. 

Dean: 

— Mai întâi am crezut că s-a prăbușit un avion. Aș vrea să fi 
fost adevărat, ar fi tare de tot. 

Cineva a dat foc la leagăne. De-acolo venea cel mai mult fum. 
Mirosul de cauciuc îmi intra în nas, nici nu puteam să miros 
altceva. Știi când un miros e atât de baban, că te bufnește 
râsul? Ei, cam așa se simţea. Numai că nu puteai să râzi, pentru 
că se uitau toţi adulţii. Focul era un dezastru și trebuia să fii 
serios. 

Mama lui Dean: 

— Dracii ăia de copii au făcut-o. l-am văzut acolo când mă- 
ntorceam de la farmacie. Se chinuiau să le dea foc. 

O tanti cu braţe groase: 

— Când a fost asta? 

Mama lui Dean: 

— Adineauri. Tocma' mă întorceam de la farmacie. Ştiam eu 
că erau puși pe rele. 

Tata lui Manik: 

— Pușlamalele. 

Și panoul de cățărat ardea. Tot metalul se înnegrise și sfoara 
plasei era arsă, pe moarte. Focul era foarte fierbinte. Când m- 
am apropiat de el, am simţit că mă mănâncă pielea rău de tot. 
Era minunat, simţeam că mă ia somnul. A fost cel mai mare foc 
pe care l-am văzut vreodată. 

Niște puștani se jucau de-a cine se duce cel mai aproape de 
foc. O luau la fugă spre el și cel care se ducea cel mai aproape 
înainte să fugă înapoi era câștigătorul. Părea dur. Voiam și eu să 
joc, dar trebuia să fiu respectuos. Când ești în clasa a șasea, 
trebuie să fii un exemplu de urmat. Toată lumea s-a uitat la foc. 
Nici nu mai voiau să vorbească, voiau doar să se uite. Nu se 
puteau abține. Erau țintuiţi locului. Terenul de joacă murea, dar 
nimeni nu-ncerca să-l salveze. Știau că n-au ce să facă, era prea 
fierbinte și frumos. Știau că focul o să iasă câștigător de fiecare 
dată. Era genial și trist și de groază în același timp. 

Cum mai venea un om, cineva trebuia să-i povestească ce se 
întâmplase până atunci, despre copiii care dăduseră foc. Dup- 
aia nou sositul zicea ceva gen: 

Nou sositul: 

— Mama lor de mucoși 

și dup-aia stătea și el și se uita ca toți ceilalţi. Era ca atunci 
când ai un secret, numai că puteai să-l zici la toată lumea. Era 
ca și cum păstram toţi același secret. Simţeai că ești alături de 
ceilalţi, că îi cunoști pe toţi, chiar dacă n-ai mai vorbit cu ei și nu 
știi cum îi cheamă. Erau toţi de partea ta. Asta-i cel mai fain la 
război. 

Lydia a pozat focul. Nu vedeam decât fum negru în poză. 

Eu: 

— Ho, nici nu se vede focul! Mai încearcă o dată! 


Lydia: 

— Dă-mi pace! O să mi se topească telefonul. 
Eu: 

— Ba nu. Pozează corabia piraţilor până nu se scufundă! 
Lydia: 

— Nu, eu mă duc, mă ustură ochii de mor. Vii? 
Eu: 

— Nu, eu rămân. O să vin pe jos cu Dean. 
Lydia: 

— Vezi, ai grijă. Nu-i lăsa să te urmărească. 
Eu: 

— N-o să-i las! 


Voiam doar să pozez corabia piraţilor, până nu se scufunda pe 
vecie. Voiam să fiu de față când o să moară terenul de joacă, să 
știe că am fost cu el și că l-am iubit până la sfârșit. 

Terry Abțţibild: 

— Salutare, micuțule. Ce s-a-ntâmplat? 

Eu: 

— Un foc, atâta. Asbo! Salut, băiatu'! Eşti un băiat bun! Eşti 
un băiat bun, Asbo! 

Asbo a sărit și m-a lins pe faţă. Era haios de tot, până și când 
mi-a băgat limba-n gură. În vacanţa mare o să-l învăţ să vâneze 
spirite. 

Terry Abţibild: 

— Vrei să cumperi niște DVD-uri? Am unele bune, e pe 
undeva unu' cu zombi. 

Eu: 

— Nu, mersi. Dacă cumperi DVD-uri piratate, banii ajung la 
Osama bin Laden. Am învăţat la școală. 

Terry Abţibild: 

— Cum vrei. 

Dup-aia au venit pompierii. Am auzit sirena de la kilometri 
depărtare. Mașina a traversat terenul școlii. Toată lumea s-a 
ofticat când au oprit sirena, pentru că voiau s-o audă de- 
aproape. 

Un pompier: 

— Toată lumea să stea mai în spate. 

Dar toţi se dădeau mereu mai aproape. Nu se puteau abţine. 
Puștanii cei mai mici erau cei mai curajoși. Nu-i ascultau deloc 
pe pompieri, se apropiau tot mai mult. Le plăcea la nebunie să 
stea cu pompierii, se vedea. Voiau să ajute și ei. Voiau să fie în 
locul lor. 

Unul din puștani a încercat să ridice furtunul, dar nici nu 
putea să-l miște pentru că era mult prea greu. S-a pus pe plâns. 
Asta a fost cel mai haios. 

Un pompier: 

— Bine, amice, mă descurc. Poţi să dai o mână de ajutor data 
următoare, da? 

Apa a ţâșnit super-rapid, ca un glonţ. Pompierii erau foarte 
pricepuţi, au stins tot focul într-un minut. Acum că focul nu mai 
ardea, terenul de joacă arăta urât de tot. Era negru unde arsese. 
Părea murdar și mort. Te simţeai și tu mort văzându-l. Chiar îţi 
doreai să izbucnească iar focul, ca să ascundă toată mizeria. 

Toată lumea a aplaudat când mașina de pompieri a luat-o din 
loc. M-am întristat să-i văd plecând. Nu știam când o să mai 
avem ocazia să-i urmărim în acţiune. 

Dean: 

— Dacă știam că termină așa de repede, aș mai fi făcut 
câteva focuri, ca să aibă ce stinge. 

Mama lui Dean: 

— Da, și te-ai fi ales cu un picior în cur de la mine pe chestia 
asta. 

Dean: 

— Glumeam și eu! 

Acum că nu mai era foc, vedeam chestii pe care nu le 
văzusem, chestii triste și dilii care mi se părea că nici n-aveau 

ce să caute acolo. Am văzut o bucată de sfoară moartă de la 
plasa de siguranţă. Era neagră și lucioasă de la foc. Părea un 
șarpe. Mă tot așteptam să se miște și să șerpuiască pe sub 
așchiile de lemn. Am văzut un penny mort și îngropat în pământ 
lângă gărgăriţă. Mi-am închipuit că era un căcat de gărgăriţă. 
Gărgăriţa s-a speriat așa de rău de foc, că s-a căcat pe ea. Mi s- 
a făcut milă de ea, chiar dacă știam că e doar de plastic. Avea 
capul îndoit și topit de la căldură. 

Puștanii au început alt joc, în care se îndemnau unii pe alţii să 
culeagă de pe jos așchiile arse. Erau încă fierbinţi rău. Nimeni nu 
putea să le ţină în mână mai mult de două secunde. L-am văzut 
pe Killa prin fum. Era singur. Se uitase și el la foc ca toată 
lumea. A luat de jos o așchie și a strâns-o între degete, 
așteptând să-i ardă degetele. Chiar îi plăcea, nu-i păsa de 
durere. A ţinut așchia o groază, n-am numărat de la început, dar 
ajunsesem la 28 când i-a dat drumul. Dup-aia și-a băgat mâinile 
în buzunare și a plecat fără să se uite la nimeni. Părea la fel de 
trist ca mine, chiar dacă nu se urca în plasa de cățărat decât ca 
să tipe la lume. 

După aia s-a văzut iar lumina. Fumul a început să se 
risipească în vânt și mi-am amintit că era ziuă. Nu-mi mai era 
somn. Lumea a început să plece acasă. Dean și cu mine mai 
voiam să stăm, chiar dacă însemna că terenul de joacă era 
mort. Era prea târziu să mai schimbi ceva, dar părea prea 
important ca să pleci deja. Trebuia să vedem ce apărea de sub 
cenușă, vreo putere sau vreo știre importantă sau vreo 
mortăciune care rămăsese ascunsă. 

Un puștan încă plângea. 

Puștanul: 

— Acuma nu mai pot să mă dau pe tobogan. 

Mama puștanului: 

— Lasă c-o să construiască altul. O să fie și mai frumos decât 
ăsta vechi, o să vezi. 

Speram ca toboganul cel nou să fie cel mai lung din lume. 
Speram că-ţi lua o veșnicie să ajungi jos. Când ţine doar o clipă, 
e prea enervant, ţin minte dinainte să cresc prea mare ca să mă 
mai dau pe tobogan. Voiam să fiu iar mic, să mă mai dau o dată. 


M-am plimbat pe lângă ruinele terenului de joacă, lăsând 
cenușa să-mi înnegrească picioarele portocalii. Speram ca 

flăcările să aducă o concesie, o schimbare de plan de ultim 
moment. Speram ca zgura să-mi pârlească aripile, dar n-a 
funcționat, sunt aici, teafăr. Încă mai am o treabă de făcut. 
Păcătoșii nu-și găsesc în veci odihna, cum se zice. 


Preferăm să ne ocoliți, în loc să mergeti prin mijlocul nostru. 
Ne place să fim lăsați în pace când mâncăm sau ne desfășurăm 
ritualurile de curtare. Nu cerem decât aceleași drepturi ca și voi: 
vrem să ne vedem de viață, să avem un loc al nostru, un loc în 
care să ne facem nevoile și un loc în care să dormim, un loc în 
care să ne crestem copiii. Nu ne otrăviți doar pentru că facem 
mizerie. Și voi faceti mizerie. E de toate pentru toti dacă ne 
mărginim la ce ni se cuvine pe drept. 

Dacă ne lăsați în pace, n-o să aveți necazuri. Dacă vă purtați 
frumos cu noi, o să vă facem și noi o favoare la timpul potrivit. 
Până atunci, pace vouă. 

Dean, Lydia și cu mine mergeam împreună la școală, ca să 
fim și mai în siguranţă. Nu părea că războiul o să vină azi, era 
ultima zi înainte de vară și se lega o vrajă de nedezlegat. Era o 
zi minunată și foarte caldă. Toată lumea zâmbea cu gura până 
la urechi. Trebuia să strigăm și noi cu ei. Nu puteam să ne 
abținem. 

Dean și cu mine: 

— E ultima zi! Mai e un pic și suntem liberi! 

Lydia: 

— Au! Nu ţipa chiar în urechea mea! 

Eu: 

— Aaaaaghhhhh! 

(Asta a fost un ditamai ţipătul în urechea Lydiei.) 

La ora de geografie, domnul Carroll a dat drumul la ventilator. 
Deja sufla aer când am intrat. A fost o surpriză meseriașă. Toată 
lumea a luat-o razna când l-a văzut. Ne-am așezat cu rândul să 
ne răcorim, adierea rece era minunată. 

Câţiva dintre noi se îndemnau unii pe alţii să-și răcorească 
părțile intime. Nimeni n-a făcut-o de fapt, ne-am săltat doar 
cămășile și ne-am răcorit burțile. Adierea rece pe burţile noastre 
era cea mai mișto senzaţie din lume. 

Kyle Barnes: 

— la uitaţi-vă, lui Daniel i s-au întărit sfârcurile! Perversul. 

Daniel Bevan: 

— la taci, nu s-au întărit deloc. 

Brayden Campbell: 

— I s-a sculat. la uite, Charmaine. la apucă-l de mâner. 

Charmaine de Freitas: 

— Du-te naibii! 

Toți își purtau cravatele înnodate în jurul capului. Se dădeau 
drept ninja. Cei din clasa a zecea au scris de toate pe cămăși. 
Prietenii și-au scris numele și mesaje de noroc. Era ultima dată 
când mai purtau cămașa aia'$. Nu mai mergeau la școală în 
viaţa lor, se terminase pe vecie. Trebuie să-ţi acoperi cămașa cu 
mesaje norocoase, ca să le iei în călătoria ta în lume. E o 
tradiţie. Era minunat. De-abia aștept să fac și eu așa ceva. 


16 Year 11 (echivalentul, ca vârstă, al clasei a zecea de liceu de la noi) este 
ultimul an din ciclul secundar obligatoriu în Marea Britanie. Pot urma doi ani 
separați, înainte de universitate, în ciclul sixth form, eventual la un colegiu 


(n. t.). 

BAFTA FII TARE bazatule 
NORTHWELL MANOR PÂNĂ LA MOARTE TYRONE 
IA-O UȘOR FĂ BANI CHIAR DACĂ TE OMOARĂ naomi 

GDF ÎMI BAG PULA ÎN ȘCOALĂ LEWSEY HILL SUG 

PULA ÎMI BAG PULA ÎN POLIȚAI LEON TRĂIASCĂ DROGURILE 
damon DOMNU PERRY SUGE PULA LA CÂINI 
DESTULĂ EDUCAȚIE CA SĂ TE DESCURCI Cherise 
UGERE RUFUS RUFĂ 
repetă după mine: DORIŢI ȘI O PORȚIE DE CARTOFI PRĂJIȚI? 
IUBEȘTI O DATĂ-N VIAȚĂ 
NU PLĂTI TAXE, VINDE MAI BINE DROGURI 

NE VEDEM LA OFICIUL DE ȘOMAJ LOL AR PULETE Donovan 
păr de la Toni&Guy, personalitate de la Ronald McDonald 

DEMOLATORU CIUDATU MUISTU MORCOVEAȚĂ 

Zaida EU IUBEȘTE PE TINE CU ORELE 
MÂINE E PRIMA ZI DIN RESTUL VIEȚII TALE - ȘI O 
SĂ SUGĂ RĂU DE TOT 
Nu-ţi face griji, fii fericit! MOORMAI 
NIMIC SPECIAL E.M.+S.T. PENTRU TOTDEAUNA Kieron 
Sunt singurul homo din satul ăsta VIRGIN 
Dacă vrei să fii high urcă-te într-un copac 


Toţi sunt căcănari în afară de mine TRĂIEȘTE-ȚI VISELE 

MARVIN P. E FUTERE DE UTERE! 
FII BUN LA PLESNELĂ 
NU E O UNIFORMĂ 
Să știi că viitorul n-are nevoie de tine! MOTAHIR 
târfă drogată în devenire NATASHA VICKY C. INDIA 
SUPER-SEXOASA 
Dumnezeu era copilotul meu, dar ne-am prăbușit 
în munţi și a trebuit să-l mănânc 
CUI ÎI PASĂ Jack FAN ARSENAL 
Ți-am zis c-o să orbești PUT A SLOBOZ URÂTĂ CU 
SPUME CUMPĂRAȚI MAI MULTE RAHATURI Lester 
RAIUL E O PISTĂ PT ROLE J MENAR MATT 
suntem praf de stele SIMONE Corinne 
LINGURĂ Unde-s ștoarfele? 
JASON B. A FUTUT-O PE MAICĂ-MEA NINJA 
CONTRA EMO 
mușcă-mi curul de robot! Michael D. CUVINTE MARI 
Prea meseriaș ca să merg la școală! 
SUG SMECLEU PE MAI MULTE STICLE DE BACARDI 
BREEZER totul o să fie bine! 
De câte ori nu ţi-am zis că te iubesc te-am minţit Nahid 


ÎMI PLAC PULĂ CUR LABBING CURVĂ 

Toată lumea se uita de la fereastră. Cei din clasele a zecea au 
scăpat mai devreme decât noi. Unii și-au aruncat jachetele în 
copaci. Unii au adus pistoale de stropit și bombe cu apă și s-a 
pornit o bătălie cu apă. S-au murat între ei. Părea dur. Uneori se 
pornea câte o chelfăneală și era și mai haios așa. De-abia 
așteptam să scăpăm. Toţi aveam de gând să zburdăm ca niște 
câini. Când mai erau cinci minute, ne-am pus pe cântat. 

Toți: 

— Vrem libertate! Vrem libertate! 

A fost ideea lui Kyle Barnes. Toată lumea a cântat, până și cei 
mai speriaţi. Mă jur, a fost dur. Toţi băteam cu pumnii în bănci 
ca într-un film diliu. 

Toți: 

— Afară! Afară! Afară! Afară! 

Până la urmă, domnul Carroll s-a lăsat bătut. Trebuia să ne 
dea drumul, altfel ieșea cu scandal. 

Domnul Carroll: 

— Hai, duceţi-vă. Vacanţă frumoasă tuturor! Să nu faceți 
prostii! 

Toți: 

— N-o să facem! 

Nu mai țineai minte că nu aveai voie să alergi pe scări. 
Picioarele tale voiau să iasă și tu te luai după ele. Parcă ne 
întreceam care ajunge primul în viitor. Dacă ieșeai primul la aer, 
vara era a ta. 

* 

Toată lumea și-a legat cravatele la cap și a băut ploaie. Poppy 
și cu mine am mers împreună la poartă. Ne ţineam de mână ca 
lumea, era foarte sexy. Îmi bătea inima tare de tot. Poppy era și 
mai frumoasă. Chiar mi-era frică. Pare diliu, dar e adevărat, era 
ca și cum îmi aminteam cât de frumoasă e și mi se făcea frică. 
Mi se strângea stomacul ca în avion. 

Eu: 

— Vacanţă frumoasă! 

Poppy: 

— Și ţie. Te duci în Ghana? 

Eu: 

— Nu. Dar mă duc la grădina zoologică. Nu vrei să vii și tu? 

Poppy: 

— Nu pot, mă duc în Spania. 

Eu: 
— De tot? 


Poppy: n 
— Nu, doar două săptămâni. 
Eu: 

— O să fii tot la școala asta? 
Poppy: 

— Sigur că da. Tu? 

Eu: 

— Aşa cred. 

Poppy: 

— Bun. 


Îmi venea să-i zic că o iubesc, dar nu-mi ieșeau vorbele din 
gură. Părea prea de tot. Până și cuvântul ăla. Părea prea de tot 
și stupid să zic așa ceva acum. Trebuia să-l ţin în burtă pentru 
mai târziu. Trebuia să-l înghit la loc. 

Poppy: 

— O să-mi trimiţi mesaje? 

Eu: 

— Bine. 

Poppy și-a scris numărul pe mâna mea. Avea un pix cu violet 
care mă gâdila. Era minunat, cel mai fain mesaj de noroc. Nu i- 
am zis că n-am telefon. O să iau telefonul Lydiei, o să mă lase, 
n-are încotro. S-ar putea să cer un telefon de ziua mea, nu un 
Playstation. Mai e doar o lună. Nu-mi pasă dacă are cameră 
video dacă pot să vorbesc cu Poppy. Nu vreau să se întrerupă 
legătura, e 

Atunci m-a sărutat Poppy. N-am avut când să mă pregătesc. 
M-a sărutat pe loc, fix pe buze. Era minunat. Nici nu mi-a fost 
frică de data asta. Era cald și nu prea umed. Nu mi-a vârât 
limba. Mirosea a Tic Tacuri cu aromă de portocale. Am uitat-o pe 
Miquita de tot, oricum nu însemnase nimic. 

Am închis ochii și m-am luat după Poppy. Avea buze foarte 
moi. Era foarte relaxant. Îmi venea să adorm pe vecie. Mi-am 
strâns un pic picioarele, ca să nu mă mai mănânce bulla. 

Connor Green: 

— la uitaţi-vă, acuma i s-a sculat lui Harri! Care-i faza, e Ziua 
de Sculare a lu’ Ala Micu’ sau ce? la mai puneţi-vă pofta-n cui! 

Connor Green arunca cu flegme în noi. A trebuit să ne oprim. 
Era ca și cum te-ai fi trezit dintr-un vis frumos din care nu voiai 
să te trezești. 

Poppy: 

— Connor, întinde-o de-aici. 

Eram la poartă. O aștepta mama lui Poppy. Îmi doream să-i 
explodeze mașina, ca s-o conduc eu pe Poppy acasă. 

Poppy: 

— Păi, pa. 

Eu: 

— Pa. 

Poppy mi-a făcut cu mâna prin geam. l-am făcut și eu cu 
mâna. Nici nu părea pe invers, părea cea mai faină chestie. De- 
asta își fac oamenii cu mâna, așa simt că sunt împreună. Și le-o 
arată tuturor. M-am lins pe buze. Încă mai simţeam gustul 
răsuflării lui Poppy. Era singura superputere care îmi trebuia. 

* 


Dean zice să așteptăm până luni și de-abia atunci să le zicem 
poliţailor. Trebuie să strângem toate probele și să hotărâm ce să 
zicem. Dean trebuie să se hotărască ce jocuri să ia pentru 
Playstation-ul lui și trebuie să le zicem mamelor noastre. Trebuie 
să vină cu noi la secţie în caz că polițaii nu ne cred. Dean zice c- 
o să dăm o raită pe-acolo, sper să ne arate camera de tortură. O 
să-l bage pe Killa cu capul într-o găleată cu apă până 
recunoaște. În Anglia poţi să te uiţi la televizor la pușcărie și 
bilele de biliard n-o iau strâmb. E mai bine decât dacă mori. 
Trebuie doar să rămânem în viaţă până luni, dup-aia totul o să 
fie bine. 

Acum ploua și mai tare. Am respirat adânc și m-am pregătit s- 
o iau la fugă. Voiam să cronometrez cât îmi ia să ajung acasă. 

Dacă ajung acasă în mai puţin de șapte minute înseamnă că 
Poppy n-o să mă uite și o să rezolvăm cazul. 

Am început să dau din mâini ca să mi le încălzesc. Le-am 
mișcat din ce în ce mai rapid. Simţeam cum prind forțe. Când 
am fost gata, am luat-o la fugă. 

Alergam rapid de tot. Am alergat în jos pe deal, apoi prin 
tunel. Am strigat: 

Eu: 

— Poppy, te iubesc! 

A stârnit un ditamai ecoul. Nu l-a mai auzit nimeni. 

Am alergat pe lângă biserica adevărată. Am alergat pe lângă 
cruce. 

Am alergat pe lângă Jubilee. 

Am alergat pe lângă camera de supraveghere. Am lăsat-o să 
mă prindă ca să-mi poarte noroc. 

Am alergat pe lângă ceilalți porumbei. Mi-am închipuit că mă 
salută. 

Eu: 

— Porumbei, vă iubesc! 

Nici nu părea o prostie, părea genial. Am alergat pe lângă 
terenul de joacă și pe lângă panoul de căţărat mort. Alergam 
super-rapid. Alergam mai rapid decât oricând, picioarele mi se 
mișcau de nici nu se vedeau. Nimeni nu era în stare să mă 
prindă vreodată, o să bat recordul mondial. 

Am alergat pe lângă tanti în scaunul auto. Nici nu m-a văzut 
cum mă apropii! Am alergat pe lângă case și pe lângă școala 
puștanilor. Începeau să-mi obosească picioarele, dar n-am 
încetinit deloc. Chiar am alergat și mai tare. Încă mă mai 
furnicau buzele de la sărutul lui Poppy. Puterile creșteau în 
mine. Am alergat pe lângă un copac în cușca lui. 

Eu: 

— Copacule, te iubesc! 

Am lovit cu piciorul o sticlă de Cola care-mi stătea în drum. 
Era să cad, dar n-am căzut. Se vedeau blocurile. Mai aveam un 
pic până acasă. O să fiu în siguranţă pe scări. Când o să ajung la 
scări, vraja o să se împlinească. 

Am alergat prin tunel. Aproape că nu mai aveam suflu, nici nu 
mai puteam să scot vreun cuvânt. Am scos un strigăt: 

Eu: 

— Aaaaaahhhhhhhhhhh! 

Mă jur, a stârnit cel mai mișto ecou din câte-am auzit. Nu era 
nimeni care să-l strice. 

Am alergat pe lângă blocuri și am dat colțul spre scări. Nu mai 
aveam suflu. M-am oprit. Mă mânca faţa de la transpiraţie. 
Păreau mai puţin de șapte minute, păreau doar cinci. Am reușit! 
Pe scări era răcoare, minunat. Nu mai trebuia decât să urc 
scările și ajungeam acasă, netranspirat. O să beau un pahar ca 
lumea cu apă dintr-o înghiţitură. Apa de la robinetul din 
bucătărie e bună. 

Nu l-am văzut. Ochii îl trădau limpede: voia doar să mă 
distrugă și n-aveam cum să-l opresc. N-am putut să mă dau din 
drum, s-a izbit de mine și a fugit. Nici n-am văzut când a intrat. 
Am crezut c-a fost o șmecherie până m-am prăbușit. Nu mai 
fusesem crestat. Părea prea dilie treaba. 

Mirosea a pișat. A trebuit să mă întind. Nu mă gândeam decât 
că nu vreau să mor. Nu ziceam decât: 

Eu: 

— Mamă. 

Se auzea doar în șoaptă. Nu era destul de tare. Mama era la 
muncă. Tata era prea departe, n-avea cum să audă. 

Rezistă, vin. Rezistă. 

M-am ţinut de burtă ca să nu mă pierd. Aveam mâinile ude. 
Piciorul îmi era într-o baltă de pișat, mi-a intrat pișat în 
pantaloni. Vedeam cum plouă. Toate picăturile se izbeau unele 
de altele. Se mișcau în reluare. Nici n-am o picătură preferată, 
îmi plac toate la fel de mult. 

Era prea rece și mă furnica peste tot, nu simţeam în gură 
decât gust de metal. Nici nu simțeam ceva tăios, era doar 
neașteptat. Nu mă așteptasem. Am văzut mânerul doar o clipă, 
poate era verde sau maro. Poate visam, numai că, atunci când 
am deschis ochii, se vedea o baltă mai mare și nu era pișat, era 
de la mine. M-am uitat în sus și tu stăteai acolo pe balustradă și 
mă priveai, ochii tăi roz nu erau morți, erau plini de dragoste, ca 
o baterie. Îmi venea să râd, dar mă durea prea tare. 

Eu: 

— Ai venit. Ştiam c-o să vii. 

Porumbelul: 

— Nu-ţi face griji, nu mai e mult și o să ajungi acasă. Când o 
să vină vremea de plecare, o să-ţi arăt pe unde s-o iei. 

Eu: 

— Nu pot să rămân? 

Porumbelul: 

— Nu eu hotărăsc. Ai fost chemat acasă. 

Eu: 

— Mă doare. Ești de-ai lui Dumnezeu? 

Porumbelul: 

— Îmi pare rău dacă doare. Nu mai e mult. 

Eu: 

— Îmi plac picioarele tale. Sunt faine și uscate. Îmi plac toate 
culorile de pe tine. 

Porumbelul: 

— Mulţumesc. Și mie îmi place de tine, mi-a plăcut mereu. N- 
ai de ce să te temi. 

Eu: 

— Să-i zici lui Agnes povestea mea, aia cu omul din avion cu 
picior fals. O să trebuiască să aștepți până e destul de mare să 
înțeleagă cuvintele. 

Porumbelul: 

— O să-i zic, nu-ţi face griji. 

Eu: 

— O să-i placă mult. Mi-e sete. 

Porumbelul: 

— Știu. Relaxează-te. O să fie bine. 

Se vedea sângele. Era mai întunecat decât te-ai fi așteptat. 
Părea mult prea dilie treaba, nu mai puteam să-mi ţin ochii 
deschiși. Voiam doar să-mi amintesc, dacă puteam să-mi 
amintesc, era bine. Degetele și fețișoara micuță și grăsuță ale 
lui Agnes. Nu le mai vedeam. Toţi bebelușii arată la fel. 

